
RETETE DE POST 
SI 
SĂRBĂTORI 
CRESTINE, 


Strămoşilor mei, care m-au ales să vorbesc 
lumii moderne despre credința, tradiţiile, 
obiceiurile şi bucuria de a trăi ale acestui 
popor. 

Autoarea 


Ediţia a H-a 


EDITURA AMETIST 92 
București, 2011 


INTRODUCERE 


În loc de prefaţă 


O carte de bucate este o declaraţie de dragoste pe care tu, ca 
autor, o faci poporului tău. O carte de bucate închide în ea sentimen- 
tele tale și ale celor despre care vorbeşti și pentru care scrii. O carte de 
bucate este un document istoric, depsre care se vorbeşte prea rar. 
Ea oferă informaţii despre tradiţii și obiceiuri, despre viața și preo- 
cupările oamenilor, despre aspirații și despre bătălia zilnică pentru 
existenţă. O carte de bucate este o carte de poezie autentică, poate 
cea mai frumoasă carte de literatură scrisă de fiecare popor în par- 
te. Poate mai mult decât oricare alt document, o carte de bucate vorbește 
despre istoria poporului tău, cu visele, năzuinţele, zbuciumul și înţelep- 
ciunea lui. Istoria se scrie şi în bucătărie. Primul document culinar pe 
care-l avem este un caiet-manuscris de pe vremea lui Constantin Brân- 
coveanu. Erau reţete strânse de o boieroaică bine informată, care făcea 
parte din protipendadă. Dacă vă amintiţi, la curtea lui Brâncoveanu ve- 
neau artiști, scriitori, călători vestiți, amatori de cunoaștere a acestei lumi 
izolate, dar care, descoperită în lumina unei Renaşteri târzii, umplea de 
uimire lumea vestică. Se perindau pe aici mulți italieni, iar boierii, dar 
mai ales bucătarii lor, gazde bune și dornici de un bun renume, găteau 
bucate italienești pentru oaspeţii lor. Peştele şi ingredientele pentru pre- 
gătirea lui erau prezente în multe reţete. Mai erau și sosurile, prea ela- 
borate ca să fie autohtone. 

Citind manuscrisul, redactat într-o limbă literară care nu ridică 
nicio problemă azi, îți dai seama că poporul, cel care trudea pentru bu- 
cate, nu se face simţit în bucătăria de protocol. Și imediat te întrebi: o 
carte de bucate vorbeşte chiar despre bucătăria cunoscută de oamenii de 
rând? Nu cumva „la vedere este vitrina“, iar în spate „stă cantina“? 
Impresia aceasta mi-a fost întărită de reţetele strânse în volum de către 
alţi doi boieri demnitari, la mijlocul veacului al 19-lea: Constantin Ne- 
gruzzi și Mihail Kogălniceanu. Amândoi își făcuseră studiile în Germa- 
nia și oricât s-au străduit să rămână la bucătăria boierească din Moldova, . 

influența unor bucate nemţești se simte şi astăzi. „Este de la sine înțeles“ 
că toată lumea ştie să gătească mâncare țărănească, par să ne spună au- 
torii cărților de bucate scrise în veacurile 19 şi 20. De ce este de la sine 
înţeles? Şi-apoi, de unde să ştie dacă nimeni nu le învaţă pe femeile de 
la ţară cum anume să gătească? Am observat că fiecare autor alege nu- 
mai reţete complicate, bogate în grăsimi și proteine, în timp ce medicii 
și nutriţioniștii vorbesc numai despre hrană echilibrată și cât mai săracă 
în calorii. 

Mai este o problemă modernă, care ar trebui să preocupe pe mame 
și bunici: copiii sunt supraponderali. Pentru că mamele, foarte ocupate, 
nu vor să mai gătească şi lasă cea mai importantă dintre sarcinile lor în 
grija semipreparatelor sau a fast-foodurilor. E mai simplu, mai gustos și 
„la modă“. Mă întreb dacă au fost pregătite să fie mame, dacă cineva le- 
a spus că orice mâncare gătită în casă este: o artă, o declaraţie de 
dragoste, o îndatorire patriotică, o luptă pentru supraviețuirea nea- 
mului, o parte din zestrea primită de la părinți. Poate vor avea timp 
să citească cele scrise aici și vor lua măsuri. Vă închipuiți măcar ce han- 
dicap creaţi şi cultivați în sufletul fiului sau fiicei dvs.? Iar sintagma 
„n-am timp“ trebuie aruncată la coș şi înlocuită cu ceva de genul „dacă-i 
musai, cu plăcere !“ 

Este adevărat că arta culinară nu este „o artă pentru toți“. Ca-n 
orice domeniu al vieţii este nevoie de chemare și de știință. A face artă 
(de orice fel) înseamnă a învăţa fără încetare despre lucrul care te 
interesează. Înseamnă să știi mult, să faci conexiuni neașteptate să ai cu- 
rajul să spui şi să scrii ceea ce gândești. 

În urmă cu 40 de ani, când am încercat să-mi explic de ce este atâta 
deosebire între bucatele țărănești și cele orășenești, simțeam că ceva 
foarte important îmi scapă. Reţetele simple de acasă păreau nişte rude 
sărace pe lângă ceea ce citeam eu în cărțile de bucate că ar trebui să fie 
o mâncare sau alta. Am luat-o ca pe o provocare. Îmi place să învăţ (pe 
alţii, mai ales, dar și de la alţii), aşa că am strâns tot ceea ce am găsit 
pe piaţă, am scris toate reţetele „auzite“ de la subiecţi în vârstă, am com- 
parat cu ceea ce știam. Dar... Unde scria oare cum se face coliva? Dar 
măcinicii moldovenești, pe care ne băteam atunci când eram copii? Cine 
mai punea pe masă în anii “70-'80 „scutecele lui Hristos“? 

Aşa se face că m-am întors la ţară şi am adunat tot ceea ce m-a 
interesat. Și am aflat că, pentru fiecare eveniment important al vieții, po- 
porul şi-a scris, timp de multe secole, un „protocol“. Un protocol pentru 

a sărbători nașterea, altul pentru nuntă și altul pentru înmormântare. Mai 
ales cel din urmă m-a interesat cu deosebire. Este mai elaborat şi res- 
pectat cu mai multă strictețe. Am înţeles că poporul nostru are cultul 
morţilor, că cinstirea celor plecaţi este o legătură indestructibilă cu isto- 
ria, cu religia, cu permanenţa pe teritoriul dat nouă cu mii de ani în urmă. 
Religia pentru noi nu este nicidecum o vorbă în vânt, nici un simbol 
oarecare şi nici o cerinţă controlată de biserică. E drept că protocolul 
acesta a devenit o tradiţie și că obligă la supunere căci... ceea ce facem 
celor plecaţi ni se va face şi nouă și numele noastre nu vor pieri de pe 
buzele celor rămaşi măcar... două generaţii, iar invocaţia „Miluiește, 
Doamne, poporul tău” ne priveşte pe noi toți. 

Cartea de față vine să umple un gol perpetuat de-a lungul celor 
3 veacuri de când se scriu reţete culinare în limba română. 

Este o încercare de a vorbi despre ceea ce ne interesează pe toți, 
căci ea strânge la un loc toate rețetele protocolului popular pentru eve- 
nimentele majore ale vieţii. V-aţi întrebat vreodată ce s-ar întâmpla dacă 
femeile în vârstă ar uita cum se fac: coliva, măcinicii, colacul, prescura 
sau pasca? Dar dacă toți ar uita să pregătească porcul, oare Sărbătorile 
Crăciunului şi Anului Nou ar mai avea atâta farmec? De ce așteptăm 
Paştele cu nerăbdare? Pentru că atunci noi, creștinii, ne întâlnim, ne 
amintim şi cinstim jertfa lui Iisus Hristos, Cel care a venit pe lume să ne 
înveţe preţul vieții. 

Și am ajuns, în cei 30 de ani de cercetări pe teme culinare, la con- 
cluzia că religia şi bucătăria rămân doi piloni pe care se sprijină 
istoria poporului nostru. Că sărbătorile creştine aduc cu ele un plus 
de bucurie, farmec și unitate a familiei, și asta... prin bucătăria tra- 
dițională! 

Tot ceea ce gândim sau înfăptuim într-o viaţă de om trece prin sto- 
mac, deci prețuiți mâncarea, prezentând-o cu artă. 

Bucătăria românească a adaptat reţete de la turci, de la francezi, de 
la italieni, de la ruși. Sarmalele, chiftelele, tocana, ghiveciul — vin din 
bucătăria turcească. Româncele au adăugat însă condimente, legume și 
imaginaţie — proprii bucătăriei românești și le-au transformat în mân- 
căruri naţionale. 

Borșul vine de la ruși, dar o masă cu multă lume nu e posibilă fără 
borşul de potroace, borşul de perişoare sau borşul călugăresc în post! 

Ravioli făceau bunicile noastre de acum două veacuri și le prezen- 
tau sub formă de colțunași ! 


Supele, mai ales de ceapă, și sparanghel — vin de la francezi. Dar 
care gospodină ar da supa cu găluşte de griș, consomeul sau buillonul pe 
o altă mâncare? 

Dumnezeu a binecuvântat pământul românesc cu tot ceea ce a 
avut mai bun în traista sa cu daruri. Căutaţi aceste daruri în jur şi vă 
veţi convinge de bunătatea Lui. 

Pot să vă spun că toate acestea nu sunt numai gândurile mele. Ge- 
nerația mea este îngrijorată pentru că cei tineri renunţă la zestrea stră- 
moşească: o hrană sănătoasă, o minte ascuţită, curaj şi tărie de caracter 
și, nu în ultimul rând, mândria de a fi trăit mii de ani pe un pământ bogat 
şi râvnit de toți cei care ne denigrează neamul acum. Este o zestre deloc 
de neglijat şi nu uitaţi: cei care călătoresc în lume fără bagaje sunt 
persoane fără identitate! 

Autoarea 


Câte ceva despre hrana omului 


e Ca să ştiţi de toate trebuie să învăţaţi. 

e Ca să fiți o femeie modernă trebuie să păstraţi rețetele de la 
mama sau de la bunica, dar să trageţi cu ochiul în cărțile de bucate și-n 
revistele care publică mâncăruri moderne. 

e Ca să reziste, organismul nostru are nevoie de hrană rațională, 
fără prea multă carne, fără grăsimi sau dulciuri în exces. 

e Ca să fim fericiţi trebuie să mâncăm „ca la mama acasă“. 

e Ca să ne eliberăm de toxine trebuie să ţinem post, iar dacă vrem 
să slăbim trebuie să mâncăm o săptămână numai mâncarea care ne place 
și să bem câte doi litri de apă pe zi. 

e Dacă nu avem talent pentru arta culinară încercăm să ne ima- 
ginăm cum ar fi să mâncăm mâncarea negătită: carne crudă, spaghete 
nefierte, fasole crudă şi peşte cu solzi. 

e Mulţumiţi în fiecare zi lui Dumnezeu că a poruncit pământului 
să facă atât de multe roade, spre desfătarea omului. 

e Și învăţaţi că hrana noastră se compune din toate aceste roade 
care păstrează echilibrul organismului uman prin aportul de vitamine, 
proteine, lipide, glucide şi substanţe biocatalitice. 

Vitaminele sunt conţinute de alimentele de origine vegetală: ce- 
reale, legume, fructe şi de cele de origine animală: lapte, ouă, carne, 
pește și untură de pește. 

Proteinele au rolul de a reface țesuturile organismului şi sunt con- 
ținute în carne, ouă, lapte, brânzeturi. În legume ca fasolea și mazărea se 
găsesc de asemenea proteine. 

Lipidele sunt substanţe energetice și se găsesc în uleiuri. 

Glucidele (zaharurile ) se găsesc în cereale, legume, fructe. 

Substanțele biocatalitice sunt: vitaminele, sărurile minerale și 
apa. 

Dacă scoateţi „un capitol“ din bucătăria noastră veţi obține un 
dezastru. 

Reţetele culinare, așa cum sunt în cartea de față cuprind câte ceva 
din fiecare capitol de mai sus. 


Aveţi toată dragostea mea, căci fără voi și interesul vostru pentru 


bucătărie, autoarea n-ar exista, iar viaţa mea fără această autoare ar fi 
neinteresantă. 


Vă doresc succes și aştept să mă contraziceţi ! 


Pe scurt despre hrana omului 


Hrana omului trebuie să conţină: 

1. Albumine (care se găsesc în): 

- plante: mazăre, fasole, nuci. 

- animale: carne de orice fel, ouă, lapte, peşte, brânzeturi. 

2. Grăsimi (care se găsesc în): 

- plante: uleiuri de orice fel (nuci, măsline, migdale, floarea soa- 


relui, soia) 


te 


- produse de origine animală: smântână, unt, untură, ciocolată, lap- 


3. Hidraţi de carbon: (conţinuţi în): legume, fructe, cereale 

4. Minerale: sodiu, fier, fosfor, magneziu, calciu. 

5. Apă: necesarul zilnic este de 1,5 — 2,5 litri. 

6. Vitamine: se găsesc în coaja fructelor, untura de peşte, ce- 


reale, legume, lactate. 


Alimentele care nu au nici o valoare nutritivă: cafeaua, ceaiul, 


salata verde, supa limpede de legume și de carne (degresată). Sunt per- 
mise şi acestea tot cu măsură! 


Alimente cu valoare nutritivă mică: 
1 iaurt — 100 calorii 

1 castravete — 60 calorii 

1 măr — 50 calorii 

l1 ou — 72 calorii 

1 pahar cu lapte — 160 calorii: 

1 strugure — 100 calorii 

1 cartof — 100 calorii 

50 g unt proaspăt — 250 calorii 

100 g carne friptă de pui — 300 calorii 
1 sardea în ulei — 100 calorii 
macaroane fierte — 200 calorii 

pate de ficat: 150 calorii 

Legume (100 grame) 
morcovi tineri — 20 calorii 
fasole verde — 15 calorii 
spanac fiert — 25 calorii 
roșii — 50 calorii 
sparanghel — 75 calorii 
ciuperci — 30 calorii 
conopidă — 25 calorii 
mazăre verde — 100 calorii 
ardei gras — 20 calorii 
fasole albă uscată — 240 calorii 
cartofi fierţi — 200 calorii 
cartofi prăjiți — 300 calorii 
orez fiert — 300 calorii 


Brânzeturi 

de Olanda — 150 calorii 
Camembert — 250 calorii 
Roquefort — 200 calorii 
Gorgonzola — 180 calorii 
Swaitzer — 190 calorii 
Telemea — 300 calorii 


. Fructe 

1 măr — 50 calorii 

1 pară — 60 calorii 

1 piersică — 70 calorii 

1 portocală — 100 calorii 

1 banană — 80 calorii 

1 prună — 10 calorii 

1 nucă — 20 calorii 

1 strugure — 100 calorii 

1 mandarină — 76 calorii 

pepene verde — 10 calorii (1 felie) 
pepene galben — 50 calorii (1 felie) 


1i 


Atenţie însă la: 


Ouă: 

2 ochiuri în unt — 280 calorii 

2 ochiuri în smântână — 300 calorii 
2 ochiuri în apă — 200 calorii 

2 ouă jumări — 250 calorii 

omletă cu brânză — 300 calorii 
omletă cu slănină — 350 calorii 


Păsări de curte (porţia de 100g) 
curcan — 260 calorii 

gâscă — 400 calorii 

găină — 300 calorii 

pui tineri — 200 calorii 

rață — 220 calorii 


Fripturi 

cotlete de berbec — 150-300 calorii 
rinichi pe grătar — 250 calorii 

şniţel vienez — 150-300 calorii 

cotlet de porc — 160-300 calorii 

ficat de vițel — 350 calorii 

tournedos — 190 calorii 

friptură de căprioară — 150 calorii 
friptură de iepure — 175 calorii 

friptură de vită cu legume — 350 calorii 

CE SPUN MAEȘTRII BUCĂTARI DESPRE: 


Capere 

Arbust, înalt de 1 m cu frunzele puţin compacte, netede şi lucioase, 
de un verde strălucitor, creşte în Orient, dar astăzi producţia de capere 
folosită în gastronomie vine din Africa de Nord. 

Caperele sunt muguri florali care se culeg înainte de a înflori, 
se ţin la întuneric 1 săptămână apoi se transferă într-o saramură 
parfumată cu tarhon în care se pun la murat pentru 3 luni. Saramura 
este formată din: apă, ceapă tocată și sare. 

Caperele sunt de, mărimi diferite, dar cele mici păstrează aroma cea 
mai delicată. Au gust acrişor şi o nuanţă aurie, se folosesc pentru ase- 
zonarea salatelor și a sosurilor albe cu carne de pui (Béchamel sau sos 
olandez). 


Jambon 

Pulpă, (but) de porc în saramură, uscată la vânt sau afumată. 
Crudă, tăiată în bucăţi, grasă sau slabă, această carne a fost mult timp 
mâncarea indispensabilă a ţăranilor şi unul dintre elementele de bază ale 
bucătăriei ţărăneşti. „O brânză şi-un jambon au avut totdeauna un prie- 
ten.” Se prăjeşte în cratiţă stropită cu puțin oţet. Se poate servi cu ouă. 
Tocat, slab sau gras este prea bun față de un cârnat ca să-l toci și să 
pregătești cârnaţi. Este bun în forma în care a fost pregătit. 


Ketchup 

Sos de origine anglo-saxonă, dulce-acrișor a fost obţinut pentru 
prima dată în gospodăriile țărănești unde servea pentru a da savoare 
cărnii fierte de vită. A fost apoi îmbuteliat și dat pe piaţă. 


Reţeta clasică: 

Fierbeţi 3 kg de roşii decojite şi curățate de seminţe cu 1 kg ceapă 
şi 3 căţei de usturoi tocat. Adăugaţi 300 centilitri de oţet de vin, 220 g 
zahăr, piper măcinat, | lingură cu sare, 1 linguriţă cu paprika și sucul 
unei portocale. Cu o consistenţă de smântână groasă, ketchup-ul se trage 

în sticle şi se îmbuteliază. Se păstrează la frigider cel mult o săptămână 
dacă este pregătit în gospodărie. 


Sucul de friptură 

Cât se face friptura nu înțepați carnea ca s-o împănaţi cu plante 
aromatice, usturoi sau slănină căci sucul cărnii se va scurge și crusta 
fripturii va fi prea uscată. Aşezaţi în jurul cărnii oase sparte, stropiţi-le 
cu apă ca să nu se ardă. La sfârşit, ştergeţi sucul caramelizat lăsat de 
friptură cu un cub de supă sau un cruton de pâine şi amestecaţi-l cu sucul 
lăsat de feliile proaspăt tăiate, piperaţi sosul, turnaţi peste friptura servită 
cu legume. În timpul frigerii turnaţi peste carne coniac, va da fripturii o 
savoare aparte. 


Salmis 
Resturi de friptură de vânat, prăjite în ulei sau unt și stinse cu vin 
alb si fierte înăbușit în acest sos. 


Omletă 

Ca să reușească încălziţi într-o cratiţă cu fundul gros ulei şi unt în 
părți egale. Ouăle nu se bat spumă, ci doar atât cât să se amestece găl- 
benuşul cu albușul și se pun imediat în grăsime. Cu o spatulă de lemn 
ridicaţi uşor marginile ca să nu se ardă și, când este gata, lăsaţi-o să 
alunece pe farfurie. O serviţi simplă sau umplută. 


Pastele făinoase 

Ca să nu se lipească în timpul fierberii, puneţi o lingură cu ulei în 
vasul în care fierb pastele. Tot în acest scop puneti în apa care clocoteşte 
1 lingură cu sare. Pastele sunt de origine chineză şi au fost aduse în 
Italia de Marco Polo în secolul XIII. Au fost introduse în bucătăria 
franceză de Caterina de Medicis trei secole mai târziu, iar de acolo 
au luat drumul Europei. In Italia pastele devin mâncarea națională 
în veacul XVIII. 


Pătrunjelul 

Frunzele de pătrunjel sunt gustoase dacă sunt prăjite în ulei pentru 
că devin crocante şi rămân verzi. 

Dacă este păstrat în apă (chiar pe tijele sale) se va îngălbeni. Da- 
că-l puneţi în frigider într-un borcan ermetic închis, fără să-l spălaţi, va 

rămâne verde timp de 6-7 zile; dacă-l puneţi în congelator învelit în hâr- 
tie sau în folie, își păstrează mirosul, dar va fi inestetic. Pentru a rezista 
peste iarnă pătrunjelul (doar frunzele ) spălat și scuturat de apă se întinde 
pe un prosop curat și se usucă timp de 3-4 zile într-o cămară aerisită, la 
întuneric. 


Ardeiul iute 

Pudra de ardei roşu iute numită în ungurește paprika, are ca 
pereche pudra de ardei dulce. Se foloseşte la colorarea fripturilor, la 
pregătirea gulașului, a crustaceelor sau la condimentarea antreurilor cu 
brânză grasă de oaie sau de capră. 


Oţetul 

Cel mai bun rămâne oţetul din vin alb. Pentru a obține un oțet 
parfumat introduceţi în sticle pline pe trei sferturi plante ca mărar, 
cimbru, lavandă, busuioc, tarhon. Îmbuteliaţi sticlele şi păstraţi-le la 
întuneric. Oţetul balsamic este un amestec din vin vechi și must de 
struguri albi, de origine italiană. Este delicios cu salate de crustacee şi 
melci. (Încă din 1747, înainte de Revoluţia Franceză, Antoine Maille ob- 
ţine titlul de maestru oțetar distilator de pe lângă curtea regelui Ludovic 
XV. În prăvălia lui se găseau 92 de varietăţi de oțet din vinuri rosé, albe, 
muscat, cu miros de anason, de busuioc etc.) 


Răzătura de lămâie şi de portocală 

Folosiţi răzătura de portocală pentru a parfuma o mâncare exotică: 
rață cu portocale, gâscă „en daube”, picioare de vițel cu plante aroma- 
tice, cocoș în vin. 

Răzătura de lămâie rămâne numai pentru parfumarea prăjiturilor, 
clătitelor etc. 


Ridichile 

Sunt de forme și culori diferite: albe, roz și rotunde ca bomboanele, 
negre şi lungi ca nişte cârtiţe. Pot fi păstrate mai mult timp dacă le puneţi 
cu frunzele într-un vas cu apă, fără ca ridichea să atingă apa. Puteţi 
îndulci ridichea neagră dacă o lăsaţi 1 oră îngropată în sare apoi o cu- 
rățaţi de coajă și o tăiaţi felii subțiri de 2-3 mm. Ca să realizați o gar- 
nitură deosebită tăiaţi ridichile albe şi roz în felii de 5-7 mm, pră- 
jiţi-le în unt și stropiţi-le cu puţin oţet de vin. Sunt delicioase! 

Prazul 

Socotit „sparanghelul săracului” prazul este o legumă mult fo- 
losită din antichitate până astăzi. 

Romanii consumau numai partea albă (obicei transmis peste timp 
şi săracilor) lăsând partea verde (mai iute și mai puţin cărnoasă, dar si 
mai bogată în vitamine) săracilor. Se gătește în combinaţii nenumărate: 
cu carne, cu alte legume, cu orez, cu măsline, în supe, mâncare scăzută, 
plăcinte etc. 


Piperul 

Trebuie adăugat la sfârşitul timpului de frigere pentru ca friptura 
să-i păstreze aroma. 

Este fructul unei liane: piperul verde este cules înainte de a se 
maturiza și este conservat în oţet. Piperul negru este cules înainte de 
a se coace, pus să fermenteze apoi pus la uscat. Piperul alb este 
fructul copt. 


Dovleacul 

Are multe atuuri: frumos la înfățișare, bun la gust, poate cântări 5- 
6 kg, ba chiar și 50! 

Dacă vreţi să faceţi o supă procedaţi astfel: alegeți un exemplar mic 
(3-4 kg) tăiaţi un capac, scoateţi seminţele fără a tăia fundul dovleacului. 
Faceţi o supă obișnuită din legume sau din legume și carne în care să 
amestecați și bucăţi de dovleac, umpleţi dovleacul și aduceţi-l la masă. 
Serviţi în farfurii supa și veţi fi „o originală”. Când s-a golit de supă 
dovleacul se spală, se decupează ochi, nas şi gură şi devine „lanternă”. 


Trufa 

Supranumită „diamantul negru”, această ciupercă rară, care 
nu are nici o parte tare, este ușor de mestecat, este parfumată și 
dulceagă la gust, și a cucerit pe toți gurmanzii lumii. Este indigestă dacă 
este consumată în cantitate mare. Are forma unui cartof, culoare întune- 
cată — maro și chiar neagră. 

Dar nu creşte oriunde şi pentru asta se folosește doar pentru a 
parfuma pateurile, sosurile, vânatul cu fulgi. 

Dacă ţineţi câteva trufe într-un coş cu ouă veți obține o omletă de ne- 
uitat prin gustul și mirosul ei. Se găteşte odată cu pasărea vânată, cu foie 
gras şi pateurile de carne. În conservă se pune doar la sfârșitul fierberii. 

Vanilia 

1 sămânță de vanilie este de ajuns ca să parfumeze o cratiţă cu orez 
cu lapte sau 2 litri de compot. Dacă veţi pune 4 grăunţe de vanilie într-un 
borcan în care păstraţi 1 kg de zahăr și-l veţi închide ermetic 30 de zile, 
veţi obține un zahăr vanilat de cea mai bună calitate. 


Laptele 

Dacă veţi turna o cană cu lapte deasupra unei plăcinte, a unui pateu 
sau a unei prăjituri care s-a copt deja, acestea vor căpăta o culoare aurie. 

O friptură de porc sau de vițel stropită cu lapte dulce va deveni 
mai moale şi nu se va strânge în timpul frigerii. 


Muștarul 

Condimentul preparat din grăunţele unei plante — muștar. Se 
foloseşte în stare naturală pentru a parfuma oţetul de salată și cel pregătit 
după reţete clasice, mai ales sub formă de pastă cremoasă; este folosit ca 
un condiment universal. 


Ouăle 

Când le cumpăraţi încercați-le: dacă le lăsaţi să cadă într-un vas 
cu apă, ouăle proaspete se duc la fundul vasului. Dacă plutesc, nu 
sunt proaspete. Dacă le spargeţi, gălbenușul trebuie să rămână întreg, 
bombat și strălucitor, iar albușul să fie compact. 


Sofran 

Partea colorată a plantei se găseşte în extremitatea pistilului 
florii de crocus. Planta înfloreşte doar o dată pe an și de aceea par- 
tea colorată, uscată şi ambalată, este vândută foarte scump. Deseori 
pulberea care se vinde pe piață se amestecă cu un praf obținut din 
rizomul de curcuma (floare exotică) de aceea șofranul original trebuie 
căutat în farmacii sau supermarketuri. Un vârf de cuţit de pulbere de 
şofran ajunge să dea savoare mâncării și un gust delicios amărui orezului 
cu lapte, prăjiturilor cu griş etc. Nu se încorporează într-o friptură, 
nici unei supe care clocotește, căci căldura îi distruge parfumul. 


Salata 
Cea mai bună metodă de a asezona o salată este folosind 2 furculițe 
mari. Raportul ideal oţet/ulei: 1 lingură cu oţet la 3-4 linguri cu ulei. 

Rubarba (revent) 

Plantă robustă având frunze mari ovate și tije purpurii, culoare 
dată de o fibră puternică aflată în mijlocul tijei. Ca să folosiţi planta, 
tăiaţi tija plantei în două, trageţi filamentele colorate, apoi spălaţi, tăiaţi 
felii şi folosiţi planta: tijele se taie în bucăţi de 3-4 cm, se presară cu 
Zahăr (50 g zahăr la 500 g rubarbă) se lasă la macerat 6-8 ore, se scurg 
și se pun în prăjituri sau antreuri pe bază de ouă. Nu se folosesc frunzele, 
acestea fiind foarte laxative. Planta are un gust amărui. 


Orezul 

Ca să-și păstreze culoarea albă adăugaţi 1 lingură cu zeamă de lä- 
mâie în apa în care va fierbe orezul. Când faceţi orez cu lapte îndulciți 
la jumătatea timpului de fierbere și sărați-l doar puţin. Dacă faceţi un 
pilaf, spălaţi orezul numai într-o apă: amidonul pe care-l conţine ajută la 
obţinerea unei consistențe cremoase, 

__ SIMBOLURI CREȘTINE | 
ÎN BUCĂTĂRIA ROMÂNEASCĂ 


Creștinismul este evenimentul major care a schimbat acum 2000 de 
ani viaţa oamenilor și istoria popoarelor. Grăbit de războaiele de cucerire 
ale romanilor (soldaţii romani fiind în acest caz purtători ai credinței), 
procesul de creştinare începe în veacul al doilea e. n. şi se impune rapid, 
înscriind poporul român, cel care se năștea din învinși şi învingători, 
în universalitate. Simbolurile creștine se suprapun peste cele mitolo- 
gice: grâul ca simbol al vieţii şi renaşterii — baza vieţii şi a hranei 
omului devine simbolul permanenţei. Acesta serveşte sub multiple 
forme hranei zilnice, dar şi cinstirii moșilor și strămoșilor: coliva de 
grâu, pâinea, colacul şi prescura — toate obținute din grâu fără neghină 
— se transformă în simboluri creștine. Tot simbol creștin devin și colăceii 
cu miere și nucă — măcinicii — care se împart la 9 martie în semn de 
cinstire pentru cei 40 de sfinți din Sevastia. Ca şi coliva, prescura sau 
colacul, măcinicii se împart cu vin — alt aliment primordial lăsat omului 
pentru zilele de bucurie şi de tristeţe în egală măsură. 

Din pâine sfinţită și vin — ca semn al spălării de păcate — se face 
Sfânta Împărtășanie. 

Înainte de Crăciun gospodinele pregătesc un tort din turte (azime) 
nedospite, subțiri de 2-3 mm, coapte pe plită, stropite cu apă îndulcită și 
presărate cu nucă tocată sau măcinată, tort numit sugestiv „scutecele lui 
lisus”. 

Tortul acesta întâmpină, alături de alte bunătăţi de post pe preotul 
care vine cu Ajunul. Este sfinţit şi împărțit rudelor, vecinilor sau copi- 
ilor, care vin să colinde. 

Simbol al creştinismului devin covrigii — cei care în mitologia 
românească sunt amintiţi ca simbol al vieţii și belșugului. Aceştia se îm- 
part copiilor ori simpli, ori îndulciţi cu zahăr și trecuţi prin nucă tocată. 

Tot din grâu curat se pregătesc dulciurile tradiționale: cozonacul şi 
plăcinta cu aluat de cozonac. Cozonacul şi plăcinta rămân și vedetele 
Crăciunului, în timp ce, pentru Paști acestea sunt întrecute de pască — 
preparat din aluat de cozonac cu umpluturi dulci din: brânză de vaci, 
orez cu lapte, ciocolată, nucă și cacao în combinaţie cu stafide. 

Pasca, deși are alt gust şi altă semnificaţie, este luată de la evrei: 
Iisus intră în lerusalim înainte de Paştele evreilor şi este crucificat în 
vinerea de dinaintea marii sărbători. Atunci evreii mănâncă doar pască 
din aluat nedospit, în semn de recunoștință faţă de Dumnezeu (Iahve) 
care i-a scos din Egipt şi i-a trimis spre ţara unde „curgea doar lapte și 
miere”. 

Pasca la creștini este legată numai de numele sărbătorii de Paști, 
căci are o altă formă, este făcută din aluat dospit și simbolizează bucuria 
Învierii. 

Tot la sărbătoarea Paștelui se consumă, pe lângă preparatele amin- 
tite — cozonacul care rămâne cea mai scumpă, mai frumoasă şi mai 
aspectuoasă dintre prăjituri, căci este însoțit totdeauna de ouă roșii sau 
divers colorate. 

Legenda spune că Măicuţa îndurerată a adus cu ea un coș cu ouă 
pe care l-a lăsat la piciorul crucii atunci când soldaţii au alungat-o de 
lângă Fiul iubit. Iar ouăle s-au colorat cu sângele celui crucificat. Mai 
târziu creștinii, asociind Sărbătoarea Paștelui cu învierea naturii au adău- 
gat şi ouă divers colorate: verzi ca iarba câmpului, galbene ca soarele și 
florile de primăvară, albastre ca cerul. 

Cozonacul se frământă din făină, lapte, ouă şi miere — toate fiind 
elemente primordiale ale vieţii și existenţei omului pe pământ. 

La masa de Paşti se pregătesc multe feluri de mâncare din carne de 
miel. Mielul — un pui de animal care se naște primăvara devreme — este 
pomenit în Sfânta Scriptură ca animal de sacrificiu. Deoarece Iisus a fost 
crucificat în timpul Paștelui evreilor — acesta având tăcerea, blândeţea şi 
supunerea cerute de Dumnezeu, numele Mântuitorului este asociat ade- 
sea cu cel al mielului. Evreii, popor de păstori, aduceau ofrande Dom- 
nului înainte de Paşti primii născuţi din turmele lor. 

Carnea de miel fiind indigestă se consumă cu ierburi amare sau 
acrişoare: ştevie, măcriș, leuștean, spanac, mărar, ierburi care anihilează 
efectul cărnii gelatinoase asupra stomacului uman ieșit dintr-un post 
lung de 40 de zile. 

Legată de marea Sărbătoare a Învierii este Duminica Floriilor, 
duminică în care se consumă pește sub diferite forme: fript pe jar, fiert 
în apă cu buruieni aromatice, copt în cuptor, cu sosuri şi salate specifice 
fiecărui popor creștin. 

Peștele rămâne în mod incontestabil simbolul creștinismului și 
acesta nu putea lipsi de pe masa celor ce-l așteaptă pe mântuitor. 

Sărbătoarea Floriilor este un imn închinat naturii care se trezeşte la viaţă, 
masa oamenilor este împodobită cu flori, la biserică se împart ramuri de 
salcie înflorită, salcia fiind pomenită în Sfânta Scriptură astfel: ... „o 
gloată mare care venise la praznic, cum a auzit că vine lisus la Ierusalim 
a luat ramuri de finic și i-a ieșit în întâmpinare strigând: Osana! 
Binecuvântat este Cel ce vine în numele Domnului“. La masa de Florii 
este acceptat şi vinul. 

Până la Paşti mai este doar o săptămână, dar aceasta este cea mai 
grea pentru cei care postesc. În miercurea și vinerea mare biserica pro- 
pune zile de post negru sau zile în care nu se mănâncă decât fructe usca- 
te şi se bea apă. Uneori sunt admise turte din făină de grâu, grâu fiert şi 
îndulcit, legume fierte. 

Creștinismul are în ţara noastră aproape 2000 de ani. Evenimentele 
majore sau cruciale ale vieţii au impus poporului nostru nişte obiceiuri 
care au devenit prin repetare — tradiţii: obiceiuri la naștere, la nuntă, 
la moarte, la pomenirea morţilor, la sărbătorile creștine. Bucătăria 
românească a selectat rețetele potrivite fiecărui eveniment și le-a impus 
de-a lungul vremii. Astfel: la pomenirea morţilor se fac: colivă din 
grâu şi arpacaș, colac, prescură și colăcei care se împart săracilor și 
rudelor, după ce au fost sfinţite, alături de vinul sfinţit şi el în bise- 
rică; la naştere şi la nuntă bucatele sunt de frupt şi sunt stropite cu 
vin din belşug; la sărbătorile creștine masa are bucate tradiţionale — 
unele pentru Paşti (am vorbit despre ele), altele pentru Florii (pre- 
parate din pește) şi altele pentru Crăciun. 

Simbolul sărbătorilor de Crăciun rămâne carnea de porc şi de pa- 
săre mare: curcan şi gâscă. Atunci oamenii se întâlnesc şi petrec naș- 
terea lui lisus cu multă bucurie. Porcul este numit în Biblie „animalul 
spurcat” şi oamenii aveau interdicție să-l mănânce. Dar, de-a lungul 
timpului porcul a fost domesticit și lucrurile s-au schimbat:a fost hrănit 
cu cereale, legume și resturi de la masa oamenilor, a fost adăpostit pe 
lângă gospodărie și îngrijit cu dragoste. Pericolul îmbolnăvirii a fost mic- 
șorat (nu înlăturat) şi carnea animalului sacrificat înainte de a împlini un 
an a devenit hrană de bază în anotimpul rece. Bucătăria noastră are sute 
de reţete cu carne de porc. 

Omul este înainte de toate ființă socială. Fără mica sau marea 
comunitate în care trăim, viaţa noastră ar fi altceva decât este. Pe oameni 
îi unesc legile comunităţii și credința în Dumnezeu, dar îi despart aspira- 
tiile intime care nu concordă totdeauna cu legile amintite. 

Fiecare dintre noi duce cu sine o lume, indiferent unde trăieşte sau 
hoinăreşte: este lumea în care a văzut lumina zilei. O lume de culoare, 
de mirosuri, de dorinţe, de delicii culinare, de chipuri dragi sau de vise 
neîmplinite. 

Istoria unui popor se scrie şi în bucătărie. 

O istorie zbuciumată ca a noastră şi-a lăsat amprenta în modul de 
a gândi arta culinară: 

— bucatele să fie simple, expuse la foc cât mai puţin; 

— amestecul de legume, carne și arome să respecte proporțiile 
bunului gust și sănătății trupesti; 

— vinul să nu fie acru, dar nici îndulcit de viticultor; 

— grâul pentru pâine să fie fără neghină; 

— gospodina să fie curată și harnică pentru a le putea cuprinde 
pe toate într-o zi de lucru. 

Toate acestea se cer în timp de pace. 

În timp de bejenie sau de osândă (războaie, secetă, inundații, 
boală) bucătăria noastră are reţete sărace şi foloseşte ceea ce are la 
îndemână: multe ierburi şi legume, lactate și fructe, puţină carne (de 
la animale și păsări de pe lângă casă). 

Tot aici intră și vremea impusă a postului. Postul ortodox are 175 
de zile, evident — împărţite pe anotimpuri: postul Crăciunului, Postul 
Paștelui, Postul Sfinţilor Petru şi Pavel, Postul Sfintei Marii. 

Postul impune puţine grăsimi, puţine dulciuri, deloc proteine ani- 
male, multe legume, verdeţuri și fructe. 

În cartea noastră, veţi găsi propuneri de reţete pentru ca postul să 
fie ușor, iar hrana echilibrată. Vă dorim să aveţi răbdare și să învăţaţi că: 
„Postul este un medicament de care omul are multă nevoie”. 


Autoarea 

REŢETE PENTRU LĂSATUL DE SEC 


Carne de pasăre cu sos de smântână (4-6 pers.) 


“1 pui sau găină mijlocie, 500 g smântână, 2 linguri cu unt, 
2 linguri cu făină, sare, piper măcinat, 1 pahar cu ulei. 


Se curăţă carnea de pasăre, se porționează și se prăjeşte în ulei. Se 
scoate într-un castron și se ţine la cald. Din unt, făină şi smântână se face 
un sos alb: untul se pune într-o cratiţă mai mică, se înmoaie ușor, se 
pune făina și se amestecă omogen cu o lingură de lemn. Se pune câte 
puţină smântână, se amestecă mereu până când se obține un sos fluid, 
fără cocoloaşe. Se pune sare şi se fierbe sosul 10 minute cu cratița așe- 
zată pe o tablă, după care se pun bucăţile de carne în sos și se lasă să 
mai fiarbă 1/4 oră. 

Se serveşte mâncarea fierbinte, condimentată cu puțin piper mă- | 
cinat, cu mămăligă caldă. 


Cordon bleu cu mușchiuleţ de porc (6-8 pers.) 


1/2 kg mușchiuleţ de porc, 250 g caşcaval, 250 g şuncă pre- 
sată sau jambon slab, sare, piper, 1 cană cu ulei, 4 linguri cu 
făină, 1 ou, 1 cană cu lapte sau cu sifon, piper măcinat, mărar 
și pătrunjel tocate împreună. 


Se taie 8 felii din bucata de mușchi care se bat şi se subțiază până 
îşi dublează suprafaţa. Se sărează și se piperează. Se taie 8 felii subțiri 
de caşcaval și 8 felii subțiri de şuncă sau jambon. Peste felia de mușchi 
se pune cașcavalul, apoi felia de şuncă, se rulează felia de mușchi și se 
prinde la capete cu scobitori. Se trec rulourile prin făină, apoi prin aluat 
subțire obținut din ou, făină, lapte sau sifon şi piper măcinat și se prăjesc 
în mult ulei. Se scot pe şerveţele, apoi se trec în farfurii lângă cartofi 
fierți în coajă întregi. 

Se serveşte totul cald, fără pâine sau cu puţină pâine de casă și 
vin alb. 

Ficat de pasăre cu ciuperci (4-6 pers.) 


500 g ficat de pasăre (de gâscă, de găină sau de pui), 2 cepe, 
30 ciuperci, 1 pahar cu ulei, sare, piper boabe, 1 pahar cu 
vin, mărar tocat, ] lingură cu bulion de roşii. 


Se curăță ficatul cu atenţie, se spală, se fierbe în apă caldă cu sare 
timp de 5 minute. Se scoate și se spală iar, se taie felii mari. 

Se curăță ceapa şi se taie în formă de peştișori, se călește în ulei 
până devine transparentă. Atunci se pun ciupercile curățate, spălate și 
tăiate sferturi, se acoperă vasul și se fierb cu vin 1/4 oră. Se pun ficățeii 
peste ciuperci, se adaugă sare, piper boabe şi bulion de roşii și se con- 
tinuă fierberea încă 1/4 oră. 

Se servește friptura fierbinte, cu garnitură de orez sau legume fierte 
şi scurse, presărate cu mărar tocat, lângă pâine proaspătă și cu vin alb 
sec. 


Ficăței de pasăre în sos de vin (4-6 pers.) 


700 g ficăței de pasăre, 2 cepe, 1/2 I suc de roşii sau 2 roșii 
conservate, 3 linguri cu unt sau 1 pahar cu ulei, 1 pahar cu 
vin, Sare, mărar și pătrunjel tocate. 


Se curăţă ficatul cu atenţie ca să nu aibă resturi de fiere, se spală 
în mai multe ape și se pune să fiarbă 5 minute în apă caldă cu sare. Se 
scoate, se spală, se taie felii și se pune în cratiţă mare să se prăjească în 
ulei cu cele 2 cepe tocate mărunt. Se lasă 1/4 oră cu vasul acoperit pe 
flacără mică, se stinge cu vin şi suc de roșii sau roșii tocate mărunt, se 
fierbe mâncarea încă 1/4 oră cu vasul descoperit. Se trec ficăţeii pe 
farfurii cât sunt calzi, se înconjoară cu garnitură de legume fierte, aco- 
perite cu sosul în care s-au făcut şi presărate cu mărar și pătrunjel tocate 
împreună. 

„Se serveşte cu pâine proaspătă și vin alb. 


Friptură de pasăre (4-6 pers.) 


] pui mare, 2 linguri cu unt, 1 lămâie, 2 morcovi, 1 ceapă, 

sare, cimbru, măghiran, 1 păstârnac, 1 pahar cu vin. 
Se curăţă puiul, se trece prin flacără, se golește de intestine și de 
măruntaie, se freacă cu mălai, apoi se spală cu atenție. Măruntaiele se 
curăță și se spală, se lasă cu puţină sare pe ele într-o farfurie. Puiul se 

sărează pe dinăuntru şi pe dinafară, se freacă cu felii de lămâie, se unge 
cu unt şi se aşază în tava de friptură. Se umple cu măruntaiele sărate, 
1 ceapă, 1 morcov și 1 păstârnac curățate și tăiate felii. În tava de friptură 
se pune I cană cu apă, se pun condimentele și 1 morcov tăiat rondele, 
iar tava se pune în cuptorul cald pentru 1 oră. Dacă lipsește cuptorul, 
friptura se face pe plită, cu cratiţa acoperită. Când s-a rumenit, friptura 
se întoarce, se stropește cu vin şi se mai frige 1 oră. Se servește porțio- 
nată, cu garnitură de legume fierte stropite cu sosul de friptură, cu salată 
de sezon și pâine proaspătă. Este potrivit vinul alb. 


Friptură de pasăre cu sos de mere (46 pers.) 


1 pui sau ] găină, 1 kg mere, 2-3 linguri cu zahăr, 1 cană cu 
suc de roșii, sare, 1/2 pahar cu ulei, 1/2 lămâie, 2 linguri cu 
unt. 


Se curăță pasărea, se trece prin flacără, se golește și se spală cu 
multă apă rece, după care se sărează și se taie în 6 porții. Se freacă încet 
carnea cu felii de lămâie, se unge cu unt și se pune în tava de friptură cu 
1 cană cu apă. Se frige la foc potrivit până când se rumenește. 

Se pregăteşte un sos de mere: se curăță fructele de coajă și semințe, 
se taie felii care se pun în straturi într-o cratiţă cu ulei. Se acoperă cu 
zahăr şi se călesc la foc mic amestecând mereu în cratiţă până când 
merele se fărâmă ușor. Se pune sucul de roşii, se fierb până devin pastă 
groasă. Se sărează puțin. Carnea friptă se trece pe farfurii, alături se pune 
sos de mere și se servește totul cald, cu pâine proaspătă şi vin alb dulce. 


WAO āū w 


Friptură de vacă înăbușită (6-8 pers.) 


1 1/5 kg pulpă de vacă, 1 ceșcuță cu ulei, 1 ţelină, 2 cepe, 2 
morcovi, 2 roșii, 1 pahar cu vin, 2 foi de dafin, sare, piper 
boabe, cimbru, 1 căpățână de usturoi. 


Se spală carnea, se usucă în prosop curat, se unge cu ulei, se sărea- 
ză uşor şi se piperează, se pune bucata întreagă într-o cratiţă mare și se 
rumeneşte la foc potrivit o oră. 

Se scoate pe un platou, iar în cratiţă se călesc legumele spălate şi 
tăiate julien, ceapa tocată în formă de peștișori și roşiile decojite, tăiate 
felii. Se lasă să fiarbă la foc mic cu 1 cană cu apă caldă, sare, dafin, piper 
boabe, cimbru şi puțin usturoi tocat. 

Se împănează friptura cu usturoi, se pune în cratița cu sos, se aco- 

peră cu capac şi se frige 1/2 oră, după care se toarnă vinul. Se continuă 
frigerea încă 1/2 oră, se scoate carnea şi se taie felii, se acoperă cu sosul 
în care s-a făcut, se servește cu salată și pâine de casă. Este potrivit vinul 
alb. 


Friptură din muşchi de vacă (4-6 pers.) 


1 kg mușchi de vacă, 200 g sliinină afumată, 2 morcovi, 
2 cepe, l ceșcuţă cu ulei, 2 căţei de usturoi, 1 pahar cu vin, 
sare, cimbru, piper boabe. 


Se spală carnea, se şterge cu un prosop curat, se împănează cu 
felii de slănină afumată şi usturoi tăiat felii. Se unge cu ulei pe toată su- 
prafața și se pune într-o tavă de friptură pe un strat de morcovi și ceapă. 
Se condimentează cu cimbru și piper boabe, se pune deasupra 1 cană cu 
apă şi se aşază tava pe foc sau pe plită, acoperită cu capac sau în cuptor, 
la foc potrivit. Se întoarce des, se scoate din tavă când furculiţa pătrunde 
ușor în carne, se taie felii și se trece în farfurii lângă legume soté sau 
fierte şi scurse. Deasupra se toarnă sosul de legume: legumele se trec 
prin sită, se adaugă uleiul care a rămas, 1 pahar cu vin, eventual slănina 
rămasă şi sare. Se fierbe sosul 10 minute, se toarnă cu lingura peste 
legume și carne. 

Se serveşte caldă, cu pâine proaspătă, salată de sezon și vin alb. 


Gușă de curcan umplută (4-6 pers.) 


] gușă de curcan, 1 piept de pui fără os, 100 g slănină 
afumată, 2 cepe, 2-3 ficăţei de pui, 1 ou, 1/2 lămâie, cimbru, 
pătrunjel tocat (verde sau uscat), 1 pahar cu ulei. 


Se întoarce gușa pe dos, se curăță de grăsime, se spală şi se scurge. 
Carnea de pui, ficăţeii și ceapa se trec prin maşina de tocat şi se 
amestecă în vas adânc cu slănina tăiată mărunt, 1 ou întreg, pătrunjel 
tocat, sare și piper măcinat. Amestecul se frământă cu mâna, se umple 
gușa curcanului, se coase la capete și se turteşte puţin. Se pune în cratiţă 
cu ulei, se rumenește pe toate părţile, după care se pune într-o formă de 
friptură, se pune cimbru, se acoperă pe 3/4 cu apă și vin, se toarnă și 
uleiul în care s-a rumenit și se frige 1 oră la foc potrivit. 

Se servește tăiată felii groase lângă piure de cartofi și salată de 
sezon. Cu pâine proaspătă și vin alb, demisec. 

Jigou de berbec cu orez (4-6 pers.) 


1 1/2 kg pulpă de berbec, 1/2 kg ceapă arpagic, 1 cană cu 
orez, 2 linguri cu bulion de roșii, 3-4 căţei de usturoi, 2 lin- 
guri cu unt, 1 pahar cu ulei, 2 linguri cu oțet, pătrunjel tocat, 
sare, piper. 


Se curăţă carnea de pieliţe, se spală, se crestează oblic și se împă- 
nează cu usturoi. Se stropește cu oțet şi ulei, se așază în tava de friptură 
cu ceapa curățată şi netăiată. Se adaugă 1 cană cu apă, se pun boabe de 
piper, iar carnea se presară cu sare. Se frige la foc tare până când carnea 
prinde o crustă aurie, după care se face focul mic şi se lasă să fiarbă în 
sosul ei. 

Se pregăteşte orezul: se alege, se spală, se căleşte cu 2 linguri cu 
ulei, se umple cratiţa cu 3 căni cu apă caldă și se pune la cuptor să fiarbă 
1/2 oră cu sare și piper boabe. Friptura se taie felii mari, se trece pe 
farfurii cu arpagic şi orez alături, se presară cu pătrunjel tocat. 

Se serveşte totul cald, cu felii subțiri de pâine de casă și vin alb. 


Muschi de porc împănat cu cârnaţi (6-8 pers.) 


1 kg mușchi de porc, 200 g caşcaval, 1/2 kg cârnaţi afumaţi, 
sare, piper boabe, 1 ceșcuță cu ulei, 1 pahar cu vin. 


Se spală mușchiul de porc, se usucă în prosop curat, se crestează 
oblic și se împănează cu cârnaţi subţiri şi bucăţi mici de caşcaval. Se 
prăjește pe toate părțile în ulei fierbinte (folosim o cratiţă largă) până 
capătă crustă aurie. 

Se lasă în cratiţă, se adaugă vinul și puţină apă, se sărează şi se 
piperează lichidul, se pune cratiţa în cuptor sau se acoperă și se lasă pe 
plită. Friptura este gata când pătrunde furculița uşor în carne. Se taie 
felii, se trece în farfurii, se așază alături legume fierte și scurse, stropite 
cu sos de friptură și se serveşte totul cald, cu puţină pâine și vin alb sec. 


Sarmale cu carne de porc şi ciolan afumat (6-8 pers.) 


600 g carne proaspătă de porc, 1 ciolan afumat, ] ceșcuță cu 
orez, 2 linguri cu bulion, 2 cepe, 1 foaie dafin, 2 cartofi, 
2 verze mari, crude sau murate, sare, piper. 


Se trec carnea proaspătă și 1/2 din carnea afumată (care a stat în 
apă 3-4 ore) prin mașina de tocat împreună cu 2 cartofi curăţaţi, spălați 
și tăiaţi felii. Se adaugă peste amestec cepele tocate (sarmalele cu ceapă 

prăjită devin nocive din cauza grăsimilor și condimentelor), sare, piper 
măcinat şi bulionul de roşii. Se adaugă orezul ales și spălat şi 1 ceașcă 
mare de apă. Amestecul se frământă cu mâna 3-5 minute, se lasă la rece 
1/4 oră. Se spală varza, foaie cu foaie, se scurge, se taie foile în 2-3 bu- 
Căţi și se înfăşoară sarmalele: se pune umplutura la un capăt, se rulează 
partea umplută până se termină foaia de varză, se strâng capetele și se 
aşază în oală mare în care s-a pus ciolanul afumat pe un strat de varză 
tocată. Se fierb sarmalele la foc potrivit acoperite cu apă caldă și varză 
tocată. Se scad la cuptor. Se servesc fierbinți, cu mămăliguţă și vin alb. 


Sarmale din carne de oaie (6-8 pers.) 


1 kg carne de oaie, 2 cepe, 1 ceșcuță cu orez, 60 foi de viță 
de vie, ] ou, sare, piper măcinat, 2 linguri cu bulion de roșii, 
pătrunjel tocat, 1/2 | vin, 1 cană cu smântână, 2 linguri cu 
ofet. 


Se curăță carnea, se tale felii şi se ține 2 ore în apă (cât să acopere 
carnea) cu oțet şi sare grunjoasă, apoi se scoate, se șterge cu prosop 
curat și se trece prin mașina de tocat cu cepele curățate și tăiate felii și 
cu felia de pâine. Peste carne se pun: bulionul de roşii, pătrunjelul, 1 ou, 
orezul ales și spălat, sare şi piper măcinat. Se frământă amestecul cu mâ- 
na până la omogenizare şi se lasă să-și amestece aromele cu vasul aco- 
perit 1/4 oră. Se spală foile de viță, se opăresc (dacă sunt murate se țin 
doar în apă fierbinte 5 minute, apoi se scurg), se taie în două și se fac 
sărmăluţe mici. Se așază sarmalele în vas de lut sau în cratiţă emailată 
cu pereţii înalți, se fierb 1 oră acoperite cu apă caldă, se scad în cuptor 
1 oră cu vinul pus când nu mai au lichid și se servesc fierbinţi, cu 
smântână deasupra. Sarmalele sunt bune cu mămăliguţă caldă şi vin alb. 


Sarmale moldovenești în cuib (6-8 pers.) 


1 kg carne în amestec (porc și vacă; porc și pasăre), 2 cepe, 
1 felie franzelă, 200 g costiță afumată, 1 ceșcuță cu orez, 
1/2 l de suc de roșii, 60-70 foi de viţă de vie, 1 varză mare, 
cimbru, piper, sare, 1 foaie dafin. 

Se trece carnea prin mașina de tocat, se pune în castron mare cu 
pâinea fărâmiţată, cepele tocate, orezul ales și spălat, 1 cană cu suc de 
roşii, sare, piper măcinat şi cimbru fărâmiţat. Se frământă amestecul cu 
mâna umedă, se lasă la rece 1 oră. 

Se spală varza, se scurge, se taie bucăţi mari, se lasă deoparte. Se 
opăresc frunzele de viță (dacă sunt nemurate) sau se ţin în apă caldă 1/4 
oră, se scurg, se taie în două pe direcția codiţei. Se fac sărmăluţe mici în 
foi de viţă; se strâng 5-6 sărmăluţe într-o foaie de varză mare cu felii 
subţiri de slănină afumată între ele; se rulează foaia de varză, se așază 
cuibul obţinut într-o oală mare, pe un strat de varză. Se procedează în 
acelaşi fel până se termină carnea. Se fierb la foc potrivit 1 oră acoperite 
cu apă caldă, se adaugă sucul de roșii și se scad la cuptor 1 oră. 

Se servesc fierbinți, cu mămăliguţă şi vin alb. 


Sărmăluţe din carne de vacă (6-8 pers.) 


1 kg carne de vacă, 2 cepe, 1 ceşcuță cu orez, sare, pătrunjel 
măcar, leuştean tocate împreună, 1 felie de pâine, 60 foi de 
viță, 2 morcovi, 2 linguri cu bulion, 1/2 | vin alb, sare, piper 
măcinat. 


Se trece carnea prin mașina de tocat sau se toacă pe un fund de 
lemn cu o secure ascuţită. Se dau morcovii pe răzătoare mică, se toacă 
cepele și se pun împreună cu carnea tocată. Se condimentează cu ver- 
deaţă tocată în amestec, cu bulion de roșii, sare și piper. Peste amestec 
se pune orezul ales şi spălat în 2-3 ape, se frământă cu mâna umedă 
3-5 minute, se lasă amestecul la frigider. 

Se opăresc cu apă clocotită frunzele de viţă crude (dacă sunt mu- 
rate se ţin 10 minute în apă fierbinte, se scurg și se folosesc) se taie în 
două pe direcţia codiţei și se fac sărmăluţe mici care se fierb în apă cu 
vin alb. Se ţin 1 oră pe flacăra mică, după care se scad în cuptor. Se ser- 
vesc fierbinţi, acoperite cu smântână sau numai cu ardei iute alături. Este 
potrivită mămăliguţa, iar vinul ideal este vinul alb demisec. 


Sărmăluţe în cuib de varză (6-8 pers.) 


1/2 kg carne de porc, 1/2 carne de vacă sau pasăre, 200 g slă- 
nină afumată, 1 felie franzelă, 2 cepe, 3 verze murate, 1/2 kg 
cârnaţi afumaţi, 1 ceşcufă cu orez, sare, 1/2 I vin alb, 2 linguri 
bulion de roşii, 4-5 crenguțe de busuioc sau cimbru, piper. 


Se dă carnea prin maşina de tocat, se amestecă omogen, se pun 
peste ea: orezul ales și spălat, felia de pâine înmuiată şi fărâmiţată, ceapa 
tocată, bulionul de roșii, sare şi piper măcinat. Amestecul se frământă cu 
mâna şi se lasă 1/4 oră la rece. Se spală varza foaie cu foaie, se lasă în 
apă rece 1 oră, se scurge, se taie bucăţi potrivit de mari (doar 2 verze). 

Partea mai tare a foii de varză se toacă și se pune într-o oală adâncă, în 
strat gros. Se învelesc sărmăluțe mici cât o nucă în foi de varză, se aşază 
câte 4-5 pe o foaie mare de varză, cu felii de cârnat afumat între ele. 
Foaia de varză se strânge ca o sarma uriașă, se așază pe stratul de varză 
tocată; se fac sarmale încontinuu până se termină carnea și cârnaţii. Între 
straturile de sarmale se pun crenguţe de busuioc sau de cimbru și felii 
de slănină afumată. Cuiburile de sărmăluţe se fierb cu apă caldă îndoită 
cu vin, se scad la cuptor 2 ore. 
Se servesc fierbinți, cu mămăliguţă și vin alb. 


Șniţele din carne de berbec (4-6 pers.) 


1/2 kg carne de berbec sau de oaie, 2 ouă, 4 linguri cu făină, 
1 pahar cu lapte dulce, sare, piper măcinat, 1 pahar cu ulei, 
1/2 lămâie, 2 linguri cu oțet, usturoi. 


Din apă, oţet şi usturoi tocat se face o soluţie în care se marinează 
carnea de berbec 2-3 ore. Se scoate, se taie felii subţiri, se freacă fiecare 
felie de carne cu lămâie, se bate cu bătătorul de lemn, se sărează și se 
piperează. Se lasă 10 minute la rece. 

Din 2 ouă, 3 linguri cu lapte şi puţină sare se face un aluat de clă- 
tite mai gros. Se trec feliile de carne prin făină, apoi prin aluat și se pră- 
jesc în ulei încins. 

Șniţelele se servesc calde, cu legume fierte şi salată de sezon. Este 
potrivită pâinea neagră, alături de un vin alb demisec. 


Şniţel din carne de vacă sau de mânzat (4-6 pers.) 


1 kg carne macră de vacă sau mânzat, 1/2 kg ceapă, 1 pahar 
cu ulei, sare, piper, 2 linguri cu făină, 1 pahar cu vin. 


Se taie carnea felii, se bat feliile cu bătătorul de lemn pentru șni- 
tele, se lasă în frigider 1 oră. 

Se curăţă ceapa, se toacă, se căleşte în ulei până devine transpa- 
rentă. Se scurge uleiul în altă tigaie, iar ceapa se acoperă cu 1 linguriţă 
plină cu făină, se stinge pe foc cu vin și puţină apă, se fierbe înăbușit 1/4 
oră, după care se trece prin sită ca să se obţină un sos gros. Feliile de 
carne se dau prin făină și se prăjesc în uleiul scurs de la ceapă. Se pun 
în sos, se sărează și se piperează, se fierbe mâncarea până când carnea 
se poate consuma. Șniţelul natur se servește cu legume fierte, salată de 
sezon şi vin alb. 

Snițel natur din carne de vacă sau mânzat cu smântână 
(4-6 pers.) 


1 kg carne de vacă, 1] pahar cu ulei, sare, 3 linguri cu făină, 
smântână. 

Se taie carnea felii subţiri, care se bat cu batșniţelul și se ţin la fri- 
gider 2 ore sau în congelator 1 oră, se scot, se sărează, se trec prin făină 
şi se prăjesc uşor pe ambele părți. Se scot pe farfurie și se pregătește 
sosul: făina rămasă se desface în apă rece și se toarnă în uleiul în care 
s-a prăjit carnea. Se fierbe sosul 10 minute, se adaugă smântâna, se să- 
rează și se condimentează după gust. 

Se pun șniţele în sos și se fierb acoperit 1/2 oră, apoi se împart în 
farfurii cât sunt fierbinţi, se servesc cu piur€ de cartofi, sos, pâine uscată 
şi salată de sezon. Este potrivit un vin alb demisec. 


Tocană din carne de miel (4-6 pers.) 


1 kg carne de miel, 1/2 kg ceapă, 1 pahar cu ulei, sare, 
1/4 linguriţă cu boia dulce de ardei, 1 pahar cu suc de roșii, 
pătrunjel şi mărar, 300 g ciuperci, 2 fire de usturoi verde. 


Se curăţă, se spală și se porționează carnea de miel, se prăjește în 
ulei fierbinte până se rumenește. Se scoate pe un platou și se lasă la cald. 
Se curăță ceapa, se taie în formă de peștișori şi se călește în uleiul în care 
s-a prăjit carnea. Se adaugă apă din când în când, iar când a devenit 
transparentă se adaugă suc de roșii, boia de ardei, usturoi tocat şi se lasă 
să fiarbă acoperit. Se curăță ciupercile, se spală trecând cu mâna peste 
lamele în timp ce se ţin sub jetul de apă, se pun la fiert întregi sau tăiate 
jumătăţi în apă caldă cu sare. Se scot după 1/4 oră, se scurg și se pun 
odată cu carnea și verdeața tocată în sosul de ceapă. Se fierb împreună 
1/4 oră, se serveşte mâncarea fierbinte, cu mămăligă și vin alb sau rosé. 


Turnedo (4-6 pers.) 


1 kg mușchi de vacă sau mânzat, 1 franzelă, 4 linguri cu unt, 
1 lingură cu muștar, sare, 2 linguri cu unt, 4 linguri cu făină, 
1 cană cu lapte, piper măcinat (pentru sos alb). 

Se taie mușchiul felii groase de 2-3 cm care se bat cu batșniţelul, 
se ung cu muştar şi se lasă 1 oră în congelator. Se scot, se sărează, se 
prăjesc în unt încins, se scot pe un platou. În untul rămas se rumenesc 
feliile de franzelă (atâtea felii de franzelă câte felii de carne sunt). Se 

unge o formă de sticlă incasabilă cu unt, se pun feliile de franzelă, dea- 

supra fiecărei felii se pune o felie de carne, se acoperă cu sos béchamel 

(obţinut din unt înmuiat pe foc mic, amestecat cu făină, subțiat cu lapte 

şi condimentat cu piper măcinat) și se pune forma în cuptor pentru 1/4 

oră. Se trec feliile de franzelă în farfurii după ce s-au trasat pătrate în 

formă folosind un cuţit ascuţit: fiecare pătrat are franzelă, carne, sos alb. 
Se servește cald. Este bun împreună cu vin alb. 


Turnedo cu conopidă (6-8 pers.) 


I kg mușchi de vacă, 1 franzelă, 4 linguri cu unt sau 1 ceş- 
Cuță cu ulei, sare, 1 conopidă sau 250 g broccoli, 1 lămâie, 
200 g caşcaval, 1 lingură cu muștar, sare. 


Se taie mușchiul felii groase de 2 cm, se bat cu lama cuţitului, se 
ung cu muștar și se pun în congelator pentru a se frăgezi. Se scot după 
1 oră, se prăjesc în unt încins, se întorc de mai multe ori ca să prindă o 
crustă aurie. Se scot într-o formă de sticlă incasabilă de Jena în care s-au 
pus la rând feliile de franzelă trase în unt. Fiecare felie de franzelă are 
deasupra câte o felie de mușchi (turnedo: bucată de mușchi de vită ro- 
tund și gros, servit pe felii de pâine, pregătite ca să fie servite fără 
tacâmuri), iar peste carne se pune conopida fiartă timp de 20 minute şi 
scursă. Se rade caşcaval pe toată suprafața formei, se dă la cuptor pentru 
1/4 oră ca să prindă crustă. 

Se serveşte cald, cu vin alb, În locul conopidei se poate folosi 
broccoli. 


e 

REŢETE DE POST 
BORSURI 


Borş de cartofi (4-6 pers.) 


1 kg cartofi, 2 morcovi, 1 cană cu zarzavat conservat în sare, 
1 lingură cu bulion de roşii, 2 cepe, 2 linguri cu ulei, sare, 
2-3 căţei de usturoi, 1/2 | borş, leuștean uscat. 


Se spală cartofii, se curăță de coajă cu lama unui cuţit ascuţit, se 
spală iar și se taie cuburi mici. Se lasă în apă rece până când se curăță 
morcovii şi ceapa și se toacă mărunt. Se pun cartofii să fiarbă în 2 litri 
de apă fierbinte, se fierb 5-10 minute, după care se pun la fiert peste 
cartofi morcovii şi zarzavatul spălat de sare și scurs, ceapa și usturoiul 
tocate. Tot acum se pune sarea necesară (1 linguriţă cu sare pentru cei 
care nu ţin regim alimentar) și bulionul desfăcut în apă rece. 

Fierb toate cu vasul acoperit 20 minute, după care supa se acreşte 
cu borş fiert separat şi se presară leuştean fărâmiţat în mână pe toată 
suprafața mâncării. Se lasă acoperit 1/4 oră, se servește cald, cu pâine 
proaspătă și ceapă tăiată felii (sau spartă) alături. 


Borş de cartofi cu urzici (6-8 pers.) 


1 kg cartofi, 2 morcovi, 2 cepe, 3-4 fire de usturoi verde, 
1/2 kg urzici, sare, 1/2 lingură cu bulion. 


Se spală cartofii, se curăță de coajă, se taie felii subţiri pe lungul 
legumei, apoi în cuburi mici. Cartofii se spală iar şi se lasă în vas cu apă 
rece până se pregătesc celelalte ingrediente: morcovii se răzuiesc de 
coaja subţire de deasupra, se spală şi se dau pe răzătoare: urzicile se aleg 
fir cu fir, se înlătură frunzele pălite, se spală sub jet de apă rece sau 
călduţă, se toacă mărunt şi se pun într-o tigaie fără ulei. Se amestecă fo- 
losind o lingură de lemn pentru ca urzicile să-şi topească tulpina, se lasă 
deoparte; se curăţă usturoiul şi se toacă mărunt; se toacă ceapa mărunt. 

Se pun într-o oală mai mare 2 litri cu apă rece și se lasă până dă 
în clocot: atunci se pun în oală toate ingredientele (cartofii, urzicile, 

morcovii, ceapa, usturoiul), se lasă să fiarbă acoperit 20 minute, se să- 
rează, se pune și bulionul și se continuă fierberea 10 minute. Se acreşte 
cu borş fiert separat, se clocoteşte 1 minut şi se răceşte 1/4 oră. Se ser- 
vește cald sau rece, cu pâine sau mămăligă. 


Borş de ciuperci de cultură (4-6 pers.) 


300 g ciuperci de cultură, 1 ceşcuță cu ulei, 1 ceapă, 1 mor- 
cov, ] lingură cu zahăr, 2 linguri cu orez, pătrunjel tocat, 
1/2 I borş, sare, puţin usturoi. 


Se curăţă ciupercile, se spală trecând cu mâna peste lamelele de cu- 
loare maro, se scurg și se taie felii subțiri. Se curăţă, se spală și se toacă 
ceapa, se pun împreună într-o oală adâncă să se călească împreună cu 
1 ceșcuţă plină cu ulei. 

Se umblă cu lingura în amestec ca să nu se ardă, se adaugă câte 
puțină apă. După 1/4 oră se umple oala cu 1 litru de apă încălzită, se pun 
la fiert: morcovul tocat, sare, 2-3 căţei de usturoi (zdrobit sau tocat) și 
1 lingură plină cu zahăr. Supa fierbe 20 minute, apoi se acrește cu borş 
fiert separat, se adaugă orezul fiert și pătrunjelul (1 legătură) tocat, se 
lasă să dea în clocot. 

Se servește cald, cu pâine proaspătă. 


Borş de dovlecei (4-6 pers.) 


4 dovlecei mici sau 1 dovlecel mare, 1 ceapă, 2-3 roșii coapte, 
1 lingură cu ulei, sare, 2 linguri cu orez, 2 morcovi, 1/2 I borş, 
leustean. 


Se curăță dovleceii de coaja albă prin răzuire, se spală, se taie în 
sferturi și se înlătură semințele. Partea cărnoasă se taie cubuleţe, care se 
lasă în farfurie. La fel se procedează cu morcovii, se răzuiesc, se taie felii 
pe lung, se spală, se taie cubuleţe. Se pun să fiarbă în 2 | de apă caldă, 
se lasă să fiarbă 10 minute după care se adaugă dovleceii, ceapa tocată 
și sarea necesară. Se lasă să fiarbă cu vasul acoperit 20 minute, după care 
se pun roşiile decojite şi tăiate felii subțiri și orezul clocotit 2-3 minute 
separat și limpezit cu apă rece. După alte § minute se acreşte supa cu 
borş fiert separat, se dă față mâncării cu 1 lingură cu ulei crud şi se 
condimentează cu leuştean tocat. Borșul se serveşte cald sau rece cu 
pâine mai veche și cu 1 ceapă spartă alături. 


34 


O ea e eat 


Borş de fasole boabe (4-6 pers.) 


1/2 kg fasole boabe (albă sau pestriță), 1 ceapă, 1 morcov, 
1 rădăcină de pătrunjel, 2 roșii din conservă, 1 ţelină mică, 
1 legătură cu leuștean sau pătrunjel, 1/2 I borş, sare, cimbru. 


Se alege fasolea, se spală în 2-3 ape, se lasă acoperită cu apă rece 
10-12 ore. (O altă metodă eficientă pentru ca fasolea să fiarbă repede: 
se opărește fasolea, după ce a fost curățată de impurități, cu apă clocotită 
turnată în vasul cu fasole. Se acoperă vasul pentru 10 minute, se scurge 
apa, se pune apă rece și se lasă să stea cu vasul acoperit 1 oră). 

Fasolea se pune să fiarbă cu trei măsuri de apă fierbinte şi se proce- 
dează ca la orice mâncare de fasole: când bobul se desface la atingere se 
pune zarzavatul curățat, spălat şi tăiat fideluță sau trecut pe răzătoare, 
ceapa tocată mărunt și roşiile decojite și tăiate felii subțiri, apoi se sã- 
rează. 

După 20 minute se pune borşul fiert separat, se condimentează cu 
leuștean și cimbru tocate împreună şi se lasă să se răcească. În locul 
legumelor tocate se poate folosi zarzavat la sticlă (în timpul iernii). 

Borșul de fasole se servește cald sau rece, cu pâine sau mămăliguţă. 


Borş de fasole cu lobodă (4-6 pers.) 


1/4 kg fasole boabe, 4 legături cu lobodă, 1 ceapă, 1 morcov, 
1 țelină mică, sare, 1 | borş, 1 lingură cu bulion de roşii sau 
de ardei, leuştean tocat, ] crenguţă de cimbru. 


Se spală fasolea cu apă fierbinte (dacă nu este timp să stea la în- 
muiat 6-10 ore după ce a fost aleasă bob cu bob. 

Se schimbă apa şi se pune să fiarbă cu 3-4 măsuri de apă rece. 
Când bobul se desface prin apăsare se pune în oală zarzavatul tocat 
julien (beţișoare), loboda aleasă frunză cu frunză, spălată în 2-3 ape și 
tăiată fâșii subțiri, ceapa tocată și cimbrul. 

După 20 minute se adaugă bulionul de roșii desfăcut în apă rece și 
borşul fiert separat. Se presară leuşteanul tocat după ce mâncarea a clo- 
cotit 1 minut și se stinge focul. Borşul de fasole se servește cald sau rece, 
cu mămăliguţă sau cu pâine, cu ceapă spartă şi ardei iute alături. 

Borş de fasole verde (4-6 pers.) 


1 kg fasole verde, 2 cepe, 1/2 l borş, 2-3 roşii mari, sare, 
2 linguri cu ulei, 1] rădăcină de pătrunjel cu frunze, 1 ţelină. 


Se curăță fasolea de vârfuri şi codițe, se spală în apă călduţă, se 
rupe bucăţi de 2-3 cm care se pun să fiarbă cu 2 litri de apă clocotită. Se 
fierbe descoperit 1/4 oră, după care se adaugă rădăcina de pătrunjel și 
telina tăiate julien și sarea necesară. Când fasolea s-a înmuiat și şi-a 
schimbat culoarea se spală roşiile, se decojesc, se taie felii, se pun să 
fiarbă în supa de fasole. După 1/4 oră se pune borşul fiert separat, se pun 
frunzele de țelină și de pătrunjel tocate împreună, se lasă să fiarbă 1 mi- 
nut și se stinge focul după ce s-a dat faţă mâncării cu 1 lingură cu ulei 
(facultativ). Borşul se serveşte cald sau rece, cu pâine uscată și ardei iute 
alături. 


Borș de frunze de legume (4-6 pers.) 


2 kg de frunze de legume (sfeclă, spanac, salată, ștevie, gulie, 
lobodă), 1 ceapă, 2 cartofi, 4 linguri cu orez, 1 L borş, leuş- 
tean verde, 2 linguri cu ulei, sare, 1 lingură cu făină. 


Se aleg frunzele întregi, se spală, se taie fâşii subţiri şi se lasă aco- 
perite cu 1 lingură cu făină să stea 1/4 oră, timp în care se pun cartofii 
tăiați cubuleţe să fiarbă în apă caldă. După 1/4 oră se toacă ceapa mărunt 
Şi se amestecă peste frunzele de legume, apoi se pun la fiert peste cartofi. 
Se sărează și se pune la fiert orezul ales și spălat în mai multe ape şi se 
lasă 10 minute la foc potrivit. Se acrește cu borş fiert separat, se adaugă 
uleiul (facultativ) şi leuşteanul verde tocat şi se clocotesc împreună 
1 minut. Se stinge focul, se răcește borşul 1/4 oră şi se serveşte cu pâine 
sau mămăligă rece. 


Borş de hribi uscați(4-6 pers.) 


1/4 kg hribi uscați, 1 ceapă, 1/2 I borş, 1 lingură cu făină, 
2 morcovi, 1/4 varză crudă sau murată, 1 ceşcuţă (50 ml) cu 
ulei, 1 cană plină cu zarzavat de ciorbă, leuștean uscat, 
1 lingură cu bulion de roșii. 


Se spală hribii, se lasă în apă rece 1 oră, se aruncă apa și se pun 
într-un vas cu apă caldă. Se dau în clocot 5 minute, se scurg, se lasă în 
farfurie. Se toacă varza şi ceapa, se călesc în ulei până când ceapa devine 

transparentă. Se presară amestecul cu făină și se colorează cu bulion de 
roșii desfăcut într-o ceaşcă mare cu apă caldă. Se fierbe cu vasul acoperit 
5 minute, se pun hribii tocaţi peste legume, tot acum se pune zarzavatul 
de ciorbă spălat cu apă rece și scurs, morcovii tăiaţi julien sau trecuți pe 
răzătoare și sare. Se fierbe supa acoperit 20 minute şi se acrește cu borş 
fiert separat. Se presară deasupra leuștean uscat, bine fărâmiţat, se cloco- 
tește borşul 1 minut și se stinge focul. 
Se servește cald, cu pâine proaspătă. 


Borş de legume (4-6 pers.) 


1 varză mică, 3 morcovi, ] ceapă, I rădăcină de pătrunjel, 
1 țelină, 3-4 cartofi, 1 1 de borş, 1 lingură cu bulion de roşii, 
2 linguri cu ulei, leuștean uscat, 3-4 linguri cu orez, sare. 


Se spală legumele, se curăţă de coajă, se taie cuburi mici și se lasă 
în apă rece cât timp se toacă varza și ceapa. Se pun într-o oală mai mare 
să se călească varza şi ceapa. Se lucrează cu focul mic pentru ca varza 
să lase toată apa pe care o conţine. Se acoperă vasul, se lasă 1/4 oră, după 
care se pun legumele, se amestecă în oală, se adaugă 1 cană cu apă și se 
lasă să scadă tot lichidul. Atunci se adaugă 1 litru de apă încălzită pe foc, 
se fierbe supa încet 1/4 oră, se adaugă bulionul de roşii desfăcut în 
puţină apă rece, sarea necesară și orezul fiert separat. După 5 minute de 
fierbere domoală se adaugă leușteanul fărâmiţat şi borşul fiert separat, se 
lasă 1 minut să clocotească și se stinge focul. 

Borșşul se serveşte cald sau rece, cu mămăligă sau cu pâine și ceapă 
alături. 


Bors de legume cu găluşte de post (4-6 pers.) 


2 morcovi, 4 cartofi, 1 ţelină, 1 păstârnac, 1 rădăcină de pă- 
trunjel, 1 gulie (dacă e primăvară se poate folosi spanac) cu 
frunze, sare, 1/2 I borş, 2 cepe, 1 ceșcuță cu ulei, 3 linguri cu 

făină. 
Se curăţă, se spală și se taie toate legumele felii subțiri sau romburi. 
Se pun la fiert în apă caldă, se acoperă vasul, se fierb 1/4 oră, după care 
se pun: sare, 1 ceapă tocată și frunze de gulie (sau sfeclă, sau spanac) 
spălate și tăiate fâșii late de 1 cm. Se face aluatul de găluşte: se toacă 
1 ceapă şi se căleşte în ulei, se răceşte și se răstoarnă într-o farfurie 

adâncă unde se amestecă energic cu 3 linguri pline cu făină, puţină sare 
şi apă rece până când se obține un aluat ca o smântână groasă. 

Se ia din aluat cu linguriţa şi se pun găluştele să fiarbă în supa de 
zarzavat. După 1/4 oră se acresc legumele cu borș fiert separat, se cloco- 
tesc împreună 1 minut. 

Borșul se serveşte rece sau cald, cu pâine uscată și 1 ceapă tăiată 
felii alături. 


Borş de lobodă (4-6 pers.) 


3 cartofi, 3 morcovi, 1 gulie cu frunze, 4-5 legături de lobodă 
roșie, 1 legătură de ceapă verde, 3 fire de usturoi, 1 lingură 
cu bulion de roșii, sare, 1 | borş, 1 legătură de mărar, 4-5 fire 
de leuştean, 4 linguri cu orez, ulei. 


Se curăţă cartofii, gulia şi morcovii, se spală, se taie romburi mici 
şi se pun să fiarbă în apă caldă timp de 10 minute. 

Frunzele de gulie, loboda, ceapa și usturoiul se curăță de partea 
veştedă, se spală sub jet de apă rece, se taie fâşii de 1 cm şi se pun la 
fiert cu morcovii și cartofii. 

După 20 minute se adaugă orezul fiert și limpezit, sarea necesară, 
bulionul de roşii desfăcut în apă rece și puţin ulei (facultativ). Se cloco- 
tesc împreună 1 minut apoi se acreşte supa cu borş fiert separat și spu- 
muit și se presară deasupra mărar și leuștean tocate împreună. 

Se servește cald sau rece cu pâine sau mămăligă și cu ardei iute 
alături. 


Borș de praz (4-6 pers.) 


1 kg praz, 2 morcovi, ] țelină cu frunze, 1 cartof, 2 linguri cu 
ulei, 1 ceapă mare, 1 lingură cu bulion de roșii, 1 l borş, 
4 linguri cu orez, sare. 


Se spală şi se curăţă legumele: prazul se curăţă de foile veștede, se 
separă partea albă care se taie rondele mici de 1-2 cm, telina se curăţă 
de coaja tare și de frunze, se taie julien, se ţine în apă rece cu cartoful 
fără coajă, tăiat romburi;, morcovii se curăță de coaja de deasupra prin 
răzuire cu lama unui cuţit ascuţit, se taie rondele, iar ceapa, curățată de 
foile uscate, se toacă mărunt. 

Se călesc în ulei: ceapa tocată şi morcovii. Se adaugă apă caldă 

când s-au înmuiat, se mai lasă 2-3 minute să clocotească după care se 
adaugă țelina, prazul și cartoful. Când lichidul a scăzut se adaugă în oală 
1 litru de apă caldă, bulionul de roșii şi puţine frunze de elină tocate 
mărunt. Se fierb împreună 1/2 oră, se acrește cu borș fiert separat și se 
adaugă orezul fiert. Se lasă să clocotească 1 minut, se presară deasupra 
frunzele de țelină rămase, tocate mărunt. 

Borșul se servește cald, cu pâine sau cu mămăligă și ceapă de apă. 


Borş de spanac (4-6 pers.) 


1 kg spanac, 1 legătură cu ceapă verde, 1 salată, 3-4 fire de 
usturoi, 3 cartofi, 1 morcov, 1 | borş, 4 linguri cu orez, sare, 
leuștean verde tocat, 2 linguri cu ulei. 


Se curăţă cartofii și morcovul, se spală şi se taie cubuleţe, apoi se 
pun la fiert în apă care clocoteşte. 

După 10 minute se adaugă la fiert frunzele de spanac spălate frunză 
cu frunză şi tăiate fâşii subțiri, salata verde pregătită ca și spanacul, 
ceapa şi usturoiul curățate, spălate şi tocate mărunt și 1 linguriţă cu sare. 

Se acoperă vasul și se continuă fierberea 20 minute, după care se 
acreşte amestecul de legume cu borş fiert separat, se pune orezul fiert și 
limpezit şi uleiul crud. Se lasă să dea în clocot, se stinge focul, se presară 
leuştean tocat și se lasă borşul să se răcească. 

Se serveşte cald, cu pâine proaspătă şi ceapă verde alături. 


Borş de ștevie (4-6 pers.) 


4-6 legături de ștevie (1 kg de frunze), 3 morcovi, 3 cartofi, 
1 legătură de ceapă verde, 3-4 fire de usturoi, sare, 1 I borş, 
4 linguri cu orez. 


Se curăţă ştevia de nervurile tari, se spală în 2-3 ape, se scurge şi 
se toacă fâșii. Se curăță morcovii și cartofii, ceapa şi usturoiul, se spală, 
se taie bucăţi mici și se lasă într-un castron. Jumătate din frunzele de 
ştevie se topesc într-un vas mai mare de teflon sau inox. 

Se lucrează la foc mic amestecând cu lingura de lemn până când 
frunzele îşi schimbă culoarea. Se mai lasă 5 minute, se lasă deoparte. Se 
pun legumele să fiarbă, iar când dau în clocot se pun frunzele de ștevie 
rămase, ceapa și usturoiul tocate şi sare. Se fierb 1/2 oră, se răstoarnă în 
borş piuré-ul de ştevie, se adaugă orezul fiert și limpezit și borşul fiert 

separat. Se clocotesc împreună 1 minut, se stinge focul și se lasă borşul 
să se răcească. 
Se servește cald sau rece, cu pâine sau mămăligă. 


Borș rusesc de post (6 pers.) 


1/4 kg fasole boabe albă sau pestriță, 1 sfeclă roșie, 1/2 varză 
crudă, 2-3 cartofi, 1 ceapă, 1 l borş, pătrunjel tocat, sare, 2 
linguri cu ulei. 


Se alege fasolea bob cu bob, se spală, se pune la fiert acoperită cu 
3 măsuri de apă. Se fierbe cu vasul acoperit la foc domol. Se curăţă varza 
şi sfecla, se spală, se taie, beţișoare (sfecla) şi se toacă fâșii (varza), se 
pun să fiarbă cu apă fierbinte într-un vas mai mare. După 1/2 oră se trece 
fasolea peste sfeclă și varză, se pun cartofii spălaţi şi tăiaţi romburi mici 
peste restul legumelor, se lasă să fiarbă cu ceapa tocată mărunt și 1 lin- 
gură cu sare. Se acreşte cu borş fiert separat, când legumele au fiert, se 
clocotesc împreună 1 minut, se presară deasupra pătrunjel tocat şi se dă 
faţă mâncării cu ulei crud (facultativ). 

Borşul se servește cald sau rece, cu pâine proaspătă și ardei iute 
alături. 

CIORBE 


Ciorbă de cartofi şi fasole verde (6-8 pers.) 


200 g păstăi de fasole, 4 cartofi, 2 morcovi, 1 păstârnac, 
l ceapă, 2-3 roșii, 1/2 lămâie, 2-3 căţei de usturoi, sare, 
pătrunjel tocat. 


Se curăţă de coajă, se spală şi se taie cubuleţe morcovii, cartofii și 
păstârnacul. Se lasă deoparte. Se curăță ceapa și usturoiul și se toacă 
mărunt. Se pun toate să fiarbă în apă care clocotește: păstârnac, morcovi, 
ceapă, usturoi şi fasolea verde spălată, curățată de vârfuri şi codițe și 
ruptă bucăţi de 2-3 cm. Se fierb 1/4 oră, se pun cartofii bine spălaţi şi se 
continuă fierberea 1/2 oră, când se pun roşiile curățate de coajă și tăiate 
felii subţiri. Se sărează, se acreşte supa cu zeamă de lămâie, ciorba se 
mai fierbe 2 minute, se stinge focul şi se decorează cu pătrunjel tocat. 

Se serveşte caldă, cu pâine proaspătă sau uscată în cuptor. 


Ciorbă de fasole verde (4-6 pers.) 


1 kg fasole verde, 1/2 roșii, 1 ceapă, 2-3 ramuri mici de 
cimbru, sare, mărar şi pătrunjel tocate, ulei. 


Se curăţă fasolea de codițe și de vârfuri, se spală în apă călduţă, se 
rup păstăile în bucăţi de 2-3 cm şi se pun să fiarbă în apă care clocotește 
(2 1 de apă). Se lasă pe foc potrivit 1/4 oră, se adaugă ceapa tocată, 
cimbrul şi roşiile decojite, tăiate felii subțiri. 

Se sărează şi se lasă la fiert încă 1/2 oră, după care se toarnă puţin 
ulei în ciorbă (facultativ ), se condimentează cu mărar și pătrunjel tocate 
împreună și se stinge focul. Este bună caldă, dar şi rece, cu pâine sau 
mămăligă rece şi ceapă tânără alături. 


4i 


SUPE 


Supă de fasole verde din conservă (6 pers.) 


1 conservă de fasole verde, 1 ceapă, 1 morcov, 1 păstârnac, 
1/2 ţelină, 2 linguri cu ulei, sare, pătrunjel şi frunze de felină 
tocate, ] ardei gras, 2 l apă, sare, 1 lingură cubulion de roșii. 


Se curăţă legumele, se spală, se taie felii sau cuburi mici, care se 
călesc împreună cu ceapa în două linguri cu ulei. Se lasă vasul cu 
legumele pe foc mic doar 5 minute, după care se adaugă apă și se pune 
vasul la fiert. 

După 20 de minute de fierbere se adaugă fasolea verde, care a stat 
în apă caldă cât s-au curățat legumele. Fasolea se taie bucăţi mici și se 
fierbe cu restul legumelor 1/4 oră. Se sărează, se adaugă bulionul desfă- 
cut în puţină apă rece şi se lasă la fiert în clocote mici încă 10 minute. 
Se stinge focul, sepresară verdeaţa tocată şi se lasă să se răcească 10-15 ` 
minute. Se servește cu pâine sau cu crutoane uscate în cuptor. 


Supă din fasole boabe (6 pers.) 


1/2 kg boabe de fasole nouă, 1 morcov, 2 roșii, 2 ardei graşi, 
1 țelină mică, piper boabe, 1 legătură cu mărar verde sau 
1 lingură cu mărar conservat în sare, sare. 


Se spală fasolea după ce a fost aleasă bob cu bob, se pune la fiert 
cu apă cât s-o acopere. Se lasă să clocotească 1-2 minute, se aruncă apa, 
se completează cu apă rece — 3 măsuri de apă la o măsură de fasole și 
se fierbe la foc potrivit până când bobul de fasole se desface prin 
apăsare. Atunci se pun la fiert legumele: morcovul dat pe răzătoare, 
ardeii tăiați felii subțiri și fără seminţe. Tot acum se pun și câteva boabe 
de piper, sare, și mărarul bine spălat (dacă este conservat în sare). Se 
mai adaugă apă dacă este nevoie, se fierbe mâncarea încă 20 minute. Se 
stinge focul și se presară mărarul tocat deasupra. Se serveşte cu felii de 
pâine albă sau neagră puse pe fundul farfuriei, peste care se toarnă supă 
caldă. 

Supă de fasole pestriță (6 pers.) 


1/4 kg fasole, 1 morcov, 1 păstârnac, 1 ceapă, 1 rădăcină de 
pătrunjel, sare, boabe de piper, 4 roşii sau 1/2 l suc de roşii, 
frunze de felină. 


Se alege fasolea bob cu bob, se spală în 2-3 ape, se pune la fiert cu 
apă rece şi se lasă să clocotească 2-3 minute. Se aruncă apa, se umple 
oala cu 3 măsuri de apă rece, se fierbe la foc potrivit până când bobul 
se desface prin apăsare. Apoi se pun la fiert legumele: morcovul, 
pătrunjelul şi păstârnacul tăiate felii subțiri sau cuburi mici, ceapa şi 
roşiile, decojite şi fără semințe, tăiate felii subțiri. Se sărează supa, se 
pun la fiert boabe de piper și câteva frunze de ţelină tocate, se continuă 
fierberea 20 minute. Când mâncarea este gata se presară deasupra mărar 
verde tocat, se lasă să se răcească 1/4 oră și se servește cu crutoane de 
pâine uscată. 


Supă de fructe (6 pers.) 


1 cană cu vișine, 1 cană cu cireşe, ] cană cu corcodușe, 
1 lingură cu făină, 2 linguri cu zahăr, sare, pătrunjel verde. 


Se spală fructele, se scot sâmburii, se presară cu făină și se lasă 1/4 
oră în castron adânc. Se pune la fiert apa necesară, se sărează, se adaugă 
zahărul şi când apa dă în clocot se pun fructele. Se lasă focul mic 10 
minute, pentru ca gustul fructelor să se amestece, se fierbe la foc potrivit 
20 minute, apoi se potrivește gustul — se adaugă zahăr și sare. Se trage 
oala de pe foc, se presară pătrunjel tocat și se răcorește 1/4 oră. Se 
servește caldă sau rece, cu crutoane. 


Supă de praz (6 pers.) 


4-5 fire de praz, 2 felii de pâine, 2 linguri cu ulei, 1 morcov, 
2 cartofi, 1 păstârnac. 


Se curăţă legumele, se spală, se taie felii sau cuburi mari. Prazul 
se curăţă de foile veştede, se taie felii mari (și partea verde), se spală. 
Se pun să fiarbă cu 2 1 de apă caldă, cu puţină sare şi cu 2 felii de pâine. 
După 1/2 oră se trec legumele prin sită, se pun la fiert cu supa în care 
au fiert și se dau în clocot 1-2 minute cu uleiul adăugat în supă. Se stinge 
focul, se răcește supa 10 minute. Se serveşte cu crutoane de pâine uscată. 

Supă de roșii cu orez (6 pers.) 7 


1 kg roşii, 2 cepe, 1 ceaşcă mare cu orez, 2 morcovi, 1 ră- 
dăcină de pătrunjel, 2 -3 căţei de usturoi, sare, 1 lingură cu 
zahăr. 


Se spală roşiile, se taie felii, se pun să fiarbă 20 minute cu apă cât 
să le acopere. Separat se fierb morcovii, ceapa, usturoiul, rădăcina de 
pătrunjel cu 1 1 de apă caldă. Roșiile se trec prin sită, se strânge sucul 
obținut în castron adânc. Se scot legumele fierte, se taie rondele, se pun 
iar la fiert, se adaugă sucul de roșii, orezul ales şi spălat în mai multe 
ape, sarea necesară și o lingură cu zahăr. Supa se mai fierbe 1/4 oră, se 
stinge focul, se răceşte și se servește caldă sau rece, cu sau fără crutoane. 


Supă de salată verde (6 pers.) 


2 salate mari, 4-5 fire de ceapă verde, mărar tocat, 2-3 fire 
de usturoi, 1/2 | suc de roșii sau 1/2 kg roșii, sare, frunze de 
spanac sau de sfeclă, I ceașcă mare cu orez, zahăr. 


Salata și frunzele de spanac sau de sfeclă se spală în mai multe ape 
reci, se toacă fâșii și se lasă în farfurie. Se alege orezul, se spală în mai 
multe ape, se pune la fiert în 2 1 de apă care fierbe. După 5 minute se 
pun la fiert frunzele tocate, ceapa și usturoiul curățate și tăiate bucăţi 
mici. Se fierbe totul acoperit 1/4 oră la foc potrivit, după care se pun 
roşiile sau sucul de roșii şi sarea necesară. După gust, se poate adăuga 1 
lingură cu zahăr, se mai fierbe supa 2-3 minute şi se trage oala de pe foc, 
se presară cu mărar tocat şi se serveşte caldă. 


Supă de ciuperci (6 pers.) 


300 g ciuperci, ] ceapă, 1 morcov, ] ţelină, sare, 1 lingură cu 
zahăr, mărar tocat, 2 linguri cu ulei, 1 linguriţă cu făină. 


Se curăţă ciupercile de codițe, se înlătură partea care a stat în 
pământ, iar partea consumabilă se spală împreună cu pălăriile ciuper- 
cilor. Se toacă felii, se lasă în farfurie, se acoperă cu zahăr, făină şi 1 
linguriţă cu sare. Se curăță ceapa, morcovul și ţelina, se spală, se taie 
rondele sau romburi mici, se călesc pe foc mic cu 2 linguri cu ulei. După 
5 minute legumele se răstoarnă într-o oală cu apă care fierbe, se acoperă 
oala, se face focul mic și se fierbe supa 1/4 oră. Se pun ciupercile în supă 
şi după 20 de minute se stinge focul, se presară deasupra mărar tocat, se 
lasă să se răcească 1/4 oră. Supa se servește caldă, cu pâine uscată. 

Supă de varză (6 pers.) 
1 varză crudă, 1 ceapă, 2 roșii, sare, mărar tocat. 


Se spală varza, se curăţă de foile veștede, se taie sferturi și se toacă 
mărunt. Se strânge în castron adânc, se presară cu sare, se freacă încet 
până când varza se înmoaie uşor. Se spală cu apă rece, se scurge şi se 
pune la fiert în apă care clocoteşte. După 1/4 oră se adaugă în supă ceapa 
tăiată și roşiile fără pieliță, tăiate felii subțiri. Se continuă fierberea 20 
minute, se presară mărar tocat peste supă, se potriveşte de sare şi se 
stinge focul. Supa se servește caldă sau rece, cu pâine sau crutoane 
uscate în cuptor. 


Supă pasată de zarzavat (6 pers.) 


2 morcovi, 3-4 cartofi, 1 rădăcină de pătrunjel, 1 păstârnac, 
sare. 


Se curăţă legumele, se spală, se taie felii mari, se pun la fiert cu 2 
l apă caldă. După 30 minute legumele se scot, se răcesc puţin, se 
mixează sau se trec prin sită. Piureul obținut se pune la fiert în zeama în 
care au fiert legumele, se adaugă sarea necesară și se fierbe totul 10 
minute. Se stinge focul, se răcoreşte supa și se serveşte cu crutoane de 
pâine uscate în cuptor. 


Supă de cartofi (6-8 pers.) 


1 kg cartofi, 2-3 morcovi, 2 cepe mari, ] rădăcină de pătrun- 
jel, 1 buchet aromat, 1 ceșcuță cu orez, 2 roșii din conservă 
sau ] cană cu suc de roșii, 4 linguri cu ulei, sare, verdeață 
tocată. 


Se spală cartofii, se curăţă de coajă, se taie felii, apoi romburi mici. 
Se pun în apă rece, timp în care se călesc legumele în ulei: morcovii, 
pătrunjelul, ceapa şi roşiile tăiate felii. Când legumele s-au înmuiat se 
trec în oala mare în care s-au încălzit 2 litri de apă. Când au dat în clocot 
se pun peste legume cartofii scoși din apă rece și un buchet garni, format 
din: tije uscate de țelină, 1 foaie de dafin, 1 crenguţă de cimbru, leuștean 
uscat — legate cu aţă. Supa fierbe 1/2 oră cu sare, iar când cartofii sunt 
fierți se adaugă orezul fiert și limpezit și pătrunjelul tocat fin. 

Supa se serveşte caldă, cu pâine veche. 

MÂNCĂRURI SCĂZUTE 


Budincă de varză cu griș (6-8 pers.) 


i varză crudă, 2 cepe mari, ] ceașcă mare cu ulei, sare, 
4-6 linguri cu griș, 2 linguri cu pesmet. 


Se curăță varza de foile veştede, se spală, se taie în patru şi se 
fierbe 1/4 oră în apă cu sare. Se scoate, se scurge, se trece prin mașina 
de tocat carne şi se lasă în farfurie. Se curăță ceapa, se toacă mărunt, se 
călește în ulei. Se păstrează 2 linguri cu ulei pentru uns forma de bu- 
dincă. Când ceapa devine transparentă se pune varza în cratiţă şi se că- 
lesc împreună. Se sărează dacă e nevoie. 

Grișul se rumenește fără grăsime într-o tigaie, se stinge cu apă 
caldă, se fierbe câteva minute, se lasă acoperit. Se unge o formă cu ulei, 
se tapetează cu pesmet, se aşază la bază amestecul de varză şi ceapă, se 
pune grișul și se acoperă cu alt strat de varză și se ţine forma în cuptorul 
fierbinte 20 minute. Se taie felii și se servește caldă, 


Cartofi căliți cu ceapă (6 pers.) 


1 1/2 kg cartofi, 1 ceașcă mare cu ulei, 2-3 cepe tocate, sare, 
piper boabe, 2-3 căţei de usturoi, pătrunjel tocat. 


Se spală cartofii cu un burete aspru, se clătesc cu multă apă, se 
fierb în apă caldă cu sare 1/2 oră. Se curăţă cât sunt calzi, se taie felii pe 
latul cartofului, se lasă deoparte. Se curăță ceapa, se taie rondele subțiri, 
se spală în strecurătoare și se scurge bine, apoi se rumeneşte în ulei. Se 
scot rondelele de ceapă în farfurie, iar în ulei se pun feliile de cartofi cu 
usturoi tocat, boabe de piper și sare. Se rumenesc timp de 5-10 minute, 
se scot pe platou cu piperul și usturoiul, se amestecă atent cu ceapa, se 
decorează cu pătrunjel verde tocat fin. Se servesc calzi lângă salată de 
sezon, cu pâine proaspătă sau mămăligă caldă sau rece. 


46 


Cartofi copți (4-6 pers.) 


10-12 cartofi mari, 3-4 linguri cu margarină sau ulei, sare 
grunjoasă. 


Se spală cartofii cu un burete aspru, se usucă, se tăvălesc prin sare 
sau se aşază pe un strat subțire de sare într-o tavă veche și se coc în 
spuză fierbinte sau în cuptor. Se scot după 1 oră, se scutură de sare, se 
așază într-un castron mare și se ţin acoperiţi cu un şervet 1/2 oră. Se 
curăță şi se servesc calzi, stropiți cu margarină fină sau cu ulei de salată. 
Sunt buni cu salată de sfeclă. 


Cartofi cu ciuperci (6 pers.) 


1 kg cartofi, 1/2 kg ciuperci, 2 cepe, 2 linguri cu ulei, sare, 
piper măcinat, 2 linguri cu margarină topită, mărar tocat. 


Se curăţă ceapa, se toacă, se căleşte în ulei 2-3 minute. Se spală 
ciupercile, se taie sferturi, iar codiţele se toacă mărunt și se pun îm- 
preună peste ceapă. Se fierb înăbușit 1/4 oră. Cartofii se spală cu peria, 
se pun să fiarbă în apă caldă cu sare, se scot când coaja a crăpat ușor și 
se curăţă. Se taie felii subţiri, se aşază în vas de sticlă incasabilă uns cu 
margarină topită: un strat de cartofi, un strat de ciuperci, mărar tocat, iar 
cartofi şi ciuperci. Se ţin în cuptor 20 minute, se servesc cu salată de 
sezon şi pâine uscată. 


Cartofi cu ciuperci şi suc de roșii (4-6 pers.) 


1 kg cartofi, 300 g ciuperci, 2-3 cepe, 2 linguri cu ulei, sare, 
piper măcinat, ] cană cu suc de roşii. 


Se spală cartofii cu peria, se limpezesc sub jet de apă rece, se pun 
să fiarbă 1/2 oră în apă caldă cu sare. Se scot când coaja crapă ușor. 
Ceapa se curăță, se lasă în apă rece câteva minute, se taie în formă de 
peştişori și se căleşte 3-5 minute în ulei. Se curăţă ciupercile, se înlătură 
codiţele după ce s-a aruncat partea care a stat în pământ, se spală în mai 
multe ape. Ciupercile se taie sferturi şi se pun împreună cu codițele to- 
cate mărunt peste ceapa călită. Se acoperă vasul, se lasă pe foc mic să 
scadă bine. Se curăţă cartofii, se taie rondele, se aşază în vas de sticlă in- 
casabilă, uns cu ulei în strat gros, se sărează şi se piperează. Se pun ciu- 
percile, se acoperă cu alt strat de cartofi, se toarnă deasupra suc de roşii 
şi se pun la cuptor 1/2 oră. Se servesc cu salată de sezon și cu/fără pâine. 

Cartofi cu mărar și sos alb (6 pers.) 


1 1/2 kg cartofi, 2 linguri pline cu mărar tocat, 2 linguri cu 
margarină, 3 linguri cu făină, sare, piper măcinat (facultativ ). 


Se spală cartofii, se curăţă de coajă şi se pun să fiarbă în apă caldă 
cu sare. Se scot după 1/2 oră, se scurg și se aşază pe un platou mare. Se 
acoperă cu un sos alb făcut din margarină înmuiată pe foc peste care se 
presară făină. Când amestecul este omogen se subțiază cu zeama în care 
au fiert cartofii. Se amestecă în sos ca să nu se lipească de cratiţă. După 
10 minute sosul se răstoarnă peste cartofi, se piperează ușor și se 
decorează cu mărar tocat. Se serveşte mâncarea caldă, cu salată de sezon. 


Cartofi cu măsline (6 pers.) 


1 1/2 kg cartofi, 2 cepe, 2 roşii, usturoi, 10-12 măsline, pă- 
trunjel tocat, sare, piper boabe. 


Se spală şi se curăţă cartofii, se taie felii mari și se spală în mai 
multe ape, după care se pun în sosul de ceapă. 

Ceapa se curăță de coajă, se lasă în apă rece câteva minute și se taie 
în formă de peştișori. Se călește în ulei adăugând apă rece sau caldă până 
când devine transparentă. Se pune usturoi tocat după dorinţă, apoi cele 
două roșii tăiate felii şi decojite. Se lasă cu cratița acoperită câteva mi- 
nute, apoi se pun cartofii, se sărează, se pune 1 cană cu apă caldă, se pun 
boabe de piper și se fierbe mâncarea 20 minute. Se adaugă măslinele 
fierte separat, se mai fierb împreună 1/4 oră și se presară cu pătrunjel 
tocat când se servește. Este potrivită orice fel de salată. Se servește caldă, 
cu/fără pâine. 


Cartofi cu morcovi și ciuperci (6 pers.) 


1 kg cartofi, 4-5 morcovi, 300 g ciuperci, 1 ceapă, 3 linguri 
cu ulei, 1 roşie sau bulion de roşii, sare, piper boabe, mărar 
și busuioc tocate împreună. 


Se spală şi se curăţă legumele: cartofii se taie în 4-6 felii și se lasă 
în apă rece; morcovii se taie rondele groase de 1 cm; ceapa se taie în 
formă de peştișori; roşia se curăță de coajă şi se taie felii subţiri. Se 
căleşte ceapa în ulei câteva minute, se pune restul legumelor și se adaugă 
sare, piper boabe și 1 ceașcă plină cu apă caldă sau supă de zarzavat. Se 
fierbe la foc mic cu vasul acoperit 1/4 oră, după care se pun ciupercile 

tăiate sferturi şi codiţele tocate. Se fierbe mâncarea încă 1/2 oră. Se 
presară cu mărar și busuioc tocate împreună și se servește caldă, cu sa- 
lată de sezon și pâine uscată. 


Cartofi înăbuşiţi (4 pers.) 


1 kg cartofi, 2-3 linguri cu ulei, mărar sau pătrunjel tocat, 
sare. 


Se spală cartofii, se curăţă de coajă, se taie în felii mari, iar feliile 
se taie jumătăţi. Se pun în ulei şi se călesc descoperit 5-10 minute, timp 
în care se întorc des. Se pune 1 cană cu apă, puţină sare și piper și se 
fierb la foc mic 1/2 oră. 

Se scot pe platou, se acoperă cu verdeață tocată, se servesc cu 
salată de sezon. 


Cartofi noi (4 pers.) 


1 kg cartofi noi, sare, 1 pahar cu ulei, roşii, ardei, castraveți, 
mărar tocat. 


Se curăţă cartofii răzuindu-i cu lama unui cuţit ascuţit, se spală și 
se lasă în apă rece 1/2 oră. Se înfierbântă uleiul într-o cratiţă de teflon 
sau in tuci, se pun cartofii întregi, bine scurși, se presară cu sare ca să 
rămână crocanţi şi se prăjesc pe foc iute. Se întorc des și se scot pe șer- 
veţele de hârtie. Se trec pe platou, se acoperă cu mărar tocat și se servesc 
lângă o salată asortată din roșii, castraveți şi ardei, sărată moderat și 
stropită cu ulei fierbinte. 


Cartofi pai (4-6 pers.) 
1 1/2 kg cartofi, sare, 1 cană cu ulei, usturoi pisat (facultativ). 


Se curăţă cartofii, se spală în mai multe ape, se taie felii pe lung, 
apoi se taie beţişoare pe latul feliei, se spală iar şi se țin în prosop curat. 
Se prăjesc pe rând în ulei fierbinte. Înainte de a se pune în cratiţă feliile 
de cartofi se sărează. În felul acesta cartofii vor fi crocanţi și nu se vor 
rupe. Cartofii se prăjesc uniform în vase de tuci sau de teflon. Se scot pe 
şerveţele de hârtie, apoi se trec pe platou și se servesc calzi, lângă 
chiftele de zarzavat sau simpli, acoperiţi cu usturoi pisat și diluat cu apă 
şi ulei. 

wos 


Cartofi prăjiţi (6 pers.) 


10-12 cartofi mari, 1 ceașcă mare cu ulei, sare, usturoi pisat, 
mărar. 


Se spală cartofii, se curăță de coajă, se taie felii mari pe latul sau 
pe lungul cartofului, apoi se taie rondele, cuburi mici sau beţişoare, se 
spală în mai multe ape și se scurg bine. Se încălzește uleiul până la 
punctul de fierbere, se presară cartofii cu sare, se amestecă în vasul în 
care au stat cu o furculiță şi se împart în 3 părți. Se pune la prăjit în 
uleiul fierbinte câte o porție din cele trei, se lasă 5-7 minute la foc iute, 
se întorc şi se face flacăra mai mică. Se prăjesc descoperit, se servesc 
calzi, presărați cu mărar și usturoi pisat — ca garnitură sau un fel de 
mâncare, cu pâine uscată şi salată de sezon. à 


{wea 


Cartofi prăjiți cu usturoi (6 pers.) 
1 1/2 kg cartofi, 1 cană cu ulei, 1 căpățână de usturoi, sare. 
Se spală şi se curăță cartofii, se spală iar sau se lasă în apă rece 1/2 
oră ca să piardă amidonul. Se taie felii groase de 1 cm pe lăţimea carto- 
fului şi se prăjesc pe rând în ulei fierbinte. Se scot în castron adânc și se 
acoperă cu usturoi tocat felii subțiri. Se acoperă castronul pentru 1/4 oră, 
se sărează ușor și se servesc lângă salate de vară sau lângă murături. 
Cartofii prăjiți se servesc fără pâine sau cu felii de pâine uscată. Sunt 
buni şi ca garnitură lângă chiftele de zarzavat. 


{wes 


Cartofi prăjiți în cuptor (4 pers.) 


1 kg cartofi, 1 cană cu ulei, sare, 1 căpățână de usturoi, mă- 
rar. 


Se spală cartofii, se curăță de coajă, se spală iar și se taie felii 
groase de 1 cm pe latul cartofului. Se toarnă uleiul într-o tavă adâncă, se 
pun cartofii presărați cu sare şi se lasă 1/4 oră la foc tare în cuptor, după 
care focul se trece la potrivit și se lasă alte 3/4 oră să se prăjească. Se 
întorc din când în când cu o paletă sau cu lingura de supă. Înainte cu 10 
minute de a scoate tava din cuptor se pune usturoiul tocat. Când s-au 
rumenit, cartofii se scot pe platou, se presară peste ei mărar tocat şi se 
servesc fierbinţi, cu salată de varză crudă sau murată. 

Cartofi umpluţi cu orez (4-6 pers.) 


10-12 cartofi mijlocii, 3-4 cepe, 4-6 linguri cu orez, 3 linguri 
cu ulei, 2 linguri cu pătrunjel tocat, sare, piper măcinat, Sos 
picant de roșii, 1 morcov, 1 rădăcină de pătrunjel. 


Se spală cartofii, se curăță de coajă, se golesc cu vârful unui cuțit 
ascuţit. Miezul se păstrează în farfurie, iar cartofii se umplu cu orez. 

Orezul, ales bob cu bob şi spălat în mai multe ape, se căleşte odată 
cu ceapa tocată, morcovul şi pătrunjelul spălate şi trecute pe răzătoare. 

Se învârte des în vasul în care se căleşte orezul, adăugând câte 
puţină apă, se sărează şi se piperează după gust, se trage vasul de pe foc 
după 10 minute şi se umplu cartofii folosind o lingură mai mică. Se 
aşază cartofii cu umplutura în sus într-o tavă înaltă, se pune miezul de 
cartofi între legumele umplute, se adaugă apă şi sos picant de roşii și se 
pune tava în cuptor pentru 3/4 oră. Se servesc presăraţi cu verdeață to- 
cată, fără pâine, cu salată de varză sau cu murături. 


Cartofi umpluți cu zarzavat călit (4-6 pers.) 


8-10 cartofi mijlocii, 3-4 roșii, 1/2 varză, 2 morcovi, 1 rădă- 
cină de pătrunjel, 4 linguri cu ulei, mărar şi pătrunjel frunze, 
1 creangă de busuioc, sare. 


Se curăţă, se spală şi se toacă varza, morcovii şi pătrunjelui, se dau 
pe răzătoarea mare, se călesc împreună 10 minute în ulei fierbinte. Când 
s-au înmuiat se adaugă două roşii decojite şi tăiate felii subțiri și se lasă 
vasul pe foc până când legumele nu mai au sos. 

Cartofii se spală, se fierb în coajă 20 minute, se scot și se curăță 
cât sunt calzi, apoi se golesc de miez. Miezul bine fărâmiţat se amestecă 
omogen cu legumele călite. Amestecul se sărează şi se piperează, apoi 
se umplu cartofii cu acesta. Se așază cartofii într-o formă unsă cu ulei, 
cu roșii felii printre ei și cu restul de umplutură. Se umple forma cu apă 
caldă, se presară busuioc peste cartofi și se pune în cuptor pentru 3/4 oră. 
Cartofii se servesc calzi, cu verdeață tocată deasupra și cu salată de 
sezon. 


Cartofi zdrobiţi (4 pers.) 
1 kg cartofi, 2 cepe, 4 linguri cu ulei, sare, piper măcinat. 


Se spală cartofii cu o perie moale sau cu un burete aspru, se pun la 
fiert în apă caldă cu sare şi se fierb până când coaja crapă uşor. Se scurg 

și se curăță de coajă, se taie în două şi se pun peste ceapa tocată şi călită 
în ulei. Se lucrează într-o cratiţă mare: feliile de cartofi se zdrobesc cu 
furculiţa, se mai pune sare dacă e nevoie, se amestecă bine toate ingre- 
dientele. Se servește mâncarea caldă, cu salată verde sau salată de varză, 
crudă sau murată. 


Chiftele de cartofi (6-8 pers.) 


1 1/2 kg cartofi, 2 morcovi mari, 2 cepe, 3 linguri cu pesmet, 
pătrunjel tocat, 3 linguri cu făină, 1 cană cu ulei, sare, 1 felie 
de franzelă, piper măcinat, 1 lingură cu bulion. 


Se spală cartofii, se pun la fiert în apă caldă cu sare, se scot după 
1/2 oră, se curăţă și se trec pe răzătoarea mare. Se curăță morcovii de 
coajă. Se spală și se trec pe răzătoarea mică, se amestecă omogen cu 
cartofii şi cu ceapa tocată mărunt. Dacă amestecul nu este tare, se adaugă 
şi o felie de franzelă bine fărâmiţată. În amestec se adaugă: sare, piper 
măcinat, pătrunjel tocat, 1 lingură cu bulion de roșii şi pesmet. Se frä- 
mântă amestecul, se face un sul gros care se pune pe planșeta înfăinată, 
se taie felii groase de 2 cm care se rotunjesc cu mâna înfăinată și se 
prăjesc în ulei fierbinte. Chiftelele se scot pe șerveţele de hârtie, se trec 
pe platou mare, se servesc calde sau reci, cu legume crude sau murate. 


Crochete de cartofi (6-8 pers.) 


4-6 cartofi, 1 felie de franzelă, 3-4 linguri cu pesmet, sare, 
piper, l cană cu ulei. 


Se spală cartofii, se pun în apă caldă cu sare să fiarbă 1/2 oră, se 
scot și se curăță calzi. Se zdrobesc cu furculiţa, se sărează și se pipe- 
rează, se amestecă cu o felie de franzelă înmuiată în apă și fărâmiţată. 
Amestecul se frământă cu mâna. Se fac crochete lungi (suluri lungi și 
groase cât un deget) de 4-5 cm, care se trec prin pesmet și se prăjesc la 
foc iute în ulei fierbinte. Se servesc lângă chiftele de varză, de vinete sau 
de zarzavat în amestec, cu salată de sezon sau murături. 


Crochete de orez (6-8 pers.) 


1/4 kg orez, 1 l apă caldă, sare, piper măcinat, pătrunjel ver- 
de tocat, 1 cană cu ulei, 1 ceapă. 


Se alege orezul, se spală în mai multe ape, se pune la fiert cu apă 
caldă, piper, 1 ceapă tăiată în patru și 1 linguriţă cu sare. Se fierbe cu 

cratiţa aşezată pe o tablă groasă timp de 1/2 oră. Se răstoarnă într-o tavă 
întinsă, se netezeşte pilaful cu un cuţit umezit, se lasă să se răcească, 
după care se taie pătrate sau dreptunghiuri, se rotunjesc cu mâna umedă 
şi se prăjesc în ulei fierbinte. Se servesc acoperite cu verdeață tocată. 
Ceapa fiartă se toacă mărunt împreună cu orezul și se amestecă în 
crochete. 


Dovlecei umpluţi (4 pers.) 


4 dovlecei, 2 cepe, 1 felie de pâine, 2 linguri cu margarină sau 
3 linguri cu ulei, sare, 1 pahar cu suc de roșii, 3 linguri cu 
mărar tocat, piper măcinat. 


Se spală dovleceii, se rad de coaja albă, se taie în două pe lung, se 
înlătură seminţele și se golesc cu atenţie, folosind o linguriţă cu coada 
lungă. Se lasă în farfurie. Se spală ceapa, se toacă mărunt, se călește în 
ulei sau margarină, cu vasul acoperit. Când ceapa devine transparentă se 
adaugă morcovul trecut pe răzătoare și roşiile decojite, tăiate felii subțiri. 
Se acoperă vasul și se lasă să fiarbă amestecul de legume până când 
scade tot sosul. Peste legume se pune miezul dovleceilor, se amestecă 
ușor, se pune felia de pâine fărâmiţată (se folosește pâine veche), apoi 
mărarul tocat, se sărează și se piperează după gust şi se omogenizează. 
Se umplu jumătăţile de dovlecei, se așază în vas de sticlă incasabilă sau 
în tavă, se acoperă cu apă caldă şi suc de roşii și se coc în cuptor 1/2 
oră. Se servesc dovleceii calzi, cu pâine proaspătă. 


Dovlecei umpluţi cu varză (4-6 pers.) 


6-10 dovlecei, 1 varză mică, cimbru, 2-3 roşii sau 1 lingură 
cu bulion, 1 ceapă, 3-4 linguri cu ulei, sare. 


Se spală dovleceii, se rad de coaja albă, se taie un capac larg și se 
golesc de seminţe. Se spală iar și se lasă la scurs pe un prosop curat. 

Se toacă varza mărunt, se presară cu multă sare, se freacă ușor până 
când se strânge zeamă în vas. Se spală cu apă rece, se scurge și se pune 
în cratiţă cu ulei și ceapă tocată. Se căleşte 1/2 oră, se adaugă bulionul 
sau roşiile fără coajă şi tocate mărunt, cimbru, apoi se mai lasă câteva 
minute pe foc. Se umplu dovleceii cu varza călită, se pun în formă, se 
acoperă cu apă caldă şi se fac la cuptor 1/2 oră. Se servesc calzi, cu pâine 
proaspătă. 

Dovlecei umpluţi cu zarzavat (4-6 pers.) 


6 dovlecei mijlocii, 2 morcovi, 1 păstârnac, 1 rădăcină de pă- 
trunjel, 2-3 cepe, 6 roșii, 1 ceașcă mare cu ulei, mărar şi pă- 
trunjel tocate, 1 căpățână de usturoi, sare. 


Se spală dovleceii, se curăță de coajă, se înlătură cotorul și vârful, 
se golesc de seminţe folosind coada lungă a unei linguriţe. Se scoate cu 
atenție și miezul dovleceilor, care se amestecă cu celelalte legume tre- 
cute pe răzătoarea mare și se călesc în ulei. 

Se curăță morcovii, ţelina, păstârnacul şi rădăcina de pătrunjel, se 
spală, se trec pe răzătoare. . 

Ceapa se curăță, se toacă mărunt, se căleşte în 2-3 linguri cu ulei. 
Se lucrează în cratiţă mare, acoperită cu capac. Când ceapa devine trans- 
parentă se pun legumele şi miezul dovleceilor, se pune usturoiul tocat 
mărunt şi se lasă să scadă 1/4 oră. Când legumele sunt gata se amestecă 
peste ele 3 roșii tăiate felii şi verdeață tocată, se sărează, se omogeni- 
zează, se umplu dovleceii. Se pun în formă largă, așezați la rând. Între 
ei se pun felii de roșii fără pieliță, restul de ulei și felii de dovlecel. Se 
acoperă cu apă caldă, se dă torma la cuptor 3/4 oră. Se servesc calzi. 


Frigărui de legume (6 pers.) 


2 vinete subțiri, 2 ardei, 2 cepe, 2 roșii, 6 ciuperci, 6 foi de 
dafin, Sare, ulei de măsline, usturoi pisat, bețe de bambus 
pentru frigărui. 


Se spală legumele şi ciupercile şi se taie: vânăta se taie felii groase 
de 1-2 cm, ardeii se taie sferturi, apoi jumătăţi de sferturi, ceapa se taie 
în patru, apoi se taie pe lat, ciupercile se taie în două. 

Se face un sos din usturoi pisat (1 căpățână), sare și 4 linguri cu 
ulei de măsline, care se omogenizează. Se trec legumele prin sos, se 
înșiră pe frigărui de bambus asortate după gustul fiecărei gospodine. La 
un capăt frigăruile au frunze de dafin care nu lasă legumele să iasă de 
pe beţele de bambus, apoi se înşiră: vânătă, roşie, ceapă, ciupercă, iar 
vânătă, ciupercă etc. Se pun frigăruile pe grătar, se întorc des, se ung cu 
sosul de ulei și usturoi. Se servesc fierbinţi, cu pâine proaspătă, cu/fără 
salată. 

Gălușcă de cartofi (4-6 pers.) 


1 kg cartofi, 200 g margarină, 500 g făină, 10 linguri cu 
pesmet, sare. 


Se spală cartofii şi se pun la fiert în apă caldă cu sare. Se scot după 
1/2 oră, se curăţă de coajă, se zdrobesc cu furculiţa cât sunt calzi. Se 
toarnă peste cartofi (se lucrează într-un lighean mic sau un castron 
mare) făina cernută, sare și 100 g margarină și se frământă cu mâna un 
aluat tare până când se desprinde de mână. Se întinde foaie groasă pe 
planşeta înfăinată, se acoperă cu pesmet, rumenit în margarină (se păs- 
trează 3-4 linguri) şi se rulează foaia. Se pune în prosop curat și umezit 
sulul de cartofi, iar prosopul se leagă la capete şi se pune în cratiţă mare 
cu apă fierbinte. Se fierbe 1/2 oră la foc potrivit, se scoate, se răcește, se 
desface ușor și se aşază pe platou. Se acoperă cu restul de pesmet, se taie 
felii, se servește caldă, cu salată de sezon. 


Găluște de cartofi (6-8 pers.) 


6-8 cartofi, 4 linguri cu făină, sare, piper măcinat, 2 linguri 
cu margarină. 


Se spală cartofii, se pun la fiert în apă caldă cu sare, se scot după 
1/2 oră şi se curăță de coajă. Se zdrobesc cu furculiţa, se sărează și se 
piperează, se amestecă cu 2 linguri pline cu făină şi se frământă cu mâna 
un aluat tare care se întinde pe planșetă în formă de sul gros de 1 deget. 
Se taie bucăţi lungi de 4-5 cm care se lipesc la capete ca niște covrigei, 
se pun la fiert în apă fierbinte şi se lasă să fiarbă la foc domol, fără 
clocote, 10 minute. Se scot, se scurg, se pun pe platou şi se stropesc cu 
margarină topită. Se servesc lângă varză călită, chiftele de vinete, salată 
de roşii picantă. 


Ghiveci de iarnă (6-8 pers.) 


1 varză acră, 1 borcan cu fasole verde conservată, 1 ţelină, 
1 păstârnac, 1 borcan cu mazăre conservată, 5-6 cartofi, 
4 morcovi, 2 cepe mari, fasole boabe fiartă, 1 pahar cu ulei, 
bulion de roșii, cimbru, piper boabe. 


Se pune varza în apă rece pentru 1 oră, după care se scurge și se toa- 
că fâşii subțiri şi se pune în cratiţă mare cu 1 pahar plin cu ulei. Când var- 
za s-a înmuiat se pun peste ea morcovii, ţelina, păstârnacul şi cepele — 

toate curățate și tăiate felii mari. Se lasă să fiarbă acoperite cu 1 cană cu 
apă caldă 1/4 oră, după care se pun cartofii tăiaţi cuburi mici, bulionul 
de roșii (sau roșii din conservă), puţină sare și cimbru. Se acoperă cratiţa 
şi se lasă legumele să fiarbă înăbușit 1/2 oră. Atunci se pun în ghiveci 
fasolea și mazărea după ce au fost spălate și scurse. Cratiţa cu ghiveci se 
decorează cu boabe de fasole albă fiartă separat, se pun boabe de piper 
şi se pune în cuptorul fierbinte pentru 3/4 oră. 

Dacă nu mai are sos ghiveciul se pune în cuptor cu 1 cană cu apă 
caldă și se lasă să scadă. Se serveşte cald sau rece, cu pâine de casă. 


Hribi uscați cu usturoi (4-6 pers.) 


1 farfurie cu hribi uscați, 4-5 căţei de usturoi, 5 linguri cu 
făină, 1 pahar cu ulei, 1 cană cu sifon, sare. 


Se spală hribii, se dau în clocot, apoi se lasă în apă rece 1/2 oră ca 
să se hidrateze şi să ajungă la forma iniţială. Din 4 linguri cu făină, 1 
cană cu sifon, sare şi usturoi pisat se face un aluat ca de clătite. Se scot 
hribii din apă, se sărează, se storc, se trec prin făină, apoi prin aluat și 
se prăjesc în ulei fierbinte. Se întorc des pentru a se rumeni pe toate 
părţile, se scot pe şerveţele de hârtie pentru 1/4 oră, se trec pe un platou 
mare și se servesc cu cartofi prăjiți sau copți în cuptor și salată de varză 
acră. 


Legume de vară umplute cu tocătură de soia (6-8 pers) 


4 cartofi, 4 dovlecei, 6 roșii, 6 cepe, 200 g iocătură de soia, 
sare, pătrunjel tocat, 1 ceaşcă mare cu ulei, piper măcinat, 
1 felie de franzelă. 


Se curăță de coajă cartofii şi dovleceii, se golesc de miez, apoi se 
golesc de miez roşiile şi se lasă pe o sită la scurs. Cepele se opăresc 2- 
3 minute în apă clocotindă, se curăță de coaja de deasupra, se scoate 
miezul şi se păstrează 2-3 foi dinafară. Se lasă la scurs pe sită. Tocătura 
de soia se fierbe în apă cu sare 1/4 oră, se răcește și se amestecă omogen 
cu: miezul de ceapă, miezul de la 3 roșii, miezul de dovlecei și de cartofi 
tocat mărunt, cu sarea necesară, piper măcinat și o felie de franzelă. Cu 
acest amestec se umplu legumele (cartofii, dovleceii, roşiile și cepele), 
care se așază pe tava mare a aragazului, unsă cu ulei, între legume se 
pun miezuri de roşii şi se acoperă totul cu pătrunjel tocat. Se ţin în cup- 
torul cald 3/4 oră, se scot, se servesc cu pâine proaspătă. 

Di. DI OC 


Mâncare de dovlecei (Imambaialdi) (4-6 pers.) 


6-8 dovlecei tineri, 2 cepe, 4-5 linguri cu ulei, 2 legături cu 
„pătrunjel, 2 linguri cu bulion de roșii, 6-8 căţei de usturoi, 
sare, piper boabe, 1 linguriţă cu făină. 


Se spală dovleceii după ce s-au ras de coaja albă, se taie în 4 felii 
pe lung, se înlătură seminţele şi se prăjesc în ulei. Se scot într-o cratiţă 
mai mare, se presară cu făină. 

În uleiul rămas se călesc cepele tocate mărunt până se înmoaie 
bine. Atunci se sting cu bulion, se adaugă usturoiul tocat mărunt, se 
răstoarnă sosul peste dovlecei. Se sărează, se pun boabe de piper în 
mâncare și se adaugă 1 cană cu apă caldă și verdeaţa tocată. Se fierbe pe 
plită sau în cuptor, la foc potrivit, timp de 1/2 oră. Mâncarea se servește 
rece. Este nevoie de multă grăsime ca să fie bună. 


Mâncare de varză creaţă cu cartofi (6-8 pers.) 


3 căpățâni de varză creață sau 2 verze crude, 4 cartofi, 5-6 
căţei de usturoi, 4 linguri cu ulei, sare, 1 lingură cu făină. 


Se curăţă varza de foile veștede, se înlătură cotorul, se taie felii 
groase şi se pune în apă clocotită cu sare să fiarbă 1/4 oră. Se scoate și 
se scurge, se trece în cratiţă mare cu ulei, se călește pe toate părțile. Se 
pun în cratiţă cartofii tăiați felii rotunde, usturoiul tocat, puțină sare și 1 
lingură cu făină (presărată peste varză şi cartofi). Se pune în mâncare 1 
cană cu apă caldă sau cu supă de zarzavat, se pune cratița în cuptor sau 
pe plită şi se fierbe 1/2 oră cu vasul acoperit. 

Mâncarea se servește fierbinte, cu pâine sau mămăligă. 


Orez cu ciuperci (8 pers.) 


250 g orez, 2 cepe, 4 linguri cu ulei, ] | supă de zarzavat sau 
apă caldă, piper boabe, 300 g ciuperci, 2 linguri cu pătrunjel 
tocat, sare. 


Se alege orezul bob cu bob, se spală în 2-3 ape, se lasă în apă rece. 
Se curăţă ceapa, se spală, se taie în formă de peștișori și se călește 
5 minute în 2 linguri cu ulei. Se adaugă orezul, se amestecă ușor, se 
toarnă puţină supă și se amestecă mereu ca să nu se prindă de cratiţă. Se 
continuă să se amestece în orez până când acesta înghite 1/2 1 supă sau 
apă. Se toarnă restul de lichid, se sărează, se pun boabe de piper, se lasă 

focul mic, se aşază cratiţa pe o tablă și se fierbe 1/4 oră. Se adaugă ciu- 
percile călite în ulei, întregi sau tăiate şi se lasă 1/2 oră să se amestece 
gustul şi aromele, apoi se acoperă cu pătrunjel tocat fin, se servește ca 
felul H, cu salată de sezon sau cu murături, cu/fără pâine. 


Orez cu mazăre (4 pers.) 


200 g orez, 2 cepe, 1 borcan de 1/2 kg cu mazăre conservată, 
1 lingură cu bulion de roșii, 1 ceaşcă mare cu ulei, pătrunjel 
și mărar tocate, sare. 


Se curăță ceapa, se taie în formă de peştişori şi se căleşte în ulei. 
După 5 minute se adaugă orezul ales şi spălat, se amestecă bine, se 
adaugă apă, se lasă 10 minute pe foc până nu mai are lichid. Mazărea se 
spală, se scurge, se pune peste orez odată cu bulionul de roșii. Se acoperă 
cu apă, se fierbe 20 minute, se serveşte mâncarea caldă, cu verdeață 
deasupra. 


Piur€ de cartofi (6-8 pers.) 
1 kg cartofi, sare, 3-4 linguri cu margarină. 


Se spală cartofii, se curăţă de coajă, se pun la fiert după ce s-au 
tăiat felii mari și au stat în apă rece 1/2 oră (cartofii au mai mult amidon 
și stomacurile afectate de gastrită sau ulcer au de suferit dacă amidonul 
rămâne în cartofi). Cartofii fierți se scurg, se sărează puţin, se zdrobesc 
cu furculiţa, se amestecă energic pentru a obține o pastă omogenă. Se 
adaugă margarina, se bate piurc-ul cu furculița 1-2 minute, se subțiază 
cu puţină zeamă în care au fiert cartofii şi se trece în farfurii. Se servește 
cald, cu chiftele de praz, de linte, de fasole, de varză etc. 


Roşii umplute cu salată de castraveți (6 pers.) 


6 roșii mijlocii, 1 cartof fiert, 4 căţei de usturoi, 2 castraveți 
tineri, 2 ardei graşi, 1 ceșcuţă cu ulei, 2 linguri cu oțet, 1 lin- 
gură cu miere, sare, piper măcinat, mărar tocat. 


Se spală castraveţii, se taie felii, se acoperă cu sare pentru 10 
minute, după care se freacă ușor și se spală cu apă rece. Se scurg în sită. 
Roșiile, spălate şi golite de miez, se lasă la scurs pe un prosop curat 
sau pe o sită, se întorc, se umplu cu: un miez tocat de roșie, usturoi tocat 
fin, un cartof fiert dat pe răzătoare sau tăiat felii subțiri, rondele de ardei 
și castraveţii spălaţi, totul amestecat bine și condimentat cu ulei, oțet, 


58 


sare, miere de albine, piper măcinat şi mărar tocat. Roșiile umplute se 
așază pe un platou şi se lasă în frigider 2 ore, se scot şi se servesc cu 
pâine proaspătă, ca aperitiv sau un fel de mâncare. 


Roșii umplute cu salată rusească (8 pers.) 


8 roșii, 3 morcovi, 3 cartofi, 1 țelină, 1 rădăcină de pătrunjel, 
1 lingură cu muștar, 6 linguri cu ulei, măsline, 1 salată verde, 
1/2 lămâie, sare. 


Se spală legumele, se curăță de coajă, se taie felii și se pun la fiert 
în apă caldă. Se scot, se scurg, se taie cuburi mici. Se păstrează 1 morcov 
şi un cartof care se fărâmă cu furculiţa, se amestecă omogen cu 1 lingură 
cu muștar și se face o maioneză de post, turnând uleiul câte puţin. Maio- 
neza se sărează uşor, se subțiază cu zeamă de lămâie şi se toarnă peste 
legume. Salata se omogenizează, se împarte în opt grămăjoare şi se um- 
plu roşiile golite de miez. 

Roșiile primesc câte o măslină în mijlocul umpluturii, se pun la 
rece și se servesc ca aperitiv sau ca un fel de mâncare. 


Tocană de cartofi (4-6 pers.) 


1 1/2 kg cartofi, 4 cepe, ] ceașcă mijlocie cu ulei, sare, piper 
boabe, 1 foaie de dafin, 2 roşii sau 2 linguri cu bulion de roşii, 
mărar și pătrunjel. 


Se curăţă cartofii de coajă, se spală și se lasă în apă rece 1/2 oră. 

Se curăță ceapa sub jet de apă sau în vas plin cu apă, se taie în două 
şi se toacă în formă de peştişori. Se căleşte în ulei turnând apă din când 
în când. Se lucrează cu cratița acoperită. După 10 minute se pun cartofii, 
boabe de piper, sare şi foaie de dafin. Se pune apă caldă cât să acopere 
mâncarea, se fierbe la foc potrivit, cu vasul acoperit 20 minute. Se adau- 
gă bulionul desfăcut în apă caldă sau roşiile decojite și tăiate felii subțiri 
și verdeață tocată. Se continuă fierberea 1/4 oră, se servește mâncarea 
fierbinte sau caldă, cu salată de sezon. 


Varză acră călită (4-6 pers.) 


1 varză murată, 2 mere, 2 cepe, 4-5 linguri cu ulei, piper 
boabe, 2 linguri cu bulion, cimbru. 


Se lasă varza în apă rece 1 oră, se spală, se stoarce şi se toacă mă- 
runt. Se curăţă ceapa, se toacă în formă de peştișori, se pune peste varză. 

Se curăţă merele, se dau pe răzătoare, se amestecă cu varza și ceapa, se 
pun împreună într-un ceaun mare să se călească în ulei. Se umblă cu 
lingura de lemn în mâncare ca să nu se ardă. După 1/2 oră se adaugă 
bulionul desfăcut într-un pahar cu apă și cimbrul şi se continuă fierberea 
până când varza nu mai are sos. Se ţine în cuptorul fierbinte până se 
rumenește, apoi se servește caldă sau rece, cu pâine proaspătă. 


Varză dulce călită (6-8 pers.) 


] varză mare, 2 cepe, 4-5 linguri cu ulei (1 ceaşcă), sare, 
piper, 1 foaie de dafin, 3-4 roșii, 3-4 căţei de usturoi. 


Se curăță varza de foile veştede, se spală, se scurge şi se taie în 
sferturi. Se taie fâșii subțiri de 0,5 cm, se presară cu sare, se frământă 
câteva minute până când varza se înmoaie. Se spală cu apă rece, se 
stoarce și se pune într-un tuci sau în cratiţă cu gura largă să se călească 
în ulei. Odată cu varza se pun și cepele tăiate în formă de peșştișori. Se 
lasă la foc mic 1/2 oră amestecând din când în când ca să nu se ardă. 
Varza lasă destulă zeamă ca să poată fierbe în suc propriu. 

Se curăţă roşiile de coajă, se taie felii subțiri și se pun peste varză. 
Tot acum se pun usturoiul tocat şi foaia de dafin. Dafinul poate fi 
înlocuit de cimbru. Varza mai fierbe 1/2 oră, apoi se servește caldă sau 
rece, cu pâine sau cu mămăliguţă. 


Vinete umplute cu legume (4-6 pers.) 


4-6 vinete mijlocii, 3 roşii, 1 ceapă, 2-3 dovlecei, 4-6 căţei de 
usturoi, 6 linguri ulei de măsline, 3 linguri cu parmezan sau 
cașcaval ras, cimbru, sare, piper. 


Se spală vinetele, se înlătură codițele, se taie în două pe lung. Cu 
lama ascuţită a unui cuțit se desprinde miezul, se înlătură seminţele, 
după care se taie cubuleţe. Se pun într-o cratiţă cu dovleceii curăţaţi, 
spălați și tăiați jumătăţi de felii să se călească în ulei de măsline (doar 
1/2 din cantitatea necesară). Se scot când s-au înmuiat și se călesc în 
uleiul rămas ceapa și usturoiul tocate. 

Se scot şi se amestecă peste dovlecei și vinete, se adaugă roşiile 
felii, decojite și golite de semințe, sare, cimbru și piper. Se omogeni- 
zează amestecul, se umplu jumătăţile de vinete, se așază în tavă cu restul 
de ulei şi se pune tava în cuptorul fierbinte pentru 1/2 oră. Se trec pe far- 
furii cât sunt calde, se servesc cu pâine neagră feliată și vin alb ușor. 

SALATE 


Salată de ciuperci (4-6 pers.) 


1/2 kg ciuperci de cultură, 1 lingură cu sare, 1 lingură cu za- 
hăr, 3 linguri cu ulei, 1 lingură cu oțet, piper măcinat, mărar. 


Se curăţă ciupercile de coaja albă de deasupra, se spală în mai 
multe ape trecând cu mâna peste lamele ca să se înlăture nisipul, se 
înlătură codiţele. Ciupercile se taie jumătăți, codiţele se toacă mărunt și 
se pun să fiarbă împreună în apă clocotindă în care s-a turnat sare şi 
zahăr și se scot după 1/4 oră. Se scurg și se pun în castron adânc, se 
toarnă peste ele un sos făcut din: ulei, oțet, sare, piper măcinat şi se 
amestecă ușor. Se decorează cu verdeață tocată şi se servesc după ce au 
fost ţinute la rece 1 oră, cu pâine prăjită. 


Salată de dovlecei cu măsline (6 pers.) 


6 dovlecei tineri, 4 linguri cu ulei, 1 lingură cu oțet, 10-12 
măsline, 1 foaie de dafin, piper boabe, sare, pătrunjel. 


Se curăţă prin răzuire coaja albă a dovleceilor, se spală, se taie felii 
de 2-3 cm, se înlătură seminţele și se pun într-un vas înalt și îngust. Se 
acoperă cu apă clocotită cât să-i cuprindă, se adaugă la fiert 2 linguri cu 
ulei, 1 lingură cu oţet, sare, 1 foaie de dafin, piper boabe. 

Se lasă focul mic, se fierb dovleceii 20 minute, se scot, se scurg, 
se pun în castron adânc. Se stropesc cu uleiul rămas, se sărează dacă e 
nevoie, se pun jumătăți de măsline şi se decorează cu pătrunjel verde 
tocat fin. Salata se serveşte rece, cu felii de pâine prăjită. 


Salată de dovlecei tocați (4-6 pers.) 


4 dovlecei tineri, 1 ceapă, 1/2 lămâie, 2 roșii, sare, 4 linguri 
cu ulei, ] felie de pâine, 10-12 măsline. 
Se curăţă dovleceii de coajă, se spală,se taie în două pe lung, se 
scot seminţele și se pun să fiarbă în apă cu sare 20 minute. 
Se scot, se toacă mărunt (ca vinetele), se pun în castron și se 
amestecă omogen cu: ceapa tocată, frecată cu sare şi spălată cu apă rece, 

zeama de lămâie, pâinea înmuiată în apă rece și fărâmiţată şi sare. Uleiul 
se toarnă încet, amestecând cu lingura de lemn pentru ca dovleceii să 
înghită uleiul uniform. Când s-a terminat uleiul, dovleceii se așază pe un 
platou, se decorează cu felii de roșii şi măsline întregi, se ţin la rece 
1 oră. Se servesc cu felii de pâine prăjită foarte subţiri, pentru a fi ușor 
tartinate cu salata de dovlecei. 


Salată de fasole boabe cu sos de muștar (6-8 pers.) 


1/2 kg fasole cu bobul mare (boambe), 1 păstârnac, 2 cepe, 
2 morcovi, 1 lingură cu muștar, 3 linguri cu ulei, sare, 
1 lingură cu oțet, pătrunjel. 


Se alege fasolea, se opăreşte cu 1 litru de apă clocotită, se lasă în 
apă 10 minute, se pune apoi în apă rece și se spală bine, apoi se pune să 
fiarbă cu apă rece cât s-o acopere. Se aruncă apa după ce fasolea dă în 
clocot, se umple oala cu 3 măsuri de apă rece și se fierbe la foc potrivit 
cu Í păstârnac întreg, 2 morcovi și 1 ceapă — toate curățate și spălate. 

Când bobul de fasole s-a înmuiat puţin se pune la fiert 1 linguriţă 
cu sare și se continuă fierberea până când acesta se desface ușor la 
atingere. Atunci se stinge focul, se răcorește fasolea, se trece în castron 
adânc și se toarnă peste ea un sos din: 1 lingură cu muştar, puţină sare, 
3 linguri cu ulei, 1 lingură cu oțet și 1 ceapă tocată fin (frecată cu sare 
şi spălată cu apă rece). Se scot legumele din fasole şi se taie rondele, se 
decorează cu acestea salata de fasole. Peste salată se presară pătrunjel 
verde tocat fin. 

Se serveşte rece, cu pâine proaspătă. 


Salată de iarnă (4 pers.) 


2 cartofi fierţi, 1 gulie tânără, 2 mere, l] andivă, 1 sfeclă roșie 
mijlocie, 6-8 nuci, ] ceşcuţă cu maioneză de post, frunze de 
pătrunjel, sare. 


Se curăţă cartofii de coajă, se taie cuburi mici şi se lasă în castron. 
Peste cartofi se pun merele fără coajă, tăiate felii subțiri, gulia rasă, 
sfecla fiartă și tăiată cuburi sau jumătăți de felii, nucile tocate și andiva 
tăiată rondele. Se amestecă încet folosind o furculiță mare, se sărează și 
se adaugă 2-3 linguri cu maioneză de post sau sos de muştar. Restul de 
maioneză se pune peste salata netezită cu lama unui cuţit. Se decorează 
cu frunze întregi de pătrunjel verde şi se serveşte cu pâine proaspătă. 

Salată de icre de griș (6 pers.) 


5 linguri cu griș, 1 ceapă, 1 ceașcă mare cu ulei, 1 lămâie, 
frunze de salată verde, Fang de ceapă verde, frunze de 
pătrunjel, sare. 


Se pune grișul în ploaie într-un vas larg în care fierbe 1 cană cu 
apă, se amestecă repede cu o lingură de lemn și se bate cu telul în timp 
ce fierbe. Când grișul arată ca o mămăliguţă se trage vasul de pe foc şi 
se răcește, timp în care se amestecă fără întrerupere folosind lingura într- 
un singur sens, se adaugă ceapa tocată fin (după ce a fost frecată cu sare 
şi clătită cu apă rece). Amestecul se subțiază cu zeamă de lămâie și se 
colorează cu frunze tocate de ceapă verde. Icrele se trec pe un platou, se 
înconjoară cu tije de pătrunjel verde bine spălate, cu frunze de salată 
verde și câteva felii de lămâie. Se fac tartine cu pâine prăjită şi se servesc 
ca aperitiv. 


Salată de legume (4-6 pers.) 


2 ardei grași, 3 roșii mari, 4 cartofi fierţi, 2 linguri cu stafide, 
3 linguri cu ulei de salată, 2 cepe, sare, piper, pătrunjel, 
busuioc. 


Se curăţă ceapa, se taie în formă de peştișori, se acoperă cu sare, 
se apasă ușor și se spală cu apă rece, apoi se scurge şi se pune în castron 
adânc. Se pun cartofii tăiaţi cubuleţe peste ceapă, se adaugă ardeii tăiaţi 
rondele, roşiile tăiate felii subțiri şi stafidele spălate. Se amestecă de jos 
în sus folosind o furculiță mare. Separat se face sos din muștar frecat cu 
ulei de salată, sare şi piper măcinat, care se toarnă peste legume și se 
omogenizează timp de 1-2 minute. 

Se spală frunze de pătrunjel şi de busuioc, se toacă împreună, se 
împrăștie peste salată. Se servește rece, cu pâine prăjită. 


Salată de legume crude (6 pers.) 


2 mere, 1 morcov, 1 ridiche neagră, 1 ţelină, 1/2 lămâie, 
1/4 varză crudă, 2 roşii, 1 cană cu maioneză de post, sare, 
mentă și pătrunjel tocate, 1 cartof și 1 morcov fierţi. 

Se face o maioneză dintr-un morcov și un cartof fierţi 1/2 oră și 
sfărâmaţi cu furculița ca să devină piure omogen. Peste amestec se pune 
1 lingură cu muștar și un praf de sare, se amestecă încet cu ulei până 
când capătă consistenţa unei smântâni groase. 

Se curăță de coajă merele, morcovul, ridichea neagră și ţelina, se 
spală, se trec pe răzătoarea mare, se stropesc cu zeamă de lămâie, se să- 
rează şi se lasă în castron adânc. Se spală și se toacă varza, se acoperă 
cu sare, se freacă ugor, se spală în apă rece şi se stoarce. Se pune peste 
legume, se omogenizează folosind o furculiță inox, se toarnă deasupra 
maioneza şi se amestecă încet. Salata se decorează cu felii de roşii tăiate 
pe latul legumei, iar roşiile se acoperă cu mentă și pătrunjel tocate îm- 
preună. Salata se servește imediat, cu pâine prăjită sau pâine feliată de 
secară, 


Salată de toamnă (6-8 pers.) 


1 sfeclă roșie mijlocie, 1 conopidă mică, 3 roșii, 3-4 cartofi, 
1 elină, 1 dovlecel, 2 morcovi, 1 ceapă, 6 linguri cu ulei, sare, 
pătrunjel tocat, 2 linguri cu oțet, piper măcinat. 


Se spală și se fierb în coajă: sfecla, cartofii și dovlecelul. Conopida 
se fierbe separat. Se scot şi se scurg, se curăță bine. 

Se face un sos vinegretă din 6 linguri cu ulei, 2 linguri cu oțet, sare 
şi piper măcinat. Sosul se bate cu 2 linguri pline cu apă până când devine 
omogen și se poate folosi la amestecul legumelor fierte și tăiate cuburi 
MICI. 

Se dau pe răzătoare: morcovii, telina, ceapa, iar roşiile se taie felii 
subțiri. Nu se amestecă, legumele sunt doar stropite cu sos vinegretă. Se 
aşază salata de legume fierte în mijlocul unui platou, se înconjoară cu 
ţelină, morcovi, roșii în amestec cu ceapă tocată, așezate toate în grămezi 
distincte. Se presară totul cu pătrunjel tocat, se ţine platoul la rece și se 
serveşte ca aperitiv, cu pâine proaspătă sau prăjită. 


Salată orientală (6-8 pers.) 


1 kg cartofi, 2 cepe, 2 roșii mari, 2 ardei capia, 1 lingură cu 
oțet, 1 castravete tânăr, 20-24 măsline, 1 ceșcuţă cu ulei, 
sare, mărar şi pătrunjel, (varianta de vară) 


Se spală cartofii cu o perie moale, se pun să fiarbă în apă caldă cu 
sare, se scot când coaja crapă ușor și se curăță calzi. Se taie felii subțiri, 
se stropesc cu ulei. 

Se curăţă castravetele, ceapa și ardeii, se taie felii mici, se pun 
într-o farfurie adâncă și se presară cu sare. Se lasă aşa 1/4 oră, se spală 
şi se scurg, se trec în castronul cu cartofi. 

Se face un sos vinegretă: ulei amestecat omogen cu oțet, sare și 
piper, se răstoarnă peste legume. Se amestecă ușor de jos în sus, se deco- 
rează cu felii de roşii şi cu măsline întregi, se presară deasupra mărar și 
pătrunjel tocate împreună şi se pune salata la rece. Se serveşte cu pâine 
de casă integrală. 


Salată orientală cu orez (6-8 pers.) 


1 cană cu orez, 2-3 linguri cu ulei, 1 ceapă, 4 ardei (2 roșii, 
2 verzi), 3 roşii, 20 de măsline, sare, 1/2 linguriţă cu boia de 
ardei, pătrunjel verde tocat. 


Se alege orezul bob cu bob, se spală în 2-3 ape, se pune la fiert cu 
3 măsuri de apă caldă și se stinge focul după 1/2 oră. Se lasă cu vasul 
acoperit până nu mai are lichid, se spală și se scurge, se trece în castron 
adânc, unde se amestecă folosind 2 furculițe, cu: ceapă tocată fin, ardei 
tăiaţi rondele, roşii felii, sare şi boia dulce de ardei. Când amestecul este 
omogen se presează ingredientele cu lama unui cuțit ascuţit, se presară 
cu pătrunjel tocat (sau se decorează cu tije întregi de pătrunjel) și se lasă 
la rece. Se serveşte ca aperitiv sau ca un fel de mâncare, cu sau fără 
pâine. 

DULCIURI DE POST 


Biscuiţi cu fructe de iarnă (6-8 pers.) 


1/2 kg biscuiţi de post, 1 cană cu vin, 1 pahar cu zahăr tos, 
2 banane, 2 pere, 2 mere, fructe uscate (facultativ), 2 borcane 
cu compot. 


Se fărâmă biscuiții cu mâna sau se trec pe răzătoare de sticlă, se 
pun în cratiţă cu pereții înalți şi se acoperă cu vin fiert cu zahăr. Se 
amestecă în cratiţă, se omogenizează pasta de biscuiţi și se împarte în 
cupe: un strat de biscuiţi, felii de banană, felii de pară, alt strat de 
biscuiţi, felii de măr. 

Se servesc cupele simple, sau lângă compot din fructe. 


Budincă de orez cu mere (6-8 pers.) 


1 cană cu orez, 5-6 mere mijlocii, 100 g stafide, 4 linguri cu 
zahăr, 1/2 linguriţă cu sare, ] lingură cu margarină, 
1/4 lămâie. 

Se alege orezul bob cu bob, se spală în 2-3 ape, se fierbe într-un 
litru de apă caldă. După 20 minute se trage vasul de pe foc, se acoperă, 
se lasă așa 1 oră. 

În acest timp se curăță merele de coajă, se taie felii, se stropesc cu 
zeamă de lămâie și se acoperă cu 4 linguri de zahăr tos. 

Se unge o formă de sticlă incasabilă cu margarină, se așază un strat 
de orez, apoi se întind în strat uniform merele. Dacă au lăsat zeamă, 
aceasta se toarnă peste mere. Restul orezului se amestecă uniform cu 
stafidele curățate de codițe, spălate şi scurse. Se întinde amestecul în 
strat gros peste mere. Se pune forma în cuptor pentru 1/2 oră, se stinge 
focul când orezul s-a rumenit ușor. Se servește budinca după ce s-a răcit 
1/4 oră, simplă sau cu fructe din dulceaţă. 


Cornuleţe cu magiun (6-8 pers.) 


200 g margarină, 200 g zahăr, 200 g nuci măcinate, 400 g 
făină, 1 praf de copt, 1/4 linguriţă cu sare, gem de caise sau 
de prune, zahăr farin, 1 plic cu zahăr vanilat. 


66 


Se lasă margarina la temperatura camerei, apoi se omogenizează 
amestecând cu o lingură de lemn, se pune zahărul și se freacă până când 
amestecul arată ca o spumă. Se pune un praf de sare și se adaugă nucile 
măcinate. Se amestecă energic și se pune făina în care s-a amestecat 
praful de copt. Se frământă un aluat tare, se ţine la rece 1 oră. Se împarte 
aluatul în bile mici, se întind foi rotunde care se taie în rază. La capătul 
lat se pune gem de caise sau prune și se rulează aluatul spre capătul 
îngust. Se pun cornuleţele pe tava neagră a aragazului (neunsă) se coc 
la foc tare 1/4 oră. Dacă se desprind de pe tavă se mai lasă 5 minute la 
foc mic, se scot pe platou şi se pudrează calde cu zahăr farin amestecat 
cu zahăr vanilinat. Se pot servi şi după 5-6 zile. 


Fursecuri cu lămâie (4-8 pers.) 


200 g margarină, 400 g făină, 200 g zahăr, 2 lămâi, 3 linguri 
cu zahăr farin, 2 plicuri cu zahăr vanilinat, 1 praf de copt, 1/2 
linguriţă cu sare, 2-3 feluri de gem. 


Se cerne făina în castron adânc, se amestecă uniform cu praful de 
copt, vanilia și sarea necesară. Margarina se ţine la temperatura camerei 
câteva ore, se freacă până se omogenizează, se adaugă zahărul și se 
obține o cremă netedă peste care se stoarce zeama de la două lămâi şi 2 
linguriţe cu răzătură de coajă de lămâie. Peste cremă se pune făina în 
ploaie și se încorporează încet folosind o lingură de lemn. Din aluat se 
întinde o foaie groasă de 1 cm din care se taie rondele cu gura unui pa- 
har mic. Se coc la foc iute 10-15 minute, se scot pe un platou, apoi se 
ung cu gem și se lipesc cât sunt calde cu gemuri diferite: de caise sau de 
piersici şi de gutui sau de prune. Se pun pe platouri, se pudrează cu zahăr 
farin. Sunt bune şi de pe o zi pe alta. 


Mere pe blat de orez (6-8 pers.) 


250 g orez, 100 g zahăr tos, 6 mere, 1 lingură cu margarină, 
răzătură de lămâie, 1 borcan cu gem de fructe, 2-3 linguri cu 
zahăr farin, vanilie, 1/2 linguriţă cu sare. 


Se alege orezul, se spală în mai multe ape reci, se pune la fiert cu 
1 1 de apă caldă și 1/2 linguriţă cu sare. Se fierbe la foc mic 1/2 oră. Se 
răcește și se amestecă folosind o lingură de lemn cu: răzătură de lămâie, 
100 g de zahăr tos, margarină și vanilie sau zahăr vanilinat. Se spală 
merele, se curăţă de coajă, se taie felii groase. Orezul se întinde pe un 

platou adâncit din sticlă incasabilă, se face un gol în mijloc unde se pun 
feliile de măr, deasupra se întinde gemul de fructe și se pune platoul la 
cuptor pentru 1/4 oră. Se pudrează cu zahăr farin. Prăjitura se taie rece 
în felii groase și se serveşte ca desert. 


Mere umplute cu dovleac, stafide și nucă (6-8 pers.) 


6-8 mere, 1/2 kg dovleac copt (1 felie), 100 g stafide, 20 mie- 
zuri de nucă, 1 linguriţă cu zahăr vanilat, coajă rasă de 
lămâie, 2 linguri cu miere de albine. 


Se spală merele, se taie în două, se golesc de seminţe și se scoate 
şi o parte din miez. Se curăță dovleacul copt (sau fiert) de coajă, se 
terciuiește cu furculița, se amestecă omogen cu miere, stafide și nucă 
tocată. În amestec se pune și miez de măr fără sâmburi, se parfumează 
cu zahăr vanilinat și se împarte umplutura în jumătăţile de măr golite de 
miez. După gust, amestecul se poate parfuma cu răzătură de lămâie pusă 
odată cu vanilia. Merele se servesc ca desert în aceeași zi. 


Prăjitură cu biscuiţi, miere și margarină (4-6 pers.) 


1/2 kg biscuiţi, 3-4 linguri cu miere, 3-4 linguri cu margarină 
fină, 2 plicuri cu zahăr vanilat, 1 praf de sare, 2-3 linguri cu 
nucă de cocos, 1 pahar cu sirop de dulceaţă. 


Se dau biscuiţii pe răzătoare sau se sfarâmă, se pun într-un vas mai 
mare și se toarnă peste ei siropul de dulceaţă și mierea. Folosind o 
lingură de lemn se amestecă ingredientele până când se umezesc biscui- 
ţii. Se înmoaie margarina pe bain-marie, se pune peste biscuiţi, tot acum 
se adaugă zahărul vanilinat și se omogenizează ingredientele. Se sărează 
ușor numai dacă biscuiţii sunt fără sare. Din aluatul rezultat se iau bile 
mai mari care se trec prin nucă de cocos și se aşază pe un platou întins. 
Se lasă la rece 2-3 ore, se servesc ca desert. 


Prăjitură cu fructe (6-8 pers.) 


2 mere, 2 pere, 10 nuci, 3—4 curmale, 3—4 smochine, 1/2 lä- 
mâie, 1/2 gutuie, 100 g stafide, 1 pahar cu ulei, 2 pahare cu 
sifon, 1 cană cu făină plus 2 linguri pentru tapetat, 1 praf de 
copt, sare, vanilie, margarină (pentru tapetat). 


Se curăţă fructele de coajă și seminţe, se taie felii în ordine: mere, 

gutui, pere — care se stropesc cu zeama de la 1/2 lămâie, apoi se curăță 
curmalele de sâmburi, se taie mărunt; la fel se procedează cu smochinele. 

Fructele se amestecă ușor cu stafidele curățate, spălate şi scurse de 
apă. Peste amestec se pun nuci tocate. Din sifon și ulei se face o emulsie 
în care se toarnă făina în ploaie și se amestecă bine pentru omogenizare. 
Se pun: praful de copt, puţină sare, răzătură de lămâie şi vanilie şi se 
omogenizează iar. Se pun fructele în aluatul moale. Se unge o formă 
mare cu margarină, se tapetează cu făină, se răstoarnă aluatul în care s- 
au amestecat fructele. Prăjitura se coace la foc potrivit 1/2 oră, se răceşte 
şi se taie felii. Este bună şi rece. 


Prăjitură cu nucă în compoziţie (4-8 pers.) 


200 g margarină fină, 200 g zahăr tos, 200 g nucă măcinată, 
400 g făină, sare, 1 praf de copt, 1/2 lămâie, 1 borcan cu gem 
de caise sau de prune, 3 linguri cu zahăr farin. 


Se înmoaie margarina pusă într-o cratiţă cu gura largă așezată pe o 
oală cu apă în clocot. Se amestecă energic cu o lingură de lemn până 
când arată ca o spumă, se adaugă zahărul şi se freacă până când nu se 
mai simt cristalele în compoziţie. Atunci se adaugă zeama de la jumătate 
de lămâie și coaja rasă, praful de copt și sarea, se omogenizează, se pune 
nuca măcinată. 

Crema trebuie să fie omogenă. Se pune făina în ploaie, se amestecă 
repede, ca să se obțină un aluat uniform. Se frământă puţin, se pune la 
rece pentru 1/4 oră, apoi se întinde foaie de 1 cm, se taie forme mici cu 
un pahar mic, care se pun în tava neunsă. Se coc la foc iute, se scot pe 
platouri, se lipesc cu gem câte două cât sunt calde. Se servesc pudrate 
cu zahăr farin. 


Prăjitură cu orez (6-8 pers.) 


1 cană cu orez, 1 l de apă, 1 pahar cu zahăr, 2 plicuri cu 
zahăr vanilat, 5 linguri cu pesmet, sare, 1 cană cu ulei, 
3 linguri cu zahăr pudră. 


Se alege orezul bob cu bob, se spală în mai multe ape şi se fierbe 
1/2 oră. Se acoperă vasul până când nu mai are lichid, se lasă la răcit și 
se frământă cu mâna după ce s-au amestecat în orez 3 linguri cu pesmet 
şi vanilia. Se iau bucăţi mici din amestec, se rotunjesc cu mâna, se trec 
prin pesmet şi se prăjesc în ulei încins. Se lucrează la foc iute. Prăjiturile 

se scot pe șerveţele de hârtie, apoi se trec pe platou curat, se pudrează 
cu zahăr farin şi se servesc calde sau reci. 


Prăjitură cu tărâţe de grâu şi miere (4-6 pers.) 


1 cană cu tărâțe de grâu, 4 linguri cu miere de albine, 100 g 
stafide, 10-15 nuci, 2-3 linguri cu nucă de cocos, 1 portocală. 


Se pune tărâţa într-o cratiţă mică, se amestecă uşor cu zeama de la 
o portocală și mierea de albine, se omogenizează amestecul și se îmbo- 
găţește cu nuci măcinate și stafide. Se obţine un aluat tare care se așază 
într-o formă de sticlă umezită și se lasă în frigider 2-3 ore. Se scoate din 
frigider, se fac mici bile care se dau prin nucă de cocos și se servesc 
așezate pe un platou mare. 


Prăjitură cu vişine (4-8 pers.) 


200 g margarină, 400 g făină, sare, 200 g zahăr, 1 praf de 
copt, vanilie, 1 borcan cu vişine conservate, 2 linguri cu zahăr 
farin. 

Se înmoaie margarina pe baie de aburi, se omogenizează frecând 
energic cu lingura de lemn, se adaugă zahărul frecând în continuare până 
când zahărul nu se mai simte în compoziție. Se obține o cremă omogenă. 
Se pune în cremă un praf de sare, se pune făina cernută și amestecată cu 
praful de copt, se frământă aluatul și se lasă la rece 1/2 oră. Se scurg 
fructele conservate în zahăr și aspirină. Se întinde aluatul pe planșeta de 
lucru, se trece într-o tavă neunsă, se pun fructele peste aluat și se apasă 
ușor peste fiecare vişină ca să-și facă loc. Se pune tava în cuptorul 
încălzit, se coace prăjitura 1/2 oră și se pudrează cu zahăr farin, după ce 
s-a răcit. Se taie romburi sau pătrate mici. 


Prăjitură de post (4-8 pers.) 


1 pahar cu ulei, 2 pahare cu apă minerală, 3 pahare cu făină, 
1 pahar cu zahăr tos, 1 praf de copt, 1/4 linguriţă cu sare, 
3 linguri cu zahăr farin, vanilie, 400 g gem de fructe. 
Se face un aluat din apă minerală (sau sifon), ulei, un praf de sare, 
1 praf de copt, zahăr tos şi făina pusă câte puţină în timp ce se amestecă 
energic în vas. Se obţine un aluat care curge, peste care se răstoarnă 
1 borcan cu gem de fructe. 

Se omogenizează amestecul şi se răstoarnă în forme mici de chec 
unse cu margarină. Formele se pun în cuptorul cald pentru 1/2 oră, se 
răceşte prăjitura în tavă şi se scoate pe platouri. Se amestecă zahărul 
farin cu vanilie, se pudrează prăjitura. Se servește rece sau caldă, tăiată 
felii şi decorată cu fructe din dulceaţă. 


Prăjitură franţuzească (Baba) (6-8 pers.) 


150 g margarină, 250 g făină, 1 lingură cu zahăr, drojdie de 
bere cât 1 nucă, sare, 5 linguri cu apă minerală, 1 pahar cu 
vin alb, 1 ceașcă plină cu stafide, răzătură de lămâie, 1/2 | 
sirop de fructe, 2 linguri cu rom. 


Se cerne făina în castron adânc, se toarnă drojdia lichefiată cu 1 
lingură cu zahăr, 1 praf de sare şi 2 linguri cu apă minerală. Se frământă 
uşor și se obține un bulgăre de maia mare cât 1 ou. Se acoperă aluatul 
după ce s-a scos pe o farfurie. Din făina rămasă, margarina înmuiată, 3 
linguri cu apă minerală sau sifon, răzătură de lămâie și vin alb se fră- 
mântă un aluat molicel în care se amestecă stafidele curățate, spălate, 
scurse în sită și macerate în rom. Se întinde aluatul pe planșetă, se așază 
deasupra maiaua, se împătureşte, se frământă iar. Se unge o formă de 
prăjitură cu margarină, se așază aluatul bine frământat, se coace 1/2 oră 
la foc potrivit. Se scoate din cuptor, se taie felii în tavă, se acoperă cu 
sirop de fructe şi se serveşte caldă, când nu mai are sirop. 


Tarte mici cu fructe (4-6 pers.) 


7 linguri cu zahăr, 7 linguri cu făină, 100 g margarină, 
1/4 linguriţă cu sare, 1 praf de copt, 1/2 lămâie, răzătură de 
lămâie, fructe de sezon, 2 linguri cu ulei, gem de fructe și 
1/2 kg fructe de sezon. 


Se lasă margarina la temperatura camerei sau se înmoaie pusă în 
vas emailat pe aburi, se amestecă energic pentru a se omogeniza, se 
adaugă zahărul și zeama de lămâie şi se obţine o cremă fluidă în care se 
încorporează făina proaspăt cernută și amestecată cu sare, răzătură de 
lămâie şi praf de copt. Se frământă aluatul obținut și se pune la rece 
pentru 1 oră. Se încălzește cuptorul, se ung formele mici de tarte cu ulei, 
apoi se căptușesc cu aluat. Se coc 1/4 oră la foc potrivit, se scoate tava 
cu formele de tartă pe planșeta de lucrul, se umple fiecare formă cu gem 

de fructe și se pune tava din nou în cuptor pentru 1/4 oră. Se curăţă fruc- 
tele, se spală, se împart în tartele scoase cu atenţie pe platouri. Se servesc 
reci. 


Tort de clătite (4-6 pers.) 


15 linguri cu făină, 1/2 | apă minerală, 1/4 linguriţă cu sare, 
2 linguri cu ulei (pentru clătite), 4 linguri cu miere de albine, 
6 linguri cu nucă măcinată, 6 linguri cu gem de caise, 6 lin- 
guri cu gem de prune sau 6 linguri cu gem de gutui, 2 linguri 
cu nucă de cocos. 


Se cerne făina într-un castron adânc, se pune sarea și se face un 
aluat subțire cu apă minerală sau sifon. Se omogenizează aluatul, se ia 
cu polonicul din castron și se pune în tigaie unsă cu ulei. 

Se coace clătita, se întoarce pe partea neprăjită pentru 1 minut, se 
scoate pe un platou mare. Se fac toate clătitele, se răcesc şi se umplu pe 
rând: prima clătită se unge cu miere, se presară cu nucă măcinată; deasu- 
pra se pune altă clătită care se unge cu gem de caise, se presară cu nucă 
măcinată. Se procedează astfel în continuare până când se termină cele 
12 clătite. 

Ultima clătită se acoperă cu miere și se presară cu nucă de cocos. 
Se lasă la rece, se servește tortul tăiat felii în rază. 


Turtă cu marmeladă de fructe (6-8 pers.) 


150 g margarină fină, 300 g făină, 1 pahar mic cu vin alb, 
400 g marmeladă de fructe, 1/4 linguriţă cu sare, zahăr farin. 


Se cerne făina, se pune un praf de sare, se adaugă margarina 
înmuiată pe aburi și vinul alb. Se frământă un aluat tare care se lasă 1 
oră la rece. Se alege o formă rotundă sau o cratiţă mai mare, se întinde 
aluatul în foaie groasă de 1 cm și se pune în formă. Marginile aluatului 
se taie cu un cuțit ascuţit. Peste aluat se întinde marmelada de fructe. Din 
aluatul rămas se fac suluri subţiri care se pun deasupra prăjiturii ca o 
grilă. Se coace 1/2 oră în cuptorul cald, se scoate când aluatul s-a 
rumenit ușor. Se taie romburi, se trece prăjitura pe platou și se pudrează 
cu zahăr farin. Este bună rece. 

PLĂCINTE 


Plăcintă cu ciuperci (4-6 pers.) 


1/2 kg făină, 1 pahar cu ulei, 2 pahare cu sifon sau apă 
minerală, 1 lingură cu zahăr, drojdie de bere cât o nucă, 
1/2 linguriţă cu sare (aluat) 300 g ciuperci, 2 cepe, sare, 
piper măcinat, 1 lingură cu bulion de roşii, mărar (uscat) 
fărâmiţat, 3 linguri cu ulei. 


Se face un aluat din ulei și sifon amestecate omogen într-o oală mai 
mică, drojdia de bere frecată până devine lichidă cu 1 lingură cu zahăr, 
sare şi făina turnată în ploaie și încorporată folosind o lingură de lemn. 
Aluatul este molicel. Se lasă la dospit 1/2 oră, timp în care se pregătește 
umplutura: se spală ciupercile trecând cu mâna ușor peste lamele, se 
spală codiţele, se toacă (pălăria şi codiţele) în felii nu prea subțiri și se 
pun să se călească împreună cu cepele tocate. Se trage vasul de pe foc 
când amestecul nu mai are zeamă, se lasă să se răcească apoi se condi- 
mentează cu sare, piper măcinat și mărar. Se împarte aluatul în 4 bucăți, 
se întind foi, se umple fiecare foaie și se rulează. Se coc în tava neunsă 
la foc potrivit 1/2 oră. Plăcinta este bună și caldă și rece. 


Plăcintă cu ciuperci și urzici (4-8 pers.) 


200 g margarină, 400 g făină, sare, 1 pahar cu apă caldă, 
2 linguri cu oțet (aluatul), 300 g ciuperci, 500 g urzici, 
2 cepe, sare, 1 pahar cu ulei, piper măcinat, 3 căţei de 
usturoi, 2-3 linguri cu mărar tocat. 


Se face un aluat din făină proaspăt cernută peste care se pune 
margarina, se frământă până când se încorporează margarina, se adaugă 
apă caldă, oţet și sare, se frământă iar până când aluatul devine omogen 
. şi se desprinde de mână. Se lasă 1 oră la rece. Se curăţă urzicile, se spală 
în multe ape, se fierb 1/4 oră în apă cu sare. Se scurg și se toacă mărunt 
când s-au răcit. Ciupercile curățate şi spălate se toacă felii subțiri şi se 
călesc în ulei cu ceapa tocată mărunt și usturoiul zdrobit. Când amestecul 
nu mai are zeamă se pun urzicile peste ciuperci, se omogenizează, se 
sărează şi se piperează, se amestecă și cu mărar tocat. Se întind 3-4 foi 

subțiri de aluat, se umplu cu ciuperci şi urzici, se rulează și se coc în 
tavă neunsă 1/2 oră. Se servesc ca aperitiv sau felul de bază. 


Plăcintă cu dovleac (4-8 pers.) 


2 kg de dovleac, 1 pahar cu zahăr, 1 linguriţă cu scorţişoară 
pulbere (umplutură), 600 g făină, 1 cană cu apă minerală, 
1/2 cană cu ulei, sare, drojdie de bere cât o nucă, 1 lingură 
cu zahăr, 2 linguri cu zahăr farin. 


Se face un aluat din ulei şi apă minerală amestecate până la omo- 
genizare, sare, drojdie de bere lichefiată prin frecare cu zahăr și făina 
turnată câte puţină în lichidul omogen. Când aluatul a crescut se fră- 
mântă cu mâna apoi se împarte în două și se întind foi mari cât tava 
neagră a aragazului. Se pune în tava neunsă prima foaie care se acoperă 
cu dovleacul trecut pe răzătoare într-o cratiţă mai mare și înmuiat 1/4 
oră pe foc moale. Dovleacul se răcește și se amestecă cu zahăr tos, se 
întinde pe foaia de aluat, se presară cu scorţişoară măcinată. Se acoperă 
cu foaia de aluat rămasă și se pune tava în cuptorul cald pentru 1/2 oră. 
Se scoate când s-a rumenit, se pudrează caldă cu zahăr farin. Se serveşte 
ca desert, tăiată pătrate sau romburi. 


Plăcintă cu mere (4-8 pers.) 


I pachet de margarină, 400 g făină, 1 pahar cu apă, 2 linguri 
cu oțet, 1/2 linguriţă cu sare, 1 pahar cu zahăr, 1 linguriţă cu 
scorţişoară măcinată, 1 1/2 kg mere, 10-12 nuci. 


Se împarte făina în 2 părți: 200 g se amestecă încet cu margarina 
ca să se obțină un aluat omogen. Făina rămasă se pune în castron, se face 
un aluat cu apă, sare și oţet. Aluatul cu margarină se lasă la congelator 
1/2 oră; aluatul cu apă se frământă şi se bate de planșeta înfăinată până 
când face bășici. Cele două aluaturi se întind foi subțiri, se împăturesc, 
se întind iar cu sucitorul și se lasă la rece 1/2 oră, apoi se folosesc. Se 
spală merele și se trec pe răzătoarea mare cu coajă cu tot, dar fără se- 
minţe. Se pun în cratiţă mare, se ţin pe foc moale 10-15 minute, ames- 
tecând cu lingura de lemn pentru omogenizare. Se răcesc, se îndulcesc 
cu zahăr tos, se parfumează cu scorţişoară și se amestecă cu nuci tocate. 
Se întind două foi de aluat: prima se pune în tava neunsă a aragazului, 
se acoperă cu mere și se pune deasupra a doua foaie de aluat. Se coace 
plăcinta 1/2 oră. 

Plăcintă cu morcovi (4-8 pers.) 


1/2 kg morcovi, 2 mere, 2 pere, 1 portocală, 4 linguri cu za- 
hăr, 3 linguri cu griș, sare, 2 linguri cu zahăr farin, 2 linguri 
cu ulei sau margarină, 2 linguri cu făină, 1 cană cu gem de 
caise sau piersici. 


Se curăță morcovii de coajă de deasupra, se spală, se taie cuburi 
mici şi se fierb în apă caldă. După 20 minute se pun zahărul și sarea, se 
amestecă ușor, se adaugă grișul în ploaie și se lasă să fiarbă 1/4 oră. 

Se amestecă în vasul în care fierb morcovii cu o lingură de lemn 
pentru ca grișul să nu se prindă. Când compoziţia s-a îngroșat se pun 
fructele (spălate, tăiate cuburi mici, fără coajă şi seminţe) și se mai lasă 
vasul pe foc mic încă 10 minute. 

Se unge o tavă cu margarină și se pudrează cu făină, se răstoarnă 
amestecul de morcovi și fructe, se întinde un strat subțire de gem de 
fructe peste prăjitură, se coace la cuptor 20 minute. Se răcește în tavă, se 
taie și se servește caldă sau rece, pudrată cu zahăr farin. 


Plăcintă cu spanac și praz (4-8 pers.) 


400 g făină, 1 pachet de margarină (200 g), 1 pahar cu sifon 
sau apă caldă, sare (pentru aluat), 1 kg spanac, 1/2 kg praz, 
1 pahar cu ulei, 1 lingură cu bulion de roșii, sare, piper 
măcinat, cimbru sau mentă. 


Se face un aluat nisipos din margarină înmuiată la temperatura ca- 
merei, făina încorporată încet, sare și apă caldă sau sifon. Aluatul se 
frământă cu mâna 3-5 minute, şi se lasă la rece. 

Se alege spanacul frunză cu frunză, se spală în mai multe ape, se 
toacă fâşii şi se călește cu 2 linguri cu ulei. Se alege partea albă a 
prazului, se curăţă, se spală, se taie rondele și se căleşte în uleiul rămas. 
Când s-a înmuiat se colorează cu bulion de roșii, se amestecă spanacul 
şi prazul, se condimentează cu sare, piper măcinat, cimbru fărâmițat și 
se omogenizează amestecul. 

Se scoate aluatul, se împarte în 3 bile egale, se întind foi subțiri 
care se umplu cu legumele călite, se rulează şi se pun în tava neunsă la 
foc potrivit pentru 1/2 oră. Se servește plăcinta caldă, ca aperitiv. 

O III III 


Plăcintă cu ștevie (6-8 pers.) 


6-8 legături de ştevie, 3 linguri cu margarină fină, sare, piper 
măcinat, 1 lingură cu bulion de roșii, 2 morcovi, 1 ceapă, 
mărar tocat, 1 pahar cu ulei, 2 pahare cu sifon, 1 nucă de 
drojdie de bere, zahăr, 1/2 kg făină plus 2 linguri (pentru 
frământat). 


Din ulei și sifon amestecat bine, drojdie frecată cu zahăr şi sare 
până când devine lichidă și făina pusă în ploaie se obține un aluat moale 
care se lasă la dospit. Se spală ştevia, se curăţă de partea tare, se taie fâșii 
şi se călește pe foc mic cu margarină fină. Se amestecă în cratiţă fără 
încetare pentru ca ștevia să se înmoaie uniform. Când arată ca un piur€ 
se trage vasul de pe foc, se adaugă bulionul de roşii, 1/2 linguriţă cu sare, 
piper măcinat, ceapă tocată și morcovi trecuți pe răzătoare. Se pune 
cratița din nou pe foc şi se călesc legumele 10 minute. Se răceşte 
amestecul, se pune și mărarul tocat și se umplu patru foi de aluat care 
se rulează și se pun în tavă neunsă pentru 1/2 oră la foc potrivit. 

Plăcinta se scoate când s-a rumenit. Se servește caldă. 


Plăcintă cu varză (4-8 pers.) 


1/2 kg făină, 1 pahar cu ulei de floarea soarelui, sare, 2 pa- 
hare cu sifon, drojdie de bere cât 1 nucă, 1 lingură cu zahăr 
(aluatul) 1 varză albă crudă, 2 cepe, mentă tocată, piper, 
sare, 3 linguri cu ulei, 1 lingură cu bulion de roșii. 


Se face un aluat din ulei și sifon sau apă minerală, bine amestecate, 
sare, drojdie de bere frecată cu zahăr până când devine lichidă și făină 
pusă în ploaie. Aluatul obținut este molicel, dar se frământă după ce a 
stat la dospit 1 oră. 

Se spală varza, se taie sferturi, se toacă mărunt şi se amestecă într- 
o cratiţă cu ceapă tăiată în formă de peștișori. Se presară cu sare, se 
freacă uşor, se spală cu apă rece şi se stoarce, apoi se pune într-o tigaie 
să se călească în ulei. Se lasă pe foc moale 1/4 oră, se trage vasul de pe 
foc şi se răcește amestecul până devine călduţ. Se condimentează cu 
bulion, piper măcinat și frunze de mentă bine fărâmiţate. Se amestecă 
bine şi se umplu 4 foi de aluat cu amestecul de varză. Se rulează, se coc 
în tavă;neunsă, se scot când s-au rumenit. Plăcinta cu varză este bună și 
rece. 

REŢETE CU PEŞTE 


PENTRU ZILELE DE POST CU DEZLEGARE LA PEȘTE 


Ciorbă cu perisoare de pește (4-6 pers.) 


1 kg pește fără oase (cod, șalău, stavrid), 1 ceapă, pătrunjel, 
bulion de roșii, mărar, leuștean tocate, 3 linguri cu griș, sare, 
piper (pentru perișoare) 2 morcovi, ] ceapă, 2 ardei, 4-5 roșii 
mari, | pătrunjel, 1 ţelină, 1/2 lămâie, sare, leuștean tocat. 


Se curăţă peştele de aripioare și cap, se golește, se spală și se pune 
la fiert cu 1 1 de apă caldă şi sare. Se scoate după 20 minute, se dez- 
osează, se curăţă de piele, se dă prin mașina de tocat împreună cu ceapa 
tăiată felii. Se amestecă într-un castron adânc cu verdeaţa tocată mărunt, 
grișul cernut, bulionul de roșii, piper după gust şi sare. Se frământă 
amestecul, se lasă deoparte 5 minute. 

Se curăţă morcovii, ardeii, pătrunjelul și ţelina, se spală se taie 
julien și se pun să fiarbă în apă caldă. După 1/4 se adaugă ceapa tocată 
şi zeama în care a fiert peştele, se sărează, se piperează (facultativ) și se 
continuă fierberea. Într-o oală separată se pune apă și când a ajuns la 
punctul de fierbere se pun perișoarele de pește să fiarbă 1/4 oră la foc 
mic. Când au fiert, se trec în oala cu zeamă de peşte și se sărează uşor. 
Se acreşte cu zeamă de lămâie, se decorează cu pătrunjel tocat, se stinge 
focul. 

Se serveşte caldă, cu pâine proaspătă. 


Crap ă la matelotte (4-6 pers.) 


1 crap mare (1 — 1 1/2 kg), 1/2 l vin roșu, 2-3 linguri cu ulei, 
sare, piper boabe, enibahar, ] lingură cu făină, foi de dafin, 
1 legătură cu pătrunjel verde, răzătură de lămâie, 1 lingură 
cu zahăr, 300 g ciuperci mici. 


Se curăţă peştele de solzi şi aripioare, se golește, se spală, în mai 
multe ape şi se usucă în prosop curat. Se crestează cu un cuţit ascuţit 
de-a lungul spatelui, se desface carnea, se taie felii de 3-4 cm care se 

sărează și se lasă deoparte. Se face un sos de vin: 1/2 1 vin roșu se pune 
la fiert cu 1 lingură cu ulei, piper boabe, enibahar sau 2-3 cuişoare, 2 foi 
de dafin, sare și pătrunjel tocat. Se fierbe sosul 10 minute, se pune 
peştele şi se continuă fierberea 1/2 oră. Peștele se scoate pe un platou, 
iar din uleiul rămas și făină se face un sos care se subțiază cu zeama în 
care a fiert peştele și se condimentează cu răzătură de lămâie. Sosul se 
fierbe 1/4 oră şi se toarnă peste peşte. Se serveşte cald, cu garnitură de 
ciuperci mici, fierte în apă cu sare și zahăr 20 min, cu pâine proaspătă 
şi vin alb sec. 


Papricaș de crap (4-6 pers.) 


1 crap mare, 4 linguri cu ulei, 5 cepe, piper, 1/2 linguriţă cu 
boia de ardei dulce, sare, 1/2 | supă de zarzavat. 


Se curăță peştele de solzi, se golește, se înlătură capul şi se spală 
în mai multe ape, apoi se taie felii pe latul peștelui. Feliile de pește se 
sărează ușor și se lasă în farfurie cât se pregătește ceapa: se curăţă de 
foile de deasupra, se taie în două, se ţine 1/4 oră în apă rece, apoi se 
şterge cu prosop curat și se taie în formă de peștişori. Ceapa se călește 
în ulei până când devine transparentă, adăugând apă rece din când în 
când ca să nu se ardă. Atunci se presară peste ceapă boia de ardei şi 
piper, se amestecă ușor și se pun feliile de pește. Se prăjesc împreună 
încă 10 minute, se pune în cratiţă supă de zarzavat şi se lasă mâncarea 
să scadă bine, Se serveşte caldă cu pâine integrală sau pâine de casă, cu 
salată de castraveți acri sau gogonele asortate. Este potrivit vinul alb. 


Păstrăvi în faşă (4-6 pers.) 


4-6 păstrăvi de 300-400 g fiecare, 1/2 kg morcovi, 2 cepe, 
1 lămâie, 50 g margarină, semințe de coriandru, sare, piper, 
4-6 folii de aluminiu de 30/30 cm, 1 portocală. 


Se curăță păstrăvii de aripioare şi se eviscerează (se golesc de in- 
testine), se spală în mai multe ape reci, se scurg pe o sită, apoi se sărează 
şi se piperează pe dinăuntru. Se ia o folie de aluminiu, se pune 1 păstrăv, 
se înconjoară cu morcov și ceapă trecute pe răzătoare, se sărează peştele 
şi legumele, se stropesc cu zeamă de lămâie și de portocală, se condi- 
mentează cu câteva boabe de coriandru și deasupra se pun bucățele de 
margarină. 

Se strâng capetele foliei, se rulează uşor pentru ca restul foliei să 
acopere peștele și garnitura de legume, iar ruloul obținut se pune într-o 
tavă mare. La fel se pregătesc păstrăvii rămași. Tava se pune în cuptorul 
fierbinte pentru 1/2 oră. Se scot, se trec pe farfurii, se servesc peștii fier- 
binţi, cu ruloul desfăcut pe jumătate. Alături: pâine proaspătă și vin alb 
sec. 


Peşte alb cu garnitură de legume şi ciuperci (6-8 pers.) 


1 1/2 kg pește alb (știucă, cod, șalău, macrou), 1 kg cartofi, 
1/72 kg morcovi, 1/2 Kg ciuperci mici (sau hribi diferit 
colorați), 1 ceșcuţă cu ulei, 1 lingură cu Delikat, sare, piper 
boabe, 1/2 lămâie, mărar și busuioc tocate împreună. 


Se curăţă legumele de coajă, se spală, se taie felii, se spală din nou, 
se pun într-o tavă cu pereți înalţi în straturi sau amestecate. Deasupra lor 
se pun ciupercile fără codițe, spălate și tăiate jumătăţi (sau lăsate în- 
tregi), se stropesc cu ulei, se sărează, se pun boabe de piper și puţin 
Delikat. Se acoperă cu apă încălzită, se pune tava în cuptorul cald pentru 
1 oră şi se frig la cuptor la foc potrivit. 

Se curăţă peștele se solzi, se golește de intestine, se taie în două, 
se pune la fiert în apă cu boabe de piper, sare și Delikat. Se scoate după 
1/2 oră de fierbere la foc mic, se scurge, se porționează și se aşază în 
farfurii cu feliuţe sau romburi mici de lămâie deasupra. Alături se pun 
legumele din cuptor care se acoperă cu mărar și busuioc tocate împre- 
ună. 

Se servește mâncarea caldă, cu pâine puţină și vin alb sec. 


Peşte cu legume de iarnă (4-6 pers.) 


Cod sau heringi congelați (4-6 bucăţi), 1/2 kg cartofi, 1/2 kg 
morcovi, 2 cepe, 1 ţelină, 1 gulie, 1 pahar cu suc de roșii, 
2 fire de cimbru, sare, piper boabe, pătrunjel tocat, 1 ceaşcă 
mare cu ulei, 1 pahar cu vin. 


Se curăţă peştele, se taie felii (dacă este peşte mare) se sărează 
după ce s-a decongelat și se prăjeşte ușor în ulei încins. Se scoate pe 
farfurie mare, se lasă la cald. Se curăţă legumele, se spală, se taie cuburi 
sau felii şi se prăjesc în uleiul rămas astfel: cartofii, morcovii, țelina și 
gulia, apoi ceapa. Pe măsură ce se prăjesc legumele se trec în vas mare 

și se așază în straturi. Se pun bucăţile de pește deasupra legumelor, se 
adaugă condimentele (piper boabe şi cimbru), se acoperă cu vin și suc 
de roșii și se pune vasul în cuptor sau pe plită. Se acoperă vasul (pe 
plită) se lasă să fiarbă 1/2 oră și se serveşte totul fierbinte. Peştele şi 
legumele se stropesc cu sos, alături se servesc pâinea proaspătă şi vin alb 
sec. 


Peşte la grătar (4-6 pers.) 


4-6 carași mari sau cod fără cap, sare, piper măcinat, 
1 lămâie, 2 linguri cu ulei, pătrunjel tocat, usturoi. 


Se curăţă peștele de solzi, se golește, se spală în mai multe ape şi 
se șterge fiecare pește cu un prosop curat, apoi se sărează, se piperează 
şi se unge cu ulei. Se taie o coală de pergament în trei părți egale, se pun 
câte 2 peşti pe coală, aceasta se strânge la capete cu clame de metal ca 
să formeze un plic închis. Se pun peştii pe grătarul aragazului cu o tavă 
plină cu apă dedesubt, se dă focul mare și se frig peștii 1/2 oră. Se scot 
pe farfurii, se stropesc cu zeamă de lămâie și cu sos de usturoi și se 
servesc calzi, cu garnitură de legume fierte şi verdeață tocată deasupra. 
Lângă pâine proaspătă și vin alb demisec. 


Peşte prăjit (4-6 pers.) 


4-6 pești proaspeți sau congelaţi, ] ceașcă mare cu ulei, sare, 
piper măcinat, 1 lămâie, făină (2-3 linguri). 


Se curăţă peştii, se golesc de intestine, se spală în mai multe ape, 
se șterg cu prosop curat şi se sărează. Se lasă să stea cu sarea pe ei 1/4 
oră, apoi se piperează (facultativ) şi se trec prin făină. Se prăjesc în ulei 
încins câteva minute la foc iute, apoi la foc potrivit. Se scot pe șerveţele 
ca să lase uleiul în exces, se trec pe farfurii, se stropesc cu zeamă de 
lămâie și se servesc calzi sau reci, cu garnitură de legume fierte și pâine 
puţină şi veche Este bună și mămăliguța dacă peștii se stropesc cu 
usturoi zdrobit. Este potrivit vinul alb demisec. 


Plachie de peşte (4-6 pers.) 


1 crap sau 2-3 carași, 2 linguri cu făină, sare, 1 ceașcă mare 
cu ulei, 4 cepe mari, 1 pahar cu vin alb sau roșu, 1 foaie de 
dafin, 1/2 lămâie, 2 linguri cu bulion de roșii, pătrunjel şi 
mărar tocate împreună. 

Se curăţă peștele de solzi şi aripioare, se golește, se spală în mai 
multe ape, se înlătură capul și se crestează de-a lungul spatelui. Se scoate 
fileul, se taie bucăţi, se sărează şi se lasă 1/4 oră să stea deoparte. În 
acest timp se curăţă cepele, se taie în formă de peștișori, se presară cu 
sare. Peștele se trece prin făină și se prăjeşte în ulei încins, se scoate pe 
farfurie, se lasă la cald. Uleiul se scurge în altă cratiţă mai mare și se 
căleşte ceapa (care a fost spălată cu apă rece) până când devine trans- 
parentă. Se pune un amestec de apă cu boabe de piper şi restul de făină 
(dacă e cazul). Sosul obţinut se fierbe 10 minute, apoi se pune peștele 
şi se continuă fierberea până când mâncarea scade ușor. Se adaugă felii 
de lămâie, se mai fierbe plachia 5 minute, se stinge focul. Se servește 
rece, cu pâine proaspătă și cu vin alb demisec. 


Ragout de crap, şalău sau somn (6-8 pers.) 


1 crap mare, 1/2 somn mijlociu sau 1 1/2 kg somn, 3 linguri 

. cu ulei, 1 ceapă, 1 rădăcină de pătrunjel, 1 ţelină mică, 
1 ceşcuţă cu apă, 2 ceșcuțe cuvin roșu, 2 foi de dafin, 300 g 
ciuperci mic, sare, piper boabe. 


Se curăţă peștele de solzi și aripioare, se golește de intestine, se 
spală şi se crestează pe spate ca să se obţină fileuri. Se taie felii fiecare 
bucată de peşte, se sărează și se lasă cât se pregăteşte sosul: ceapa, țelina 
și pătrunjelul se taie julien (beţișoare) și se călesc în ulei până când 
ceapa devine transparentă. Atunci se adaugă apă și 2 părţi de vin roșu, 
se pune sare, se adaugă piper boabe și se fierbe acoperit 10 minute. Se 
omogenizează amestecul cu o lingură de lemn, se așază fileurile de pește 
şi se condimentează cu două foi de dafin. Se fierbe mâncarea 20 minute, 
se răceşte şi se scoate peștele pe un platou. Legumele se trec prin sită și 
sosul se toarnă peste peşte. Se servește cu ciuperci întregi fierte în apă 
cu sare şi zahăr, bine scurse și trecute prin ulei fierbinte 2-3 minute. 
Alături se serveşte pâine proaspătă integrală. Vinul potrivit: alb, sec. 


Rasol de știucă (46 pers.) 


1 știucă mare, 1 ceapă, 2 morcovi, 1 ţelină, 1 kg cartofi, sare, 
piper boabe, 2 foi de dafin, pătrunjel verde tocat. 


Se curăţă peștele, se golește, se spală în mai multe ape şi se așază 
într-un vas mare în care s-au pus legumele (fără cartofi) curățate, spălate 

și tăiate felii, așezate în strat gros. Se acoperă peştele şi legumele cu supă 
de zarzavat sau cu apă caldă, se sărează și se piperează, se pun sub 
stratul de legume două foi de dafin și vasul se pune în cuptor sau pe plită. 
Se lasă până când peștele se poate consuma — cel puţin 1 oră. Se stinge 
focul, se răcește peştele și se scoate cu atenție pe un platou. Se 
înconjoară cu legumele din tavă şi cu cartofi fierţi separat, tăiaţi felii sau 
cuburi mici. Se acoperă totul cu verdeață tocată și se servește știuca 
tăiată felii, cu garnitură de legume, pâine proaspătă şi vin alb. 


Sarmale de peşte (6-8 pers.) 


1 kg de peşte fără oase, 1 ceșcuţă cu orez, 1 felie de franzelă, 
1 ceapă albă sau 1 legătură de ceapă verde, 2 roșii, pătrunjel 
și mărar tocate, sare, piper măcinat, 1 cană cu vin alb, foi de 
viță sau varză. l 


Se curăță peştele de piele şi de oasele mari şi mici, se trece prin 
maşina de tocat sau se toacă mărunt cu un cuțit ascuțit. Se pune în 
castron adânc unde se amestecă omogen cu: felia de pâine bine 
färâmițată, ceapa tocată, roşiile decojite şi tăiate felii subțiri, verdeață 
tocată, sare și piper măcinat și orezul ales și spălat în mai multe ape. 

Amestecul se frământă cu mâna până la omogenizare, apoi se 
învelesc sarmale potrivit de mari în foi de viță opărită în apă sărată sau 
în foi de varză crudă opărite 10 minute în apă, bine scurse. Sarmalele se 
așază în vas înalt în straturi printre care se pun crenguţe de leuștean și 
roşii felii (facultativ). 

Se acoperă cu apă caldă, se fierb pe aragaz sau pe plită; când apa 
a scăzut se pune vinul şi se scad la cuptor. Se servesc calde, cu pâine 
proaspătă și vin alb. 


Scrumbii cu sos a la grec (4-6 pers.) 


4-6 scrumbii mijlocii, 2 linguri cu ulei, 1 lămâie, 1 cană cu 
sifon, 2 legături de pătrunjel, sare, piper măcinat. 


Se curăță scrumbiile (se golesc, se scot capetele, se spală, se 
sărează şi se lasă pe o farfurie 1/4 oră), se aşază într-o tavă largă, care 
se umple pe jumătate cu apă, se adaugă 2 linguri pline cu ulei, 6-8 tije 
de pătrunjel cu frunze, sare și piper boabe, se pune tava în cuptorul cald 
pentru 1/2 oră. 

Se trec în farfurii când sunt gata şi se acoperă cu un sos făcut din 

sifon, zeamă de lămâie, sare și piper măcinat. Se presară cu pătrunjel 
verde tocat și se servesc calde, cu pâine proaspătă. La peşte este potrivit 
vinul alb. 


Somn cu garnitură de raci (6-8 pers.) 


1 kg de somn, 100 g icre de știucă, 2 lămâi, piper boabe, 
1 ceapă de apă, 1 pahar cu ulei, 20 de raci, 1 ceapă, 2 linguri 
cu oțet, 2 salate, 20 de măsline, 10-12 tije de pătrunjel, sare. 


Se curăţă peștele, se crestează pe latul trunchiului, după ce a fost 
golit și spălat în 2-3 ape, fără a se desprinde feliile și se pune să fiarbă 
într-o cratiţă mare cu apă cât să-l acopere. În apă se pun: 1 ceapă tăiată 
în patru, sare, oţet, 3-4 tije de pătrunjel cu frunze, răzătură de lămâie și 
boabe de piper. După 3/4 oră de fierbere la foc mic, se trage cratița de 
pe foc şi peştele se răceşte în zeama lui. Se pregătesc icrele; se pun în 
castron mare, se stropesc cu zeamă de lămâie, se freacă încet, folosind 
o lingură de lemn, cu uleiul pus câte puţin. Când icrele sunt legate se 
pune ceapa tocată fin şi zeama de lămâie rămasă. Se scoate somnul pe 
platou, se pun în jurul lui: icre, frunze de salată, măsline, felii de lămâie, 
pătrunjel verde. Racii curăţaţi de intestinul negru se pun în apă clocotită 
şi se fierb 20 minute. Se scot, se scurg, se servesc întregi lângă pește. 

Se serveşte tăiat felii, cu pâine albă şi vin sec. 


Somon cu tarhon (6-8 pers.) 


1 1/2 kg somon tăiat felii, 2 linguri cu tarhon tocat, 50 g mar- 
garină, sare, piper măcinat, 1 kg cartofi, 1/2 lămâie, coajă de 
portocală, cimbru, foaie de dafin. 


Se încălzeşte 1 litru de apă într-o cratiţă cu pereţi înalți și se pune 
la fiert un buchet aromat format din fâşii lungi de coji de portocală, 1 
foaie de dafin şi 2-3 rămurele de cimbru. Se lasă 2-3 minute să fiarbă în 
clocote, după care se pun feliile de somon, se reduce flacăra și se lasă 
peştele să fiarbă 15 minute. Se scoate pe platou şi se lasă la cald. Se pune 
apă într-o cratiţă mică, se clocoteşte 5 minute, cu tarhonul tocat, sarea și 
piperul măcinat, şi se trage vasul de pe foc. Se pune margarina tăiată 
bucăţi mici, se amestecă repede. Sosul se pune peste feliile de somon, se 
decorează platoul cu felii subțiri de lămâie şi se serveşte totul cald, cu 
garnitură de cartofi noi fierți întregi. Se servește cu pâine puţină și vin 
alb sec. 

Șalău cu garnitură de orez (4-6 pers.) 


6-8 fileuri de şalău, 1 lămâie, 1 ceapă, sare, oțet, piper boabe, 
1 ceșcuță cu ulei, 1 pahar cu vin alb, pătrunjel, 1 cană cu 
orez, 3 căni cu supă de zarzavat, 300 g ciuperci. 


Se pun fileurile în soluție de marinat (apă, 3-4 linguri cu oţet, sare, 
piper boabe) cât să le acopere. Se curăță ciupercile, se spală în mai multe 
ape, se pun în cratiţă cu capac să se prăjească în ulei împreună cu 1 
ceapă tocată și pătrunjel tocat fin. După 20 minute se pune vinul peste 
ciuperci şi se continuă fierberea 10 minute, se adaugă fileurile de peşte 
și se fierb încă 20 minute cu vasul acoperit. Din orez și supă de zarzavat 
se pregăteşte garnitura: orezul se alege, se spală, se căleşte cu puţin ulei, 
se stinge cu supă şi se fierbe la foc mic 1/2 oră. 

Fileurile de pește se scot pe platou, se înconjoară cu orez şi 
ciuperci, se servesc toate calde, cu pâine proaspătă și vin alb demisec. 


Șniţel de somn (6-8 pers.) 


2 kg somn, 4 linguri cu ulei, 4 linguri cu făină, sare, piper mă- 
cinat, ] lămâie, pătrunjel verde, boia dulce de ardei. 


Se curăţă somnul, se taie pe spate pe toată bucata care se gătește, 
se desprinde carnea, se taie felii groase de 3-4 cm. 

Se face un sos din ulei, sare, piper măcinat și boia dulce, se trec 
feliile de somn prin sos, se tăvălesc prin făină și se pun pe grătar. 
Grătarul se pune pe jar sau se așază în aragaz cu o tavă cu apă dedesubt. 
Se frig până când peştele se rumenește. Se scot feliile de peşte pe platou, 
se înconjoară cu feliuţe subțiri de lămâie, se decorează cu pătrunjel verde 
— tije cu frunze — care au fost prăjite în ulei, şi se servește cald, cu pâine 
proaspătă și vin alb. 

POSTUL PAȘTELUI 
şi sărbătorile creştine cuprinse în post 


Sărbătorile (Săptămâna Mare) 

Sărbătoarea azimilor să o păzești: șapte zile, cum ţi-am poruncit 
Eu, să mănânci azime, la vremea rânduită în luna Aviv, căci în luna Aviv 
ai ieșit tu din Egipt. 

Șase zile lucrează, iar în a șaptea să te odihnești, chiar în vremea 
semănatului şi a secerișului să te odihnești. 

Șase zile să mănânci azime și a şaptea zi să fie o adunare de săr- 
bătoare în cinstea Domnului Dumnezeului tău; să nu faci nici o lucrare 
în ea fără numai cele pentru suflet. 


Ieşirea (Exod) 


9 martie — Cei 40 de mucenici din Sevastia 
25 martie — Bunavestire 

Sâmbăta lui Lazăr 

Duminica Floriilor 

Săptămâna Patimilor (Deniile) 

Slujba de Înviere 

PAȘTELE 


Păzește Aviv şi prăznuiește sărbătoarea Paștelui în cinstea 
Domnului Dumnezeului tău; căci în luna Aviv te-a scos Domnul 
Dumnezeul tău din Egipt, noaptea. 

Să junghii Paștele Domnului Dumnezeului tău din vite mari şi din 
vite mărunte, la locul pe care-l va alege Domnul, ca să fie numele Lui 
acolo. 

Să nu mănânci în timpul Paștelui pâine dospită; șase zile să mă- 
nânci azime, pâinea durerii, ca să-ţi aduci aminte de ieșirea ta din 
pământul Egiptului în toate zilele vieţii tale, căci cu grăbire ai ieșit tu 
din pământul Egiptului. l 

Deuteronom 16:1-8 


Sfântul şi Marele Post, care se mai numeşte şi postul 
patruzecimii, Păresimile, Postul Paştilor, este rânduit pentru curățirea 
sufletului prin ajunare, rugăciune, milostenie, spovedanie şi împărtăşirea 
cu Sfintele Taine. El închipuiește postul cel de patruzeci de zile al 
Mântuitorului. Ține șapte săptămâni. Stă în legătură cu Paștile, 
sărbătoare cu dată schimbătoare. De aceea, începutul acestui post este 
arătat în calendarul fiecărui an. În acest post nu mâncăm: carne, ouă, 
brânză. De asemenea postim de pește, vin şi untdelemn. Mâncăm deci 
numai bucate fără unsoare (ULEI, legume şi poame. MÂNCĂM 
UNTDELEMN ȘI DEZLEGĂM LA VIN: Sâmbăta şi Duminica, în ziua 
de 24 Februarie aflarea Capului Sfântului loan Botezătorul, la 9 Martie 
Sfinții 40 de Mucenici, la Buna-Vestire, când aceasta cade în ziua de 
Joia-Mare sau în Vinerea ori Sâmbăta din Săptămâna Patimilor. 
MÂNCĂM PEȘTE: Buna-Vestire - 25 Martie şi în Duminica Floriilor. 
Cu deosebită evlavie se cuvine să postim în săptămâna de la începutul 
Postului Mare şi în săptămâna Patimilor. Astfel, în săptămâna de la 
începutul Marelui Post: Luni şi Marţi se mănâncă numai o dată pe zi - 
seara - pâine şi apă. lar în săptămâna Patimilor, în afară de Joi când 
facem două mese, se mănâncă la fel, Vineri și Sâmbătă e post desăvârșit. 

Bolnavii au voie să mănânce bucate cu untdelemn și să bea vin în 
Postul Mare. 

9 MARTIE - CEI 40 DE SFINŢI MUCENICI 
DIN SEVASTIA 


Aceşti 40 de mucenici au trăit pe vremea crudului împărat Licinius, 
fiind ostaţi vrednici şi viteji în războaie. Ei slujeau la oaste în cetatea 
Sevastiei. Conducătorul oastei era Agricola, păgân crud şi nemilos, care, 
aflând că aceștia sunt creștini, i-a chemat la el şi le-a cerut să jertfească 
zeilor. Ostaşii s-au opus cu curaj, spunând că ei slujesc Împăratului din 
ceruri, şi nu vrăjmașilor lui. Au fost trimiși în temniță, apoi au fost 
aruncați într-un iaz îngheţat, căci era iarnă, şi puși ostaşi de pază pe 
margini, ca nimeni să nu iasă din iaz. După o noapte petrecută în iaz în 
rugăciune, a doua zi creştinii erau încă vii. Văzând acestea, temnicerul 
care îi păzise a crezut în Hristos şi a sărit singur în iaz, mărturisind că 
este creştin. Au fost scoși din iaz, li s-au sfărâmat gleznele cu ciocanele 
şi au fost arşi de vii, trecând la Domnul, în ceata mucenicilor. În 
amintirea jertfei lor, creștinii sărbătoresc ziua colacilor și a celor 40 de 
pahare: colacii de pâine și vinul sunt alimente primordiale, semnificând 
permanența preţuirii pentru cei 40 de sfinți din Sevastia. 


Măcinici moldoveneşti (9 martie) 


1 kg făină, 1 linguriţă cu sare, ] cană cu ulei, 2 căni cu sifon 
sau apă minerală, drojdie de bere cât o nucă mare, 300 g 
nucă măcinată, 300 g zahăr tos, 2-3 lingurițe cu miere. 


Se face un amestec omogen din sifon, ulei și sare, se adaugă încet 
făina, se încorporează folosind o lingură de lemn. Se înmoaie drojdia cu 
Zahăr, se toarnă peste aluat, se încorporează repede și se lasă la dospit. 

După 1/2 oră aluatul se frământă cu mâna pe planşetă înfăinată și 
se fac suluri subțiri din care se răsucesc opturi (888) care se pun pe tava 
aragazului (neunsă) şi se coc la foc potrivit 1/3 oră, se întorc și se 
rumenesc şi pe faţă. Se face un sirop din 1/2 1 apă și 1 cană cu zahăr tos 
care se fierbe 10 minute şi se toarnă fierbinte în tavă și se lasă așa, cu 
focul stins, cel puţin 10 minute. În acest timp se subțiază mierea cu apă 
caldă, se scot măcinicii, se trec prin miere, apoi prin nucă măcinată şi se 
pun pe platouri mari, depărtați unii de alții. Se servesc calzi, dar și reci. 


87 


Măcinicii din aluat de cozonac se fac în același fel, doar că nu e 
nevoie să fie însiropaţi. 


Măcinici munteneşti (9 martie) 


1/2 kg mucenici mici şi uscați din comerţ, 300 g nucă, 1 lin- 
gură cu scorţişoară, 1 lingură cu sare, 300 g zahăr tos, 1 | şi 
jumătate apă caldă. 


Se pune la fiert apa în vas mare și curat, se adaugă colăceii în for- 
mă de 8 când apa ajunge la punctul de fierbere, se pune sarea necesară 
şi se fierb 1/4 oră la foc domol. Se încearcă un colăcel — trebuie să fie 
moale, dar să nu se desfacă, apoi se pun scorțișoara și zahărul, se mai 
fierb împreună 5-10 minute și se stinge focul. Nuca se pune atunci când 
se servesc măcinicii direct în farfurie. Sunt buni de pe o zi pe alta. 


Colac 


1 kg făină albă de grâu, 1/2 l apă caldă, drojdie de bere cât 
1 nucă, 1/2 linguriţă cu sare. 


Colacul se obține din aluat de pâine: făină albă de grâu (fără 
tărâţe și neghină) frământată cu apă caldă, drojdie de bere și puţină sare. 
După ce stă la dospit, aluatul se împletește sul şi se leagă la capete în 
așa fel ca mijlocul să rămână gol. Pentru a fi mai arătos colacul se poate 
face din două suluri de aluat puse unul peste celălalt. Este folosit la 
pomeniri în zilele destinate cultului morţilor: pomenirea de 1 an, 
pomenirea de 7 ani etc., ca şi în sâmbetele Sărindarului. Sărindarul 
este slujba oficiată de preot în fiecare sâmbătă din postul Paștelui, 
când se pomenesc morții și se face colivă de grâu nu de către gos- 
podine, ci de către femeile care lucrează pentru biserică. Calitățile 
sufletești şi morale ale celor care frământă aluatul (de obicei femei 
trecute de a doua tinerețe) se transmit pâinii, care se va împărți împreună 
cu vasul cu pomană. În unele regiuni aluatul se înnobilează cu stafide şi 
puțin zahăr. Colacii mai mici (colăceii) se dau şi colindătorilor la Cră- 
ciun sau, acolo unde se respectă tradiţia, se pun în coarnele boilor când 
gospodarul iese cu plugul la arat primăvara. 


Prescură 


1 kg făină albă de grâu, 1/2 l apă caldă, drojdie de bere cât 
1 nucă, 1/2 linguriţă cu sare. 

Prescura este o pâine mică în formă rotundă sau în formă de 
cruce, preparată din aluat dospit. Se prepară numai din făină albă și 
se folosește în biserică pentru a obține anafura sau cuminecătura de 
împărtăşanie, împreună cuvinul sfinţit. Viaţa celei care frământă 
aluatul trebuie să fie „iertată“ de ispitele zilnice: cârteala, clevetirea, 
zgârcenia, lăcomia, sexul etc. Acestea sunt femei văduve sau în vârstă, 
cu o viaţă exemplară recunoscută de comunitate și de preot. În zilele 
noastre colacii și prescurile sunt preparate în brutării, dar repectându-se 
regulile amintite mai sus. 


25 MARTIE - BUNA VESTIRE 


26. Iar în a șasea lună a fost trimis îngerul Gavriil de la Dumnezeu, 
într-o cetate din Galileea, al cărei nume era Nazaret, 

27. Către o fecioară logodită cu un bărbat care se chema Iosif, din 
casa lui David; iar numele fecioarei era Maria. 

28. Şi intrând îngerul la ea, a zis: Bucură-te, ceea ce ești plină de 
har, Domnul este cu tine. Binecuvântată ești tu între femei. 

29. lar ea, văzându-l, s-a tulburat de cuvântul lui şi cugeta în sine: 
Ce fel de închinăciune poate să fie aceasta? 

30. Şi îngerul i-a zis: Nu te teme, Marie, căci ai aflat har la 
Dumnezeu. 

31. Şi iată vei lua în pântece și vei naşte fiu şi vei chema numele 
lui lisus. 

32. Acesta va fi mare şi Fiul Celui Preaînalt se va chema și Domnul 
Dumnezeu Îi va da Lui tronul lui David, părintele Său. 

33. Şi va împărăți peste casa lui Iacov în veci şi tmpärajia Lui nu 
va avea sfârşit. 

34. Şi a zis Maria către înger: Cum va fi aceasta, de vreme ce eu 
nu știu de bărbat? 

35. Şi răspunzând, îngerul i-a zis: Duhul Sfânt Se va pogori peste 
tine şi puterea Celui Preaînalt te va umbri; pentru aceea și Sfântul care 
Se va naște din tine, Fiul lui Dumnezeu se va chema. 

36. Şi iată, Elisabeta, rudenia ta, a zămislit și are fiu la bătrâneţea 
ei şi aceasta este a șasea lună pentru ea, cea numită stearpă. 

37. Că la Dumnezeu nimic nu este cu neputinţă. 

38. Şi a zis Maria: lată roaba Domnului. Fie mie după cuvântul tău ! 
Şi îngerul a plecat de la ea. 

39. Şi în acele zile, sculându-se Maria, s-a dus în grabă în ţinutul 
muntos, într-o cetate a seminţiei lui Tuda. 

40. Şi a intrat în casa lui Zaharia şi a salutat pe Elisabeta. 

4]. lar când a auzit Elisabeta salutarea Mariei, pruncul a săltat în 
pântecele ei și Elisabeta s-a umplut de Duh Sfânt, 

42. Şi cu glas mare a strigat și a zis: Binecuvântată ești tu între 
femei şi binecuvântat este rodul pântecelui tău. 

43. Şi de unde mie aceasta, ca să vină la mine Maica Domnului 
meu? 

44. Că iată, cum veni la urechile mele glasul salutării tale, pruncul 
a săltat de bucurie în pântecele meu. 

45. Şi fericită este aceea care a crezut că se vor împlini cele spuse 
ei de la Domnul. 

46. Şi a zis Maria: Măreşte sufletul meu pe Domnul, 

47. Şi s-a bucurat duhul meu de Dumnezeu, Mântuitorul meu, 

48. Că a căutat spre smerenia roabei Sale. Că iată, de acum mă vor 
ferici toate neamurile. 

49. Că mi-a făcut mie mărire Cel Puternic și sfânt este numele Lui. 

50. Şi mila Lui în neam şi în neam spre cei ce se tem de El. 

51. Făcut-a tărie cu braţul Său, risipit-a pe cei mândri în cugetul 
inimii lor. 

52. Coborât-a pe cei puternici de pe tronuri și a înălțat pe cei 
smeriţi, 

53. Pe cei flămânzi i-a umplut de bunătăţi şi pe cei bogaţi i-a scos 
afară, deșerți. 

54. A sprijinit pe Israel, slujitorul său, ca să-și aducă aminte de 
mila Sa, 

55. Precum a grăit către părinţii noştri, lui Avraam şi seminţiei lui, 
în veac. 

56. Şi a rămas Maria împreună cu ea ca la trei luni; şi s-a înapoiat 
la casa sa. 

Evanghelia după Luca 

MASA DE BUNAVESTIRE 


Salată din pastă de heringi (6-8 pers.) 


2 heringi desăraţi, 1 ceapă, 1 ceașcă de ulei, 1/2 lămâie, măs- 
line, 1 felie de pâine, sare. 


Heringii se desărează, se curăță de oase, se dau prin mașina de 
tocat și se pun într-un castron adânc. Se stoarce deasupra zeama de la 
jumătate de lămâie și se amestecă ușor, după care se adaugă ceapa tocată 
mărunt, frecată cu sare şi spălată în apă rece. Peste amestec se pune o 
felie de pâine înmuiată în apă rece, după care se omogenizează cu o lin- 
gură de lemn. Uleiul se adaugă treptat şi se amestecă într-un singur sens. 
Când amestecul arată ca o pastă omogenă, se pune pe un platou, se gar- 
niseşte cu jumătăți de măsline şi se lasă la rece 1 oră înainte de a se servi. 


Salată din icre de crap (6-8 pers.) 


50 g icre de crap, 1 ceaşcă mare de ulei, 1/2 lămâie, 1/2 cea- 
pă, 1 lingură de griş, măsline. 


Icrele se pun la desărat sau se lasă câteva ore cu sare, în cazul în 
care sunt nesărate. Grişul se pune la fiert în apă care clocotește și se 
fierbe 5 minute, după care se lasă să se răcească. Se pun icrele într-un 
castron adânc, se amestecă încet cu grișul bine scurs şi se adaugă ulei 
treptat, amestecând energic cu o lingură de lemn. Când uleiul s-a încor- 
porat bine, se toacă ceapa mărunt, se acoperă cinci minute cu sare, se 
spală cu apă rece și se stoarce bine, după care se pune peste icre. Se 
adaugă și zeama de la jumătate de lămâie, se mai freacă puţin și se așază 
icrele pe un platou. Se ornează cu jumătăţi de măsline sau cu felii subțiri 
de lămâie și se servesc în aceeași zi sau de pe o zi pe alta. 


Salată din icre de știucă (6-8 pers.) 


100 g icre de știucă, 500 ml ulei, 1/2 ceapă, 1/2 lămâie, câ- 
teva măsline, sare. 


Icrele de știucă, fiind mai mari, se pot pregăti fără griş. Se pun icre- 
le într-un castron adânc, se stoarce deasupra lor zeama de la jumătate de 

Bme e o 


lămâie, se adaugă uleiul treptat şi se amestecă energic cu o lingură de 
lemn. Când amestecul este omogen, se toacă ceapa mărunt, se freacă 
bine cu sare, se spală cu apă rece și se stoarce sau se scurge câteva mi- 
nute. Se pune ceapa peste icre, se mai amestecă puţin, după care se pun 
pe o farfurie întinsă și se ornează cu jumătăți de măsline. 


wos 


Guvizi prăjiți (6-8 pers.) 


1 kg guvizi, 100 ml ulei, 60 g făină, sare, pătrunjel verde, 
1 lămâie. 

Se curăță guvizii, se sărează și se lasă circa 30 minute. Se usucă 
într-o cârpă curată și se dau prin făină. Se prăjesc în ulei fierbinte. Se 
așază pe un platou cu frunze de pătrunjel verde și feliuţe de lămâie. Se 
servesc cu pâine sau cu cartofi fierți și vin alb sec. 


Păstrăvi prăjiţi cu boia de ardei dulce (6-8 pers.) 


6 păstrăvi, 100 g ulei, 80 g făină, 1 lămâie, pătrunjel verde, 
1 linguriţă de boia deardei dulce. 


Se curăţă și se sărează păstrăvii. Se lasă deoparte circa 30 minute, 
apoi se dau prin făină amestecată cu boiaua de ardei dulce și se prăjesc 
în ulei. Se așază pe o farfurie, se stropesc cu zeamă de lămâie și se pre- 
sară pătrunjel verde. Se servesc calzi, cu pâine proaspătă și cu vin alb. 


Şalău rasol (6-8 pers.) 


1 kg de șalău, 1 pahar cu ulei, boabe de piper, sare, 1 kg de 
cartofi, boia dulce. 


Se curăţă peștele, se sărează şi se lasă să stea 1/2 oră într-un vas 
mare. Cartofii se curăță de coajă, se taie în patru și se spală în mai multe 
ape reci, apoi se pun într-o cratiţă cu o ceașcă de ulei, sare, piper boabe 
şi o linguriţă de boia dulce de ardei. Se lasă să fiarbă descoperit pe foc 
mic 3/4 oră. Se pune peştele tăiat felii groase de 3-4 cm peste cartofi, se 
acoperă cratiţa şi se lasă să fiarbă 20 minute. 

Se serveşte cald, așezat pe un platou mare, peștele fiind înconjurat 
de cartofi și stropit cu sosul în care a fiert. Se serveşte cu/fără pâine și 
vin alb alături. 

Salău în sos picant (6-8 pers.) 


1 kg șalău, 4 linguri cu ulei, 1 ţelină, 1 rădăcină de pătrunjel, 
1 ceapă, 1 lingură cu făină, sare, 1 pahar cu vin alb, piper, 
foaie de dafin, 1 lingură cu oțet. ' 


Se curăţă zarzavatul şi se taie felii subţiri, apoi se prăjește în unt. 
Separat se prăjeşte ceapa tocată mărunt în restul de ulei, se lasă până 
devine transparentă și se stinge cu un pahar de vin alb. În sosul obţinut 
se adaugă boabe de piper, sare, o foaie de dafin și zarzavatul călit mai 
înainte. Se fierbe la foc mic un sfert de oră, după care se adaugă peștele 
curățat, tăiat felii groase de 4 cm și sărat puţin. Sosul se subțiază cu apă 
şi o lingură de oţet. După 20 minute, peștele se scoate, se așază pe un 
platou mare, se acoperă cu sos strecurat şi se servește cu cartofi fierți în 
apă cu sare și stropiți cu ulei. 


Crap la cuptor cu roșii și lămâie 


1 kg crap, 1 kg de roșii, 1 pahar cu ulei, 1 pahar cu vin, 1 lă- 
mâie, sare, piper, pătrunjel verde, 1 pahar cu icre. 


Se curăţă, se spală și se așază peştele într-o tavă tapetată cu felii 
de roşii și cu feliuțe de lămâie fără coajă. Se sărează și se piperează după 
gust, se pun icrele în golul burţii împreună cu sare şi 4-5 tije de pătrunjel 
verde. Se toarnă pe deasupra uleiul amestecat cu vin şi se introduce 
peștele într-un cuptor încins, la foc potrivit. După circa 60 de minute este 
gata. Se scoate din cuptor şi se presară cu pătrunjel verde tocat foarte fin. 
Se serveşte cald sau rece, cu pâine proaspătă sau mămăligă caldă. Este 
bun cu vin alb. 

SÂMBĂTA LUI LAZĂR 
(sau sâmbăta Floriilor) 


e Şi era bolnav un oarecare Lazăr din Betania, satul Mariei și al 
Martei, sora ei. 

e lar Maria era aceea care a uns cu mir pe Domnul şi i-a şters 
picioarele cu părul capului ei; al cărei frate — Lazăr — era bolnav. 

e Deci au trimis surorile la El zicând: Doamne, iată, cel pe care-l 
iubești este bolnav. 

e Iar lisus (Cel Uns), auzind, a zis: Această boală nu este spre 
moarte, ci pentru slava lui Dumnezeu ca, prin ea, fiul lui Dumnezeu să 
Se slăvească. 

e Și iubea lisus pe Marta și pe sora ei și pe Lazăr. 

e Când a auzit deci că este bolnav, atunci a rămas două zile în locul 
în care era. 

e Apoi, după aceea, a zis ucenicilor: să mergem iarăși în ludeea. 

e Ucenicii i-au zis: Învățătorule, acum căutau iudeii să te ucidă cu 
pietre, şi iarăși te duci acolo? 

e A răspuns lisus: nu sunt oare douăsprezece ceasuri într-o zi? 
Dacă umblă cineva ziua, nu se împiedică, pentru că el vede lumina 
acestei lumi; 

e Iar dacă umblă noaptea se împiedică, pentru că lumina nu este în 
el. 

e A zis acestea, și după aceea le-a spus: Lazăr, prietenul nostru, a 
adormit; Mă duc să-l trezesc. 

e Deci i-au zis ucenicii: Doamne, daca a adormit se va face bine. 

e lar Iisus vorbise despre moartea lui, iar ei credeau că vorbește 
despre somn ca odihnă. 

e Dar atunci [ius le-a spus lor pe față: Lazăr a murit. 

e Și mă bucur pentru voi; ca să credeţi că n-am fost acolo. Dar să 
mergem la el. 

e Deci a zis Toma, care se numeşte Geamănul, celorlalţi ucenici: 
să mergem și noi și să murim cu El. 

e Deci venind, lisus l-a găsit pus de patru zile în mormânt. 

e iar Betania era aproape de Ierusalim, ca la cincisprezece stadii. 

e Și mulţi dintre iudei veniseră la Marta și Maria ca să le mângâie 
pentru fratele lor. 

e Deci Marta, când a auzit că vine Iisus, a ieșit în întâmpinarea lui, 
iar Maria şedea în casă. i 

6 Şi a zis Marta către lisus: Doamne, dacă ai fi fost aici, fratele 
meu n-ar fi murit. 

e Dar și acum știu că oricâte vei cere de la Dumnezeu, Dumnezeu 
Îţi va da. 

e lisus i-a zis: fratele tău va învia. 

e Marta i-a zis: ştiu că va învia la înviere, în ziua cea de apoi. 

© Și lisus i-a zis: Eu sunt învierea și viaţa; cel ce crede în Mine, 
chiar dacă va muri, va trăi. 

e Şi oricine trăiește și crede în Mine nu va muri în veac, Crezi tu 
aceasta? 

e Zis-a Lui: Da, Doamne. Eu am crezut că Tu ești Hristosul, Fiul 
lui Dumnezeu, care a venit în lume. 

e Și zicând aceasta, s-a dus şi a chemat pe Maria, sora ei, zicându-i 
în taină: Învățătorul este aici şi te cheamă. 

e Când a auzit aceea, s-a sculat degrabă și a venit la El. 

e Și lisus nu venise încă în sat, ci era în locul unde Îl întâmpinase 
Marta. 

e Iar iudeii care erau cu ea în casă și o mângâiau, văzând pe Maria 
că s-a sculat degrabă și a ieşit afară, au mers după ea, socotind că a 
plecat la mormânt, ca să plângă acolo. 

e Deci, Maria, când a venit unde era lisus, văzându-L, a căzut la 
picioarele Lui, zicându-lI: „Doamne, dacă ai fi fost aici, fratele meu n-ar 
fi murit.“ 

e Deci lisus, când a văzut-o plângând și pe iudeii care veniseră cu 
ea plângând și ei, a suspinat cu duhul şi S-a tulburat întru Sine. 

e Şi a zis: unde l-ați pus? Zis-au Lui: Doamne, vino și vezi. 

e Și a lăcrimat Iisus. 

e Deci ziceau iudeii: iată cât de mult îl iubea. 

e lar unii dintre ei ziceau: nu putea, oare, Acesta, care a deschis 
ochii orbului să facă așa ca şi acesta să nu moară? 

e Deci suspinând iarăși Iisus întru Sine, a mers la mormânt. Și era 
o peșteră și o piatră era așezată pe ea. 

e lisus a zis: ridicaţi piatra. Marta, sora celui răposat, I-a zis: 
Doamne, deja miroase, că este a patra zi. 

e lisus i-a zis: nu ţi-am spus că, dacă vei crede vei vedea slava lui 
Dumnezeu? 

e Au ridicat deci piatra, iar Iisus și-a ridicat ochii în sus și a zis: 
Părinte, îți mulţumesc că m-ai ascultat. 

e Eu știam că întotdeauna mă asculți, dar pentru mulțimea care stă 
împrejur am zis, ca să creadă că Tu M-ai trimis. 

e Şi zicând aceasta, a strigat cu glas mare: Lazăre, vino afară! 

e Și a ieșit mortul, fiind legat la picioare și la mâini cu fâșii de 
pânză și faţa lui era înfășurată cu mahramă. lisus le-a zis: Dezlegaţi-l și 
lăsaţi-l să meargă. 

e Deci mulți din iudeii care veniseră la Maria și care văzuseră ce 
a făcut Iisus — au crezut în El. 

e lar unii dintre ei s-au dus la farisei şi le-au spus cele ce făcuse 
lisus. 

e Deci arhiereii și fariseii au adunat Sinedriul și ziceau: ce facem, 
pentru că Omul Acesta face multe minuni? 

e Dacă-L lăsăm așa toţi vor crede în El şi vor veni și romanii și ne 
vor lua și țara și neamul. 

e Iar Caiafa, unul dintre ei, care în anul acela era arhiereu, le-a zis: 
voi nu ştiţi nimic; 

© Nici nu gândiţi că ne este mai de folos să moară un om pentru 
popor, decât să piară tot neamul. 

e Dar aceasta n-a zis-o de la sine, ci, fiind arhiereu al anului 
aceluia, a proorocit că lisus avea să moară pentru neam. 

e Şi nu numai pentru neam, ci și ca să adune laolaltă pe fiii lui 
Dumnezeu cei împrăștiați. 

e Deci, din ziua aceea s-au hotărât să-L ucidă. 

Ioan 11:1-53 

LĂZĂRELUL 
(Colind) 


Lazăr, mă-sa l-a făcut, Lazăre 
Cum l-a făcut, l-a pierdut, Lazăre 
Sâmbătă de dimineaţă 

Când e omul cu dulceaţă 

Lazăr mi s-a mânicat 

El de noapte s-a sculat 


Pe ochi negri s-a spălat 
Toporașul mi-a luat 

La pădure mi-a plecat 
Ca să taie mugurași 
Şi-n copaci mi s-a urcat 
Creanga mi s-a legănat 


Lăzărel jos mi-a picat 
Sânge roșu că i-a dat 
Și pe nas și pe guriţă 
De i-a curs pe chiculiță 


Are Lazăr trei surori: 

Trei surori pe trei cărări, 
Dimineaţă până-n zori 
Cată-l de câte trei ori 

Pe Lazăr mort mi-l găseau 
Şi-acasă mi-l aduceau 


La biserica din vale 

S-aude de-o mare jale 

Că mi-l plâng surorile 

Cu toate plânsorile 

Mi-l plânge sora mai mare; 


97 


Cea mai mare, mai domoale; 
Şi-l plânge şi-a mijlocie 
Cu părul până-n călcâie; 
Şi mi-l plânge cea mai mică, 
Cea mai mică-i mai voinică, 


Dar mai tare cine-l plânge 
De varsă lacrimi cu sânge? 
Fată mare, logodită, 

Cu toată zestrea gătită. 


Colindul se cântă sâmbătă de dimineaţa până la Vecernie, ca și 
duminică dimineaţa, de către copii (înainte de Sfânta Liturghie ). 

În această sâmbătă este o slujbă specială de Vecernie (care diferă 
de litie). 

SLUJBA DE SEARĂ (VECERNIA) 
LA MĂNĂSTIREA PASĂREA 


Maicile tinere din această mănăstire pleacă după amiază în pro- 
cesiune în pădurea apropiată, purtând cu dânsele coșuri mari din răchită 
în care culeg fiori și ramuri de finic (salcie). 

Pe tot parcursul procesiunii spre pădure se cântă Troparul Sfântului 
Lazăr și al Floriilor: 

„Învierea cea de obște 

Mai înainte de Patima Ta încredințând-o, 

Pe Lazăr din morţi l-ai sculat 

Hristoase, Dumnezeule 

Pentru aceasta și noi, ca și pruncii 

Semnele biruinţei purtând 

Tie, Mântuitorul nostru cântăm: 

Osana celui dintru înălțime 

Bine este cuvântat cel ce vine întru numele Domnului. “ 


La întoarcerea de la pădure, măicuţele tinere sunt întâmpinate la 
intrarea în mănăstire, în trasul clopotelor, al toacei de lemn și al toacei 
de fier, de maica stareță, de soborul mănăstirii şi de preoții ieromonahi. 
Aceştia ies în întâmpinarea măicuţelor cu Sfânta Cruce, cu Sfânta Evan- 
ghelie şi sfeșnice aprinse. Apoi, acest alai, după ce sărută Sfânta Cruce 
şi Sfânta Evanghelie — intră în biserică, unde așază coșurile și le pregă- 
tesc pentru a doua zi. După slujba de Florii, salcia și florile care au fost 
purtate în timpul slujbei de măicuţe, sunt împărțite credincioșilor din 
biserică. 

Cu sâmbăta lui Lazăr începe Săptămâna Patimilor. Pentru că 
învierea lui Lazăr a stârnit frica și mânia fariseilor şi saducheilor, care 
simțeau că poporul iubește pe Iisus și merge după El, aceştia au hotărât 
să-l omoare. Apoi evenimentele s-au precipitat. 

Sâmbăta lui Lazăr este ultima în care se pomenesc morții, iar în 
această sâmbătă coliva este făcută de gospodine. 

Colivă de grâu sau de arpacaș 


1 kg grâu sau arpacaş, 1/2 lingură cu rom, 2 linguri cu 
cacao, 1/2 kg zahăr tos, 1/2 kg nucă măcinată, 1 linguriţă 
cu sare, bomboane. 


Se alege grâul bob cu bob, se vântură şi se bate în piua mare. Se 
vântură din nou și se pune în vas curat. Se spală în 9 ape şi se pune la 
fiert cu 3 măsuri de apă într-un vas foarte mare, căci bobul de grâu se 
umflă (grâul se măsoară când se pune în vas). Se spune o rugăciune de 
mulţumire către Dumnezeu şi se pomenește numele celor pentru care se 
face coliva, se face semnul crucii peste vasul cu grâu de trei ori şi se 
pune pe plita caldă sau pe aragaz cu flacăra mică. Nu se mișcă vasul cu 
grâu cel puţin 2 ore, până când bobul înfloreşte. Sarea se pune la fiert de 
la început sau odată cu zahărul, adică atunci când în oală nu mai este 
multă apă și bobul de grâu s-a umflat. Când se pune zahărul se umblă cu 
lingura de lemn în grâu și se fierbe la aceeaşi flacără 20 minute. Se 
stinge focul, se acoperă vasul cu prosop curat, umezit cu apă rece, se lasă 
așa 6-7 ore până când se răcește conținutul vasului. Se frământă cu nuca 
măcinată sau tocată, se adaugă romul şi se aşază pe 2-3 platouri coliva. 
Fiind atât de gustoasă coliva poate fi consumată câteva zile la rând ca 
desert. Se face semnul crucii pe fiecare colivă, folosind cacao sau nucă 
măcinată, se decorează cu bomboane mici sau jumătăţi de nucă și se 
duce la biserică. În general se duc la sfinţit două platouri cu colivă: unul 
pentru toţi cei adormiți, altul pentru cei cărora nu li s-a făcut încă 
pomenirea de un an. Coliva este însoțită de pomelnice şi lumânări. 

__ Coliva din arpacaş se pregăteşte în acelaşi fel numai că nu se 
zdrobesc boabele şi nu se vântură de pleavă. 

Un alt mod de a pregăti coliva: 

Se fierbe grâul (arpacaşul) cu puţină sare, se răcește câteva ore în 
vasul în care a fiert, se adaugă zahărul și un făinos (pesmet sau biscuiţi 
măcinaţi) care să absoarbă lichidul dulce şi apoi se ornează. Coliva 
aceasta îşi schimbă gustul din cauza făinosului. 

DUMINICA FLORIILOR 


e Și când s-au apropiat de Ierusalim, la Betfaghe și la Betania, 
lângă Muntele Măslinilor, a trimis pe doi dintre ucenicii săi, 

e Și le-a zis: „Mergeţi în satul care este înaintea voastră și, intrând 
în el, îndată veţi afla un mânz legat pe care n-a șezut azi nici un om. 
Dezlegaţi-l și aduceţi-l. 

e lar de vă va zice cineva: de ce faceţi aceasta? Spuneţi că Domnul 
are trebuinţă de el și îndată îl va trimite aici. 

e Deci au mers și au găsit mânzul legat la o poartă, afară de 
răspântie și l-au dezlegat. 

e Și unii din cei ce stăteau acolo le-au zis: de ce dezlegaţi mânzul? 

e [ar ci le-au spus precum le zisese Iisus și i-au lăsat. 

e Şi au adus mânzul la Iisus şi-au pus hainele pe el și lisus a șezut 
pe el. 

e Şi mulţi îşi așterneau hainele pe cale, iar alţii așterneau ramuri 
pe care le tăiau de prin grădini. 

e lar cei ce mergeau înainte și cei ce veneau pe urmă strigau, Zi- 
când: Osana! Bine este cuvântat Cel ce vine întru numele Domnului ! 

e Binecuvântată este împărăţia ce vine a părintelui nostru David! 
Osana întru cei de sus! 

e Și a intrat Iisus la Ierusalim și în templu și privind toate în jur și 
vremea fiind spre seară, a ieșit spre Betania cu cei doisprezece. 

Marcu 11: 1-11 
Vezi şi Ioan 12: 12-19 
Luca 19: 29-38 
Matei: 21: 1-16 


De Florii, după Sf. Liturghie și înainte de utrenie se cântă colinde 
(Veniţi, norii de mulțime şi Azi cu tofi să prăznuim). 

După Sfânta Liturghie credincioşii, care au adus ramuri de salcie 
la biserică şi acestea au fost sfinţite de preot, primesc ramurile cu flori 
și frunze înapoi. 

În seara de Duminică încep Deniile (Slujbe speciale de Paşte). 

VENIȚI, NORII DE MULȚIME 


se cântă de Florii 


Veniţi norii de mulțime 
Şi copii şi tinerime 

Toţi cu ramuri înverzite 
ŞI cu stâlpări înfrunzite 
Să-ntâmpinăm, ca tot omul, 
Pre lisus Hristos Domnul, 
Cel ce-i plin de bunătate, 
Intrând în sfânta cetate, 
Vrând ca să dea mântuire 
Și de toate izbăvire 

De acum până-n vecie, 
Amin, Doamne, fie, fie! 


AZI CU TOŢI SĂ PRĂZNUIM 


se cântă de Florii 


Azi cu toţi să prăznuim 
Pe Dumnezeu să-l mărim 


Hristos vine-ncetinel 
Spre patimă ca un miel 
O minune, o minune 


Azi intră-n Ierusalim, 
Călare pe mânz de-asin, 

De popor e-nconjurat 

Ca un mare împărat. 

La poartă e-ntâmpinat, 

Toţi „Osana“ i-au cântat 
Osana dintru-nălțime, 

Că Hristos Împărat vine. 
Pruncii, cu stâlpări în mână, 

Cântă cu toţii-mpreună, 
Osana dintru-înălțime, 
Că Hristos împărat vine. 


Veniţi cu toţi împreună 
Să-mpletim cu toți cunună 
De odrasle înverzite 

Și de stâlpări înflorite. 


Pe Cristos să-ntâmpinăm 
Şi Lui să ne-nchinăm, 
Iar ale noastre veşminte 
Să le-așternem înainte. 


Veniţi ! Cu glas mângâios 
Să lăudăm pe Hristos 

Cu glasul coconilor 

Şi al sugătorilor 

Veniţi și noi să primim 
Cei ce Sionul iubim, 
Asine negrăitoare, 

De Dumnezeu purtătoare 


Iisus vine cu blândeţe 

Ca pre norod să-l înveţe; 
Pre asin se umilește, 

Cu mândrie nu pofteşte. 
Astăzi toate prăznuiesc 

Și pre Domnul proslăvesc. 
Osana dintru înălțime 

Că Hristos împărat vine 
Și de-acum până-n vecie 
Mila Domnului să fie! 

La mulți ani cu sănătate 
De Hristos să avem parte! 

MASA CU PEȘTE PENTRU FLORII 


În Duminica Floriilor este dezlegare la pește. 
Vă propunem mai multe rețete cu peşte. 


APERITIVE 


Salată de cartofi cu peşte conservat în oțet (4 pers.) 


150 g pește conservat în oțet (sau afumat) , 4 cartofi fierţi în 
coajă, 1 măr, usturoi, măsline, mărar tocat, 3 linguri cu ulei 
de salată, mărar tocat. 


Se curăță cartofii de coajă cât sunt calzi, se taie felii subțiri, care 
se stropesc cu ulei. Se curăță peștele de oase, se taie felii subțiri, se 
amestecă încet cu felii subțiri de măr (fără coajă) și usturoi tocat. 
Amestecul se pune peste cartofi, se adaugă măslinele fără sâmburi și se 
omogenizează, folosind o furculiţă din inox. Se pune uleiul şi puţin oţet 
în care a stat peștele. Peste acest amestec se presară verdeață tocată (de 
preferință mărar). Salatiera se ornează cu frunze de salată verde (sau de 
bob, sau de păpădie), se pune salata de cartofi, apoi se așază la rece 
pentru 1 oră, după care se servește cu pâine proaspătă, lângă vin alb 
demisec. 


Salată de heringi (4 pers.) 


2 heringi desăraţi, 1 ceapă, 1 ceaşcă mare cu ulei, 1/2 lămâie, 
măsline, 1 felie de franzelă, sare. 


Heringii se desărează 1 oră în apă rece, se curăţă de oase, se dau 
prin mașina de tocat și se pun în castron adânc. Se stoarce deasupra 
zeama de la jumătate de lămâie și se amestecă ușor, după care se adaugă 
ceapa tocată mărunt, frecată cu sare și spălată în apă rece. Peste amestec 
se pune o felie de pâine înmuiată în apă rece, după care se omogenizează 
folosind o lingură de lemn. Uleiul se adaugă treptat și se freacă într-un 
singur sens, ca la maioneză. 

Când amestecul arată ca o pastă omogenă, se pune pe un platou, se 

garniseşte cu jumătăţi de măsline și se lasă la rece 1 oră. Se fac tartine 
cu franzelă proaspătă care se servesc ca aperitiv. 


Sardele cu ceapă şi pătrunjel tocat (4 pers.) 


1 cutie de sardele (conservă), 1 salată verde (sau frunze de 
bob), pătrunjel tocat, | ceapă de apă sau 4-5 fire de ceapă 
verde, 1/2 lămâie, legume de sezon. 


Se scot sardelele din conservă, se spală cu apă călduţă și se curăță 
de oase. Se desfac în două și se stropesc cu lămâie. 

Se spală salata frunză cu frunză, se aşază circular în cupe mici, 
apoi se pun sardelele amestecate cu ceapa tocată fin. 

Peste amestecul de peşte şi ceapă se presară verdeaţa tocată. 

Se serveşte totul ca aperitiv alături de felii de legume de sezon, 
gulii, napi sau castraveți verzi timpurii. Pâinea proaspătă se feliază, iar 
vinul alb este servit la temperatura camerei. 


Tartine cu unt fals de sardele (6-8 pers.) 


100 g sardele fără oase, 3 castraveciori muraţi, ] linguriţă cu 
muștar, ] lingură cu margarină, 3-4 fire de ceapă verde, 
1 franzelă subțire, 1/2 lămâie. 


Se toacă mărunt castraveciorii şi sardelele, se curăță ceapa de frun- 
zele veştede, se spală şi se taie bucăţi mici. 

Amestecul acesta se trece prin mașina de tocat, iar pasta obținută 
se amestecă încet cu 1 lingură plină vârf de margarină. Se adaugă și 
muștarul și, dacă este nevoie, și sarea necesară, totul se omogenizează și 
se acreşte cu puţină zeamă de lămâie. Se aşază pe un platou ornat cu 
frunze de salată. 

Franzela se taie felii subțiri, care se servesc lângă pasta de sardele, 
pentru a se face tartine după gustul fiecărui mesean. Se servesc lângă vin 
alb. 

MÂNCARE DE PEȘTE 


Crochete de peşte (4-6 pers.) 


1/2 peşte oceanic fără oase, 1/2 kg cartofi fierţi, 1 lingură cu 
făină, 2 linguri cu pesmet, l] ceașcă mare cu ulei, piper 
măcinat, pătrunjel şi mărar tocate. 


Se folosește cod sau ton, care se trece prin mașina de tocat numai 
pe jumătate decongelat, se amestecă peste cartofii trecuţi pe răzătoare 
sau prin mașina de tocat, amestecul se sărează şi se piperează şi se 
îngroaşă cu 1 lingură cu făină. Se omogenizează, se fac cu mâna cro- 
chete lungi de 3-4 cm, care se trec prin pesmet și se prăjesc în ulei fier- 
binte. Se scot pe șerveţele de hârtie, se trec pe platou. 

Se servesc fierbinţi, cu o garnitură de legume fierte peste care se 
presară pătrunjel și mărar tocate fin, cu sau fără pâine, lângă vin alb sec. 


Pârjoale de pește în sos de roşii (4-6 pers.) 


1 kg pește congelat fără oase, sare, 3 cepe, 2 linguri cu piure 
de cartofi, piper măcinat, 3 cartofi, 1/2 lămâie, 1 ceașcă mare 
cu ulei, pesmet, boia dulce. 


Din peștele curăţat de solzi şi de oase și pe jumătate decongelat în 
apă rece, 1 ceapă tocată mărunt, sare şi piper măcinat, se prepară un 
amestec omogen care se îngroașă cu 2 linguri cu piure de cartofi și se 
fac pârjoale care se trec prin pesmet şi se prăjesc în ulei fierbinte. Se scot 
și se păstrează pe o farfurie, acoperită cu multe şervețele sau cu hârtie 
absorbantă. 

Cartofii se curăță de coajă, se taie rondele și se pun cu 2 cepe tăiate 
în formă de peştișori să se prăjească în uleiul rămas de la pârjoale și 
strecurat. Se înmoaie ușor, se adaugă 1 cană cu apă caldă și sare și se 
acoperă cratița. Se fierbe mâncarea încet, colorată cu 1 linguriţă cu boia 
dulce de ardei, până când se poate consuma. Se pun pârjoalele în mân- 
carea de cartofi, se lasă să clocotească 5 minute şi se serveşte totul cald, 

cu zeamă de lămâie stoarsă peste pârjoale. Este potrivită cu pâine mai 
veche și vin alb, sec. 


Pilaf cu peşte sărat (4-6 pers.) 


3/4 kg pește sărat, 1 ceapă, 1 ceașcă mare cu ulei, 1 ceașcă 
mare cu orez, piper boabe, 2 păhărele cu vin alb, 2 linguri cu 
oțet. 


Se alege orezul, se spală şi se căleşte în ulei fierbinte. Se adaugă 
apă caldă şi se pune pe foc cratiţa să fiarbă pe o tablă groasă, ca să nu 
se prindă orezul. Separat se căleşte 1 ceapă în câteva linguri cu ulei, până 
devine transparentă, apoi se stinge cu 1 pahar cu vin alb. Se adaugă 
boabe de piper și se lasă sosul să fiarbă încet. Peștele, curățat și desărat 
câteva ore în apă cu oţet, se curăță de oase şi se pune, fără cap, să fiarbă 
în sosul de ceapă. Când orezul este aproape fiert (orezul fierbe 1/2 oră 
la foc mic), se adaugă sosul în care s-a făcut peștele și se mai lasă să 
fiarbă puţin. 

Se serveşte cald sau rece, cu sau fără pâine și vin alb alături. 


PEŞTE LA CUPTOR. 
PEȘTE PRAJIT 


Cod la cuptor (4-6 pers.) 


2-3 peşti mijlocii, 1 lămâie, sare, 1 ceșcuță cu ulei, 1 ceapă, 
1 morcov, pătrunjel tocat, 1 lingură cu oțet, 1 kg de cartofi. 


Se înlătură capul peștelui, se lasă să se decongeleze în apă rece 1 
oră, după care se pune, spălat și curățat de aripioare, într-o tavă din inox 
sau o formă de sticlă incasabilă în care s-a aşezat un strat de ceapă tăiată 
felii subțiri, în amestec cu morcovii rondele și câteva felii de lămâie. Se 
acoperă cu supă caldă, se sărează și se pune tava în cuptor pentru 1 oră, 
la foc potrivit. 

Se adaugă oţetul când peştele este gata, se mai lasă 5 minute, după 
care se scoate peștele pe un platou mare, se înconjoară cu felii de cartofi 
fierţi sau morcovi fierți, stropiți cu sosul în care s-a făcut peştele. Sosul 

în care s-a făcut peștele se trece prin sită, se-toarnă peste pește și cartofi, 
se presară totul cu verdeață tocată fin și se servește cu pâine proaspătă 
şi vin alb demisec. 


Crap la cuptor cu sos de vin (4-6 pers.) 


1 crap fără cap, 1 ceșcuţă cu ulei, 1 pahar cu vin alb, sare, 
piper boabe, lămâie. 


Se curăţă peștele, se crestează în câteva locuri pe spate, se sărează 
şi se lasă să stea 1/2 oră înainte de a-l pune în tavă. Se prepară un sos 
din: 1 ceașcă cu apă caldă, 1 lingură cu bulion, usturoi curăţat și tăiat 
mărunt, vin, sare și piper boabe sau măcinat. Peştele se așază într-o for- 
mă de sticlă incasabilă, se acoperă cu sosul pregătit și se introduce în 
cuptor pentru 1 oră. 

Se servește cald, stropit cu zeamă de lămâie, cu garnitură de cartofi 
fierți, cu sau fără pâine, lângă vin alb sec. 


Crap marinăresc (4-6 pers.) 


1 crap mijlociu, 1 pahar cu vin roșu, sare, piper măcinat, 3 
linguri cu margarină, 200 g ciuperci, 200 g arpagic, cimbru. 


Se curăță peștele de solzi, se golește de intestine, se spală şi se taie 
felii groase care se sărează și se lasă să stea 1/2 oră într-o farfurie. 

Se curăţă arpagicul și se înmoaie în margarină, pe foc mic, adău- 
gând din când în când puţină apă caldă. 

Ciupercile se spală în mai multe ape reci, se taie felii subţiri şi se 
pun peste arpagic. Se înmoaie doar 5 minute, după care se adaugă vinul, 
1 pahar mic cu supă caldă, sare, piper boabe şi puţin cimbru. Se pun 
feliile de peşte în sosul astfel pregătit şi se acoperă cratiţa în care fierbe. 
Se fierbe totul 1 oră, după care se scot și se așază pe un platou lung, 
reconstituind peştele, înconjurându-l cu arpagic şi ciuperci și stropindu- 
] cu sosul în care s-a făcut. 

Se servește cald, cu pâine proaspătă de casă și vin alb sec. 


Scrumbie cu sos englezesc (4 pers.) 
4 scrumbii mijlocii, 1 pahar cu supă de zarzavat, 1 lămâie, 

1 linguriţă cu amidon, piper boabe, sare, 1 foaie de dafin. 


Se curăță peştele, se înlătură capul, se golește de intestine şi se 
spală cu apă rece. Se aşază într-o cratiţă cu | cană cu supă de zarzavat, 
sare și boabe de piper, şi se lasă să fiarbă la foc mic. După 20 minute 
scrumbiile se scot pe un platou şi se acoperă cu un sos englezesc, obținut 
astfel: se desface amidonul într-o cană cu supă de peşte sau de zarzavat, 
se clocotește 5 minute pe foc mic, cu sare, o foaie de dafin și puţină 
coajă de lămâie. În sosul obţinut se stoarce o lămâie şi se toarnă imediat 
peste scrumbii. Peştele se serveşte cald sau rece, cu pâine proaspătă și 
vin alb demisec. 


Scrumbie la cuptor (în pergament) (4 pers.) 


4 scrumbii, I lingură cu margarină, sare, hârtie de perga- 
ment, pătrunjel tocat. 


Scrumbiile se curăţă şi se golesc de intestine. Dacă sunt sărate, se 
lasă câteva ore la desărat în apă caldă, apoi se ung cu margarină și se 
învelesc în hârtie pergament. Se pun într-o formă neunsă, iar forma se 
introduce în cuptorul cald. Se frig 1 oră la foc potrivit. 

Se servesc după ce s-a înlăturat hârtia, cu garnitură de legume fier- 
te, stropite cu margarină sau ulei fin, acoperite cu pătrunjel tocat, cu 
pâine proaspătă și vin alb sec. 


Șalău în sos picant (4-6 pers.) 


1 kg șalău, 2 ceșcuţe cu ulei, 1 elină, 1 rădăcină de pătrunjel, 
1 ceapă, 1 lingură cu făină, sare, 1 pahar cu vin alb, piper, 
foaie de dafin, 1 lingură cu oţet, pătrunjel tocat. 


Se curăţă zarzavatul şi se taie felii subțiri, apoi se prăjește în ulei 
și se trece într-un vas mare. Separat se prăjește ceapa tocată mărunt în 
restul de ulei, se lasă până devine transparentă și se stinge cu 1 pahar cu 
vin alb. Se amestecă sosul de ceapă cu legumele. În sosul obţinut se 
adaugă boabe de piper, sare, o foaie de dafin și zarzavatul călit în ulei. 
Se fierbe la foc mic 1/4 oră, după care se adaugă peștele curățat, tăiat 
felii groase de 4 cm şi sărat puţin. Sosul se subțiază cu apă și 1 lingură 
cu oțet. După 20 minute, peștele se scoate, se așază pe un platou mare, 

se acoperă cu sos strecurat și se serveşte cu cartofi fierți în apă cu sare 
și stropiţi cu ulei proaspăt. Se presară mâncarea cu pătrunjel verde tocat 
fin, se serveşte lângă pâine proaspătă și vin alb. 


Știucă în sos picant (4-6 pers.) 


1 ştiucă mare, 1 lămâie, sare, 4 fire de ceapă verde, 1 lingură 
cu făină, 1 linguriţă cu boia dulce, I ceașcă mare cu ulei, 
pătrunjel tocat, cimbru. 


Se curăţă știuca, se golește de intestine și se spală, apoi se taie felii 
și se sărează. Se lasă cu sarea pe ea cât timp se pregătește sosul astfel: 
se toacă mărunt ceapa verde, se prăjeşte în ulei, se stinge cu apă caldă 
în care s-a desfăcut 1 lingură cu făină și 1 linguriţă cu boia dulce de ar- 
dei. Se fierbe acoperit 1/4 oră, apoi sosul se sărează și se piperează după 
gust şi se mai lasă să fiarbă acoperit 1/4 oră. Știuca se pune să fiarbă în 
apă caldă cu sare și zeama de la 1/2 lămâie. După 5 minute de fierbere, 
se răstoarnă și sosul de făină și boia peste știucă și se lasă să mai fiarbă 
5 minute. Se scoate peștele, se pune pe un platou, reconstituit din 
bucăţile tăiate, se stropește cu zeamă de lămâie, se acoperă cu 1 pahar 
cu sos strecurat, se presară cu verdeață tocată şi se serveşte cu garnitură 
de cartofi fierţi și stropiţi cu ulei, lângă pâine de casă şi vin alb demisec. 


Cod prăjit (6 pers.) 


6 pești mijlocii, sare, usturoi, verdeață tocată, piper măcinat, 
1 ceașcă mare cu ulei, 2 linguri cu oţet sau 1/2 lămâie, făină. 


Peştele decongelat, fără cap și fără aripioare, golit de intestine, se 
spală în mai multe ape reci. Se taie bucăţi mari, se sărează puţin şi se 
piperează după gust, apoi se prăjeşte în ulei fierbinte, după ce s-a trecut 
prin făină. Peștele se întoarce des ca să se prăjească uniform şi să nu se 
ardă. Se scoate pe un platou când este gata şi se acoperă cu un sos făcut 
din: uleiul care a rămas de la prăjit în care se adaugă usturoi pisat, 2 lin- 
guri cu oţet, sare şi piper măcinat. Se amestecă energic câteva minute ca 
să se omogenizeze, se adaugă în sos verdeață tocată mărunt și se răstoar- 
nă peste peștele prăjit. 

Se serveşte imediat, cu mămăliguţă caldă și vin alb sec. 

Crap prăjit (4-6 pers.) 


1 kg crap, sare, usturoi, ] ceașcă mare cu ulei, 1] lămâie, 
mălai. 

Se curăță peştele de solzi, se taie felii și se sărează puţin. Se lasă 
cu sarea pe el 5 minute, după care se trece prin mălai și se prăjește 
fiecare felie în ulei încins. Se întoarce des pentru ca să se pătrundă bine. 

Când carnea peștelui a devenit tare, se poate consuma. Se scot 
feliile de pește pe o farfurie mare, se stropesc cu zeama de la lămâie și 
se acoperă cu mujdei de usturoi. 

Peștele se servește cald, cu mămăliguţă caldă şi vin alb demisec. 


Crap prăjit cu sos genovez (4-6 pers.) 


1 crap fără cap, 2 linguri cu margarină, 2 linguri cu făină, 
sare, ] cană cu supă de pește, 1 pahar cu vin roșu, ulei, piper, 
mălai sau făină. 

Crapul se curăță de solzi, se golește de intestine, se spală și se taie 
felii groase de 4-5 cm. Se sărează şi se lasă să stea 1/2 oră cu sarea pe 
el. 

Separat se pregătește sosul: se înmoaie margarina pe foc mic, se 
pune făina, se subțiază amestecul cu vin roșu şi 1 cană cu supă de peşte 
şi se lasă să fiarbă la foc mic, amestecând mereu cu o lingură de lemn, 
ca ciulamaua să nu se prindă și să nu se facă cocoloașe. Se sărează și se 
piperează cald până când se prăjeşte peștele. Când peştele este bine ru- 
menit, se scoate pe un platou mare, se acoperă cu sos cald şi se serveşte 
imediat, cu pâine proaspătă și vin alb demisec. 


ue. 


Păstrăvi prăjiți (6 pers.) 


6 păstrăvi, 1 ceașcă mare cu ulei, ] lămâie, sare, 1 lingură cu 
făină, piper măcinat, pătrunjel tocat. 


Se curăţă peștele, se golește de intestine și se spală în apă rece. Nu 
se înlătură capul, se aruncă doar urechile. Se sărează și se piperează după 
gust, se trece fiecare pește prin făină şi se prăjește în ulei fierbinte. Se 
scot pe şerveţele de hârtie. 

Se serveşte cu garnitură de morcovi tineri și stropiți cu zeama de 
la o lămâie. Peştele se stropeşte cu zeamă de lămâie, se trece pe un 

platou curat, se înconjoară cu legume fierte și se serveşte cald, cu pâine 
proaspătă, lângă vin alb. 


Scrumbii proaspete la grătar (4-6 pers.) 


3 scrumbii mari, sare, 1 lingură cu muștar, 2 linguri cu ulei, 
2 linguri cu pesmet. 


Se curăţă scrumbiile, se înlătură capul, se golesc de intestine şi se 
spală cu apă rece. Se sărează și se lasă cu sare pe ele câteva minute, apoi 
se ung cu ulei şi cu muştar, se trec prin pesmet și se pun pe grătar dublu. 
Se aşază grătarul pe jar, se întoarce des pentru ca peştele să nu se ardă, 
se scot peștii pe un platou adâncit uşor şi se acoperă cu puţin mujdei de 
usturoi. 

Se servesc cu garnitură de cartofi fierți, cu pâine proasăptă și vin 
alb. 


Păstrăvi rasol (6 pers.) 


6 păstrăvi, sare, 2 linguri cu oţet, 3 linguri cu ulei, pătrunjel 
tocat, lămâie. 


Se curăţă peştele, se golește de intestine și se spală în mai multe 
ape reci. Se înlătură urechile apoi se pune să stea 5 minute în apă caldă 
cu oțet. Se pune într-un vas mare 1 litru de apă să fiarbă și, când dă în 
clocot, se adaugă peștele, se micșorează focul și se fierbe încet 1/4 oră. 
Se scoate pe o farfurie mare și se servește cu un sos făcut din ulei, zeama 
de la 1/2 lămâie, sare, verdeață tocată mărunt și puţin piper măcinat, 
turnat peste păstrăvi sau pus într-un bol de sticlă, cu pâine proaspătă şi 
vin alb demisec. 


Salău rasol (4 pers.) 


1 kg de şalău, 1 ceșcuţă cu ulei, boabe de piper, pătrunjel 
tocat, sare, 1 kg de cartofi, 1 linguriţă cu boia dulce. 


Se curăță peştele, se sărează și se lasă să stea 1/2 oră. Cartofii se 
curăță de coajă, se taie în patru şi se spală în multe ape reci, apoi se pun 
într-o cratiţă cu 1 ceașcă cu ulei, sare, piper boabe și 1 linguriţă cu boia 
dulce de ardei. Se lasă să fiarbă descoperit pe foc mic 3/4 oră. Se pune 
peștele tăiat felii groase de 3-4 cm peste cartofi, se acoperă cratița și se 
lasă să fiarbă 20 minute. 

Se serveşte cald, așezat pe un platou mare, peștele fiind înconjurat 
de cartofi şi stropit cu sosul în care a fiert, cu sau fără pâine, cu vin alb 
sec. 


Ştiucă rasol (4-6 pers.) 


1 știucă mare, sare, 3 linguri cu ulei, usturoi, piper măcinat, 
pătrunjel tocat, 1 lămâie, 2 linguri cu oțet. 


Se curăţă şi se goleşte peștele de intestine, apoi se spală și se 
sărează. Se lasă să stea 1 oră cu sarea pe el, apoi se acoperă cu apă rece 
şi 2 linguri cu oțet și se lasă așa 2 ore. Se pune apă într-o cratiţă cu 
pereţii înalți, se lasă să clocotească și se adaugă peștele cu apa în care a 
stat. După 20 minute se scoate, se trag încet aripioarele, se ornează 
platoul cu frunze de salată verde, se așază peștele şi se acoperă cu un sos 
făcut din: usturoi pisat, sare, piper, ulei și zeama de la o lămâie. Sosul 
se subțiază cu supă de pește și se toarnă peste știucă, se decorează cu 
pătrunjel tocat fin. 

Se serveşte imediat, cu pâine proaspătă şi vin alb demisec. 


Saramură de crap (4-6 pers.) 
1 crap, Sare, usturoi, ardei iute, 2 linguri cu ulei. 


Se curăţă peștele, se golește de intestine, se spală şi se crestează pe 
spate în trei-patru locuri. Se sărează și se lasă să stea aşa 1/2 oră. Se pune 
apoi pe grătar dublu sau pe o tablă groasă, pe care s-a presărat sare. Se 
frige la foc mic, se întoarce de mai multe ori desprinzând peştele cu lama 
unui cuţit ascuţit, care se introduce sub pește cu multă atenţie. Când este 
fript, peştele se pune într-o farfurie adâncă, se acoperă cu multă apă 
caldă, se lasă să stea puţin, după care apa se aruncă. Se acoperă din nou 
cu apă caldă în care s-a pus puţin mujdei de usturoi și 1 ardei iute întreg. 

Saramura se amestecă cu puţin ulei, apoi se servește cu mămăliguță 
caldă. Este bun vinul alb. 


Crap la grătar (4 pers.) 


1 kg crap curăţat de intestine şi spălat, sare, 3 linguri cu mar- 
garină, ] lămâie, 1 lingură cu muștar, piper măcinat. 


Peştele, curăţat de intestine și spălat, se pune întreg pe un grătar 
dublu, după ce a stat cu sarea pe el 1/2 oră. Grătarul se pune direct pe 

jar şi se întoarce des pentru ca peştele să se frigă uniform. Se unge cu 
puţin ulei dacă nu este destul de gras şi se așază pe un platou când este 
gata, apoi se taie felii groase, după ce s-a răcorit puţin. Se înlătură 
carcasa de solzi și aripi, se trec bucăţile pe farfurii. 

Se prepară un sos din margarină şi lămâie astfel: margarina se 
înmoaie pe foc mic, apoi se trage cratiţa de pe foc, se adaugă zeama de 
la o lămâie și se freacă energic cu o lingură de lemn până când se omo- 
genizează bine. Se adaugă mușştarul, continuând operaţia de frecare. 
Când sosul arată ca o cremă consistentă, se sărează și se ţine la cald. Se 
toarnă peste peștele fript și se servește cald, cu pâine proaspătă și vin alb 
sau rose. Sosul se poate servi și la păstrăvi pe grătar sau rasol 

SĂPTĂMÂNA PATIMILOR 
LUNI 


e Și a doua zi, ieșind ei din Betania, El a flămânzit. 

e Și văzând de departe un smochin care avea frunze, a mers acolo, 
doar va găsi ceva în el; și ajungând la smochin, n-a găsit nimic decât 
frunze. Căci nu era timpul smochinelor. 

e Și vorbind i-a zis: de acum înainte, rod din tine nimeni în veac 
să nu mănânce. Și ucenicii Lui ascultau. 

e Și au venit în Ierusalim. Și, intrând în Templu, a început să dea 
afară pe cei ce vindeau și pe cei ce cumpărau în Templu, iar mesele 
schimbătorilor de bani şi scaunele vânzătorilor de porumbei le-a răs- 
turnat. 

e Și nu îngăduia să mai treacă nimeni prin templu. 

e Şi-i învăţa și le spunea: „Nu este, oare, scris: casa mea casă de 
rugăciune se va chema, pentru toate neamurile?“ Voi însă ați făcut din 
ea peşteră de tâlhari. 

e Și au auzit arhiereii şi cărturarii. Și căutau cum să-L piardă. Căci 
se temeau de El, pentru că toată mulţimea era uimită de învățătura Lui. 

e iar când s-a făcut seară au ieșit afară din cetate. 

Marcu 11: 12-18 
vezi și Matei 21: 17-22 
Luca 19: 29-38 


Seara este slujba (Denie) de preamărire a Patimilor și morții 
Mântuitorului. 

În slujba de seară se reia refrenul: 

Cu noi este Dumnezeu 

Înţelegeți, neamuri, și vă plecaţi 

Căci cu noi este Dumnezeu. 


MARȚI 

e Şi într-una din zile, pe când lisus învăța poporul în templu și 
binevestea, au venit arhiereii şi cărturarii, împreună cu bătrânii. 

e Și vorbind, au zis către El: Spune nouă, cu ce puteri faci acestea 
sau cine este Cel ce şi-a dat această putere? 


115 


e lar El, răspunzând a zis către ei: Vă voi întreba şi Eu pe voi un 
cuvânt și spuneţi-Mi: 

e Botezul lui Ioan era din cer sau era de la oameni? 

e Şi ci cugetau în sinea lor zicând: dacă vom spune: din cer, va 
zice: pentru ce n-aţi crezut în el? 

e lar dacă vom zice: de la oameni, tot poporul ne va ucide cu 
pietre, căci este încredințat că Ioan a fost prooroc. 

e Şi ei au răspuns că nu știu de unde. 

e Și lisus le-a zis: nici Eu nu vă spun vouă cu ce putere fac acestea. 

e Şi a început să spună către popor pilda aceasta: un om a sădit o 
vie și a dat-o lucrătorilor și a plecat departe pentru multă vreme. 

e Și la timpul potrivit, a trimis la lucrători o slugă ca să-i dea din 
rodul viei. Lucrătorii însă, bătând-o, au trimis-o fără nimic. 

e Și a trimis apoi o altă slugă, dar ei, bătând-o și pe aceea și batjo- 
corind-o, au trimis-o fără nimic. 

e Și a trimis apoi pe a treia; iar ei, rănind-o și pe aceea au alun- 
gat-o. 

e Și stăpânul viei a zis: Ce voi face? Voi trimite pe fiul meu cel 
iubit; poate se vor ruşina de el. 

e Iar lucrătorii, văzându-l, s-au vorbit între ei zicând: acesta este 
moștenitorul; să-l omorâm ca moştenirea să fie a noastră. 

e Şi, scoțându-l afară din vie, l-au ucis. Ce va face deci, acestora. 
stăpânul viei? 

e Va veni și va pierde pe lucrătorii aceia, iar via o va da altora. Iar 
ei auzind, au zis: să nu se întâmple! 

e El însă, privind la ei, a zis: ce înseamnă, deci, scriptura aceasta: 
„Piatra pe care n-au luat-o în seamă ziditorii, aceasta a ajuns în capul 
unghiului 7“ 

e Oricine va cădea pe această piatră va fi sfărâmat, iar pe cine va 
cădea ea, îl va zdrobi. 

e lar cărturarii și arhiereii căutau să pună mâna pe El, în ceasul 
acela, dar s-au temut de popor. Căci ei au înţeles că Iisus spusese pilda 
aceasta pentru ei. 

e Și pândindu-L, i-au trimis iscoade, care se prefăceau că sunt 
drepți, ca să-L prindă în cuvânt și să-L dea stăpânirii şi puterii dregă- 
torului. 

e Și L-au întrebat, zicând: Învăţătorule, ştiu că vorbeşti şi înveți 
drept şi nu cauţi la faţa omului, ci cu adevărat înveţi calea lui Dumnezeu. 

e Se cuvine ca noi să dăm dajdie Cezarului sau nu? 

e Dar lisus, cunoscând vicleșugul lor, a zis către ei: de ce mă 
ispitiţi? 

e Arătaţi-mi un dinar. Al cui chip și scriere are pe el? lar ei au zis: 
ale Cezarului. 

e Și El a zis către ei: aşadar daţi Cezarului cele ce sunt ale Ceza- 
rului și cele ce sunt ale lui Dumnezeu lui Dumnezeu. 

e Și nu L-au putut prinde în cuvânt înaintea poporului şi, mirân- 
du-se de cuvântul Lui, au tăcut. 

e Și ascultând tot poporul, a zis ucenicilor: 

e Păziţi-vă de cărturari, cărora le place să se plimbe în haine lungi, 
care iubesc plecăciunile în pieţe și scaunele cele dintâi la ospeţe. 

e Mâncând casele văduvelor și de ochii lumii rugându-se îndelung: 
aceștia vor lua mai mare osândă. 

e Și privind a văzut pe cei bogați aruncând darurile lor în visteria 
templului. 

e Și a văzut şi o văduvă săracă, aruncând acolo doi bani. 

e Şi a zis: adevărat vă spun că această văduvă a dat mai mult decât 
toți. 

e Căci toți aceștia din prisosul lor au aruncat la daruri, aceasta însă 
din sărăcia ei a aruncat tot ce avea pentru viață. 

e lar unii vorbind despre templu că este împodobit cu pietre 
frumoase și cu podoabe, Fl a zis: 

e Vor veni zile când, din cele ce vedeţi, nu va rămâne piatră peste 
piatră care să nu se risipească. 

e Și ci L-au întrebat, zicând: Învăţătorule, când oare vor fi toate 
acestea? Şi care este semnul când au să fie acestea? 

e lar El a zis: vedeţi să nu fiţi amăgiţi, căci mulţi vor veni în nu- 
mele Meu, zicând: Eu sunt, și vremea s-a apropiat. Nu mergeţi după ei. 

e Iar când veţi auzi de războaie şi de răzmeriţe, să nu vă înspăi- 
mântaţi, căci acestea trebuie să fie întâi, dar sfârşitul nu va fi curând. 

e Atunci le-a zis: se va ridica neam peste neam şi împărăție peste 
împărăție. 

e Și vor fi cutremure mari și, pe alocurea, foamete și ciumă şi 
spaime și semne mari din cer vor fi. 

e Dar mai înainte de toate acestea își vor pune mâinile pe voi și vă 
vor prigoni, dându-vă în sinagogi și în temnițe, ducându-vă la împărați 
și la dregători, pentru numele Meu. 

„ÎI II a o 


e Şi va fi vouă spre mărturie. 

e Puneți deci în inimile voastre să nu gândiţi de mai înainte ce veţi 
răspunde; 

e Căci Eu vă voi da gură şi înțelepciune, căreia nu-i vor putea sta 
împotrivă, nici să-i răspundă toți potrivnicii voştri. 

e Și veţi fi daţi şi de părinţi, și de fraţi, şi de neamuri, și de prieteni, 
și vor ucide dintre voi, 

e Și veți fi urâţi de toți, pentru numele Meu. 

e Şi păr din capul vostru nu va pieri. 

e Prin răbdarea voastră veţi dobândi sufletele voastre. 

e lar când veți vedea Ierusalimul înconjurat de oști, atunci să știți 
că s-a apropiat pustiirea lui. 

e Atunci cei din Iudeea să fugă la munți și cei din mijlocul lui să 
iasă din el și cei de prin ţarini să nu intre în el. 

e Căci acestea sunt zilele răzbunării, ca să se împlinească toate cele 
scrise. 

e Dar vai celor care vor avea în pântece și celor care vor alăpta în 
acele zile. Căci va fi în ţară mare strâmtorare și mânie împotriva acestui 
popor. 

e Și vor cădea sub ascuțișul sabiei și vor fi duși robi la toate 
neamurile, și Ierusalimul va fi călcat în picioare de neamuri, până ce se 
vor împlini vremurile neamurilor. 

e Și vor fi semne în soare, în lună și în stele, iar pe pământ spaimă 
între neamuri și nedumerire din pricina vuietului mării şi al valurilor. 

e lar oamenii vor muri de frică şi de aşteptarea celor ce au să vină 
peste lume, căci puterile cerurilor se vor clătina. 

e Și atunci vor vedea pe Fiul Omului venind pe nori cu putere și 
cu slavă multă. 

e Iar când vor începe să fie acestea, prindeţi curaj şi ridicați cape- 
tele voastre, pentru că răscumpărarea voastră se apropie. 

e Și le-a spus o pildă: vedeţi smochinul și toți copacii. 

e Când înfrunzesc aceștia, văzându-i, de la voi înșivă știți că vara 
este aproape. 

e Așa și voi, când veţi vedea făcându-se acestea, să ştiţi că aproape 
este împărăția lui Dumnezeu. 

e Adevărat grăiesc vouă că nu va trece neamul acesta până ce nu 
vor fi toate acestea. 

e Cerul și pământul vor trece, dar cuvintele Mele nu vor trece. 

e Luaţi seama la voi înşivă să nu se îngreuieze inimile voastre de 
mâncare și de băutură și de grijile vieţii, şi ziua aceea să vină peste voi 
fără de veste. 

e Ca o cursă, căci va veni peste toți cei ce locuiesc pe faţa între- 
gului pământ. i 

e Privegheați dar în toată vremea rugându-vă, ca să vă întăriți să 
scăpați din toate acestea care au să vină și să staţi înaintea Fiului Omului. 

e Și ziua era în Templu și învăţa, iar noaptea, ieșind o petrecea pe 
muntele ce se cheamă al măslinilor. 

e Și tot poporul venea dis-de-dimineaţă la El în templu ca să-L 
asculte. 

Luca 20: 1-26; 45-47 

21: 1-38 

(vezi şi: Marcu 13: 1-17; 24 
Matei 24: 1-19; 24-29; 16-27) 


Seara — Slujba de preamărire a Patimilor şi morții Mântuitorului 
(Denie ) 


MIERCURI 
e Şi se apropia sărbătoarea azimilor care se cheamă Paște. 
e Și arhiereii şi cărturarii căutau cum să-L. omoare; căci se temeau 
de popor. 
e Și a intrat Satana în Iuda, cel numit Iscarioteanul, care era din 
numărul celor doisprezece. 
e Și, ducându-se, el a vorbit cu arhiereii şi cu căpeteniile oastei, 
cum să-L dea în mâinile lor. 
e Și ei s-au bucurat și s-au învoit să-i dea bani. 
e Și el a primit și căuta prilej să-L dea lor, fără ştirea mulțimii. 
Luca 22: 1-7 
Vezi și Matei 26: 1-16 


Slujbă de seară — denie — în care se preamăresc Patimile și moartea 
Mântuitorului. 


JOI 

e lar înainte de Sărbătoarea Paştilor știind lisus că a sosit ceasul 
Lui, ca să treacă din lumea aceasta la Tatăl, iubind pe ai Săi, cei din 
lume, până la sfârșit i-a iubit. 


119 


DE, 


e Și, făcându-se cină, și diavolul punând dinainte în inima lui Iuda, 
fiul lui Simon Iscarioteanul, ca să-l vândă, 

e lisus știind că tatăl i-a dat Lui toate în mâini şi că de la Dumne- 
zeu a ieşit şi la Dumnezeu va merge, 

e S-a sculat de la Cină, S-a dezbrăcat de haine și, luând un ştergar, 
s-a încins cu el. 

e După aceea a turnat apă în vasul de spălat şi a început să spele 
picioarele ucenicilor și să le şteargă cu ştergarul cu care era încins. 

e A venit deci la Simon Petru. Acesta I-a zis: Doamne, oare Tu să- 
mi speli mie picioarele? | 

e A răspuns lisus și i-a zis: ceea ce fac Eu, tu nu știi acum, dar vei 
înțelege după aceasta. 

e Petru i-a zis: Nu-mi vei spăla picioarele în veac. Iisus i-a răspuns: 
dacă nu te voi spăla, nu ai parte de Mine. 

e Zis-a Simon Petru Lui: Doamne, spală-mi nu numai picioarele 
mele, ci şi mâinile și capul. 

e lisus i-a zis: Cel ce a făcut baie n-are nevoie să-i fie spălate decât 
picioarele, căci este curat tot. Şi voi sunteţi curați, însă nu toți. 

e Căci știa pe cel ce avea să-L vândă; de aceea a zis: nu toţi sunteţi 
curaţi. 

e După ce le-a spălat picioarele și Și-a luat hainele, S-a așezat iar 
la masă şi le-a zis; înţelegeţi ce v-am făcut Eu? 

e Voi mă numiţi pe mine: Învățătorul şi Domnul, şi bine ziceţi, căci 
sunt. 

e Deci, dacă Eu, Domnul și Învățătorul, v-am spălat vouă picioa- 
rele, şi voi sunteți datori ca să spălaţi picioarele unii altora. 

e Că v-am dat vouă pildă, ca, precum v-am făcut Eu vouă, să faceţi 
ŞI voi. 

e Adevărat vă zic vouă: nu este sluga mai mare decât stăpânul său. 
nici solul mai mare decât cel ce l-a trimis pe el. 

e Când știți acestea, fericiţi sunteţi dacă le veţi face. 

e Nu zic despre voi toți, căci Eu ştiu pe cei pe care i-am ales. Ci 
ca să se împlinească Scriptura: „Cel ce mănâncă pâinea cu mine a ridicat 
călcâiul împotriva Mea.“ 

e De acum vă spun vouă, înainte de a fi aceasta, ca să credeţi, când 
se va îndeplini, că Eu sunt. 

loan 13: 1-19 


e Iar în ziua cea dintâi a Azimilor, când jertfeau Paştele, ucenicii 

Lui L-au întrebat: unde voiești să mergem să gătim să mănânci Paștele? 

e Şi a trimis pe doi din ucenicii Lui, zicându-le: mergeţi în cetate 
şi vă va întâmpina un om ducând un urcior cu apă; mergeţi după el. 

e Și unde va intra, spuneţi stăpânului casei că Învățătorul zice: 
unde este odaia în care să mănânc Paştele împreună cu ucenicii Mei? 

e lar el vă va arăta un foişor mare așternut gata. Acolo să pregătiți 
pentru noi. 

e Și au ieşit ucenicii şi au venit în cetate și au găsit așa precum 
le-a spus și au pregătit Paştele. 

e lar făcându-se seară, a venit cu cei doisprezece. 

e Pe când ședeau la masă şi mâncau, lisus a zis: adevărat grăiesc 
vouă că unul dintre voi, care mănâncă împreună cu Mine, Mă va vinde. 

e Ei au început să se întristeze și să-l zică, unul câte unul: nu 
cumva sunt eu? 

e lar El le-a zis: unul din cei doisprezece, care întinde mâna cu 
Mine în blid. 

e Că Fiul Omului merge precum este scris despre El; dar vai de 
omul acela prin care este vândut Fiul Omului. Bine era de omul acela 
dacă nu s-ar fi născut. 

e Și, mâncând ei, a luat Iisus pâine și binecuvântând. a frânt şi le- 
a dat lor și a zis: luaţi, mâncaţi, acesta este trupul Meu. 

e Şi luând paharul, multumind, le-a dat și au bătut din el toți. 

e Și a zis lor: acesta sângele Meu, al Legii celei noi, care pentru 
mulți se varsă. 

e Adevărat grăiesc vouă că de acum nu voi mai bea din rodul viței 
până în ziua aceea când îl voi bea din nou în împărăţia lui Dumnezeu. 

e Și după ce au cântat cântări de laudă, au ieşit la Muntele Măsli- 
nilor. 

e Şi le-a zis lisus: toţi vă veți sminti, că scris este: „bate-voi păs- 
torul şi se vor risipi oile.“ 

e Dar după învierea Mea, voi merge mai înainte de voi în Galileea. 

e lar Petru l-a zis: chiar dacă toţi se vor sminti întru Tine, totuși 
eu nu. 

e Şi i-a zis lisus: adevărat grăiesc ţie: că tu azi, în noaptea aceasta, 
mai înainte de a cânta cocoșul de trei ori te vei lepăda de Mine. 

e El însă spunea mai stăruitor: şi de-ar fi să mor cu Tine, nu Te voi 
tăgădui. Şi tot așa ziceau toți. 

e Și au venit la un loc al cărui nume este Ghetsimani, şi acolo a 

zis către ucenicii Săi: Ședeţi aici până ce mă voi ruga. Şi a luat cu EL 
pe Petru și pe Iacov și pe loan şi a început a se tulbura şi a se mâhni. 

e Și le-a zis lor: întristat este sufletul meu până la moarte. Rămâ- 
neţi aici şi privegheaţi. 

e Și mergând puţin mai înainte, a căzut cu faţa la pământ și se ruga 
ca, de este cu putință, să treacă de la El ceasul (acesta). 

e Şi zicea: Avva Părinte, toate sunt șie cu putință. depărtează 
paharul acesta de la Mine. Dar nu ce voiesc Eu, ci ceea ce voieşti Tu. 

e Și a venit și i-a găsit dormind și a zis lui Petru: Simone, dormi? 
N-ai avut tărie ca să veghezi un ceas? 

e Privegheaţi și vă rugați, ca să nu intraţi în ispită. Căci duhul este 
osârditor, dar trupul neputincios. 

e Şi iarăși mergând, s-a rugat, același cuvânt zicând. 

e Şi iarăși venind, i-a găsit dormind, căci ochii lor erau îngreuiați 
Și nu știau ce să-l răspundă. 

e Și a venit a treia oară și le-a zis: Dormiţi de acum și vă odihniţi! 
E gata! A sosit ceasul. Iată, Fiul Omului este dat în mâinile păcătoşilor. 

e Sculaţi-vă ca să mergem. lată, cel ce M-a vândut s-a apropiat. 

e Şi îndată, încă vorbind El, a venit Iuda Iscarioteanul, unul din cei 
doisprezece, şi cu el mulțime cu săbii şi cu ciomege, de la arhierei, de 
la cărturari și de la bătrâni. 

6 Iar vânzătorul le dăduse semn zicând: pe care-L voi săruta, Acela 
este. Prindeţi-L și duceţi-L cu pază. 

e Și venind îndată și apropiindu-se de EI, a zis Lui: Învăţătorule! 
şi L-a sărutat. 

e Iar ei au pus mâna pe El şi L-au prins. 

e Unul din cei ce stăteau pe lângă El, scoțând sabia, a lovit pe 
sluga arhiereului și i-a tăiat urechea. 

e Și răspunzând, Iisus le-a zis: ca la un tâlhar aţi ieșit cu săbii și 
toiege ca să mă prindeţi. 

e În fiecare zi eram la voi în templu, învățând şi nu m-aţi prins. 
Dar acestea sunt ca să se împlinească Scripturile. 

e Şi, lăsându-L, au fugit toți. 

e Şi au dus pe lisus la arhiereu și s-au adunat acolo toţi arhiereii 
și bătrânii și cărturarii. 

e lar Petru, de departe, a mers după EI până a intrat înăuntru în 
curtea arhiereului și şedea împreună cu slugile, încălzindu-se la foc. 

e Arhiereul și tot Sinedriul căutau împotriva lui Iisus mărturie ca 
să-L dea la moarte, dar nu găseau. 

e Că mulți mărturiseau mincinos împotriva Lui; dar mărturiile nu 
se potriveau. 

e Și ridicându-se unii, au dat mărturie mincinoasă împotriva Lui, 
zicând: 

e Noi L-am auzit zicând: voi dărâma acest templu făcut de mână 
şi în trei zile, altul, nefăcut de mână voi clădi. 

e Dar nici așa mărturia lor nu era la fel. 

e Și, sculându-se în mijlocul lor, arhiereul L-a întrebat pe lisus 
zicând: nu răspunzi nimic la tot ce mărturisesc împotriva Ta aceştia? 

e lar El tăcea și nu răspundea nimic. Iarăşi L-a întrebat arhiereul 
şi I-a zis: Eşti tu Hristosul, Fiul celui binecuvântat? 

e [ar lisus a zis: Eu sunt și veţi vedea pe Fiul Omului șezând de-a 
dreapta Celui Atotputernic şi venind pe norii cerului. 

e lar arhiercul, sfâşiindu-și hainele, a zis: Ce trebuință mai avem 
de martori? 

e Ați auzit hula. Ce vi se pare vouă? Iar ei au judecat toți că El 
este vinovat de moarte. 

e Și unii au început să-L scuipe și să-l acopere faţa și să-L bată cu 
pumnii și să-l zică: proorocește ! Şi slugile ÎL băteau cu palmele. 

e Şi Petru fiind jos în curte, a venit una din slugile arhiereului, 

e Și văzându-l pe Petru încălzindu-se, s-a uitat la el și a zis: Și tu 
erai cu lisus Nazarineanul. 

e E] însă a tăgăduit, zicând: nici nu ştiu, nici nu înţeleg ce spui. ȘI 
a ieșit afară înaintea curții; şi a cântat cocoșul. 

e Iar slujnica, văzându-l, a început iarăși să spună celor de faţă că 
acesta este dintre ei. 

e lar el a tăgăduit iarăși. Și după puţin timp, cei de față ziceau 
iarăși lui Petru: cu adevărat eşti dintre ei, căci eşti și tu galilecan și vor- 
birea ta se aseamănă. 

e lar el a început să se blesteme și să se jure: nu știu pe omul 
acesta despre care ziceţi. | 

e Și îndată cocoșul a cântat a doua oară. Și Petru și-a adus aminte 
de cuvântul pe care i-l spusese Iisus: înainte de a cânta de două ori co- 
coșul, de trei ori te vei lepăda de mine. Și a început să plângă. 

Marcu 14: 12-72 

Vezi şi Matei 26: 17-75 
„Luca 22: 7-71 

Ioan 18: 1-27 


123 


Joia mare se face Liturghia Sfântului Vasile cel Mare. Seara, la 
slujba specială (denia) se citesc cele douăsprezece evanghelii. 

În mănăstiri se citesc ceasurile (1, 3, 6, 9), apoi Utrenia şi Sfânta 
Liturghie. 

La Ceasuri sunt citiri din Vechiul și din Noul Testament. 


VINERI 

e lar făcându-se dimineaţă, toţi arhiereii și bătrânii poporului au 
ținut sfat împotriva lui lisus, ca să-L omoare. 

e Și legându-L, L-au dus și L-au predat dregătorului Ponţiu Pilat. 

e Atunci Iuda, cel ce L-a vândut, văzând că a fost osândit, s-a căit 
și a adus înapoi arhiereilor şi bătrânilor cei treizeci de arginți. 

e Zicând: am greșit vânzând sânge nevinovat. Ei i-au zis: ce ne pri- 
vește pe noi? Tu vei vedea. 

e Și el, aruncând arginții în templu, a plecat și, ducându-se, s-a 
spânzurat. 

e Iar arhiereii, luând banii, au zis: nu se cuvine să-i punem în vis- 
teria templului deoarece sunt preț de sânge. 

e Şi ținând ei sfat, au cumpărat cu ei țarina Olarului, pentru îngro- 
parea străinilor. 

e Pentru aceea s-a numit țarina aceea țarina Sângelui, până în ziua 
de astăzi. 

e Atunci s-a împlinit cuvântul spus de Ieremia proorocul care zice: 
„Şi au luat cei treizeci de arginţi, preţul celui prețuit pe care l-au prețuit 
fiii lui Israel. 

e Și i-au dat pe țarina Olarului după cum mi-a spus mie Domnul“. 

e Iar lisus stătea în faţa dregătorului. Și L-a întrebat dregătorul, 
zicând: Tu eşti regele iudeilor? Iar Iisus i-a răspuns: Tu zici. 

e Și la învinuirile aduse Lui de către arhierei și bătrâni, nu răs- 
pundea nimic. 

e Atunci I-a zis Pilat: nu auzi câte mărturisesc ei împotriva Ta? 

e Și nu i-a răspuns lui nici un cuvânt, încât dregătorul se mira foarte. 

e La sărbătoarea Paştilor, dregătorul avea obiceiul să elibereze 
mulțimii un întemnițat pe care-l voiau. 

e Şi aveau atunci un vinovat vestit care se chema Baraba. 

e Deci, adunaţi fiind ei, Pilat le-a zis: pe cine voiţi să vi-l eliberez. 
pe Baraba sau pe lisus, care se zice Hristos? 

e Că ştia că din invidie L-au dat în mâna lui. 

e Și pe când stătea Pilat în scaunul de judecată, femeia lui i-a tri- 

mis acest cuvânt; nimic să nu-i faci Dreptului aceluia, că mult am suferit 
azi, în vis, pentru EL 

e Însă arhiereii și bătrânii au aţâţat mulțimile ca să ceară pe Ba- 
raba, iar pe lisus să-L piardă. 

e lar dregătorul, răspunzând, le-a zis: pe cine din cei doi voiți să 
vă eliberez? lar ei au răspuns: pe Baraba. 

e Și Pilat le-a zis: Dar ce voi face cu lisus ce se cheamă Hristos? 
Toţi au răspuns: să fie răstignit! 

e A zis iarăși Pilat: dar ce rău a făcut? Ei însă mai tare strigau și 
ziceau: să fie răstignit ! 

e Și văzând Pilat că nimic nu folosește, ci mai mare tulburare se 
face, luând apă și-a spălat mâinile înaintea mulțimii, zicând: Nevinovat 
sunt de sângele Dreptului acestuia. Voi veți vedea. 

e Iar tot poporul a răspuns şi a zis: sângele Lui să fie asupra 
noastră şi asupra copiilor noştri. 

e Atunci le-a eliberat pe Baraba, iar pe lisus L-a biciuit și L-a dat 
să fie răstignit. 

e Atunci ostașii dregătorului, ducând ei pe lisus în pretoriu, au 
adunat în jurul Lui toată cohorta. 

e Și dezbrăcându-L. de haina Lui I-au pus o hlamidă roşie. 

e Și împletind o cunună de spini, l-au pus-o pe cap și în mâna Lui 
cea dreaptă trestie; și. îngenunchind înaintea Lui, îşi băteau joc de El, 
zicând: bucură-1e, regele iudeilor! 

e Și scuipând asupra Lui, au luat trestia şi-L. băteau peste cap. 

e Iar după ce L-au batjocorit, L-au dezbrăcat de hlamidă, L-au 
îmbrăcat cu hainele Lui şi L-au dus să-L răstignească. 

e Şi ieşind au găsit pe un om din Cirene cu numele Simon; pe 
acesta l-au silit să ducă crucea Lui. 

e Şi au venit la locul numit Golgota, care înseamnă locul Că- 
păţânii. 

e Și l-au dat să bea vin amestecat cu fiere; și gustând, nu a voit să 
bea. 

e lar după ce L-au răstignit, au împărțit hainele Lui aruncând sorți, 
ca să se împlinească ceea ce s-a zis de proorocul: „Împărţit-au hainele 
Mele între ei; iar pentru cămașa Mea au aruncat sorți“. 

Matei 27: 1-35 
Vezi şi loan 18: 1-40 
loan 19: 1-15 

e Atunci L-a predat lor ca să fie răstignit. Și ei au luat pe lisus și 
L-au dus ca să fie răstignit. 

e Și ducându-și Crucea, a ieșit de la locul ce se cheamă al Căpă- 
țânii, care evreişte se zice Golgota. 

e Unde L-au răstignit și împreună cu El pe alţi doi, de o parte și 
de alta, iar în mijloc pe Iisus. 

e lar Pilat a scris și titlu și l-a pus deasupra crucii. Şi era scris: lisus 
Nazarineanul, Împăratul Tudeilor ! 

e Deci mulţi dintre iudei au citit acest titlu, căci locul unde a fost 
răstignit lisus era aproape de cetate. Și era scris: evreieşte, latineşte şi 
grecește. 

e Deci arhiereii iudeilor au zis lui Pilat: nu scrie: Împăratul Iudei- 
lor, ci că Acela a zis: Eu sunt Împăratul Iudeilor. 

e Pilat a răspuns: Ce am scris, am scris. 

e După ce au răstignit pe lisus, ostașii au luat hainele Lui şi le-au 
făcut patru părți, fiecărui ostaş câte o parte și o cămașă. Dar cămașa era 
fără cusătură țesută în întregime. 

e Deci au zis unii către alții: să n-o sfâșşiem, ci să aruncăm sorți 
pentru ea, a cui să fie; ca să se împlinească Scriptura care zice: „Împăr- 
țit-au hainele Mele loruşi și. pentru cămaşa Mea au aruncat sorții“. 
Așadar ostașii acestea au făcut. 

e Și stăteau lângă crucea lui lisus mama Lui şi sora mamei Lui, 
Maria lui Cleopa, și Maria Magdalena. 

e Deci lisus văzând pe mama Sa și pe ucenicul pe care-l iubea 
stând alături, a zis Mamei Sale: Femeie, iată fiul tău! 

e Apoi a zis ucenicului: iată mama ta! Și din ceasul acela ucenicul 
a luat-o la sine. 

e După aceea, știind lisus că toate s-au săvârșit acum, ca să se 
împlinească Scriptura, a zis: mi-e sete. 

e Și era acolo un vas plin cu oţet, iar cei care îl loviseră, punând 
în vârful unei trestii de isop un burete înmuiat în oţet, l-au dus la gura 
Lui. 

e Deci, după ce a luat oţetul, lisus a zis: săvârşitu-s-a. Şi plecân- 
du-și capul, Și-a dat duhul. 

e Deci iudeii, fiindcă era vineri, ca să nu rămână trupurile sâmbăta 
pe cruce, căci era mare ziua sâmbetei aceleia, au rugat pe Pilat să le 
zdrobească fiuierele picioarelor și să-i ridice. 

e Deci au venit ostașii și au zdrobit fluierele celui dintâi și ale 
celuilalt, care era răstignit împreună cu el. 

e Dar venind la lisus, dacă au văzut că deja murise, nu l-au zdrobit 
fluierele. 

e Ci unul dintre ostași cu sulița a împuns coasta Lui și îndată a ieșit 
sânge și apă. 

e Și cel care a văzut a mărturisit și mărturia lui este adevărată, și 
acela știe că spune adevărul, ca şi voi să credeţi. - 

e Căci s-au făcut acestea ca să se împlinească Scriptura: „nu i se 
va zdrobi nici un os“, 

e Și iarăşi, o altă Scriptură zice: „Vor privi la Acela pe care L-au 
împuns“. | 

e După aceea Iosif din Arimateea, fiind ucenic al lui Iisus, dar într- 
ascuns, de frica iudeilor, a rugat pe Pilat ca să ridice trupul lui Iisus. Și 
Pilat i-a dat voie. Deci a venit şi a ridicat trupul Lui. 

e Și a venit şi Nicodim, cel care venise la El mai înainte noaptea, 
aducând cu el o sută de litre de amestec de smirnă și aloe. 

e Au luat deci trupul lui Iisus şi l-au înfăşurat în giulgiu cu mires- 
me, precum este obiceiul de înmormântare la iudei. 

e lar în locul unde a fost răstignit era o grădină, și în grădină un 
mormânt nou, în care nu mai fusese nimeni îngropat. 

e Deci din pricina vinerii iudeilor, acolo L-au pus pe Iisus, pentru 
că mormântul era aproape. 

Ioan 19: 16-42 


Vineri este înmormântarea Domnului. 

La ora 12 (ziua) se scoate Sfântul Aer (o pictură, un giulgiu care 
reprezintă punerea în mormânt a Domnului lisus Hristos) în mijlocul 
bisericii pe o masă mai înaltă. Peste giulgiu se așază Sfânta Cruce şi 
Sfânta Evanghelie, iar jur împrejurul Sfântului Aer se pun flori aduse de 
credincioși. Acestea se împart după slujba de seară (Prohodul) credin- 
cioșilor care iau parte la slujbă. 

Vinerea mare este o zi aliturgică (nu se face liturghie). 

Înainte de sfârşitul slujbei, credincioșii trec pe sub masa pe care 
este așezat Sfântul Aer. 


SÂMBĂTĂ 

Sâmbăta mare — este slujbă de dimineaţă (utrenie) și Sfânta Litur- 
ghie a Sfântului Vasile cel Mare. După slujbă se împărtășesc mai ales 
copiii şi femeile. Tot sâmbătă este pregătit Paştele din Artos (0 pâine 

specială, dospită, tăiată bucăți mici şi sfinţită de preot cu sfânta aiasmă, 
apoi stropită cu vin (sângele Domnului). Acesta este „paștele “ — pâinea 
pe care credincioșii o primesc la sfârșitul slujbei de Înviere. 


SLUJBA DE ÎNVIERE 

Înainte de 12 noaptea preoții deschid biserica și se citește Canonul 
Sâmbetei celei Mari. Această slujbă este specifică numai acestei zile. 

La ora 12 noaptea se sting luminile din biserică, afară de candela 
din altar, de unde preotul aprinde o făclie şi, venind pe soleie (amvon) 
între ușile împărăteşti, face strigarea: Veniţi de luaţi Lumină! 

Această strigare se face de trei ori: în faţă, la dreapta, la stânga, 
făcând semnul crucii asupra credincioşilor. 

Din acest moment începe slujba Învierii. 

Prima parte a cestei slujbe se face în afara bisericii pentru că 
simbolizează ieșirea lui Hristos din mormânt și intrarea lui în viaţa 
fiecărui credincios. 

Apoi slujba se mută în biserică, timp în care se cântă troparul: 


Hristos a înviat din morți 

Cu moartea pe moarte călcând 
Și celor din morminte 

Viaţă dăruindu-le. 


Din această noapte, timp de patruzeci de zile, până în Joia Înălţării, 
salutul credincioșilor este: Hristos a înviat! 

Iar răspunsul este: Adevărat a înviat! 

Tot în Sâmbăta Mare se sfințește Sfântul Agneţ (miel). 

Agneț — pecetea sau semnul lisus Hristos Nika (care în greacă în- 
seamnă: lisus Hristos, învingătorul morții). 

Acest semn se pune pe cele 4 colțuri ale prescurii special pregătite. 
Pecetea aceasta se pune și pe a Il-a prescură, se scoate din pâine, se 
îmbibă cu Sfântul sânge al lui Hristos, se lasă pe un disc de metal, să se 
usuce până a doua zi de Paști. (Acesta este Sf. Agneţ special). 

După Liturghia din această zi, pâinea cu pecetea (agneţul) se 
Jărâmițează și se păstrează în Sfântul Chivot. Din această împărtășanie 
preoții dau bătrânilor și bolnavilor până la Paştele următor. 

În cinstea sărbătorilor Sfântului Paște se pregătesc cozonaci și ouă 
roșii. 

Se pregătește mielul pascal — obicei păstrat din Vechiul Testament 
când se oficia sacrificiul mielului pentru sărbătoarea Paștelui — data 
când poporul iudeu a ieșit din Egipt. 

Prin legile lui Moise se interzicea zdrobirea oaselor mielului, pen- 
tru că acesta simboliza pe lisus Hristos „mielul lui Dumnezeu “ care avea 
să vină pentru a mântui lumea. 

Începând din ziua a II-a de Paşte se cântă colinde speciale dedicate 
Învierii. 


CINSTIŢI CREȘTINI 


colind de Paşte 
(ziua I, II, III — după Sf. Liturghie; 
se cântă la slujbe până la Duminica Tomii) 


Cinstiţi creștini preaiubiţi 
Poftiţi, ca să ne primiți 
La dumneavoastră venim 
Ca să propovăduim 


Cuvinte de înviere 

Să vă facem mângâiere 

Și căutări, cu voie bună 
Zicem cu toții dimpreună 
Hristos a-nviat din morți 
Ca să ne scoale pe toţi 

Cu moartea, moarte călcând 
Tuturor viaţă dând 


Îngerul au alergat 

Şi Fecioarei au strigat: 

— O, tu, cea plină de dar 
Nu te-ntrista cu amar! 


Bucurie îți vestesc 
Bucurie îți grăiesc, 

Că Fiul Tău cel Preasfânt 
A înviat din mormânt. 

Şi pre morţi i-au ridicat 
Izbăvindu-i din păcat 
Acum să ne veselim 
Noule Ierusalim! 

Că slava Domnului Sfânt, 
Preste tine-au strălucit 
Saltă, Sioane Sfinţit, 

Și te bucură cinstit! 


Iară tu, o, maică vie 
A vieţii de vecie 
Veseleşte-te curat, 
Că Fiul tău a-nviat! 

ÎNVIEREA LUI HRISTOS. 
ARĂTĂRILE MÂNTUITORULUI 


e După ce a trecut sâmbătă, când se lumina de ziua întâi a săptă- 
mânii (Duminică) au venit Maria Magdalena și cealaltă Marie, ca să 
vadă mormântul. Și iată că s-a făcut cutremur mare, că îngerul Dom- 
nului, coborând din cer și venind, a prăvălit piatra și şedea deasupra ei. 

e Și înfățișarea lui era ca fulgerul şi îmbrăcămintea lui albă ca 
zăpada. 

e Şi de frica lui s-au cutremurat cei ce păzeau și s-au făcut ca 
morți. 

e Iar îngerul, răspunzând, a zis femeilor: nu vă temeţi că știu că pe 
Iisus cel răstignit ÎL căutați. 

e Nu este aici: căci s-a sculat precum a zis; veniţi de vedeţi locul 
unde a zăcut. 

e Și degrabă mergând, spuneţi ucenicilor Lui că S-a sculat din 
morţi şi iată va merge înaintea voastră în Galileea: acolo ÎL veţi vedea. 
lată v-am spus. 

e lar plecând ele în grabă de la mormânt, cu frică şi cu bucurie 
mare au alergat să vestească ucenicilor Lui. 

e Dar când mergeau ele să vestească ucenicilor, iată lisus le-a 
întâmpinat, zicând: Bucuraţi-vă ! Iar ele apropiindu-se, au cuprins picioa- 
rele Lui și I s-au închinat. 

e Atunci lisus le-a zis: Nu vă temeţi. Duceţi-vă şi vestiți fraților 
Mei ca să meargă în Galileea şi acolo mă vor vedea. 

e Şi plecând ele, iată unii din strajă venind în cetate au vestit 
arhiereilor toate cele întâmplate. 

e Și adunându-se ei împreună cu bătrânii și ținând sfat, au dat bani 
mulţi ostașilor zicând: spuneţi că ucenicii Lui, venind noaptea, L-au 
furat, pe când noi dormeam; 

e Și de va auzi aceasta dregătorul, noi îl vom îndupleca și pe voi 
fără grijă vă vom face. 

e lar ci, luând arginții, au făcut precum au fost învăţaţi. Şi s-a 
răspândit cuvântul acesta între iudei până în ziua de azi. 

e lar cei unsprezece ucenici au mers în Galileea, la muntele unde 
le poruncise lor isus. 
e Şi văzându-L, I s-au închinat, ei care se îndoiseră. 
e Şi apropiindu-Se lisus le-a vorbit lor zicând: Datu- Mi-s-a toată 
puterea, în cer și pe pământ. 
e Drept aceea, mergând, învăţaţi toate neamurile botezându-le în 
numele Tatălui și al Fiului și al Sfântului Duh. 
e Învăţându-le să păzească toate câte v-am poruncit vouă, şi iată 
Eu cu voi sunt în toate zilele, până la sfârșitul veacului. Amin. 
Matei 28: 1-20 
Vezi şi Marcu 16: 1-20 
Luca 24: 1-49 
Ioan 20: ]-25 

MENIURI DE POST 
PENTRU SĂPTĂMÂNA PATIMILOR 


Luni 


Micul dejun 


Pâine prăjită cu gem de prune sau de caise (4-6 pers.) 
1 franzelă, 1 borcan cu gem, ceai de plante, 1/2 lămâie 


Se taie pâinea felii groase de 1 cm, care se pun pe plita curățată și 
ştearsă cu o cârpă curată, umezită în apă rece. Se lasă până în momentul 
rumenirii, se întorc feliile pe partea cealaltă, se trec pe farfuriile de 
serviciu şi se ung cu un strat gros de gem. Se servesc lângă ceai cald de 
plante, aromat cu felii subțiri de lămâie. 

Dacă pâinea lipseşte, în acelaşi fel se pregătesc feliile de mămăligă. 
Gustul micului dejun este special în acest caz. 


Prânzul 
Aperitiv 
Fasole icre cu salată de murături 
1/4 fasole boabe, 1 păstârnac, 1 morcov, 1 linguriţă cu sare, 
1] ceapă de apă, 10 măsline fără sâmburi, 1 lingură cu muștar, 
: murături 


Se alege fasolea bob cu bob, se spală în apă rece și se lasă la 
înmuiat câteva ore, apoi se dă în clocot. Se aruncă apa caldă şi se umple 
vasul cu apă rece, apoi se fierbe timp de 2 ore la foc potrivit. Peste fasole 
se pun legumele întregi, curățate de coajă și spălate (păstârnacul și 
morcovul) și 1 linguriţă cu sare, când fasolea dă în clocot. Legumele se 
scot după jumătate de oră şi se taie rondele. Fasolea se scurge și se 
răceşte, apoi se trece prin sită sau se mixează. Se sărează după gust. Se 
toacă mărunt ceapa, se freacă ușor cu sare, se clătește cu apă rece, se 
scurge și se pune peste fasole. Într-un castron mai mare se pune fasolea 

pastă și se amestecă încet cu muștarul, mânuind lingura într-un singur 
sens. Se omogenizează, se ornează salata cu rondele de morcov şi de 
păstârnac. Se servește aperitivul cu salată asortată de murături. 


Felul I 
Borş de salată (4-6 pers.) 


2 salate proaspete, 1 ceapă mică sau 6-7 fire de ceapă verde, 
2-3 căţei de usturoi, sare, 1 lingură cu bulion sau 1 ceașcă 
mare cu suc de roșii, 2 linguri cu orez, 1/2 l borş, leuștean 


Se curăță salata de frunzele veştede, apoi se alege frunză cu 
frunză şi se spală în mai multe ape. Se taie fâșii de 1 cm, se lasă deo- 
parte. Se curăţă ceapa și usturoiul, se toacă mărunt și se pun la fiert într- 
un litru de apă care clocotește, împreună cu orezul ales şi spălat în două- 
trei ape. După 10 min se pune în supă și salata. Se adaugă în supă: bu- 
lionul desfăcut în apă rece, borşul fiert şi clocotit separat și sarea nece- 
sară, după ce salata a fiert 10 min cu ceapa și usturoiul. Se lasă 1 min 
să clocotească împreună, apoi se adaugă leușteanul tocat fin, se trage 
oala de pe foc, se răcește 1/4 oră, apoi se servește cu pâine mai uscată 
şi ceapă tăiată felii. Este o supă care necesită doar 20-25 min pentru 
pregătire. 


Felul H 
Fiertură de legume cu salată de sfeclă roșie (4-6 pers.) 


4-5 cartofi mijlocii, 4-5 morcovi, 1 elină mică, 1 păstârnac, 
1 pahar cu suc de roşii sau 2 linguri cu bulion, sare, pătrunjel 
verde sau uscat, 6-8 boabe de piper sau 1 ardei iute tocat, 

4-5 sfecle mijlocii, 1 rădăcină de hrean, 1/2 lămâie 
Se curăță cartofii, telina, morcovii și păstârnacul, se spală şi se pun 
să fiarbă înăbușit într-o cratiţă sau o oală de mărime potrivită. Se acoperă 
vasul și se lasă pe flacăra mică a aragazului sau pe plita fierbinte. Se 
fierb legumele 1/2 oră, se sărează, se pun câteva boabe de piper sau 1 
ardei iute tocat, se adaugă bulionul desfăcut în apă călduţă și pătrunjelul 
tocat. Se lasă legumele să fiarbă încă 10 min. Se stinge focul, se răcește 
mâncarea 1/4 oră şi se servește cu pâine uscată sau proaspătă, după gus- 
tul gospodinei. Pâinea poate lipsi. Alături se serveşte o salată de sfeclă 
roşie fiartă (sau crudă) trecută pe răzătoare, sărată după gust şi stropită 

cu zeamă de lămâie. Dacă este suportat hreanul, acesta se trece pe răză- 
toarea mică și se amestecă uniform cu sfecla, apoi se sărează și se 
stropește cu lămâie. 


Desert 
Salată de fructe de iarnă (4-6 pers.) 


2 mere mijlocii, 8-10 prune uscate, 8-10 nuci, 1 ceașcă mare 
cu stafide, 2 banane, 1 portocală, 2 linguri cu zahăr, vanilie 


Se curăţă fructele de coajă, se taie felii subțiri sau cuburi potrivit 
de mari şi se pun într-un castron mare. Prunele se taie mărunt. Se adaugă 
în amestec stafidele spălate bine şi scurse și nucile tocate. Se presară 
zahărul şi vanilia peste fructe, apoi se amestecă încet folosind o furculiță 
din inox. Se lasă castronul în frigider sau în cămară timp de 1 oră, apoi 
se servește în cănuţe sau castronașe curate. 


Cina 
Compot de mere sau de prune cu biscuiţi (4-6 pers.) 


1 kg mere (sau 1/2 kg prune uscate), 4-6 linguri cu zahăr, 
1-2 bucăţi de scorţişoară (sau 1 linguriţă pulbere de scorți- 
șoară), biscuiţi, 2 l apă 


Se pun 2 1 de apă să fiarbă într-un vas emailat cu margini înalte. 
Când apa dă în clocot se pun fructele la fiert în apa care clocotește, în 
care s-au pus 4-6 linguri de zahăr. După 1/4 oră de fierbere se adaugă 
scorțișoara, se mai lasă 1-2 min și se stinge focul. Se răceşte compotul 
15-20 min, se trece în căni și se serveşte cu biscuiţi. La fel se pregătește 
compotul de prune uscate. 


Marţi 


Micul dejun 
Tartine de pâine prăjită cu muştar, măsline felii şi ardei gras 
(4-6 pers.) 
1 pâine de 5-600 g, 4-5 linguri cu muștar dulce, 10-16 măs- 
line fără sâmburi, 1 ardei gras mare (sau 2-3 roșii, 1 andivă) 
Se taie pâinea felii, se prăjesc feliile pe plită, în prăjitor sau în ti- 
gaie de teflon. Cât sunt calde, feliile de pâine se ung cu muştar dulce. Se 

pun la rând pe un platou mare. Se scot sâmburii măslinelor, iar măslinele 
se taie felii și se pun pe pâine. Lângă măsline se pun felii subțiri de ardei 
gras sau de andive. Ca să arate bine, feliile de pâine pot fi acoperite cu 
măsline şi o legumă de primăvară timpurie, după ce acestea au fost 
amestecate într-o farfurie. Tartinele se servesc lângă ceai îndulcit sau 
lângă cacao fierbinte. 


Prânzul 

Aperitiv 

Salată de fasole verde proaspătă sau din conservă (4-6 pers.) 
1 conservă de fasole sau 1/2 kg fasole proaspătă, 3-4 căţei de 
usturoi, 2 linguri cu muștar, pătrunjel tocat, 1 lingură cu 
bulion, 1/2 lămâie, 1 legumă proaspătă (gulie, ardei gras, 
roșie) 4 


Se curăţă fasolea proaspătă de vârfuri și codițe, se spală în 2-3 ape 
călduțe și se pune la fiert în apă care clocoteşte. După 1/2 oră se scoate, 
se scurge, se trece în castron și se amestecă uniform cu un sos obţinut 
din: usturoi pisat, amestecat cu muștar, bulion, sare și pătrunjel tocat. 
Amestecul se subțiază cu zeama de la 7/2 lămâie şi se toarnă peste 
fasole. Se omogenizează, se decorează cu felii de legume proaspete şi se 
serveşte cu pâine de casă. 


Felul ] 
Ciorbă de cartofi (4-6 pers.) 


1/2 kg cartofi, 1 ceapă, 1 ţelină mică, 1 morcov, 1 rădăcină 
de pătrunjel, 1/2 | suc de roșii, verdeață tocată 


Se spală cartofii, telina și morcovul, apoi se curăţă de coajă folo- 
sind un cuţit cu zimți sau unul potrivit de ascuţit. Morcovul se răzuiește 
ușor, pentru ca substanţele nutritive care se află sub coajă să nu fie afec- 
tate. Legumele, curățate și spălate, se taie cuburi mici și se pun să fiarbă 
în 2 1 de apă caldă. Se fierb cu vasul acoperit timp de 1/4 oră. Se adaugă 
“ceapa tocată mărunt şi se continuă fierberea încă 1/4 oră, apoi se sărează 
supa, se adaugă sucul de roşii sau o roșie tocată mărunt, se dă totul într- 
un clocot, se presară cu verdeață tocată și se lasă deoparte să se răcească 
1/4 oră. Se servește cu pâine proaspătă sau cu mici crutoane de pâine 
uscată în cuptor. 


136 


Felul H 
Gulii umplute cu orez (4-6 pers.) 


6-8 gulii mijlocii, 1 ceaşcă mare cu orez, 2 roşii decojite (sau 
bulion), 1 linguriţă cu zahăr, sare, verdeață tocată, piper 
boabe 


Se curăţă guliile de coaja tare, se golesc de miez folosind un cuţit 
din inox cu vârful ascuţit, se spală și se scurg. Orezul ales și spălat, se 
fierbe 20 min în apă cu sare, se spală cu apă rece și se scurge. Orezul se 
pune în vas adânc și se amestecă încet cu verdeaţa tocată și o roşie tocată 
fin, se sărează şi se omogenizează. Se umplu guliile, se așază în cratiţă 
sau în vas de sticlă incasabilă, se acoperă cu apă caldă şi se pune vasul 
în cuptor sau pe foc mic. Se lasă vasul acoperit să fiarbă încet. După 1 
oră de fierbere se adaugă peste gulii un sos format din: 1 lingură cu 
bulion diluat în apă caldă, 1/2 linguriţă cu sare, 1 linguriţă cu zahăr și 
boabe de piper. Se continuă fierberea încă 1/4 oră, după care se stinge 
focul şi se răcește mâncarea 1/4 oră. Se serveşte câte o gulie, acoperită 
cu sos, cu/fără pâine. 


Felul II (varianta de primăvară) 
Piuré de ştevie (4-6 pers.) 


1 kg frunze de ştevie, 5-6 căţei de usturoi, 1 linguriţă cu sare, 
1 pahar cu suc de roşii sau 2 linguri cu bulion, 1 cană cu apă 
caldă 


Se spală ștevia frunză cu frunză, se curăță de nervurile tari, se 
spală iar şi se taie fâşii late de 1-2 cm. Se pun frunzele astfel pregătite 
în cratiţă emailată sau de teflon și se lasă să se înmoaie pe foc mic. Se 
umblă cu lingura de lemn în mâncare, pentru ca piureul obținut să fie 
uniform. Frunzele îşi pierd fermitatea și după 20 min se adaugă în 
piureul de ştevie: usturoiul curăţat și tocat fin, sucul de roşii, sarea şi 1 
cană cu apă caldă. Se acoperă vasul și se lasă să fiarbă 10 min. Dacă 
piureul este prea uscat (când se folosește bulion, acesta are nevoie de 1 
cană cu apă) se mai adaugă apă, se continuă fierberea 10 min. Mâncarea 
se servește caldă, lângă pâine proaspătă. 

Desert 
Prăjitură de morcovi cu fructe şi griş (4-6 pers.) 


1/2 kg morcovi, 2 mere, 2 pere, 1 portocală, 4 linguri cu griș, 
4 linguri cu zahăr, 1 lingură cu zahăr farin, 1 cană cu gem, 
sare 


Se curăţă morcovii, se spală și se taie cuburi mici. Se pun să fiarbă 
cu 1 1 de apă caldă. După 20 min se adaugă 7/2 linguriţă cu sare şi 4 lin- 
guri cu zahăr. Se lasă să dea în clocot, apoi se pune grișul în ploaie. Se 
amestecă în vas ca să nu se lipească grișul, se fierbe 10 min și se pun la 
fiert peste griş merele și perele, curățate de coajă și seminţe, tăiate cuburi 
mici. Când compoziţia s-a îngroșat se pune vasul în cuptor pentru 1/4 
oră. Se scoate prăjitura din cuptor, se acoperă cu gem de fructe și se de- 
corează cu felii de portocală. Când s-a răcit se taie porţii mici, care se 
scot cu atenție şi se servesc ca desert. 


Cina 
Covrigei din aluat de pâine cu nucă (6-8 pers.) 
1/2 kg făină, 300 g zahăr, 1 cub (40 g) drojdie de bere, 300 
g nucă măcinată, 1/2 linguriţă cu sare, 4-5 linguri cu miere, 
vanilie 
Se cerne făina într-un castron, se pune drojdia lichefiată cu 1 lingu- 
ră de zahăr şi sarea necesară, se frământă aluatul cu apă caldă sau apă 
minerală la temperatura camerei. Aluatul se lasă la dospit 1/4 oră, apoi se 
frământă iar, se împarte în bile mici, care se fac sul. Fiecare sul se lipește 
la capete și se obțin covrigei, care se pun la copt în tava neunsă. Se lasă 
25-30 min la foc potrivit. Se scoate tava din cuptor, se desprind ușor 
covrigeii, se toarnă peste ei un sirop făcut din 300 g zahăr, 1 cană cu apă 
şi vanilie, care a fiert 10 min. Tava se pune în cuptor fără foc şi se lasă 1 
oră, după care se scot covrigeii, se trec prin miere diluată cu apă caldă și 
prin nucă măcinată. Se servesc cu ceai cald sau compot de fructe. 


Miercuri 


Micul dejun 
Pâine felii cu măsline tocate și foi de andive (4-6 pers.) 


1 franzelă sau 1/2 pâine de casă feliată, 20 măsline, 2 frunze 

uscate de busuioc sau mentă, 1 andivă, 1 roşie, ] ardei gras, 
2 fire ceapă verde 


Se taie pâinea felii și se aşază pe un platou mare. Se curăţă roşia şi 
se trece pe răzătoare. Pulpa de roşie se întinde pe feliile de pâine. 
Deasupra se presară busuioc sau mentă fărâmițată, se împrăștie peste tot 
frunze tocate de ceapă verde și felii de măsline. Se decorează cu felii de 
ardei gras fiecare felie de pâine. Se așază pe farfuriile de servit felii de 
pâine şi frunze întregi de andive. Se serveşte alături de cacao fierbinte. 
Cacao fierbinte pentru 1 pers.: Într-o ceașcă se pun 1 linguriţă cu praf de 
cacao şi 2 linguriţe cu zahăr. Se freacă spumă folosind o linguriţă din 
inox cu puţină apă, după care se pune apa clocotită. Se amestecă încet 
până la dizolvarea zahărului şi se serveşte fierbinte. 


Prânzul 
Felul I 
Supă pasată de cartofi cu chimen (4-6 pers.) 


4 cartofi, 1 morcov, 1 felină, 1 gulie mică, 1 păstârnac, 1 lin- 
gurijă cu sare, 1 lingură cu chimen 


Se spală legumele, se curăță de coajă, se spală iar şi se taie felii 
mari, apoi se pun să fiarbă în 2 1 de apă caldă timp de jumătate de oră, 
la foc potrivit. Se scot legumele fierte, se pasează cu mixerul sau se trec 
prin sită, apoi se pun în supa caldă în care au fiert, să dea 2-3 clocote. 
Se sărează supa, după care se adaugă 1 cană cu zeamă în care au fiert 
seminţele de chimen. Chimenul poate fi rumenit ușor în tigaie de teflon, 
apoi stins cu apă caldă și strecurat. Se mai clocoteşte supa 2 min. Supa 
pasată se servește cu crutoane de pâine prăjită, atât de caldă cât place 
comesenilor. 


Felul H 
Mâncare dulce de morcovi (4-6 pers.) 


1 și 1/2 kg morcovi, 1 cană cu zahăr, 1 lingură cu sare, 1 lă- 

mâie 
Se curăță morcovii prin răzuire, se spală și se taie felii lungi de 
3-4 cm. Fiecare felie se taie pe lung în 2 părți. Astfel pregătiți, morcovii 
se acoperă cu apă clocotită, se fierb 2-3 min, apoi se aruncă apa. Peste 
morcovi se pune 1 cană cu zahăr și sarea necesară și se acoperă cu apă 

fiartă. Se fierbe mâncarea la foc mic 1/2 oră până scade sosul la jumă- 
tate. Apoi se adaugă răzătură de lămâie și zeamă de la o lămâie. Se ames- 
tecă mișcând cratiţa, se stinge focul şi se împarte mâncarea în farfurii, 
lângă pâine proaspătă de casă și salată de sezon. 


Felul II (varianta de primăvară) 
Pilaf de urzici (4-6 pers.) 


250 g urzici curățate, 5 linguri cu orez, sare, 1 ceapă, 1/2 lă- 
mâie, 1 pahar cu suc de roșii 


Se curăţă urzicile de frunzele veștede şi de pământ, se spală în 
mai multe ape și se pun în apă care clocotește, pentru 5 min. Se scot și 
se scurg, apoi se toacă mărunt şi se pun în cratiţă cu 1 ceașcă cu zeama 
în care au fiert. Se lasă pe foc mic. Separat se alege orezul, se spală, se 
lasă în apă rece cât fierb urzicile. Ceapa se toacă mărunt și se pune într- 
o cratiţă emailată cu 1 ceașcă cu apă, se fierbe acoperit. Când a devenit 
transparentă, se pune orezul, se acoperă cu 4 cești cu apă și sucul de roșii 
și se fierbe 20 min la foc mic. Se trage cratița de pe foc, se pun urzicile 
peste orez, se amestecă ușor și se lasă vasul acoperit până când mâncarea 
nu mai are lichid. Acest pilaf se serveşte cald, cu pâine proaspătă. 


Desert 
Orez cu caise sau cireşe din compot (4-6 pers.) 


1 cană cu orez, 1 borcan cu compot de caise sau de cireşe, 
2 plicuri zahăr vanilinat, 4 linguri cu zahăr, sare 


Se alege orezul bob cu bob, se spală în 2-3 ape, se pune la fiert cu 
3 căni de apă caldă, 4 linguri cu zahăr și 1/2 linguriţă cu sare. Se fierbe 
acoperit 1/2 oră şi se răcește 1 oră. Se pregătește un vas de sticlă cu 
pereţi înalți: se spală, se limpezește și se lasă umed. Se răstoarnă orezul 
și se acoperă cu compot. Se ţine în cuptor 20 min, apoi se scoate și se 
împarte orezul în castronaşe mici. Se servește cald. 


Cina 
Tăiţei cu nucă măcinată (4-6 pers.) 


1/2 kg tăiţei fără ou sau 1/3 kg spaghete, 300 g nuci măcinate, 
4-5 linguri cu zahăr, 2 mere, 1 ceaşcă plină cu stafide 


Se fierb pastele făinoase în apă cu sare 1/4 oră la foc potrivit. Se 

acoperă vasul pentru 1/2 oră, apoi se spală pastele cu apă rece, se scurg 
şi se pun în vas de sticlă termorezistent sau în vas din inox. Se acoperă 
cu nucă măcinată, zahăr tos, stafide spălate şi mere (curățate de coajă şi 
seminţe) tăiate cuburi mici. Se amestecă omogen și se pune forma în 
cuptor sau pe plita caldă pentru 10 min. Se împart pastele în farfurii şi 
se servesc calde. 


Joi 


Micul dejun 
Pastă de măsline cu pâine prăjită (4-6 pers.) 


100 g măsline fără sâmburi, 1 lingură cu muștar dulce, 1/2 lă- 
mâie, 2 felii de pâine uscată, 1 ceapă mijlocie, 2 roșii sau 
1 gogoșar murat, 2 gulii sau 1] andivă 


Măslinele spălate și fără sâmburi se clocotesc timp de 5 min, apoi 
se spală şi se scurg, se trec măslinele prin mașina de tocat împreună cu 
ceapa, curățată, spălată şi tăiată felii, cu pâinea și 1/2 roșie. Pasta 
obținută se freacă încet cu muștar și zeamă de lămâie, apoi se așază pe 
un platou, înconjurată de felii de gulii sau foi de andive. Se fac tartine 
cu pastă de măsline, se aşază în farfurii, se servesc alături legume crude 
de sezon: ardei gras, felii de gulie, foi de andive. 


Prânzul 
Felui I 
Fasole dulce cu murături (4-6 pers.) 
1/2 kg fasole, 2 morcovi, 2 cepe, 1 păstârnac, 1 rădăcină de 


pătrunjel, sare, pătrunjel tocat, 2 linguri cu bulion, piper 
boabe 


Se alege fasolea bob cu bob, se spală în 2-3 ape, se lasă în apă 
caldă 2-3 ore, apoi se clocoteşte 2-3 min. Se aruncă apa clocotită, se 
umple oala cu 2 1 apă rece şi se lasă să fiarbă la foc domol 1/2 oră. Se 
curăță morcovii, ceapa, pătrunjelul și păstârnacul. Se pun la fiert întregi: 
1 morcov, păstârnacul și 1 ceapă. Legumele sunt dulci și dau mâncării 
gust bun. Restul legumelor se toacă mărunt și se pun peste fasole când 
bobul se desface ușor. Acum se pune bulionul, piperul şi se sărează 
mâncarea după gust. După 20 min. se adaugă verdeață tocată și se trage 

oala de pe foc. Se servește mâncarea caldă cu pâine sau mămăligă, lângă 
salata de murături. 


Felul H 
Mâncare de cartofi cu salată asortată (4-6 pers.) 


1 kg de cartofi, 2 cepe mici, 1 ardei gras, 1 morcov, 1/2 ardei 
iute (facultativ), bulion, sare, mărar şi pătrunjel tocate, piper 
boabe 


Se curăţă cartofii şi se spală, apoi se taie cuburi potrivit de mari şi 
se lasă în apă rece ca să piardă amidonul. Se curăță ceapa, morcovul și 
ardeiul și se taie julien (în formă de peştișori). Se spală în apă rece, se 
scurg și se fierb 5 min acoperit (se lucrează cu o cratiţă smălțuită sau un 
vas din inox). Se pun cartofii peste zarzavatul înmuiat, se acoperă cu 
apă, se pune bulionul desfăcut în apă rece, apoi se adaugă sarea necesară 
şi piper boabe. Se fierbe mâncarea la foc potrivit 30-35 minute. Când se 
stinge focul, se adaugă verdeață tocată deasupra și se lasă cratiţa deo- 
parte cel puţin 1/4 oră. Se serveşte mâncarea caldă, cu pâine proaspătă 
şi salată de sezon. 

Salata asortată: se obține din legume murate tăiate felii, ames- 
tecate bine și presărate cu mărar tocat sau din: salată verde, roșii felii, 
ceapă, gogoșar crud, sau din frunze de păpădie, ceapă verde, frunze de 
bob, toate spălate și tăiate fâșii și stropite cu zeamă de lămâie. 


Cina 
Găluște de cartofi cu magiun de prune și nuci (4-6 pers.) 
1 kg cartofi fierți în coajă, 2 pahare cu făină, 1 ceşcuță cu apă 
caldă, magiun de prune (400 g), 1/2 kg pesmet, sare, 200 g 
zahăr tos, 100 g zahăr farin, 1/2 pachet cu praf de copt, va- 
nilie 
Se curăță cartofii de coajă cât sunt calzi, se dau prin maşina de 
tocat, se pun în vas adânc. Se frământă cu puţină apă fierbinte, puţină 
sare, un praf de copt şi cu 1 pahar cu făină proaspăt cernută. Se obține 
un aluat pufos şi bun de întins. Se împarte aluatul în bucăţi mari, se 
presară planșeul cu făină, se întinde aluatul în foaie groasă de 1 cm, se 
taie pătrate cu latura de 2-3 cm. (Se pune o oală mare cu apă pe foc, 
pentru că găluştele odată făcute, trebuie puse repede la fiert). Pe fiecare 

pătrat se pune magiun în amestec cu nuci tocate, se lipesc colţurile și se 
rotunjesc între palme. Se obţin găluşte potrivit de mari, care se pun în 
apa ce a stat din fiert. În acest timp se pune pesmetul în cratiţă mare şi 
se ţine pe foc mic, amestecând pesmetul cu o lingură de lemn ca să nu 
se rumenească prea tare. Se trage cratița de pe foc, se amestecă pesmetul 
omogen cu zahărul tos. Se scot găluștele care s-au ridicat deasupra apei 
cu o lingură găurită (de supă), se scurg și se pun în pesmet amestecat 
cu zahăr tos. Găluștele se rostogolesc prin pesmet până se acoperă 
uniform, apoi se pun pe platou şi se pudrează cu zahăr farin și vanilie. 
Se servesc calde sau reci, cu pesmetul rămas turnat printre găluşte. 


Vineri 


Micul dejun 
Turte cu nuci şi stafide (4-6 pers.) 


1/2 kg făină, 1/2 cub de drojdie, 1/2 linguriţă cu sare, 1 lin- 
gură cu zahăr, 1 cană cu apă 


Se cerne făina, se pregăteşte drojdia: peste 1/2 cub de drojdie (1 
lingură plină) se presară 1 lingură cu zahăr şi puţină sare. Se apasă peste 
amestec cu lingura de lemn până când drojdia devine lichidă. Se toarnă 
peste făină şi se frământă un aluat molicel. Se lasă la dospit, apoi se 
împarte în 8-10 bile mici și se întinde fiecare bilă cu sucitorul. Turtele 
obţinute se coc pe plita caldă (bine spălată) sau în cuptor, puse pe tava 
neagră a aragazului. Se scot, se pun unele peste altele, se ţin acoperite o 
oră şi se servesc calde, cu miez de nucă, mere și stafide, lângă ceai de 
plante neîndulcit. 


Prânzul 
Felul I 
Ciorbă de fasole pestriță (6-8 pers.) 


1/2 kg fasole pestriță, 1 ceapă, 1 păstârnac, 1 morcov, 1/2 l 
suc de roșii (sau 3 linguri de bulion desfăcut în 1/2 | apă), 
sare, frunze uscate de felină sau tarhon 


Se alege fasolea bob cu bob, se spală în 2-3 ape, se lasă câteva ore 
acoperită cu apă caldă. Se scurge apa şi se pune să fiarbă cu 2-3 căni de 
apă rece. După ce clocoteşte se aruncă apa şi se umple oala cu 2 1 apă 

rece. Se lasă să fiarbă la foc potrivit 20 min, se pun în oală legumele 
curățate și spălate (netăiate) şi se sărează după gust. Când bobul de 
fasole se desface ușor, se pune sucul de roșii, se condimentează cu 
frunze uscate de ţelină sau de tarhon și se mai lasă să dea 2-3 clocote. 
Ciorba se servește caldă, cu pâine de casă sau cu mămăligă rece. Le- 
gumele fierte se taie felii și se servesc odată cu ciorba caldă. 


Felul H 
Ciuperci pe grătar sau hribi uscați cu usturoi (4-6 pers.) 


1/2 kg ciuperci proaspete sau 1/4 kg hribi uscați, sare, 3-4 
căţei de usturoi 


Se curăţă ciupercile cu atenţie, se spală în mai multe ape, se scot 
codiţele și se înlătură partea care a stat în pământ. Se pun pe un grill sau 
pe un grătar care poate sta pe jar. Când ciupercile lasă suc se trec pe o 
tablă și se lasă până se pot consuma, să se pătrundă pe foc mic. Se trec 
în farfurii, se acoperă cu mujdei de usturoi și se servesc cu mămăligă. 
Dacă ciupercile lipsesc, se pregătesc hribi cu usturoi: hribii uscați se 
lasă în apă 2-3 ore, se trec în apă care clocotește pentru 20 min. În apă 
se adaugă 1 lingură cu sare și 1 lingură cu zahăr. Se scot când s-au hi- 
dratat bine, se scurg, se acoperă cu mujdei de usturoi și se servesc calzi, 
cu pâine sau mămăliguță caldă. 


Felul II (varianta de primăvară) 
Salată țărănească de cartofi (4-6 pers.) 


1/2 kg cartofi, 2 morcovi, 1 felină, 2 legături cu ceapă verde, 
2 marule sau 1 salată verde, 2-3 fire de usturoi verde, sare, 
10-12 măsline, 1 legătură de ridichi roșii, 1 legătură de mărar 
verde, 2 linguri cu muștar 


Se spală cartofii și se pun să fiarbă în apă caldă cu sare. După 1/2 
oră se scot, se răcoresc și se curăță de coajă, se taie felii și se pun 
într-un vas mare de sticlă sau de porțelan, apoi se amestecă ușor cu felii 
de morcov și țelină. Morcovii și ţelina se pun să fiarbă separat în apă 
caldă și se procedează ca la cartofi. Separat se pregătesc verdeţurile: 
marulele (salata) se spală frunză cu frunză, se taie fâşii, se împrăștie 
peste cartofi şi morcovi; ceapa şi usturoiul se curăță de foile veștede și 
se taie bucăţi mici, se pun toate peste cartofi. Se sărează amestecul şi se 

omogenizează folosind muștarul ca liant. Se lucrează cu o lingură de 
lemn, metalul schimbă gustul legumelor calde în amestec cu ceapa. Când 
salata este gata se ornează cu felii subțiri de ridichi de lună, se presară 
cu mărar tocat şi se pune la rece pentru 1 oră. Se serveşte cu pâine prăjită 
sau fără pâine. 


Desert 
Dovleac copt (4-6 pers.) 


2 kg dovleac, 2 linguri cu zahăr, 1 linguriţă cu scorţişoară 
măcinată 


Se spală dovleacul, se înlătură seminţele şi partea moale din inte- 
rior, apoi se taie felii potrivit de mari. Se pun feliile de dovleac în cup- 
torul aragazului sau în cuptorul sobei cu lemne să se coacă la foc po- 
trivit. Când miezul s-a înmuiat, iar coaja s-a ars puţin, se presară zahăr 
pe fiecare felie şi, după gust, puţină scorţişoară. Se servește dovleacul 
cald. 


Cina 
Biscuiţi cu fructe de iarnă și compot (4-6 pers.) 


1/2 kg biscuiţi, 4 linguri cu zahăr, 1 lingură cu zahăr vanili- 
nat; 2 mere, 2 pere, 8-10 prune uscate, 1 ceașcă mare cu sta- 
fide, 1 borcan de compot 


Se aleg biscuiţi populari, care se aşază într-un vas de sticlă în stra- 
turi strânse. Pe marginea vasului se lasă să cadă stafidele bine spălate. 
Din 4 linguri cu zahăr și 1 cană cu apă se face un sirop, care se fierbe 
10 min pe foc potrivit. Siropul se toarnă fierbinte peste biscuiţi. Se 
acoperă vasul pentru 10 min, după ce se presară zahărul vanilinat pe 
suprafaţa vasului. Separat se curăţă merele și perele (sau bananele) și se 
taie cuburi mici. Prunele se spală şi se taie bucăţi, se amestecă uniform 
cu celelalte fructe. Se trec biscuiţii în castronașe mici sau în căni mari, 
se pun deasupra fructele în amestec, se umplu cu compot și se servesc, 
Când se pregătesc vasele de desert, se umplu cănile doar pe trei sferturi 
ca să poată primi și compot. 


145 


Alte reţete de post 


Salată de legume cu stafide (4-6 pers.) 


1 ardei gras, 2 gulii, 2 cartofi fierţi, 4-6 fire ceapă verde, 
3-4 morcovi fierți, 1 ceașcă plină cu stafide, 1 lingură cu 
muștar, 4-5 măsline, 6-8 ridichi de lună, sare, pătrunjel tocat, 
1 salată 


Se curăţă morcovii și cartofii de coajă, se pun la fiert pentru 20 min 
cu apă cât să-i acopere. Fierb cu vasul acoperit, după care se scot din 
apă, se răcesc, se taie felii subțiri şi se pun în castron adânc. Se curăţă 
gulia de coajă, se spală, se taie felii subțiri, care se pun peste cartofi şi 
morcovi. Peste amestecul de legume se pun frunzele de salată spălate și 
tăiate fâșii. Se omogenizează amestecul cu un sos de muștar subțiat cu 2 
linguri cu apă. Sosul se condimentează cu sare şi piper măcinat (fa- 
cultativ). Se adaugă ceapa tocată mărunt, ridichile tăiate felii subțiri, 
stafidele curățate și spălate în apă caldă și măslinele fără sâmburi. Se 
amestecă folosind două furculițe mari, umblând de jos în sus. Se așază 
salata pe farfurii, se decorează cu felii de ardei gras și pătrunjel tocat. Se 
servește cu pâine prăjită. 


Borş de fasole boabe (4-6 pers.) 


1/2 kg fasole boabe (albă sau pestriță), 1 ceapă, 1 morcov, 
1 rădăcină de pătrunjel, 2 roșii din conservă, 1 ţelină mică, 
1 legătură cu leuştean sau pătrunjel, 1/2 l borş, sare, cimbru 


Se alege fasolea, se spală în 2-3 ape, se lasă acoperită cu apă rece 
10-12 ore. (O altă metodă eficientă pentru ca fasolea să fiarbă repede: 
se opărește fasolea, după ce a fost curățată de impurități, cu apă clocotită 
turnată în vasul cu fasole. Se acoperă vasul pentru 10 min., se scurge apa, 
se pune apă rece și se lasă să stea cu vasul acoperit 1 oră). Fasolea se 
pune să fiarbă cu trei măsuri de apă fierbinte și se procedează ca la orice 
mâncare de fasole: când bobul se desface la atingere se pune zarzavatul 
curățat, spălat şi tăiat fideluță sau trecut pe răzătoare, ceapa tocată 

mărunt şi roşiile decojite și tăiate felii subțiri, apoi se sărează. După 20 
min se pune borşul fiert separat, se condimentează cu leuștean și cimbru 
tocate împreună și se lasă să se răcească. În locul legumelor tocate se 
poate folosi zarzavat la sticlă (în timpul iernii). Borşul de fasole se ser- 
vește cald sau rece, cu pâine sau mămăliguță. 


Borş de fasole cu lobodă (4-6 pers.) 


1/4 kg fasole boabe, 4 legături cu lobodă, 1 ceapă, 1 morcov, 
1 țelină mică, sare, 1 l borş, 1 lingură cu bulion de roșii sau 
de ardei, leuștean tocat, ] crenguță de cimbru 


Se spală fasolea cu apă fierbinte (dacă nu este timp să stea la în- 
muiat 6-10 ore) după ce a fost aleasă bob cu bob. Se schimbă apa și se 
pune să fiarbă cu 3-4 măsuri de apă rece. Când bobul se desface prin 
apăsare se pune în oală zarzavatul tocat julien (beţişoare), loboda aleasă 
frunză cu frunză, spălată în 2-3 ape şi tăiată fâşii subțiri, ceapa tocată și 
cimbrul. După 20 min se adaugă bulionul de roșii desfăcut în apă rece și 
borşul fiert separat. Se presară leușteanul tocat după ce mâncarea a 
clocotit 1 min şi se stinge focul. Borșul de fasole se serveşte cald sau 
rece, cu mămăliguţă sau cu pâine, cu ceapă spartă şi ardei iute alături. 


Borş de ștevie (4-6 pers.) 


4-6 legături de ştevie (1 kg de frunze), 3 morcovi, 3 cartofi, 
1 legătură de ceapă verde, 3-4 fire de usturoi, sare, 1 l borș, 
4 linguri cu orez 


Se curăţă ștevia de nervurile tari, se spală în 2—3 ape, se scurge și 
se toacă fâşii. Se curăță morcovii şi cartofii, ceapa și usturoiul, se spală, 
se taie bucăţi mici și se lasă într-un castron. Jumătate din frunzele de 
ştevie se topesc într-un vas mai mare de teflon sau inox. Se lucrează la 
foc mic amestecând cu lingura de lemn până când frunzele își schimbă 
culoarea. Se mai lasă 5 min, se lasă deoparte. Se pun legumele să fiarbă, 
iar când dau în clocot se pun frunzele de ştevie rămase, ceapa şi ustu- 
roiul tocate și sare. Se fierb 1/2 oră, se răstoarnă în borş piurc-ul de ște- 
vie, se adaugă orezul fiert și limpezit şi borșul fiert separat. Se clocotesc 
împreună 1 min, se stinge focul şi se lasă borșul să se răcească. Se ser- 
vește cald sau rece, cu pâine sau mămăligă. 

Ciorbă de cartofi şi fasole verde (6-8 pers.) 


200 g păstăi de fasole, 4 cartofi, 2 morcovi, 1 păstârnac, 
1 ceapă, 2-3 roșii, 1/2 lămâie, 2-3 căţei de usturoi, sare, 
pătrunjel tocat 


Se curăță de coajă, se spală şi se taie cubuleţe morcovii, cartofii şi 
păstârnacul. Se lasă deoparte. Se curăță ceapa și usturoiul și se toacă 
mărunt. Se pun toate să fiarbă în apă care clocotește: păstârnac, morcovi, 
ceapă, usturoi și fasolea verde spălată, curățată de vârfuri şi codițe și 
ruptă bucăţi de 2-3 cm. Se fierb 1/4 oră, se pun cartofii bine spălaţi şi se 
continuă fierberea 1/2 oră, când se pun roşiile curățate de coajă și tăiate 
felii subţiri. Se sărează, se acrește supa cu zeamă de lămâie, ciorba se 
mai fierbe 2 min, se stinge focul şi se decorează cu pătrunjel tocat. Se 
servește caldă, cu pâine proaspătă sau uscată în cuptor. 


Salată de fasole boabe cu sos de muștar (6-8 pers.) 


1/2 kg fasole cu bobul mare (boambe), 1 păstârnac, 2 cepe, 
2 morcovi, 1 lingură cu muştar, sare, pătrunjel, 1/2 lămâie 


Se alege fasolea, se opăreşte cu 1 litru de apă clocotită, se lasă în 
apă 10 minute, se pune apoi în apă rece şi se spală bine, apoi se pune să 
fiarbă cu apă rece cât s-o acopere. Se aruncă apa după ce fasolea dă în 
clocot, se umple oala cu 3 măsuri de apă rece şi se fierbe la foc potrivit 
cu I păstârnac întreg, 2 morcovi şi 1 ceapă — toate curățate și spălate. 
Când bobul de fasole s-a înmuiat puţin se pune la fiert 1 linguriţă cu sare 
și se continuă fierberea până când acesta se desface ușor la atingere. 
Atunci se stinge focul, se răcoreşte fasolea, se trece în castron adânc şi 
se toarnă peste ea un sos din: 1 lingură cu muștar, puţină sare, 1 ceapă 
tocată fin (frecată cu sare și spălată cu apă rece) şi zeama de la 1/2 
lămâie. Se scot legumele din fasole și se taie rondele, se decorează cu 
acestea salata de fasole. Peste salată se presară pătrunjel verde tocat fin. 
Se servește rece, cu pâine proaspătă. 


Salată de iarnă (4 pers.) 


2 cartofi fierţi, 1 gulie tânără, 2 mere, 1 andivă, 1 sfeclă roşie 
mijlocie, 6-8 nuci, frunze de pătrunjel, sare, 1/2 lămâie, 
2 linguri cu muştar, piper măcinat 


Se curăță cartofii de coajă, se taie cuburi mici şi se lasă în castron. 

Peste cartofi se pun merele fără coajă, tăiate felii subțiri, gulia rasă, 
sfecla fiartă şi tăiată cuburi sau jumătăți de felii, nucile tocate și andiva 
tăiată rondele. Se amestecă încet folosind o furculiță mare, se sărează și 
se adaugă sos din muștar, zeamă de lămâie şi piper măcinat. Se decorea- 
ză cu frunze întregi de pătrunjel verde și se serveşte cu pâine proaspătă. 


Salată orientală cu orez (6-8 pers.) 


1 cană cu orez, 1 ceapă, 4 ardei (2 roşii, 2 verzi), 3 roșii, 20 
de măsline, sare, 1/2 linguriţă cu boia de ardei, pătrunjel 
verde tocat 


Se alege orezul bob cu bob, se spală în 2-3 ape, se pune la fiert cu 
3 măsuri de apă caldă și se stinge focul după 1/2 oră. Se lasă cu vasul 
acoperit până nu mai are lichid, se spală și se scurge, se trece în castron 
adânc, unde se amestecă folosind 2 furculiţe, cu: ceapă tocată fin, ardei 
tăiaţi rondele, rogii felii, sare și boia dulce de ardei. Când amestecul este 
omogen se presează ingredientele cu lama unui cuțit ascuţit, se presară 
cu pătrunjel tocat (sau se decorează cu tije întregi de pătrunjel) şi se lasă 
la rece. Se serveşte ca aperitiv sau ca un fel de mâncare, cu sau fără 
pâine. 

MASA DE PAȘTE 


Masa de Paște este o masă bogată, care conţine preparate specifice: 
cozonaci, ouă roșii, mielul pascal. 

Mielul se pregătește sub diferite forme. Important este ca oasele 
picioarelor să rămână întregi, de aceea partea aceasta a mielului se face 
friptură în tăvi mari. 

Din măruntaie și din carne macră se prepară mâncăruri deosebit de 
bune, acestea fiind pregătite cu verdețuri și legume de primăvară. 


Borş de cap de miel (4-6 pers.) 


1 cap de miel, 2-3 bucăţi de costiță de miel şi coada, 1 ceapă, 
1 morcov, l ceşcuţă cu orez, 1 i borş, leustean tocat, 1 pahar 
cu smântână, 1 lingură cu bulion de roșii, sare. 


Capul se curăță de resturile de păr, se înlătură ochii, se separă 
limba și se spală în mai multe ape reci. Se pune la fiert cu două bucăţi 
de costiță de miel, limba şi coada tăiate bucăţi mici, totul acoperit cu apă 
rece. Se dă în clocot, se spală carnea și vasul, se schimbă apa şi se fierbe 
totul la foc mic 1 oră, după care se adaugă zarzavatul tăiat fideluță şi 
sarea necesară; se lasă să fiarbă încă 1/2 oră la foc mic. Se adaugă bu- 
lionul, orezul fiert separat și borşul fiert și spumuit. Se condimentează 
cu leuştean tocat. 

Se drege borşul cu smântână bătută cu borş fierbinte și se servește 
foarte cald, cu pâine proaspătă. 


Borş de carne de miel (4-6 pers.) 


1/2 kg carne de miel, 2 morcovi, 1 ceapă, 4 linguri cu orez, 
leuștean tocat, 1 felină mică, 1 pahar cu smântână, 1 | de 
borş, ] lingură cu bulion sau 2 roșii, sare. 


Se spală carnea, se taie bucăţi potrivit de mari, se pune la fiert cu 
apă rece cât s-o acopere. Se spumuiește când carnea a dat în clocot, se 
adaugă zarzavatul şi ceapa tocate mărunt, sare şi se continuă fierberea. 

Când carnea este fiartă, se adaugă orezul fiert separat, apoi bulio- 

nul sau roșile tăiate felii subţiri şi se mai fierb împreună 5 minute. Se 
acrește cu borş fiert separat și spumuit, se parfumează cu leuștean tocat 
fin şi se drege cu ou şi smântână bătute bine. l 

Borșul din carne de miel se servește foarte cald, cu pâine proaspătă. 


Carne de miel cu ciuperci (6-8 pers.) 


1 kg carne de miel, 250 g ciuperci, 1 ceapă, 1/2 lămâie, sare, 
piper, 1 pahar cu vin, mărar tocat, 1 pahar cu smântână, 
1 ceașcă mare cu ulei. 


Carnea se spală, se taie și se rumeneșşte în ulei incins. Se scot feliile 
de carne pe o farfurie, după care se toacă ceapa și ciupercile, se pun 
împreună în uleiul rămas și strecurat în altă cratiţă și se călesc cu vasul 
acoperit. Când ciupercile s-au înmuiat, se adaugă sare, piper, verdeață 
tocată și 1 pahar cu vin alb. Se pune carnea în cratiţă peste ciuperci şi 
se acoperă cu apă caldă. Se lasă la foc mic să scadă, iar când este aproa- 
pe gata, se acrește mâncarea ușor cu zeamă de lămâie sau se garnisește 
cu felii de lămâie. 

Se serveşte cu smântână turnată deasupra și cu mămăliguță caldă, 
lângă vin alb demisec. 


Carne de miel cu mărar verde (4-6 pers.) 


1 kg carne, 1/2 kg mărar verde, 1 ceapă albă sau 2 legături 
de ceapă verde, 1 lingură cu făină, 1/2 lămâie, 1 ceașcă mare 
cu ulei, sare, piper boabe. 


Se taie carnea bucăţi potrivit de mari, se spală în mai multe ape și 
se căleşte în ulei încins. 

Când carnea s-a rumenit, se pune în cratiţă ceapa tocată mărunt, se 
adaugă 1 ceașcă cu apă şi se acoperă cratiţa. Se fierbe înăbușit până când 
ceapa devine transparentă. Se curăță mărarul, se spală şi se toacă mărunt, 
se pune peste carne şi se mai adaugă apă. Se desface 1 lingură cu făină 
în apă rece, se pune sosul peste mâncare, se sărează și se piperează după 
gust. Se stoarce zeama de la 1/2 lămâie în mâncare și se introduce cratiţa 
în cuptorul fierbinte. Se scoate când carnea se poate consuma. 

Se serveşte caldă, cu pâine proaspătă, lângă vin alb sec. 

Carne de miel cu spanac (4-6 pers.) 


1 kg carne de miel, 1 kg spanac, 2 linguri cu unt, 1 linguriţă 
cu făină, sare, piper, 1 ceașcă mare cu lapte, usturoi, 1 lin- 
guriță cu bulion de roșii. 


Se spală carnea și se taie felii groase, apoi se călește în unt. Separat 
se pregătește spanacul astfel: se spală frunză cu frunză, se opărește 5 
minute în apă clocotită şi se scurge. Se toacă mărunt și se pune peste 
carne. Se umple cratiţa cu zeamă de spanac, se adaugă făina desfăcută 
în lapte, 1 linguriţă cu bulion şi puţin usturoi tăiat. Mâncarea se sărează 
şi se piperează după gust și se pune să scadă în cuptor sau pe o tablă 
groasă pusă pe flacăra aragazului. Se serveşte caldă, bine scăzută, cu 
pâine proaspătă și vin alb demisec. 


Carne de miel cu ștevie (4-6 pers.) 


1 kg ștevie, 1 kg carne de miel, 2 linguri cu unt, 1 lingură cu 
bulion de roşii, 1 lingură cu făină, 1 cană cu supă de carne 
sau de zarzavat. 


Se curăţă 1 kg costiță de miel şi se taie bucăţi care se auresc în unt 
cald. Se acoperă cu apă caldă când carnea s-a rumenit ușor și se fierbe 
la foc mic. Se spală ştevia cu multă apă rece, se curăţă de nervurile tari 
şi se clocotește în apă cu sare 5 minute. Se scoate și se toacă mărunt, 
apoi se pune peste carne. Se adaugă 1 cană cu apă caldă în care s-a 
desfăcut 1 lingură cu bulion și 1 linguriţă cu făină, se sărează după gust 
și se fierbe mâncarea la foc mic. Se scade la cuptor şi se servește mân- 
carea caldă, cu pâine proaspătă şi vin alb demisec. 


Carne de miel cu tarhon (4-6 pers.) 


1 kg carne de miel, 1 lingură cu tarhon, 1 ceapă mare, 1 ceaș- 
că mare cu ulei, 1 lingură cu oțet, 1 linguriţă cu bulion de 
roşii, Sare. 


Carnea se spală și se taie bucăţi, se ţine 1 oră în apă cu oțet, apoi 
se rumenește în ulei incins. Când carnea s-a rumenit, se adaugă ceapa 
tocată mărunt, se pune deasupra 1 ceașcă mare cu apă caldă și se lasă 
vasul acoperit pe foc mic. Se adaugă tarhonul ales și spălat în mai multe 
ape. 'Tarhonul se toacă sau se lasă frunzele întregi. Se face un sos din 
făină, apă şi bulion, apoi se adaugă peste mâncare. Se sărează, se pipe- 

rează şi se continuă fierberea până când scade sosul. Mâncarea se 
serveşte fierbinte, cu pâine proaspătă, lângă vin alb. 


Costiţă de miel (4-6 pers.) 


1 kg costiță, usturoi, 1/2 ceaşcă de ulei, sare, pătrunjel verde, 
1 lingură cu unt, cimbru, 1 linguriţă cu boia de ardei. 


Costiţa se curăţă de pieliţe şi de oase și se ţine 1 oră în apă rece cu 
1 lingură cu oțet ca să-și piadă mirosul specific. Carnea se spală cu apă 
rece, se pune într-o formă cu 1/2 ceașcă de ulei, după care se introduce 
forma în cuptorul cald. După 1 oră friptura se întoarce şi se sărează. Se 
mai adaugă apă dacă este nevoie, se condimentează cu cimbru și se 
colorează cu boia de ardei dulce. Se lasă la cuptor încă 1/2 oră și, când 
este gata, se adaugă 1 lingură cu unt şi 1 lingură cu pătrunjel verde tocat. 
Friptura se mai ţine 5 minute în cuptor, după care se scoate și se serveşte 
cu legume rasol şi salată de sezon, lângă pâine proaspătă și vin alb sec. 


Drob de miel (6-8 pers.) 


1/2 kg carne de miel, 1 ficat, 2 rinichi, 2 plămâni, inimă, 3 
ouă, 4 legături de ceapă verde, 2 legături de pătrunjel verde 
tocat, sare, piper măcinat, ] prapur de miel, 1 ceşcuţă cu ulei. 


Se fierbe carnea separat, se taie felii subțiri și se pune peste 
măruntaiele de miel fierte, spălate în apă rece și tocate cu lama unui cuțit 
ascuţit. Amestecul se sărează şi se piperează după gust, apoi se adaugă 
peste ceapa și verdeaţa tocate mărunt, cele 3 gălbenușuri şi albușurile 
bătute spumă tare. Amestecul omogenizat bine se pune într-o formă unsă 
cu ulei peste care s-a întins prapurul mielului. Umplutura se nivelează 
uşor şi se acoperă cu marginile prapurului. Se introduce forma în cuptor 
şi se coace drobul la foc potrivit. Când s-a rumenit ușor, este gata. 

Se scoate şi se serveşte tăiat felii groase, aşezate pe salată verde și 
înconjurat de felii de ou fiert tare şi felii de lămâie. Este un aperitiv de 
primăvară. 


Ficat cu orez (4-6 pers.) 


1/2 kg ficat de miel, 1 ceaşcă mare cu orez, 1 ceașcă mare cu 
ulei, sare, 1/2 lămâie, 200 g ciuperci, ceapă verde, usturoi, 
pătrunjel verde tocat, 1 foaie de dafin, 1 lingură cu oţet, 1 
ceașcă mare cu zeamă de carne, făină, piper. 

Ficatul se spală, se curăță de pieliţe, se șterge cu un prosop curat, 
se taie felii subţiri şi se pune în strat subțire într-o formă unsă cu 2 
linguri cu ulei. Peste feliile de ficat se așază un strat de ceapă, usturoi și 
pătrunjel verde tocate în amestec, peste care se pun ciupercile spălate și 
tăiate felii subțiri. Se încheie operaţia cu un strat de felii de ficat, care se 
acoperă cu 1 ceașcă cu supă de carne sărată și o foaie de dafin pisată. Se 
introduce cratița în cuptor pentru 3/4 de oră, după care se scot feliile de 
ficat şi se păstrează sosul în care se adaugă 1 lingură cu oțet, puţină 
făină, boabe de piper și felii subțiri de lămâie. Sosul se ţine pe foc moale 
5 minute, după care se toarnă peste feliile de ficat așezate în mijlocul 
unui platou mare și înconjurat cu orez fiert. Orezul se călește în ulei, se 
acoperă cu 4 măsuri de apă, se fierbe cu sare și boabe de piper 1/2 oră 
în cuptor sau pe tablă groasă. 

Se servește imediat, cu pâine puţină, lângă vin alb demisec. 


Friptură de miel (4-6 pers.) 


1 pulpă de miel, 3 linguri cu unt, sare, 1 lămâie, 1/2 linguriţă 
cu boia dulce de ardei, piper boabe, apă clocotită. 


Se scoate osul, se spală carnea și se pune pe planșeta de lemn. Se 
freacă uşor cu lămâie pe fiecare parte, se unge cu unt topit şi apoi cu 
boia dulce de ardei. Se sărează și se piperează după gust, apoi se pune 
în formă cu 1 ceașcă mare de apă caldă și câteva boabe de piper. Forma 
se ţine în cuptorul fierbinte 1 oră, după care se întoarce friptura şi se 
stropește cu sosul în care s-a făcut. Se continuă coacerea încă 1 oră. Se 
scoate când s-a rumenit frumos și se serveşte cu salată verde și garnitură 
de cartofi prăjiţi, lângă pâine proaspătă şi vin alb sec sau vin rose. 


Friptură de miel glasată (6-8 pers.) 


1 1/2 kg carne de miel, 100 g unt, sare, piper, boia dulce de 
ardei, 1] ceapă, 1 morcov, 200 g costiță afumată, cimbru, 
1 pahar cu vin, 1 pahar cu supă de carne, l țelină mică. 

Se scot oasele, se spală carnea în mai multe ape reci, după care se 
împănează cu felii de costiță afumată, felii de morcov și de ţelină 
(zarzavatul se taie beţişoare groase de 1 cm), se sărează și se piperează 
după gust. Carnea astfel pregătită se rulează după forma pe care a avut-o 
iniţial, se leagă cu o aţă subţire şi se pune în tavă. Înainte de a se intro- 

duce tava în cuptor, carnea se unge cu unt, se condimentează cu boia și 
cu cimbru, apoi se sărează. Se adaugă apoi în tavă supă de carne, sare şi 
câteva boabe de piper. Se frige la foc iute, cu tava acoperită. Când s-a ru- 
menit pe o parte, friptura se întoarce, se adaugă vinul și se continuă 
coacerea. Se scoate când se poate consuma, se înlătură aţa și se taie felii 
groase. Se trece în farfurii, se serveşte fierbinte, cu garnitură de legume, 
cu pâine proaspătă şi vin alb sec. 


Friptură de miel învelită (6-8 pers.) 


2 kg pulpă de miel, 200 g slănină afumată, 1 pahar cu vin alb, 
usturoi, 1/2 lămâie, cimbru, sare, piper boabe, 1 ceșcuţă cu 
ulei. 


Se scoate osul pulpei, se desface carnea cu lama unui cuțit ascuţit 
şi se aşază într-o formă de sticlă incasabilă. Se freacă ușor carnea cu 
lămâie, apoi cu mujdei de usturoi şi cimbru. În tavă se adaugă 1 ceșcuţă 
cu ulei și 1 ceşcuţă cu apă sau cu supă. Peste friptura astfel pregătită se 
pune slănina afumată tăiată fâșii subțiri. Se introduce forma în cuptor și 
se frige carnea la foc iute. În formă se pun și boabe de piper, iar după 1 
oră se adaugă vinul (în lipsă se poate folosi coniac). Când friptura s-a 
rumenit pe ambele părți, se scoate și se înlătură slănina. 

Se taie felii groase și se serveşte fierbinte, cu salată verde, pâine 
proaspătă și vin alb sec. 


Friptură umplută cu ficat (6-8 pers.) 


2 kg carne de miel marinată, 200 g ficat, 200 g carne tocată, 
2 gălbenușuri, 1 felie de pâine, cimbru, sare, piper măcinat, 
1 ceșcuță de ulei, 1 ceaşcă mare cu vin alb, verdeață tocată. 


Carnea se spală și se curăţă de pieliţe, se scoate eventual osul și se 
lasă în apă rece. Înainte de a fi pregătită, carnea se marinează 10 ore în 
apă cu oţet și zarzavat pentru supă. După ce s-a spălat în apă rece, se 
bate carnea cu un bătător de lemn şi se desface cu lama cuţitului în așa 
fel încât să aibă o suprafață cât mai mare. Separat se taie felii subţiri 
ficatul, se amestecă peste carnea tocată cu miezul de pâine înmuiat în 
apă rece și fărâmiţat bine, cu cele 2 gălbenușuri crude și vedeaţa tocată. 
Amestecul se sărează și se piperează ușor, după- care se întinde cu lama 
cuțitului pe toată suprafaţa fripturii. Se strânge carnea, se leagă cu o aţă 

de bumbac, se pune apoi într-o formă cu apă, ulei, cimbru și piper boabe. 
Se ţine în cuptorul cald 1 oră, după care se sărează, se adaugă vinul şi 
se continuă coacerea. Când friptura s-a rumenit bine, se scoate din cup- 
tor, se ia din formă şi se înlătură aţa de bumbac. Se taie felii groase și 
se serveşte cu salată de sezon și garnitură de piure de cartofi, lângă pâine 
proaspătă și vin alb sec. 


Muschi de miel cu smântână (4 pers.) 


1/2 kg muşchi de miel, 1 cană cu smântână, 2 linguri cu 
mărar tocat, sare, l linguriţă cu făină, 1 ceșcuţă cu ulei. 


Mușchiul se scoate de pe coaste, se spală şi se şterge cu un prosop 
curat. Se taie felii groase, care se pun în ulei încins. Când carnea s-a 
albit, se scoate pe o farfurie, iar în uleiul rămas se adaugă smântâna și 
făina desfăcută într-o ceașcă cu apă caldă. Se pun feliile de mușchi, se 
sărează şi se adaugă mărar tocat. Se acoperă cratiţa cu un capac şi se 
fierbe mâncarea la foc mic. Se servește fierbinte, cu mămăliguță caldă, 
lângă vin alb dulce sau demisec. 


Stufat de miel (6-8 pers.) 


1 kg de carne, 1/2 kg ceapă verde, 2-3 legături de usturoi 
verde, ] cană cu suc de roşii, 1 linguriţă cu făină, 1 ceaşcă 
mare cu ulei, sare, 1 lingură cu oțet. 


Se curăță ceapa şi usturoiul de frunzele veștede, apoi se spală și se 
taie bucăţi lungi de 4-5 cm. Se pun împreună într-un vas adânc și se 
opăresc cu apă clocotită. Se scot, se scurg și se călesc uşor în ulei, după 
care se trec în vas mai mare. În uleiul rămas se căleşte carnea spălată 
bine și tăiată bucăţi potrivit de mari. 

Carnea și zarzavatul se acoperă cu apă caldă sau cu supă de zarza- 
vat şi se fierb înăbușit 1/4 oră. Se adaugă sucul de roșii și făina desfăcută 
în 2 linguri cu apă, 1 lingură cu oţet și sare. Mâncarea se fierbe la foc 
mic până când carnea este bine fiartă, iar sosul a scăzut. 

Se servește fierbinte, cu pâine proaspătă şi vin alb sec. 


Tocană de ficat (4-6 pers.) 


1/2 kg ficat de miel, 5-6 cepe, 1 lingură cu bulion de roșii, 
sare, piper boabe, 1 foaie de dafin, pătrunjel şi mărar tocate, 
1 ceașcă mare cu ulei, 1 pahar cu vin alb. 

Se curăţă ceapa, se taie în formă de peștişori şi se călește în ulei și 
puţină apă. Se lasă să fiarbă înăbuşit, la foc mic, cel puţin 10 minute, 
adăugând apă rece ca să nu se ardă. În sosul de ceapă se adaugă bulionul, 
apoi ficatul tăiat felii subțiri. Se pune 1 ceașcă plină cu apă caldă și se 
fierbe înnăbușit. Vinul se adaugă odată cu sarea şi piperul. Tocana se 
parfumează cu o foaie de dafin pusă la fiert odată cu ficatul. Se lasă să 
scadă bine și se serveşte imediat, cu verdeață tocată deasupra, lângă 
pâine sau mămăliguţă, cu vin alb sec. 


Tocană de măruntaie (4-6 pers.) 


200 g ficat, 2 rinichi, 1 inimă, 1 splină, 4 cepe, sare, 
1 ceașcă mare cu ulei, piper, mărar tocat. 


Se pregătesc măruntaiele ca pentru orice alt fel de mâncare: rinichii 
se ţin în apă cu oțet 1 oră, ficatul, inima şi splina se fierb 10 minute în 
apă, se spală, se scurg, se taie mărunt. Ceapa se taie în formă de peștișori 
şi se căleşte în ulei fierbinte, apoi se stinge sosul de ceapă cu bulion de 
roșii sau cu o roşie decojită, se adaugă ficatul tăiat cuburi mici, splina 
fiartă şi tăiată fâşii, rinichii tăiați mărunt și inima tăiată cuburi. Se 
adaugă apă caldă sau supă de zarzavat, se sărează și se piperează după 
gust și se fierbe înăbuşit până când sosul scade la jumătate. Se presară 
deasupra mărar. 

Se serveşte fierbinte, cu mămăliguţă caldă și vin alb demisec. 

DULCIURI TRADIŢIONALE 


Cozonac 


1 kg făină, 6 gălbenuşuri, 300 g zahăr, 300 g grăsime, 1/2 lin- 
guriță coajă de lămâie, 1 I lapte dulce, nefiert, sare, 1 lingură 
cu rom, 300 g nuci, 1 lingură cu cacao, drojdie de bere cât o 
nucă, 2 linguri cu unt pentru tăvi. 


Operații preliminare: 

— se cerne făina într-un vas adânc, pentru ca aluatul să aibă loc să 
crească; 

— se spală ouăle cu apă caldă, se sparg într-o farfurie adâncă, cel 
puţin cu 2 ore înainte de a frământa cozonacul; gălbenuşurile se lasă în 
farfurie și se acoperă cu 1/2 linguriţă cu sare, pentru a se colora în gal- 
ben intens; albușurile nu se folosesc la cozonac; 

— se pun 4 linguri cu făină într-un castron adânc, se opărește făina 
cu 1 cană cu lapte clocotit, amestecând întruna ca să nu se facă deloc 
cocoloaşe. Când amestecul este omogen, se pune deasupra lui drojdia de 
bere frecată cu 1 lingură cu zahăr, se încorporează uşor și se lasă să 
dospească. Dacă maiaua începe să crească în mai puţin de 1/2 oră, vom 
şti cât de bun va fi cozonacul; 

— laptele rămas din cel necesar (3/4 1), se pune pe foc mic şi în el 
se dizolvă zahărul. Nu se clocoteşte. Se trage vasul de pe foc, se adaugă 
coajă de lămâie rasă și vanilie (la cozonac nu se folosește esenţă de rom 
în aluat, aceasta arde aluatul și-l împiedică să crească repede. Esenţă de 
rom se pune numai în amestecul de nuci măcinate, cacao și zahăr, folosit 
ca umplutură). 

Se trece la frământat: se pune laptele cald peste făină, se adaugă 
încă de la început maiaua, ouăle și sarea. Se frământă încet, strângând 
mereu aluatul spre centrul vasului de frământat. După 1 oră, aluatul 
trebuie să facă bășici. Înseamnă că a pătruns în el atâta aer cât să-l facă 
pufos, deci se oprește din frământat și se acoperă cu un prosop curat. În 
timpul frământatului se adaugă grăsime. Este de preferat ca să se 
folosească ulei și unt în cantitățile egale, dacă untul lipseşte, se poate 
folosi untură de porc proaspătă, nesărată şi fără miros rânced. Aluatul nu 

se bate, nu se aruncă și nu se rupe, este de ajuns să se adune dinspre 
margini înspre centrul vasului, apăsând energic. Aluatul se lasă la cald; 
în timpul cât se lucrează cozonacul, temperatura camerei nu trebuie să 
scadă sub 25°C. Când a crescut mai mult de jumătate din cantitatea 
inițială, aluatul se împarte în două, se întinde foaie groasă pe planşeta 
unsă cu ulei sau cu unt, se pune umplutura de nucă, se rulează ca un sul 
şi se aşază cozonacul în tava unsă cu unt. În timpul coacerii, uleiul capătă 
un miros specific, care schimbă aroma cozonacului, de aceea este de 
preferat să se ungă tăvile cu unt sau cu untură. Se lasă să crească cozo- 
nacii pe marginea plitei (dintr-un kilogram de făină obținem doi co- 
zonaci ) până când aluatul a ajuns la marginea tăvilor. Atunci se introduc 
în cuptorul cald, se lasă la foc mic 1/4 oră, se dă focul la potrivit pentru 
1/2 oră, după care se face focul mic pentru încă 20 minute. Cozonacul 
trebuie să fie rumen şi nu ars. Dacă flacăra aragazului nu este uniformă, 
se coace cozonacul cu o tavă pusă sub grătarul pe care stau tăvile cu 
cozonac. Se scot, se răcesc în tavă, nu se deschide geamul nici când 
cozonacii sunt pe planșetă, deoarece pot da înapoi. Se taie numai rece, 
după cel puţin 3 ore de când a fost scos din cuptor. Înainte de a fi in- 
troduşi în cuptor, cozonacii se ung cu albuș și se presară cu zahăr tos. 
După dorința gospodinei, cozonacii se parfumează cu vanilie când se 
scot din cuptor. 


Cozonac moldovenesc 


1 kg făină, 10 gălbenușuri, drojdie de bere cât o nucă de 
mare, 100 g untură, 200 ml ulei, sare, 300 g zahăr tos, 1 lin- 
gură cu zahăr farin, vanilie, 300 g nuci măcinate, 2 linguri cu 
rom, 100 g stafide, 1 lingură cu cacao, 3 linguri cu zahăr, 
500 ml lapte. 


Se cerne făina într-un vas adânc şi se încălzește în cuptor, la foc 
mic. În 500 ml lapte pus în vas pe foc mic se adaugă zahărul, se amestecă 
şi se lasă pe flacără mică până se topește zahărul. 

Cu 250 ml lapte clocotit se amestecă 4 linguri cu făină cernută 
proaspăt (separat de făina pentru frământat). Se freacă drojdie de bere 
cât o nucă cu 1 lingură cu zahăr, se pune pasta obţinută peste făina 
opărită, se amestecă şi se lasă pe marginea plitei la dospit. Gălbenușurile, 
peste care s-a pus sare, se pun peste făină, se adaugă maiaua crescută și 
se începe frământatul. Se pune laptele călduț peste făină, se amestecă 

întâi bine ouăle în aluat, se frământă 1/4 oră, după care se adaugă ulei 
pus câte puțin și untură de porc proaspătă. Se frământă 1 oră, aducând 
aluatul spre centrul vasului de frământat. Se lucrează la temperatură ridi- 
cată, cu uşa și fereastra închise. Este gata atunci când aluatul face bășici. 

Ca aromă, pentru cozonac se foloseşte cu precădere coaja de 
lămâie sau de portocală rasă, sau esența de vanilie. Aroma se adaugă în 
lapte, înainte de a începe frământatul. 

Cât aluatul stă la dospit, acoperit cu un prosop curat pe marginea 
plitei calde, se trec nucile prin maşina de tocat, se amestecă într-un vas 
cu 3 linguri cu zahăr tos, cu stafide, 2 linguri cu rom și cacao cernută 
proaspăt. Amestecul se omogenizează și se întinde pe foaia de aluat, 
pusă pe planșeta unsă cu grăsime. Se rulează foaia de aluat ca un sul și 
se pune într-o tavă unsă cu grăsime. Se lasă tava pe marginea plitei încă 
1 oră, după care se pun cozonacii în cuptorul cald, cu focul mic 1/4 oră, 
ca să aibă timp să mai crească. Se face focul mare, pentru jumătate de 
oră, şi se coc fără să se închidă ermetic ușa aragazului. Când se introduc 
în cuptor, cozonacii se ung cu ou, se presară pe toată suprafaţa cu zahăr 
tos și se parfumează cu puţină vanilie. Restul de vanilie se amestecă cu 
1 lingură cu zahăr farin şi se cern împreună peste cozonacii calzi. 

Cozonacii nu se taie calzi şi nu se păstrează decât în camere aerisite 
şi curate. 


Pască cu brânză de vaci 


650 g aluat de cozonac, 1 lingură cu unt, 1 gălbenuș, 1 kg de 
brânză de vaci, 1/2 linguriţă cu sare, 6 ouă, 300 g zahăr, 
1 lingură cu făină, coajă de lămâie, 100 g stafide, 2 linguri cu 
unt, 3 linguri cu smântână (pentru umplutură ). 


Se prepară umplutura astfel: brânza se amestecă spumă cu 2 linguri 
cu unt și 2 linguri cu smântână. Gălbenușurile se freacă separat cu 
zahărul, se amestecă crema astfel obținută cu pasta de brânză, se adaugă 
coajă de lămâie rasă, stafidele spălate bine, sare și albușurile bătute 
spumă. Amestecul se omogenizează cu o lingură de lemn, se împarte în 
două și se trece la pregătirea produsului: se unge o cratiţă cu pereţii înalți 
cu Î linguriţă cu unt cald, se presară cu făină, se face un sul împletit din 
jumătate cantitate de aluat, se aşază în formă de coroană în cratiţă, în 
mijlocul ei se pune jumătate din umplutura de brânză, se unge aluatul cu 
gălbenuş de ou şi se introduc formele în cuptorul cald, să se coacă la foc 

mic 1/4 oră, şi la foc potrivit 1/2 oră. În continuare se procedează ca și 
la pasca cu smântână. 


Pască cu ciocolată 


500 g aluat de cozonac, 4 ouă, 1 pahar cu lapte dulce, 4 
linguri cu unt, 2 linguri cu cacao, 150 g de zahăr tos, 100 
g de ciocolată, 2 linguri cu făină. 


Se folosesc forme mai mici decât la pasca cu orez, ciocolata fiind 
mai puțin vâscoasă şi se leagă mai greu. 

Se freacă ouăle întregi (se opreşte 1 gălbenuș pentru uns aluatul 
deasupra) cu zahărul tos 1/4 oră. Peste crema obţinută se pune făina 
cernută și se omogenizează, apoi se adaugă laptele cald şi cacao cernută 
proaspăt. Se lucrează la foc mic, pentru că amestecul trebuie să se în- 
groaşe. Se amestecă folosind o lingură de lemn deoarece amestecul fiind 
gros, se prinde imediat de pereţii vasului. Crema se parfumează cu rom 
sau cu vanilie şi se amestecă încet cu ciocolată topită în alt vas, 
omogenizând amestecul pe foc. Se ia cratiţa de pe foc când crema este 
groasă, se răcește 5 minute, se adaugă untul amestecând încet ca să se 
topească bine și se lasă să se răcească de tot. Se împarte în două părți 
egale și se trece la pregătirea produsului: se unge cratița cu unt, se în- 
conjoară cu aluat de cozonac împletit din fâşii, se toarnă jumătate din 
umplutură la mijlocul cratiţei şi se unge aluatul cu gălbenuș. Se 
introduce tava în cuptor; aluatul fiind mai puţin decât la cozonac va 
creşte repede. Se lasă focul mic 1/4 oră, apoi se coace la foc potrivit încă 
1/2 oră. Pasca este coaptă când aluatul a devenit rumen și strălucitor. Se 
scoate şi se coace restul de aluat; cantitățile indicate sunt pentru două 
păşti, care se coc în forme rotunde. 


Pască cu orez 


650 g aluat de cozonac, 1 | lapte dulce, nefiert, 1/2 linguriţă 
cu sare, 1 cană cu orez, 1/2 baton de vanilie, 100 g stafide, 
6 ouă, 6 linguri cu zahăr, 1 lingură cu unt. 


Orezul se spală în mai multe ape reci, se clocotește câteva minute 
cu apă caldă în care s-a pus și sare, după care se aruncă și se umple oala 
cu lapte dulce, nefiert, Se fierbe orezul până când se poate consuma, se 
lasă să se răcească puţin şi se amestecă peste acesta o cremă obținută 


161 


din: 5 gălbenușuri frecate spumă cu 4 linguri cu zahăr, vanilie şi stafide 
curățate și spălate. Peste cremă se adaugă albușurile bătute spumă tare, 
amestecând uşor. Când crema este omogenă se toarnă peste orez, se 
amestecă bine și se împarte în două. În continuare se procedează ca la 
pasca cu brânză. 


Pască cu smântână 
pentru aluat: 


1 kg făină, 8 gălbenușuri, coajă de lămâie, 1 cană cu lapte 
dulce, 300 g zahăr, 200 g unt; 


pentru umplutură: 
1 | de smântână, 100 g stafide, sare, 300 g de zahăr tos. 


Se frământă un aluat de cozonac care se lasă la dospit 2 ore, apoi 
se împarte în două sau trei părți şi se întinde fiecare bucată de aluat ca 
un sul. Cu acest sul se face o coroană în jurul unei cratițe unse cu unt, 
iar în mijlocul cratiței se pune o parte de umplutură, ceva mai înaltă 
decât aluatul. Cratiţa se introduce în cuptorul cald și se coace ca orice 
cozonac. Dintr-un kilogram de făină se fac 3-4 păşti cu smântână sau cu 
orice alt fel de umplutură. 

Smântâna se scurge, cât crește aluatul, printr-un tifon curat, pus în 
două, pe fundul unei site obișnuite. Peste tifon se pune smântâna și se 
lasă să se scurgă zerul. Se răstoarnă într-un castron adânc, se amestecă 
ușor cu zahărul, stafidele, coaja de lămâie, eventual câteva fructe con- 
fiate, cu vanilie şi gălbenușurile frecate separat. Amestecul se împarte în 
trei sau patru părţi, după cât aluat avem. Când aluatul s-a rumenit, pasca 
este coaptă. Se răceşte 1/2 oră în formă, apoi se pune peste gura cratiței 
o farfurie mare, se întoarce cratita și se lasă să cadă pasca. Se pune o 
altă farfurie peste farfuria pe care s-a scos pasca, se întoarce şi se lasă 
alături de cozonaci să se răcească. 

LEGENDE DESPRE CRĂCIUN 


Legenda lui Moş Crăciun 
Mitologie română de Romulus Vulcănescu 


Cuvântul Crăciun derivă din latinescul creatio (creaţie sau naştere) 
şi semnifică: nașterea naturii sau nașterea lui Crăciun. Termenul este 
cunoscut şi în limbile slave care sunt vecine limbii române (slovacă: 
Kraèun, ucraineană: Keretunj). Limba maghiară are forma Karâcson, 
împrumutată de la români sau de la slavi. Se cuvine să amintim că 
originea cuvântului este românească. Mitul arhaic al moșului Crăciun, 
care este cunoscut românilor încă din faza formării limbii române, este 
înlocuit de mitul unui cioban care refuză s-o primească pe Fecioara 
Maria ca să nască în staulul lui. Soţia lui Crăciun însă o primește pe 
Fecioară şi-l moşește pe lisus, fapt pentru care Crăciun îi taie mâinile. 
Fecioara Maria îi lipeşte femeii mâinile la loc şi minunea aceasta îl face 
pe cioban să se creştineze. De bucurie că nevasta îi este întreagă, 
ciobanul aprinde un foc din cioate de brad și încinge împreună cu slugile 
sale o horă în jurul focului. După joc împarte daruri păstoreşti (lapte, 
caş, urdă, smântână) Maicii Domnului și Fiului ei. 

De atunci Moș Crăciun este transfigurat în sfânt care aduce daruri 
copiilor tocmai de ziua sfântă a naşterii lui Iisus. 

Cântecele de bucurie închinate de către slugile lui Crăciun minunii 
de a vedea pe stăpâna lor întreagă se transformă în colinde care glorifică 
nașterea lui Iisus. 

SĂRBĂTOAREA CRĂCIUNULUI 
(Un amestec de creştinism și păgânism) 


Pretutindeni în lume, omul marchează prin serbări rituale schim- 
barea anului. În Europa, America de Nord și în ţările colonizate de 
Occident cea mai mare sărbătoare rămâne Crăciunul. 

Înainte de toate Crăciunul este o sărbătoare creştină aureolată de 
ritualuri păgâne care șochează chiar și astăzi, ritualuri pe care extremiștii 
credinţei, printre ei și martorii lui Iehova, refuză să le îndeplinească. 

Creştinismul la începuturile sale n-a avut posibilitatea să vorbească 
de aniversarea nașterii lui lisus din Nazaret. Poate pentru că acesta 
ignora data nașterii lui lisus. Abia în anul 354 Biserica se preocupă de 
celebrarea acestei aniversări. Întâi de toate ea trebuie să fixeze data 
acestei nașteri. Sunt avansate mai multe date care se întind de la luna 
noiembrie până în aprilie. Cum Scriptura este imprecisă vis-ă-vis de 
această dată, data de 25 decembrie va fi reținută ca fiind cea exactă. Nu 
întâmplător însă ! 

Data aceasta este un compromis între vechile tradiţii închinate 
Solstiţiului de iarnă și alte sărbători romane — cele ale Saturnaliilor. În 
timpul acestor sărbători romanii își ofereau cadouri împodobite cu 
frunze și ghirlande de flori. Saturnaliile erau serbări vesele — uneori și 
orgii — închinate zeului Saturn. 

Saturnaliile se termină la 25 decembrie, zi în care romanii săr- 
bătoreau ziua „Soarelui invincibil”. 

Biserica își justifică alegerea amintind că biblia califică pe Mesia 
ca „Soarele Judecăţii”. 

Dar, alegând 25 decembrie ca dată a nașterii lui lisus, Biserica vrea 
să substituie o sărbătoare creștină ritualurilor păgâne care n-au putut fi 
înăbușite dar pe care aceasta speră că le va vedea dispărând într-o bună 
Zi. 

Acest amestec de creștinism şi de ritualuri păgâne explică impor- 
tanța actuală a Crăciunului, sărbătorit atât de creştini cât şi de necre- 
dincioși. 

OBICEIURI ȘI TRADIŢII 


Multe obiceiuri sătești au dispărut odată cu industrializarea şi 
urbanizarea specifice secolului nostru. Și totuși Crăciunul n-a pierdut 
nimic din farmecul atributelor sale. lată câteva: 


Bradul de Crăciun 


Fără el nici n-ar exista Crăciun. În fiecare an milioane de arbori 
sunt sacrificați pe altarul plăcerii. 

Şi, pentru ca sacrificiul să nu pară inutil, brazii sunt împodobiţi, 
iluminaţi și încărcaţi de cadouri. 

Bradul de Crăciun amintește de întâlnirea între solstițaul de iarnă și 
Saturnaliile romane. 

Bradul simboliza şi atunci pemanenţa vieții şi speranţa reîntoarcerii 
soarelui din lunga-i călătorie hibernală. Ca să atragă pe zei de partea lor, 
Asterix şi tovarășii săi agăţau în brad daruri ca: monede, jucării pentru 
copii, dulciuri. 

Tradiţia becurilor care luminează bradul vine de la obiceiul ances- 
tral al arderii bradului care strălucea în nordul înghețat în cea mai lungă 
noapte a anului (25 decembrie) în nădejdea că lumina lui va aduce îna- 
poi soarele. 


Obiceiuri legate de sărbătorirea Crăciunului la români 


e Arderea butucilor de lemn în ziua de Crăciun 

e Roatele de foc cărora li se dă drumul pe costișă în noaptea de 
Crăciun ca să anunţe venirea Moșului 

e Colacii de Crăciun (care au forma soarelui și care se împart 
colindătorilor sau sătenilor în biserică) 

e Sărbătoarea bradului — mult mai veche decât epoca creştină, 
semnifică substratul păgân al sărbătorii de Crăciun (arderea unui brad în 
seara de 25 decembrie care e noaptea cea mai lungă a anului) cu scopul 
de a chema Soarele din lungul său somn hibernal. Acest obicei aparţine 
sărbătorii păgâne numită „Soarele neînvins”. 

Toate aceste obiceiuri sunt anterioare Creștinismului, dar ele 22 
fost încărcate de semnificaţii în epoca primitivă a creştinismului şi: 
păstrate cu sfințenie de către toate popoarele Europei. 


Creştinism şi păgânism 


Bradul se aduce în Franţa și se cultivă prin edict municipal încă dia 
1521. Abia la 25 decembrie 1837 Parisul are primul său brad de Crăciun. 
ridicat la Tuilleries din ordinul unei prințese germane — Helene de 
Mecklembourg, ducesă de Orléans. 

Obiceiul se generalizează începând cu anul 1870 şi îşi are originea 
în Alsacia. 

Bradul se cumpără la 24 decembrie şi se păstrează până la 6 
ianuarie, când se arde în cămin sau se aruncă. Iluminarea cu lumânări 
este înlocuită cu ghirlande electrice, lucru care rupe magia sărbătorii. 

Sărbătoarea Crăciunului este familială sau publică. 

În Evul Mediu marii seniori deschideau porțile castelelor pentru a 
primi la masă pe călători şi pe săraci. 

La aceste mese mâncarea principală este în general din carne de 
porc sau de porc mistreţ. 

Romanii consumau în timpul Saturnaliilor carne de porc, iar galii 
(regele Asterix) consumau porc mistreţ. 

Astăzi tradiţia se continuă cu purcelul de lapte și caltaboșii pregătiţi 
din carne de porc tocată, 

Dar... primul loc în preparatele culinare de Crăciun îl ocupă carnea 
de curcă. Aceasta a detronat porcul și gâsca. Curca a fost importată în 
Europa din America abia după 1700, dar astăzi ea reprezintă pasărea de 
Crăciun. 

PREPARATE TRADIŢIONALE 
DIN CARNE DE PORC 


Piftia — se prepară din: cap, picioare şi carne macră. 

Toba — se prepară din cap, carne, urechi, picioare, ficat, rinichi, 
inimă, plămâni. 

Jambonul — se prepară din pulpă. 

Costiţa — se prepară din coaste împănate cu multă carne, de pe care 
nu se scoate grăsimea. 

Caltaboşii — se prepară din: măruntaie, carne macră, ceapă, orez, 
sare, piper. 

Cârnaţii — se prepară din carne tocată, slănină, usturoi, piper, sare, 
apă călduţă (pentru cârnaţii care se consumă proaspeți). 


Caltaboși din măruntaie 


1/2 ficat, 1/2 inimă, 1 splină, 1/2 plămân, 1 kg carne de la 
ceafă, 300 g ceapă, 200 g orez, sare, piper, mafe groase. 


Se pun măruntaiele la fiert separat. Se fierb jumătate de oră, se 
scurg, se clătesc cu apă caldă, apoi se taie cuburi mici. 

Carnea se fierbe separat, după care se taie mărunt şi se amestecă 
peste măruntaie. 

Orezul, ales şi spălat, se fierbe 20 minute, se spală și se scurge. Se 
pune peste amestecul de carne și măruntaie. 

Ceapa, tocată fin, se călește în untură și se pune peste amestecul 
care se sărează și se piperează după gust. 

Maţele se întorc pe dos, se spală, se rad cu lama unui cuțit ascuțit, 
se limpezesc în multă apă rece şi se umplu cu amestecul bine omoge- 
nizat. 

Caltaboşii se umplu prin pâlnia de cârnaţi. Umplutura se întrerupe 
din 20 în 20 cm, apoi se leagă la ambele capete şi se pun la fiert în apă 
fierbinte pentru jumătate de oră. Se înţeapă caltaboșul cu o furculiţă sau 
cu un ac gros în timp ce fierbe. j 

Se scot când nu mai au locuri umflate și din ei iese o zeamă al- 
bicioasă. 

Se lasă la rece câteva ore. Se pot afuma sau se pot prăji în ulei când 
se servesc ca un fel de mâncare. 


Cârnaţi afumați și uscați 


1 kg carne tocată de porc şi 1 kg carne tocată de vită, 500 g 
Slănină, 2 linguri rase de sare, 2 g silitră, piper măcinat, 
usturoi, boia iute de ardei roșu, 1 pahar cu apă caldă, maţe 
subțiri de porc. 


Se curăță carnea de pielițe şi tendoane, se dă prin mașina de tocat 
de două ori, se amestecă într-un vas mai mare carnea de porc cu cea de 
vită, se adaugă: sare, piper, silitră, usturoi, boia iute şi apă călduţă. 

Se frământă amestecul, se umplu cârnaţii folosind mașina de tocat 
la care se montează o ţeavă de metal inox sau o formă specială de câr- 
nați. Maţele se leagă la un capăt pentru a putea mânui tocătura. Se 
lucrează cu atenţie ca să nu se rupă. Când operaţia s-a terminat, cârnații 
se pun pe un băț gros și se lasă la zvântat câteva zile după care se pun 
la fum rece. 

Se păstrează în cămara rece. 


Cârnaţi de ficat (Leberwurști) 


1 ficat de porc și 1 ficat de vită, carne, condimente, sare, 1 kg 
slănină, 1 ceapă, usturoi după gust. 


Se fierb timp de 10 minute: ficatul, slănina și carnea, se scot, se 
răcesc şi se dau prin mașina de tocat. Se adaugă în amestec ceapa tăiată 
mărunt, sarea, condimentele și usturoiul. Se omogenizează. Se umple 
intestinul gros (sau maţe de la porc mare), se leagă la capete și se pune 
la fiert în apă caldă. l 

După 1 oră de fierbere la foc mic, cârnații se scot în apă rece, se 
scot la aer și se zvântă. Se păstrează la rece 10-12 zile și se servesc la 
micul dejun sau ca aperitiv. 


Câmaţi de sânge (Blutwurst) 


1 kg carne cu grăsime, 1 pahar cu sânge, plămâni, inimă, 
rinichi, şorici, sare, condimente. 


Se toacă, folosind o secure ascuţită, carnea; se pune în vas adânc, 
se adaugă tocătura din plămâni, inimă, rinichi, se completează cu: şorici 

tocat mare, sare și condimente după gust. Se omogenizează amestecul, 

se adaugă 1 pahar cu sânge care s-a păstrat cu sare (la rece), se omo- 

genizează din nou și se umplu cârnaţii. Se folosesc maţe de porc. Când 

sunt gata, cârnaţii se pun în apă fierbinte și se ţin pe marginea plitei 1/4 

oră. Se pune vasul pe foc mic și se fierb 30 minute timp în care se 

înțeapă cârnaţii cu furculiţa ca să se scurgă surplusul de apă și grăsime. 
Se scot şi se răcesc, apoi se păstrează la rece. 


Cârnaţi haiducești 


1 kg carne de porc, 200 g slănină afumată, sare, boia de ardei 
iute, măghiran, coriandru, mațe de oaie. 


Carnea se toacă bine cu un satâr sau cu o secure ascuţită. Slănina 
se taie pătrate mici, se pune peste carne, se adaugă sare, boia iute, mă- 
ghiran şi coriandru măcinat. Se omogenizează amestecul şi se fac cârnaţi 
folosind o pâlnie. La capătul de jos maţul se leagă strâns ca să nu iasă 
umplutura. 

Cârnaţii se pun la zvântat câteva zile apoi se afumă. Se servesc 
cruzi, ca aperitiv când sunt bine uscați, sau prăjiți în ulei, pe grătar, la 
cuptor. Cu vin roşu. 


Câmaţi oltenești 


1 kg carne de porc slabă, sare, usturoi, cimbru, 1 pahar 
zeamă de carne, maţe subțiri bine curățate. 


Se toacă, folosind un cuţit sau o secure ascuţită, carnea de porc, se 
amestecă peste aceasta condimentele, se sărează după gust și se subțiază 
amestecul cu zeamă de carne (călduţă). Se spală maţele cu atenţie, se ţin 
în apă cu oțet, se limpezesc în mai multe ape reci apoi se umplu cu 
carne, Se pun la rece 2 zile după care se pun la afumat. Se păstrează în 
cămara rece şi bine aerisită. 


Jambon 


1 picior de porc, sare, silitră, zahăr. 


Se curăță grăsimea de pe pulpa din spate a porcului, iar carnea se 
zvântă la rece 3-4 zile. Se pune apoi într-un vas de lemn şi peste ea se 
toarnă o saramură pregătită astfel: la 10 1 apă — 700 g sare mare, 30 g 
silitră, 300 g zahăr. 

Saramura se fierbe, se strecoară şi se pune călduţă peste carnea 
care a fost sărată în prealabil cu același amestec. Carnea se ţine în vasul 
de lemn 6-7 zile înainte de a se turna apa sărată peste ea. Se acoperă 
carnea cu apa sărată, se pune deasupra o greutate, se întoarce des, iar 
după 3 săptămâni se scoate, se zvântă la aer rece și se pune la fum rece 
timp de 2-3 zile. 

Jambonul se serveşte la gustarea de dinaintea mesei ca aperitiv sau 
ca un fel de mâncare (când e servit cu legume sau brânzeturi). 


Pastramă de porc 


1 kg carne, 1 lingură cu sare, 3 g piper, 1 g silitră, 1 linguriţă 
boia de ardei, 1 căpățână de usturoi, 1 ramură de cimbru. 


Se pun într-o farfurie: usturoiul pisat ca pentru mujdei, sarea, sili- 
tra, boiaua, frunzele de cimbru mărunţite şi se amestecă. 

Se taie carnea fâșii late de 5-6 cm, groase de 2-3 cm, se freacă 
fiecare fâşie cu amestecul de condimente. Se așază bucăţile de carne 
într-un vas emailat, se acoperă cu restul de condiment, se pune o greutate 
deasupra şi se lasă aşa 3-4 zile la temperatura de 10-15*C. 

Se leagă bucăţile de carne cu sfoară și se atârnă la fum cald pentru 
2 zile. 

Este un aperitiv bun. 


Sângerete 


1 kg slănină, 500 kg franzelă veche, 1 litru sânge, 4 cepe, con- 
dimente, 100 g untură, sare. 


Sângele se strecoară prin tifon într-un vas adânc. Se taie franzela 
cubuleţe și se amestecă peste sânge împreună cu ceapa călită în untură, 
sare, piper, cimbru, cuişoare măcinate. Peste amestec se pune slănina 
tăiată cubuleţe mici. 

Se aleg maţe mici care se spală, se freacă uşor cu mălai şi se 
limpezesc cu apă rece. 

Se umplu maţele cu amestecul bine omogenizat, se leagă la capete, 
se pun în apă rece pentru 1 oră, după care se mută în apă caldă și se fierb 
pe foc mic cel puţin 1 oră. 

Se scot într-o oală cu apă rece, se scurg, se pun pe o scândură să 
se zvânte și se ţin la frigider. 

Sângeretele afumat se pregăteşte cu amestec de: carne, șorici, sân- 
ge, condimente și slănină — în proporţia stabilită de gospodină. Se afumă 
la fum rece câteva ore şi este mai rezistent în timp. Se servește ca 
aperitiv. 


Slănină afumată 

Bucăţile de slănină se ţin cu sare pe ele 3-4 zile. Se curăţă de sare, 
se străpung la un capăt, se leagă cu sfoară și se leagă de un băț curat în 
cămara rece. Băţul cu bucăţile de slănină se agaţă în pod, la fum cald, 
pentru 3-4 zile. Temperatura fumului nu trebuie să treacă de 18-20* 
pentru că slănina se topește ușor. 


Slănină cu boia de ardei 

Slănina (cu sau fără straturi de carne) se dă prin boia de ardei după 
ce a stat pe masă mare, în cameră rece, cu sare și salpetru pe ea. În timp 
ce stă la sărat slănina se întoarce des și i se schimbă locul. Se scoate de 
la sare (se înlătură sarea cu un cuţit de pe toată suprafaţa), se șterge cu 
prosop curat și se dă prin boia de ardei dulce. Se ține la fum câteva zile. 


Slănină fiartă 

Se aleg bucăţile de slănină, se sărează pentru 3-4 ore, se pun la fiert 
în apă fierbinte în care se adaugă: foi de dafin, piper boabe, cuișoare, 
usturoi, 1 pahar mic de oţet, coriandru. 

Se fierbe fără clocote până când furculița pătrunde ușor în ea. Se 
răceşte în zeama în care a fiert, se scoate și se ține la rece până când se 
consumă toată. 


Tobă 


1 kg carne de la ceafă, 250 g slănină, 1/2 ficat, 1/2 inimă, 
rinichi, şorici, urechi, picioare, căpățâna cu limba, sare, foi 
de dafin, piper măcinat, stomacul de porc. 


Se pârlesc: picioarele, capul, şoriciul, urechile; se freacă ușor cu 
mălai, se spală şi se pun la fiert într-o oală mare cu apă călduţă. Se 
spumuiește vasul des. 

Se curăţă stomacul, se spală cu multă apă caldă, se întoarce pe dos 
şi se rade cu lama unui cuţit ascuţit. Se freacă încet cu mălai, se spală în 
mai multe ape reci şi se scurge într-o sită. 

Se pun la fiert separat: carnea, slănina, ficatul, inima și rinichii cu- 
rățați de grăsime. Zeama se aruncă. Când sunt bine fierte, șoriciul, ure- 
chile, măruntaiele şi carnea se scot într-un vas mare. 

Căpăţâna și picioarele de porc fierb până când carnea se desprinde 
de pe os. Zeama în care au fiert se strecoară și se foloseşte ca liant 
(gelatină) pentru umplutura tobei. 

Se taie bucăţi mari toată carnea, slănina, urechile, limba, inima, 
rinichii și șoricii, se condimentează amestecul şi se omogenizează cu 
puțină zeamă de carne. 

Se umple stomacul de porc, se leagă la capete și se pune la fiert în 
zeama rămasă de la fierberea cărnii (călduţă). Se pun două foi de dafin 
și se fierbe toba la foc domol, înțepând-o ușor, timp de 2 ore. Se păs- 
trează la rece. 


Tobă din căpăţână de porc cu sânge 


1/2 căpățână de porc, 300 g șorici, 100 g untură, foi de dafin, 
2 cepe, 1/2 | sânge, 200 g orez, 1 linguriţă piper măcinat, 
sare. 


Se pârleşte partea capului pe care o folosim, la fel se procedează și 
cu şoriciul, se pun la fiert cu apă rece și se lasă până fac spumă. Atunci 
apa se aruncă iar carnea și șoriciul se spală cu apă caldă şi se pun din 
nou la foc cu multă apă. 

Se fierbe carnea descoperit 3-4 ore până când carnea se desprinde 
de pe os. În supă se pun: boabe de piper, două foi de dafin, 2-3 morcovi 
întregi și 1 ceapă (facultativ). Legumele se folosesc separat. 

Se alege orezul, se spală şi se fierbe pe foc mic 1/4 oră. Se scurge 
şi se pune peste carne. 

Carnea și şoriciul se taie cubuleţe, se amestecă încet cu orezul, cu 
ceapa călită în untură, condimente, sare și 2 căni cu sânge de porc. 

Se omogenizează amestecul și se umplu maţe groase sau burduful 
(stomacul porcului). Se cos capetele şi se pune toba la fiert în apă caldă 
cu sare. Se înțeapă toba ca să nu aibă aer și se fierbe la foc mic, fără 
clocot, 2 ore, după care se scoate, se pune la presat între două scânduri, 
cu o greutate deasupra, pentru 3-4 zile. Se poate afuma. Se servește ca 
aperitiv. 

Cârnaţi trandafir moldovenești 


1 kg carne de porc, 250 g slănină fragedă, usturoi, coriandru, 
cimbru, sare, piper, maţe subțiri. 


Se trece carnea prin maşina de tocat, se adaugă condimentele şi 
slănina tăiată cubuleţe mici. Usturoiul se folosește ca mujdei pentru ca 
pasta de carne să alunece uşor. Se montează pâlnia la mașina de tocat și 
se umplu cârnaţii, după care se pun la zvântat câteva zile. 

Se consumă proaspeţi. 


173 


MASA FESTIVĂ DE CRĂCIUN 


Masa de Crăciun este un prilej de întâlnire a rudelor, prietenilor, 
angajaților sau invitaţilor. Un Crăciun trăit de unul singur este un Cră- 
ciun trist. Cântecele de sărbătoare, poveștile, colindele şi urările de bine 
pe care și le împart oamenii cu acest prilej concordă cu bucuria nașterii 
Domnului lisus Cristos. 

Europa consumă la sărbătorile de iarnă o cantitate imensă de carne 
de porc. 

Porcul face parte din animalele numite de Sfânta Scriptură „necu- 
rate“: „să nu mâncaţi porcul, care are copita despicată, dar nu rumegă: 
să-l priviţi ca necurat“ (Deuteronum 13, 14) 

Trăind în stare de sălbăticie porcul era purtător al multor microbi 
care, în condiţii de climă favorabile, deveneau fatali oamenilor. În plus, 
porcul se poate hrăni cu hoituri și fiind în turmă, era nevoit să-și găseas- 
că hrana peste tot. Deci era necurat. 

În condiţiile domesticirii acestui animal hrana lui s-a schimbat. 
Omul îl hrăneşte cu resturi de la masa lui, cu furaje și legume, cu grăunţe 
şi tărâţe şi de multe ori cu fructe și iarbă. 

Carnea de porc, gustoasă chiar dacă este crescut cu hrană concen- 
trată, este spornică și ușor de conservat, deoarece porcul este sacrificat 
când nu împlineşte nici măcar un an. 

Aşa se explică de ce „neamurile“ n-au urmat îndemnul Scripturii și 
consumă carnea de porc cu multă plăcere. 

Mesele tradiţionale de Crăciun se desfășoară după un anume tipic. 

Felul principal rămâne friptura de porc înconjurată de cele mai 
multe ori de cârnaţi şi caltaboși, lângă care se servește o salată de mu- 
rături. 

Românii dau mare atenţie sarmalelor învelite în foi de varză sau de 
viţă de vie murate, care se servesc cu mămăliguţă caldă și acoperite de 
smântână groasă. 

În ultimii ani, obiceiul european de a consuma curcanul sau gâsca 
la masa de Crăciun, a pătruns şi la noi. l 

Vom enumera câteva reţete tradiționale pentru masa de Crăciun, 
lăsându-vă să alegeți numai ceea ce vă place. 

PREPARATE DIN CARNE DE PASĂRE 


Ciorbă de potroace 


Gâtul, aripile, târtița, capul, inima, ficatul, pipota curcanului, 
zarzavat de supă, 1 ceapă mare, 1 ceașcă cu orez, leuștean 
tocat, 1/2 l zeamă de varză, sare, smântână, 1 ou crud. 


Se curăţă carnea de fulgi, se spală în multe ape, se pune la fiert cu 
1 1 apă. Când dă în clocot se spumuieşte, se lasă să fiarbă jumătate de 
oră, apoi se pune zarzavatul curăţat și tăiat julien. Tot acum se pune și 
ceapa tocată. 

După 20 minute se adaugă supei: orezul fiert separat, zeama de 
varză dată în clocot şi leuşteanul tocat. Se potriveşte de sare. 

Se stinge focul și se drege ciorba cu 1 ou bătut cu smântână. 

Se servește caldă, după mesele îmbelșugate. 


Curcan în aluat 


1 curcan, 1/2 kg făină, 1 cană cu lapte, 1 lingură cu untură, 
sare, mere întregi sau felii de gutui, piper. 


Se pregătește pasărea ca mai sus. Se scot aripile, capul, gâtul cu 
gușa, picioarele. Separat, din făină, lapte, untură şi sare se face un aluat 
potrivit de moale care se întinde peste toată suprafața păsării. Înăuntru 
se pun felii de fructe. Se unge cu unt tava de friptură, apoi se pune 
curcanul. Se lasă în cuptor la foc potrivit atâtea ore câte kilograme are 
pasărea. În timp ce se face, friptura se stropeşte cu apă caldă pentru ca 
aluatul să nu crape și să nu se ardă. 

Se scoate curcanul şi se curăță de aluat, apoi se unge cu unt, se 
piperează sau se unge cu boia dulce. Se porționează și se servește lângă 
fructele dulci-acrișoare care s-au copt odată cu carnea. 


Curcan la tavă 


1 curcan, 100 g unt, 4-5 mere întregi, 2 linguri cu coniac, 
sare, piper boabe (merele pot fi înlocuite cu 4-5 ciuperci). 


Se curăță pasărea, se golește de intestine și se pârleşte pe flacără 

mare. Se scoate târtița și se curăță gușa care se înlătură cu totul şi se 
foloseşte separat. 

Pasărea se freacă ușor cu mălai, se spală cu multă apă rece și se 
scurge, apoi se sărează pe dinăuntru și pe dinafară. Se lasă așa 1 oră, 
după care se umple cu mere sau cu ciuperci bine spălate și curățate. 

Tava se unge cu unt. se pune curcanul în tavă, se stropeşte cu co- 
niac și se face focul mare. Se pune apă în tavă după jumătate de oră. Este 
gata când are culoarea aurie. Ca să nu se ardă şi să-și păstreze savoarea, 
curcanul se stropeşte des cu sosul în care se frige. 

Se scoate pe un platou mare, se înconjoară de piur€ de legume, de 
castane sau de fructe (mere și gutui) și se servește frumos porționat 
alături de umplutura care a devenit savuroasă. 


Friptură de curcan cu sos de mere sau de gutui 


1 curcan, 200 g costiță afumată, 1 cană cu supă, unt, 1 kg de 
gutui, 1 ceașcă cu ulei, 2 linguri cu zahăr, 1 pahar cu suc de 
roşii, piper boabe, 1 pahar cu vin alb. 


Se pregăteşte pasărea, după ce a fost curățată de pene, pârlită pe 
flacără mare şi frecată cu mălai, pentru a fi pusă la cuptor. 

Se golește de intestine, se înlătură aripile, capul, gâtul cu gușa, pi- 
cioarele și târtița. Se spală. 

Din aripi, cap, gât şi târtiță se pregăteşte o ciorbă de potroace. 

Pasărea se sărează pe dinăuntru și pe dinafară şi se unge cu unt. Se 
pune în tava de friptură şi se acoperă cu fâșii subțiri de costiță afumată. 

În tavă se pune 1 cană cu supă și jumătate din cantitatea de ulei. 
Tava se pune la cuptor la foc tare. 

Friptura se întoarce de pe o parte pe alta. E gata când slănina s-a 
ars și s-a întărit. Se face la foc potrivit şi are nevoie de atâtea ore câte 
kilograme de carne are pasărea. 

Separat se face sosul de mere sau de gutui: se taie fructele felii 
groase, se curăță de seminţe și de coajă, se pun cu ulei într-un vas emai- 
lat, la foc mic pentru 20 minute. Se adaugă apoi: zahărul, sucul de roșii 
şi puţină sare. Se mai lasă 5 minute pe foc moale, se amestecă și, după 
gust, se parfumează cu cimbru, mentă sau busuioc. 

Sosul va acompania friptura frumos porționată. Este potrivit vinul 
roşu. 


176 


FRIPTURĂ DE PORC 


Friptură din cap de piept 


2 kg carne de la capul pieptului, 1 ceașcă de ulei, 1 pahar cu 
vin alb, usturoi, piper boabe, cimbru, sare, 1 cană cu supă de 
zarzavat, verdeață tocată. 


Carnea se curăţă de oase, se spală sub un jet de apă rece, se zvântă 
1/4 oră întinsă fiind pe un fund de lemn. Se foloseşte o cratiţă mare sau 
o tavă de friptură, în care se toarnă uleiul. Se pune carnea în tavă, se 
acoperă cu 1 cană cu supă sau de apă caldă și se pune tava în cuptorul 
cald. Se face focul mare și după 1 oră se întoarce friptura. Se pune cim- 
brul, apoi se sărează carnea, se adaugă piperul, usturoiul tocat mărunt și 
vinul. Se face focul mic şi se continuă frigerea încă 1 oră. 

Din murături asortate se face o salată care se împarte în mai multe 
castroane. Se decorează cu felii de ou tăiate subțiri şi cu verdeață tocată. 

Friptura se scoate, se porționează, se înconjoară de piur€ de cartofi 
sau de morcovi soté și se servește fierbinte, pusă pe farfurii întinse, 
curate și decorate cu o crenguţă de brad. Este potrivit vinul roșu. 


Friptură la grătar 


6 felii de carne macră de la ceafă sau de mușchi, 1 lingură cu 
ulei, sare, cimbru, usturoi, muştar. 


Se spală carnea, se șterge cu prosop curat, se bate ușor fiecare felie, 
se unge cu ulei şi muștar apoi se pune pe grătar. Grătarul special se pune 
pe cărbuni, grătarul aragazului se protejează cu o cratiţă cu apă pusă de- 
desubt. Se sărează friptura şi se parfumează cu cimbru când este aproape 
gata. Altfel se întăreşte și-și pierde sucul și savoarea. Se servește cu muj- 
dei de usturoi și legume piure, lângă pâine feliată şi vin roşu consistent. 


Friptură picantă 
1 pulpă (pentru un număr mare de invitați), 200 g slănină 
afumată, 200 g caşcaval ras, usturoi, sare, boia dulce de 
ardei, piper, 1 cană cu smântână. 


Se curăţă carnea de pieliţe, se desface de pe os, se bate puţin apoi 

se pune în tava de friptură cu 1 ceașcă cu ulei și una de apă caldă. Cât 
este pe masă, carnea se taie din loc în loc şi se împănează cu usturoi şi 
Slănină. Se sărează și se piperează după gust. 

Friptura se face la foc tare 1 oră, apoi se întoarce. După o altă oră 
— timp în care carnea se stropeşte cu sosul în care se frige, se acoperă 
cu boia de ardei și smântână. Se stinge focul când furculiţa pătrunde ușor 
în carne, se rade deasupra caşcaval și se scoate după 5 minute pe un 
platou mare. 

Se înconjoară cu legume rasol și se servește după ce s-a porționat, 
cu pâine de casă şi vin roșu, ușor. 


Friptură surpriză 


2 kg carne de porc, 200 g jambon, 200 g șvaițer sau brânză 
fermentată, 200 g slănină afumată, 1 pahar cu vin alb, 2 lin- 
guri cu unt, Sare, piper măcinat. 


Se spală carnea, se taie în felii groase. Se sărează şi se piperează 
după gust fiecare felie. Se aleg feliile două câte două, se pun între ele 
câte o felie de brânză şi una de jambon, se leagă cu o aţă subțire și se 
socotește gata o porțile de friptură. Toate porţiile de friptură se aşază în 
tava specială, unsă cu unt, se acoperă cu fâșii de slănină și se pune tava 
în cuptor sau pe foc mic. După 5 minute se adaugă 1 ceașcă plină cu apă 
rece sau supă de zarzavat. Dacă friptura se face pe plită, tava se acoperă 
cu un capac. Se coace 1 oră, după care se întoarce, se pune vinul alb și 
se continuă frigerea încă 1 oră. 

Se scoate din tavă, se înlătură aţele și slănina, se pune pe un platou 
mare şi se înconjoară de legume rasol sau soté. Se serveşte fierbinte, cu 
pâine proaspătă și vin roșu. 


Friptură umplută 


2 kg de carne macră, 200 g carne tocată, 1 ceapă, 5-10 ciu- 
perci, 1 ou, verdeață tocată, coajă rasă de lămâie, piper 
boabe, 1 ceașcă de ulei, sare. 

Se spală carnea, se şterge cu prosop curat, se pune pe un fund de 
lemn şi se bate pentru ca să se subțieze. Se poate desface cu lama 
cuțitului înspre afară. 

Carnea tocată se amestecă în vas adânc cu oul, ceapa tocată, ciu- 

percile tăiate lamele subțiri, verdeața tocată, coaja rasă de lămâie și sarea 
necesară. Amestecul se omogenizează şi se întinde pe toată suprafața 
cărnii, care apoi se rulează, se leagă cu aţă de bumbac subțire și se pune 
în tava de friptură. 

Tava de friptură poate fi: tava albă a aragazului, un vas mare de sti- 
clă incasabilă, o oală mare de pământ — bine smălțuită, o tavă de alu- 
miniu sau un vas Zepter. 

Se pune uleiul în tavă apoi friptura rulată, care se sărează și se pi- 
perează după gust. 

Se face la foc tare 1 oră, se întoarce şi se continuă frigerea încă 1 
oră. 

Friptura se scoate pe platou, se scoate aţa, se taie felii groase și se 
serveşte cu garnitură de legume, pâine proaspătă și vin roşu. 


Friptură Welington 


1 pulpă de porc, 1/2 ficat de porc, 1 rinichi, 100 g carne to- 
cată, 2 gălbenușuri, 1 felie de pâine, 1 ceaşcă cu ulei, 1 ceaș- 
că cu vin alb, mentă, piper măcinat, sare. 


Carnea se curăță de pe os, se spală și se desface cu lama subțire a 
unui cuţit pentru a se subţia. Se pune pe o planşetă de lemn, se sărează 
și se piperează. 

Ficatul şi rinichiul se spală și se taie cuburi mici apoi se amestecă 
peste carnea tocată, peste care se adaugă miezul de pâine înmuiat în apă 
rece, cele 2 gălbenușşuri crude, sare, mentă măcinată și piper după gust. 

Amestecul de carne se omogenizează și se întinde peste carnea de 
friptură. Se rulează fâșia de carne, se leagă ruloul cu aţă de bumbac și 
se pune în tava de friptură cu apă şi ulei. 

Carnea se frige timp de 3 ore la foc potrivit întoarsă des și stropită 
cu sosul în care se face. 

Vinul se pune cu jumătate de oră înainte de a fi scoasă friptura din 
cuptor. 

Friptura se scoate pe platou mare, se desface aţa, se porționează și 
se servește cu cartofi natur şi salată asortată. Se serveşte fierbinte, 
cu/fără pâine, alături de un vin roșu sau rosé. 


179 


ALTE REŢETE TRADIŢIONALE 


Gâscă umplută cu ciuperci 


1 gâscă, 250 g ciuperci (7-10 ciuperci mijlocii), 1 ceapă, ver- 
deaţă tocată, sare, piper măcinat, 1 ou, 1 felie de pâine, 1 ca- 
nă cu lapte dulce, 100 g costiță afumată, 3 linguri cu unt, 
1 pahar cu vin alb, cimbru, mentă. 


Se curăță pasărea, se pârleşte pe flacără vie, se freacă uşor cu mălai 
și se spală cu apă rece. Se golește de intestine, apoi se înlătură, capul, 
aripile, gâtul, picioarele, ficatul, pipota, inima. Se spală iar. Se sărează 
pe dinafară şi se unge cu unt și cu un amestec de cimbru, piper, mentă. 
Se lasă 1/2 oră. Separat se pregăteşte umplutura: ciupercile se curăţă, se 
spală în multe ape, se taie felii subțiri. Se pun cu ceapa tocată şi 1 lingură 
cu unt pe foc mic să scadă. 

Se răcesc, se amestecă peste ele oul, verdeața, miezul de pâine 
fărâmiţat bine, sare, piper măcinat și costiţă tocată fin. Amestecul se 
omogenizează, se înmoaie cu lapte dulce. Se umple gâsca și se pune în 
tava de friptură cu unt, 1 ceașcă cu apă, frunze de mentă. Laptele rămas 
se toarnă ușor peste gâsca pregătită cu sare, cimbru, piper și mentă. 

Tava se pune la cuptor pentru 2-3 ore, la foc potrivit. Friptura se 
stropește des cu sosul în care se face. 

Se scoate pasărea, se pune pe platou, se porționează, se înconjoară 
de umplutură sau de ficăţei de pasăre traşi în unt şi se servește totul fier- 
binte, stropit cu sos și acompaniat de pireuri fine de castane, de cartofi, 
de mazăre, de conopidă. Alături: pâine proaspătă de casă și vin roșu. 


Gușă de curcan umplută 


1 gușă de curcan, 1/2 piept de pasăre, verdeață tocată, ficatul 
și pipota curcanului, 1 felie de pâine, 1 roșie decojită, 1 ou 
crud, l ceașcă cu ulei, sare, piper. 


Se scoate pielea de la gâtul curcanului, se întoarce, se curăţă, se 
spală în apă rece şi se leagă la un capăt. Pieptul de pasăre, ficatul şi pi- 
pota se taie mărunt cu un cuţit ascuţit, se pun în vas adânc și se amestecă 

peste acestea: 1 ou crud, verdeață tocată, sare, piper măcinat, miezul de 
la o felie de pâine şi o roşie decojită. Se omogenizează amestecul, se 
umple gușa. Gușa astfel pregătită se pune în tava de friptură (se poate 
face pe plită, acoperit, la foc domol) cu ulei, apă caldă, sare și piper 
boabe. Se întoarce des și se scoate după 1 oră şi jumătate. 

Se serveşte tăiată felii groase, acoperite cu smântână sau sos picant 
de roşii şi pâine proaspătă. Cu vin rosé. 


Răcitură de curcan 


2 tacâmuri de pui, 1 tacâm de curcan, zarzavat de supă, sare, 
usturoi, ] piept de curcan. 


Carnea se curăţă, se spală cu multă apă rece şi se pune să fiarbă în 
multă apă rece, cu 1 lingură cu sare. 

Se spumuiește des şi se lasă să fiarbă 3-4 ore descoperit. 

Când carnea se înmoaie se pune la fiert zarzavatul de supă (o ţelină 
mică, 2 morcovi, 3-4 cartofi, 1 praz) care se scoate după 1/2 oră. 

Carnea se alege de pe oase şi se pune în vase adânci ornate cu felii 
de morcovi, țelină și gogoșari muraţi. Se acoperă cu zeama de carne care 
trebuie să fie gelatinoasă. Usturoiul se curăță, se pisează, se face mujdei 
şi se pune în zeama caldă de carne. Zeama se strecoară şi se umplu 
vasele în care s-a pus carnea. Astfel pregătite răciturile se pun în cămara 
aerisită şi se lasă jumătate de zi (nu se păstrează în frigider, coagularea 
aspicului se face mai uşor la temperaturi între 109-180 decât la frigider). l 

Se servește ca aperitiv, lăsată în vasele în care s-a făcut, sau se taie 
felii mari care se pun lângă alte aperitive. 


Sarmale bătrânești 


1 kg carne de porc fără os, 1 ceașcă cu păsat sau orez, sare, 
3 cepe, 3 linguri untură de porc, 1 varză murată, 300 g slă- 
nină, 100 g şorici, piper măcinat, 2 linguri bulion. 


Alegi şi cureți păsatul, îl lași în apă caldă să se înmoaie. Toci 2 ce- 
pe şi le călești în 3 linguri cu untură proaspătă de porc. Când ceapa 
devine sticloasă, pui păsatul peste ea și lași să scadă. Scoţi în vas adânc 
şi amesteci peste carnea de porc, proaspătă sau afumată, tăiată în cuburi 
mici cu lama unui cuţit ascuţit. Peste amestec pui 1 lingură cu bulion, 
sare și piper măcinat. Varza o pui în apă rece și o lași 1 oră, apoi o des- 

faci în foi și faci sarmale din amestecul bine frământat cu mâna. Toci 
300 g de slănină de porc și ungi cu ea pereţii unei oale de pământ sau 
de tuci. La fundul oalei pui şoriciul tăiat fâşii subțiri, pui deasupra varză 
acră tocată și pui sarmalele. Printre rândurile de sarmale pui bucăţi de 
Slănină și șorici cât îți place. Peste sarmale pui varză tocată, acoperi cu 
apă caldă și fierbi la foc mic două ceasuri. Scazi pe vatra focului sau în 
cuptor, cu 1 lingură cu bulion de roşii pus peste sarmale odată cu apa 
caldă. 

Servești cu mămăligă caldă şi smântână deasupra. Este bun un vin 
roşu sau rosé. 


Sarmale în foi de varză 


1 kg de carne de porc, 2 cartofi, 2 cepe mari, 1 ceaşcă cu 
orez, l lingură cu bulion, 1 lingură cu untură, 2 verze mijlocii, 
sare, piper măcinat, 1 felie de şorici. 


Se curăță carnea de pielițe, se taie felii și se dă prin maşina de tocat 
împreună cu cepele curățate și cartofii curăţaţi şi spălaţi în mai multe 
ape. Se adaugă orezul ales şi spălat, se sărează și se piperează amestecul, 
apoi se omogenizează cu 1 lingură cu bulion sau câteva roşii tăiate felii 
şi curățate de pielițe. Varza acră se lasă în apă rece 1 oră, se desface foaie 
cu foaie, se înlătură partea tare şi se foloseşte doar frunza. Se umplu 
sarmale, se pun într-un vas adânc în care s-au așezat deja un strat de 
varză tocată și felii subţiri de şorici. Deasupra sarmalelor se pune un alt 
strat de varză tocată, se acoperă cu apă caldă şi se țin pe foc mic. După 
ce dau în clocot, sarmalele se pun să scadă la cuptor. Se adaugă 1 lingură 
cu untură la fiert, pentru că grăsimea de porc înmoaie varza și face 
sarmalele mai gustoase. 

Dacă se foloseşte varză dulce, aceasta se desface foaie cu foaie, se 
opărește 5 minute în apă care clocotește și se scoate pe o farfurie. Când 
foile de varză s-au răcit, se înlătură partea albă și se folosește numai 
foaia subțire. Sarmalele acestea se fierb cu borş acru și se colorează cu 
roșii tăiate felii sau cu 1 lingură mare de bulion. 

Sarmalele se servesc calde, cu smântână și mămăliguţă fierbinte. 


Sarmale în foi de viţă 


1/2 kg carne de vacă, 1/2 kg carne de porc, 1 ou, verdeață 
tocată, 1 cartof crud, 2 cepe mari, sare, piper măcinat, 4 roșii 

decojite sau 2 linguri cu bulion, 1 ceașcă cu orez, 40-50 
frunze de viţă crude sau murate. 


Carnea se curăță de pielițe și se dă prin maşina de tocat apoi se 
amestecă într-o farfurie adâncă cu un cartof și 2 cepe mari trecute prin 
mașină. Peste amestec se pune bulion sau se taie câteva roşii decojite, se 
` adaugă verdeaţa tocată fin şi orezul ales și spălat în mai multe ape. 
Amestecul se sărează și se piperează după gust și se omogenizează. 
Piperul poate fi înlocuit cu mentă pisată. Foile de viţă se lasă la desărat 
în apă caldă 1/4 oră, după care li se rup codiţele şi se fac cu ele sarmale. 
Pe fundul unei oale se pun câteva frunze de viță sau câteva felii de roșii, 
se așază sarmalele în straturi și se acoperă cu o crenguţă de leuştean și 
câteva felii de roșii fără pieliţe. Se umple oala cu apă caldă, atât cât să 
acopere puţin sarmalele, se lasă pe foc mic și se fierb 2 ore. Se servesc 
calde, cu smântână deasupra și cu mămăliguţă fierbinte. 

Frunza de viță proaspătă se opăreşte cu borş, apoi se foloseşte. La 
fiert se pune apă îndoită cu borş; sarmalele trebuie să fie acrişoare. Dacă 
nu sunt destul de grase, se pune la fiert puţin ulei. Sarmalele se pot păstra 
de pe o zi pe alta. 


DULCIURI TRADIŢIONALE 


Scutecele lui Cristos 


1/2 kg făină, apă caldă, 1 praf de sare, 4 linguri cu miere (sau 
zahăr tos), 1/4 kg nucă tocată. 


Se cerne făina, se face un aluat tare, cu apă caldă şi un praf de sare. 
“Se frământă pe un fund de lemn pe care s-a presărat făină până când 
aluatul se desprinde de pe mână. Se întind foi subţiri de 2-3 mm care se 
coc pe plită sau pe o tablă pusă pe flacăra aragazului. Se scot turtele, se 
răcesc 1 oră, după care se stropesc cu sirop de apă cu zahăr, se acoperă 
fiecare foaie cu nucă tocată. Se pun foile una peste alta şi se formează 
un tort de post care se împarte în ajunul Crăciunului. În loc de sirop de 
zahăr se folosește şi miere diluată puţin cu apă rece. 


Buturuga (tort) (10 pers.) 
Blatul: 


125 g ciocolată de menaj, 125 g unt şi 20 g pentru tavă, 4 
ouă, 100 g zahăr pudră, 75 g făină, 75 g pudră de migdale 
Sau nuci măcinate. 

Blatul se face cu o seară înainte. 
Crema: 


2 albuşuri, 125 g zahăr pudră, 150 g unt, 1 lingură cu nesca- 
fe, 4 linguri cu apă. 


Se topeşte ciocolata într-o cratiţă emailată, la foc mic, împreună cu 
untul. Pentru ca amestecul să rămână uniform, se lucrează la bain-marie. 
Se pune vasul în care s-a topit ciocolata într-un vas mai mare, pe 
jumătate plin cu apă caldă, la foc mic. Când amestecul e uniform se trage 
vasul de pe foc. 

Se bat 4 albușuri spumă tare. Spuma se pune peste crema de cio- 
colată, se amestecă repede până la uniformizare. Tot în vasul acesta se 
adaugă crema obținută din gălbenuşuri și zahăr. Făina se cerne şi se 
amestecă, fără a se umezi, cu 1/2 pachet de drojdie uscată. Se pune în 
ploaie peste crema obținută, amestecând întruna. 

Amestecul acesta se uniformizează umblând cu furculiţa de jos în 
sus, apoi se răstoarnă în forma dreptunghi de tort unsă cu unt și tapetată 
cu pesmet. Se coace la foc potrivit timp de 45 minute. 

Se scoate, se răceşte şi se păstrează pentru a doua zi când se taie 
în trei părți egale şi se umple cu cremă. 


Crema 

Se dizolvă nescaf€ într-o lingură cu apă. Untul se freacă spumă cu 
1 lingură rasă de zahăr. Se amestecă cele două produse până la uni- 
formizare. Se păstrează 1 lingură plină într-o ceașcă. Se bat albușurile 
spumă tare. Zahărul se pune în vas emailat cu 3 linguri cu apă şi se fierbe 
până când scade la 2 linguri. Acest sirop se pune peste albuşuri după ce 
s-a răcit. 

În amestecul acesta se pune crema de unt şi cafea, se omogenizează 
şi se lasă la rece câteva ore. Trebuie să arate ca o smântână groasă. 

Se taie blatul, se însiropează ușor, se pune crema. Se acoperă cu 
cremă multă, se presară cu nucă sau fistic măcinat, se supraornează cu 
bucăţi de nucă. Se păstrează la rece și se servește ca orice tort, tăiat felii 
şi acoperit cu frişcă sau cu spumă de fructe. 


Cozonac 


1 kg făină, 6 gălbenușuri, 300 g zahăr, 300 g grăsime, 1/2 lin- 
guriță coajă de lămâie, 1 I lapte dulce nefiert, sare, 1 lingură 

cu rom, 200 g nuci, 1 lingură cu cacao, drojdie de bere cât o 
nucă, 2 linguri cu unt. 


Se trece la frământat: se pune laptele cald peste făină, se adaugă 
încă de la început maiaua, ouăle și sarea și puţin ulei. Se frământă încet, 
strângând mereu aluatul spre centrul vasului de frământat. După 1 oră, 
aluatul trebuie să facă băşici. Înseamnă că a pătruns în el atâta aer cât 
să-l facă pufos, deci se oprește din frământat și se acoperă cu un prosop 
curat. În timpul frământatului se adaugă grăsime. Este de preferat ca să 
se folosească ulei și unt în cantități egale; dacă untul lipseşte, se poate 
folosi untură de porc proaspătă, nesărată și fără miros rânced. Aluatul nu 
se bate, nu se aruncă și nu se rupe, este de ajuns să se adune dinspre 
margini înspre centrul vasului, apăsând energic. Aluatul se lasă la cald; 
în timpul cât se lucrează cozonacul, temperatura camerei nu trebuie să 
scadă sub 25°C. Când a crescut mai mult de jumătate din cantitatea 
inițială, aluatul se împarte în două, se întinde foaie groasă pe planșeta 
unsă cu ulei sau cu unt, se pune umplutura de nucă, se rulează ca un sul 
și se așază cozonacul în tava unsă cu unt. În timpul coacerii, uleiul capătă 
un miros specific, care schimbă aroma cozonacului, de aceea este de 
preferat să se ungă tăvile cu unt sau cu untură. Se lasă să crească cozo- 
nacii pe marginea plitei (dintr-un kilogram de făină obținem doi cozo- 
naci) până când au ajuns la marginea tăvilor. Atunci se introduc în 
cuptorul cald, se lasă la foc mic 1/4 oră, se dă focul la potrivit, se coace 
1/2 oră, după care se face focul mic pentru încă 20 minute. Cozonacul 
trebuie să fie rumen și nu ars. Dacă flacăra aragazului nu este uniformă, 
se- coace cozonacul cu o tavă pusă sub grătarul pe care stau tăvile cu 
cozonac. Înainte de a fi introduși în cuptor, cozonacii se ung cu albuș și 
se presară cu zahăr tos. După dorință, se parfumează cu vanilie. 


Plăcintă cu brânză şi stafide 


200 g unt, 100 ml smântână, 1 lingură cu zahăr, 600 g făină, 

3 ouă, sare, coajă de lămâie (pentru aluat); 3/4 kg brânză de 

vaci, 100 g brânză telemea, 4 ouă, 100 g stafide, 100 g zahăr 

tos, coajă rasă de lămâie, 1 lingură cu unt, 1 linguri cu rom. 

Se lasă untul la temperatura camerei 1 oră, apoi se freacă spumă 5 
minute. Se adaugă smântâna şi zahărul și se continuă operația până când 
compoziţia arată ca o cremă spumoasă. Se pun gălbenușurile pe rând 
apoi albușurile bătute spumă, puţină coajă de lămâie rasă și un praf de 

sare și făina proaspăt cernută. Se frământă un aluat tare, care se lasă să 
se odihnească la rece, timp în care se pregăteşte umplutura: se freacă 
brânza de vaci cu brânza telemea dată pe răzătoare, se pune peste ames- 
tec coajă rasă de lămâie sau de portocală, se pun ouăle pe rând și sta- 
fidele spălate și curățate de codițe. Stafidele se lasă să stea câteva minute 
cu 1 lingură cu rom deasupra. Amestecul se lasă la rece 1/2 oră, iar când 
se foloseşte, se adaugă zahărul și se omogenizează. Se scoate aluatul şi 
se împarte în două părți egale: se presară o planșetă de lemn folosită în 
acest scop în bucătărie, cu făină, se întinde cu vergeaua de lemn o foaie 
de mărimea tăvii de plăcintă. Se unge o tavă cu unt, se tapetează cu făină 
şi se pune foaia de aluat. Se întinde umplutura pe toată foaia de aluat, se 
acoperă cu cealaltă foaie, se introduce tava în cuptorul fierbinte și se 
potrivește focul. Se coace 3/4 oră, după care se scoate și se pudrează cu 
zahăr farin şi se lasă să se răcească 1/2 oră înainte de a o tăia. 
Se serveşte ca desert. 


Plăcintă cu mere 


250 g margarină, 1 pahar cu smântână, sare, 600 g făină, 
2 linguri cu rom (pentru aluat); 1 1/2 kg mere, 10 nuci tocate, 
1/2 linguriţă cu scorţişoară pisată, 1 lingură cu unt, 3 linguri 
cu zahăr tos (pentru umplutură). 


Se lasă margarina la temperatura camerei 1 oră după care se freacă 
spumă cu o lingură de lemn. Se adaugă smântâna și un praf de sare şi se 
continuă operaţia. Se omogenizează amestecul şi se adaugă făina 
proaspăt cernută. Se frământă un aluat tare care se lasă la rece 1 oră, 
timp în care se pregătește umplutura: se dau merele pe răzătoarea mare, 
se pun într-o cratiţă emailată, pe foc mic, şi se lasă să se înmoaie 1/4 oră. 
Se adaugă zahărul când merele au lăsat must, apoi nucile tocate și se 
trage cratița de pe foc. Se răceşte amestecul şi se parfumează cu 
scorțișoară pisată atunci când se pune în tavă. Se scoate aluatul de la 
rece, se împarte în două părți egale, care se întind în foi de mărimea 
tăvii. Se unge cu unt tava și se tapetează cu făină, se aşază foaia de aluat, 
se pune deasupra ei umplutura de mere, se acoperă cu cealaltă foaie și 
se introduce plăcinta în cuptorul cald, pentru 3/4 oră. Se coace la foc 
potrivit şi se scoate când s-a rumenit uşor. Se taie după 1/2 oră, se 
pudrează cu zahăr farin şi se serveşte ca desert. 

Curti de fida reprezintă un îndemn lu piis'rurcu 
buditici creștine românești dinare ia profundi 
rădăciră în coltul Bisericii (ex. clica, munic, 
pusă, conuc t ke... 

Ne bacară faptul că în uczastă lurrare sunt 
realul: ti ale biblice cu privire la sărhituril: rrestine, 
în ât vitituril vu descoperi dimensiuncu dahioniccusră 
ü edenin nk.lui, precum si fuderanul lu dărnicie uta 
de invitatii de lu masi. 

Asu se fuz că, ulâl în post ât și în zilele de 
dulce, român ] crestin folocoşte dururile bå Dieu za 


din ureastă hone ca gândul şi în comaniane a: Cl si 


voume aii. 

CR mudlăm cu hmarice cu tol crestinul sä 
postousuă ubini când i pt si să țină sărhălurile 
“Bisericii nouste szvârsind rugăciuni si apte de 
milslenic, folosind pentru o ciuta ulimentară echili- 
þratā uczastă curte de refte. 

